
Stăpânirea romană în Dacia prezintă un dublu 
aspect. Ea s-a instaurat pe pământul Daciei 
prin violență, pe calea armelor şi s-a menţinut 
tot timpul sprijinindu-se pe o armată 
numeroasă şi pe un puternic sistem de apărare. 
Cu toate acestea, ea nu a avut un caracter 
distructiv. Dimpotrivă, epoca stăpânirii romane 
în Dacia a însemnat un progres din punct de 
vedere al evoluției generale a societății față de 
epoca precedentă, schimbând întreaga 
înfăţişare a Daciei şi ridicând-o la o treaptă 
superioară. 

CUCERIREA DACIEI DE CĂTRE ROMANI 
Civilizaţia dacică 


Perioada sec. I î.Hr. — 106 d.Hr., finalizată cu cucerirea Daciei de către 
romani este perioada celei mai înalte manifestări, pe un întreit tărâm, a 
capacităţii creatoare a poporului geto-dac. Pe plan economico-material este 
perioada formării unei civilizaţii de tip oppidan; pe plan spiritual ea este 
marcată de însuşirea scrisului şi de existența a numeroase cunoştinţe 
ştiinţifice; pe plan politic, este vremea organizării celei mai înalte la care a 
ajuns societatea dacică, statul lui Burebista şi Decebal. 
Se cuvine subliniată unitatea profundă a civilizației dacice. Complexul din 
Munţii Orăştiei este un fenomen singular, dar cercetările au dovedit că 
elementele care-l compun se regăsesc, pe scară mai redusă, în alte zone. 
Descoperirile reflectă existenţa unui sistem de apărare vast şi complex, care 
justifică, pentru intervalul cronologic post Burebista, continuarea existenței 
statului dac transilvănean, care avea să unească din nou, pe vremea lui 
Decebal, majoritatea triburilor geto-dacice din celelalte regiuni ale ţării. 
Unitatea politică realizată pe tot spaţiul dacic în anumite momente este 
dovedită de sistemul de cetăți şi fortificaţii, unitar pe întreg cuprinsul 
Daciei. 
Unitatea profundă de cultură materială a civilizației dacice este dovedită şi 
de construcţiile civile sau sacre, precum şi de inventarele aşezărilor dacice. 
Această unitate nu a însemnat însă uniformizare sau identitate absolută. 
Cultura şi civilizaţia dacică au fost profund originale. Această originalitate 
nu exclude ci dimpotrivă, implică acceptarea unor influenţe din afară. Dar 
dacii nu s-au mulțumit doar cu preluarea unor elemente de cultură materială 
şi spirituală de la alte popoare; ei le-au adoptat, le-au transformat şi le-au 
îmbogăţit, topindu-le în creațiile lor tradiționale şi formând o civilizație 
profund originală. 
Desfăşurarea civilizaţiei geto-dacice în sec. I î.Hr. — I d.Hr. pe cele patru 
nivele: economic, social, politic şi cultural-spiritual permite cristalizarea a 
cel puţin două concluzii privitor la existența daco-geților în perioada statului 
dac: 
1. Civilizaţia oppidană dacică constituie faza clasică (în 
raport cu cele anterioare) a culturii materiale şi spirituale 
a poporului geto-dac, reprezentând ceea ce epoca lui 
Pericles fusese pentru Atena antică sau principatul lui 
Augustus pentru Roma. 

2. Poziţia civilizaţiei daco-getice în ansamblul civilizaţiei 
antice europene. Poporul dac, civilizaţia şi statul dacilor 
aparțin lumii clasice. Ea se află încă la periferia acestei 
lumi, dar întreaga sa dezvoltare urmează calea deschisă 
de statele antichității clasice. Deşi inegale ca şi nivel de 
dezvoltare, prin natura sa civilizația dacică este egală cu 
cea elenistică sau cu cea romană imperială. “Şi dacă 
civilizația dacilor, mai puţin evoluată, a fost înfrântă şi 
distrusă în confruntarea militară cu civilizația Romei, 
caracterul ei clasic a trebuit să joace un rol de seamă în 


înlesnirea romanizării populaţiei autohtone” 
(H.Daicoviciu, Dacia de la Burebista la cucerirea 
romană). 


Expansiunea romană la Dunărea de Jos 


În paralel cu “creşterea” puterii dacilor, are loc penetrarea treptată (pe etape) 
romană în sud estul Europei. La sfârşitul sec. III — începutul sec. II î.Hr. 
Roma devine pentru prima oară arbitru al situaţiei politice din Balcani. În a 
doua jumătate a sec. III (anul 229 î.Hr.) ocupă primele teritorii; la 148 î.Hr. 
transformă statul macedonian în provincie; peste doi ani creează provincia 
Ahaia (146 î.Hr.); spre sfârşitul sec. II î.Hr. ocupă tot litoralul est adriatic 
(129 î.Hr.). Dispariţia statului lui Mithridates al VI-lea Eupator al Pontului 
(112 - 63 î.Hr.) aduce Roma la Dunăre şi Marea Neagră; în anul 74 î.Hr. 
generalul C.Scribonius Curio ajunge la Dunăre, undeva în Banatul de Sud, 
fără a trece fluviul; peste doi ani, în 72 î.Hr. generalul M.Terentius Varro 
Lucullus pătrunde în Dobrogea şi instalează controlul roman asupra oraşelor 
vest pontice, prin guvernatorul provinciei Macedonia. 

După zece ani (62-61 Î.Hr.) guvernatorul Macedoniei C.Antonius Hybrida 
efectuează o expediție în Dobrogea (pentru a pedepsi coloniile greceşti 
răsculate împotriva abuzurilor sale), dar este înfrânt de o coaliție greco- 
bastarno-getă. Expediția lui Hybrida se înscrie în tendința Romei de a 
învălui Dacia, care se profila în perspectivă un inamic greu de învins. Se 
explică astfel preluarea de către Burebista, prin forţa armelor sau diplomaţie, 
a controlului asupra litoralului pontic. 

Prin campania sa, regele dac reuşise să stopeze pentru o perioadă 
expansiunea romană spre ţinuturile nord dunărene. Apariţia unui stat 
puternic în imediata vecinătate a granițelor Romei şi lezarea intereselor 
imperiale prin scoaterea cetăților greceşti pontice din sfera de interes roman 
nu putea să nu stârnească reacția Imperiului. Reacţie întârziată de războiul 
civil de la Roma (conflictul Caesar-Pompeius), în care regele dac intervine, 
plasându-se de partea lui Pompeius. Astfel se explică planurile militare ale 

lui Caesar, care preconiza o campanie împotriva dacilor, chiar înainte de 
proiectatul război cu parții. Moartea celor doi conducători amână 
confruntarea decisivă, dar zona devine un puternic focar de tulburări (atacuri 
dacice şi bastarnice) periclitând liniştea posesiunilor sudice. 

Izvoarele vremii pomenesc frecvent amenințarea dacică (asupra Romei) 
luptele cu dacii constituind un subiect foarte actual la Roma în epoca lui 
Augustus. În 29 î.Hr. regele dac Cotyso al dacilor care stau “aninaţi de 
munţi” (Florus) este înfrânt de către generalul Marcus Licinius Crassus, 
într-o expediţie desfăşurată la sudul Dunării. 

“Regii” daci se implică frecvent în viaţa politică de la Roma: un conducător, 
probabil din Câmpia munteană, Dicomes (Plutharch) se amestecă în războiul 
civil dintre Octavian şi Antonius. Un “rege al geților“ (Suetonius) pe nume 
Coson este implicat în intrigile legate de Octavianus, acesta fiind acuzat de 
Antonius că intenționează să se căsătorească cu fiica regelui get Coson, 
care, la rândul său, urma să o ia în căsătorie pe fiica lui Octavianus. 
Urmărind diminuarea tulburărilor de la granița cu dacii, Octavianus va 
demara politica “spațiului de siguranță” prin crearea de-a lungul frontierei 
cu dacii, în teritoriul duşman, a unei zone mai puțin populate, mai uşor de 
supravegheat. Din ordinul lui Augustus, Sextus Aelius Catus transferă la 
nord de Dunăre 50.000 de geți din Muntenia. La mijlocul sec. I d.Hr., 
legatul Moesiei, Tiberius Plautius Silvanus Aelianus transferă şi el în sudul 
Dunării peste 100.000 de geți (cifră exagerată de izvoare). 

În paralel, Roma intervine în conflictele dintre conducătorii locali geţi din 
Dobrogea, Roles, Dapyx şi Zyraxes . “Prietenul şi aliatul” romanilor Roles 
va chema în ajutor în conflictul cu Dapyx pe generalul roman Crassus care, 
atacându-l şi pe al treilea conducător get Zyraxes ocupă întregul ținut 
dobrogean. În scurt timp vor transforma litoralul în district militar 
dependent de provincia Macedonia, iar restul teritoriului, numit Ripa 
Thraciae va fi înglobat în regatul clientelar al Thraciei. 

Ocuparea romană a Dobrogei a intensificat conflictele daco-romane, daco- 
geții atacând în permanenţă teritoriile cucerite de romani. Primele decenii 
ale sec. I d.Hr. se vor caracteriza prin numeroasele atacuri dacice precum şi 
prin preocuparea împăraţilor romani de-a le anihila : sunt aduse în Dobrogea 
numeroase trupe, se creează praefectura orae maritimae (15 d.Hr.) — 
împăratul Nero va crea flota Mării Negre (Classis Pontica) iar Vespasian pe 
cea dunăreană (Classis Flavia Moesica), sunt situaţi sarmații iazigi în 
Câmpia Tisei creându-se şi aici o zonă tampon între Imperiu şi daci. Se 
efectuează în Câmpia Munteană menţionatele transferuri de populaţie la 
sudul Dunării. În vremea împăratului Claudius, Dobrogea a fost anexată 
Moesiei şi apărarea sa a fost organizată temeinic, în 86 d.Hr. fiind 
încorporată Moesiei Inferior. 

Preluarea puterii politice în Dacia de către Decebal, reconstituirea de către 
acesta a statului dac unitar a reacutizat conflictele dintre Imperiul roman şi 
Dacia, aducându-le în faza finală. 

Incursiunile dacilor la nord de Dunăre din iarna 85/86 au pus în pericol 
taberele de iarnă ale legiunilor şi liniştea provinciilor romane. Ca urmare a 
acestor incursiuni asupra Moesiei, guvernatorul acesteia Oppius Sabinus 
moare în luptă. 

Impunându-se o ripostă la adresa dacilor, împăratul Domițian părăseşte 
Roma îndreptându-se spre Dacia, şi îşi stabileşte cartierul general la Naissus 
(Niă-Serbia). Între timp, în Dacia Decebal preia tronul şi trimite soli la 
împăratul roman promițând pace. Oferta lui Decebal este însă respinsă, 
împăratul roman încredințând comanda războiului generalului Cornelius 
Fuscus. Ca răspuns, Decebal trimite o a doua solie la Domițian, de această 
dată sfidându-l: va încheia pace dacă Domițian are să vrea ca fiecare roman 
să-l dea lui Decebal anual câte doi oboli. Dacă împăratul nu primeşte 
propunerea, Decebal va duce mai departe războiul, pe romani aşteptându-i 
mari nenorociri. 

Prin această atitudine orgoliul roman a fost grav lezat; în primăvara anului 
87 armata romană condusă de Fuscus trece Dunărea pe un pod de vase. 
Decebal, retrăgându-se din faţa lui Fuscus îi pregăteşte o cursă şi îl atacă pe 
neaşteptate. Armata imperială este înfrântă, Fuscus ucis, stindardele armatei 
romane rămânând în Dacia, dezastrul lui Fuscus producând o puternică 
impresie la Roma. 

În anul următor, romanii preiau ofensiva, sub comanda generalului Tettius 
Iulianus, fost consul, veteran al războaielor de la Dunăre, care va înainta 
prin Banat, câştigând lupta de la Tapae. Însuşi Vezina, al doilea demnitar 
dac ca importanță după Decebal se preface mort pe câmpul de luptă pentru a 
putea fugi noaptea. 

Învins de către marcomani, Domițian va propune lui Decebal un tratat de 
pace pe care acesta îl va accepta, dar nu se prezintă personal la întâlnirea cu 
împăratul ci îl trimite pe Diegis să-l reprezinte. Condiţiile avantajoase 
pentru daci au făcut ca această pace să fie ulterior considerată ca ruşinoasă 
pentru romani: Decebal a primit sume importante de bani, meşteri 
constructori de cetăți şi multe alte avantaje. În schimb, Domițian s-a 
considerat singurul biruitor şi a trimis la Roma “aşa zişi soli ai lui Decebal 
şi o prețioasă scrisoare de-a acestuia” pentru a anunţa senatului triumful său 
asupra dacilor. 

Istoricii consideră pacea din 89 ca pe o pace de compromis, necesară din 
cauza violenţei luptelor şi a epuizării reciproce. Decebal era interesat în 
obținerea şi păstrarea acestei păci, ca aliat al Romei el putându-se mai bine 
apăra de atacurile neamurilor din jur — bastarnii şi sarmaţii care râvneau la 

pământul dacilor. De aceea, deşi s-a străduit să obțină avantaje cât mai mari 
în pacea cu Domițian, el a căutat însă să respecte tratatul încheiat şi să nu se 
implice în acte ostile Romei, reuşind, până în momentul preluării conducerii 
Imperiului de către Traianus, să evite o confruntare decisivă cu romanii. 


Războaiele purtate de Traian împotriva Daciei 


Izvoarele documentare privind războaiele lui Traian în 
Dacia 


Informaţiile documentare privind războaiele lui Traian în Dacia sunt puţine 
şi lacunare, majoritatea scrierilor despre daci pierzându-se de-a lungul 
timpului: scrierea relatând războaiele daco-romane intitulată Dacica a 
împăratului Traian, Getica scrisă de medicul militar Criton care l-a însoțit pe 
Traian în Dacia, scrierile lui Dios Crysostomos, de asemeni participant la 
evenimente, Istoria romană a lui Appianus, scrierile despre daci ale lui 
Flavius Arrianus, opera poetului Forus, toate au constituit documente 
valoroase pentru antici, dar ele s-au pierdut pentru posteritate. 

Cea mai importantă sursă documentară rămâne Istoria romană a lui Dio 
Cassius (sec. III), cărțile tratând războaiele lui Domițian şi Traian ajungând 
la noi în copii târzii, bizantine din sec. XI şi XII. 

Columna lui Traian, monument ridicat la Roma, în forumul lui Traian a fost 
inaugurată la 12 mai 113 fiind opera arhitectului Apollodor din Damasc. 
Este o creație originală a artei romane de la începutul sec. II, prezentând 
totodată un deosebit interes ca izvor istoric. În privinţa valorii sale istorice, 
părerile sunt împărțite: unii cercetători consideră Columna ca o cronică 
fidelă a evenimentelor, alţii consideră că ea ar fi doar o reprezentare artistică 
de sinteză. Este cert că în multe aspecte legate de războaiele dacice, 
Columna oferă informaţii unice, de neînlocuit prin alte surse. După moartea 
împăratului Traian Columna a servit ca mormânt împăratului. Pentru Dacia, 
Columna reprezintă o istorie în imagini a cuceririi ei şi a transformării în 
provincie romană, de aceea poate fi considerată ca un adevărat act de 
naştere al poporului român. 

Complexul de monumente de la Adamclisi. Pe teritoriul comunei Adamclisi 
(jud. Constanţa) se află ruinele a trei monumente legate de luptele romanilor 
contra dacilor. Cel mai cunoscut este Trofeul ridicat de împăratul Traian; la 
80 de m nord de acesta se află un tumul, Iar la 250 m de trofeu este un altar 
funerar. S-a presupus că tumulul reprezintă mausoleul cu resturile 
pământeşti ale soldaților lui Oppius Sabinus, căzuţi în luptă în timpul 
atacului dacic din 85/86, adunate de romani după încheierea păcii; altarul ar 
reprezenta cenotaful ridicat de Domițian în memoria lui Fuscus şi a 
soldaţilor săi căzuţi în luptele cu dacii; trofeul, ridicat în anul 109 de către 

Traian avea scopul să comemoreze luptele grele pe care romanii le-au dus în 
aceste părți împotriva dacilor şi aliaţilor lui. Monumentul ilustrează, într-o 
artă provincială, prin sculptură, scene la care participă în afară de luptătorii 
daci şi familiile lor şi sarmaţii şi bastarnii. 

Se adaugă la documentele şi monumentele menționate izvoarele epigrafice 
şi cele arheologice. Cele mai multe inscripții fac referiri la ofiţeri şi generali 
romani participanţi la lupte şi la unitățile militare pe care le conduceau. Ele 
provin de pe teritoriul viitoarei provincii dar şi din afara acesteia. 

Cercetările arheologice, îndeosebi cele din Munţii Orăştiei au adus elemente 
importante privitoare la distrugerea şi cucerirea cetăților dacice în primul 
război dacic, refacerea lor şi apoi distrugerea lor definitivă. Cercetările din 
castrele romane au oferit date privitoare la momentul şi condiţiile construirii 
lor. 


Cauzele războaielor daco-romane 


Spre deosebire de conflictele anterioare desfăşurate între romani şi daci, 
războaiele duse de Traian împotriva dacilor aveau ca scop definit acela de a 
transforma Dacia în provincie romană. Cauzele acestor războaie au fost 
diverse: 

- Creşterea puterii dacilor îngrijora profund Imperiul, care 
se vedea prins între două forţe inamice: regatul partic care 
amenința provinciile romane din Orient şi regatul dac. O 
cooperare militară între cele două putea constitui un serios 
pericol pentru romani. 

- Sumele de bani plătite ca subsidii barbarilor de către 
Roma apăsau greu asupra economiei Imperiului. De aceea, 
împărații romani, inclusiv Traian urmăreau reducerea 
stipendiilor către barbari. 

- Prada de război oferită de o campanie victorioasă contra 
dacilor şi posibilitatea exploatării ulterioare a bogățiilor 
Daciei în cadrul Imperiului. 

- Nemulțumirea romanilor (îndeosebi a lui Traian) față de 
avantajele câştigate de Decebal în urma tratatului de pace cu 
Domițian, pace considerată ruşinoasă pentru Imperiu. 

- Ambiţiile militare personale ale lui Traian. 

Se pare că Decebal a înţeles noua politică romană impusă de Traian şi s-a 
străduit să amplifice cât mai mult forța de apărare a statului dac. Totodată, a 
evitat să declanşeze conflictul cu Imperiul, respectând pactul încheiat cu 
Domițian şi nereacționând la tăierea subsidiilor de către Traian. 

În aceste condiţii Traian este cel care face primul pas, comiţând actul de 
agresiune împotriva Daciei. 


~10~ 


Istoria Daciei romane 
Primul război dacic din anul 101/102 


Personalitate lui Traian 


Marcus Ulpius Traianus a fost primul împărat din afara Italiei urcat pe 
tronul Imperiului Roman. El s-a născut la 18 septembrie 53 d.Hr. în oraşul 
Italica din Spania. Ascensiunea tatălui său — ajuns consul şi guvernator al 
Siriei a deschis drumul fiului care face o strălucită carieră militară. A fost 
tribun militar în armata din Siria şi apoi din Germania, pretor, comandant al 
legiunii VII Gemina din Hispania, guvernator al provinciei Hispania, 
consul, guvernator al provinciei Germania Superior. În anul 97 este adoptat 
de către împăratul Nerva. A domnit între anii 98-117 sub numele oficial de 
Imperator Caesar Nerva Traianus Augustus. Cu el se deschide cel mai 
prosper secol din istoria Imperiului. Este inițiatorul unor reforme economice 
şi sociale care au redresat statul roman. 

A fost unul dintre cei mai mari comandanţi militari ai lumii antice. În 97 
primeşte titlul de Germanicus, în 102 de Dacicus şi în 116 de Parthicus, ca 
urmare a înfrângerii germanilor, dacilor şi parților. 

A murit la 10 august 117 în Cilicia, la Traianopolis, la întoarcerea din 
expediția împotriva parților. 


Pregătirile de război 


După trei ani de pregătiri minuţioase, la 25 martie 101 împăratul Traian 
pornea din Roma spre baza de operaţiuni militare din Moesia Superior. 
Pregătirile de război fuseseră intense atât de partea romană cât şi de cea 
dacică. Traian ia următoarele măsuri: 

- Facilitarea concentrărilor şi mişcărilor de trupe şi a 
legăturilor cu provinciile învecinate teatrului de operaţiuni 
(Pannonia şi Moesia) prin: construirea uni drum în stâncă în 
anul 100, pe malul drept al Dunării în defileul Cazanelor; 
uşurarea legăturilor pe Dunăre a fost înlesnită prin săparea în 
anul 101 a unui canal de-a lungul malului drept al fluviului, 
între localităţile actuale Šip şi Caratas (Serbia); 

- Concentrarea în provinciile vecine a 13-14 legiuni, 
numărând peste 70.000 de oameni, a numeroase unități 
auxiliare din armata regulată, alae şi cohorte precum şi unități 
speciale recrutate din rândul popoarelor supuse. Armata de 
uscat era sprijinită de flota dunăreană, Classis Flavia Moesica. 
În total au fost mobilizați cca. 150.000 de oameni; 

- Unităţile militare au fost puse sub comanda unor generali 
şi ofiţeri capabili dintre care se remarcă viitorul împărat 

Hadrian şi viitorii guvernatori ai Daciei lulius Sabinus, 
D.Terentius Scaurianus şi C.lulius Quadratus Bassus. 
La rândul său Decebal s-a pregătit de război. Armata dacilor, apreciabilă ca 
forță, nu s-a ridicat numeric la valoarea celei romane, ea netrecând de 
50.000 de oameni. Această armată era formată din cavaleria luptând cu 
arcuri şi pedestrime înarmată cu paloşe curbe (sicae) şi săbii drepte sau 
curbe (falces). Stindardul era vestitul balaur draco. Această armată se baza 
pe condiţiile de teren favorabile şi pe sistemul de fortificaţii şi cetăţi din 
Dacia, îndeosebi cel din jurul capitalei. 
Decebal s-a străduit să realizeze un sistem de alianţe antiroman cu popoarele 
vecine (bastarnii şi sarmaţii) dar şi cu regatul part, trimițând o ambasadă 
(solie) înaintea celui de-al doilea război la regele partilor Pacorus II. 


Desfăşurarea conflictului 


Încheind minuţioasele pregătiri, Traian pătrunde în Dacia în fruntea unei 
armate de aproximativ 50.000 de oameni pe un pod de vase, pe la 
Viminacium (Kostolat, Serbia) şi traversează Banatul spre 7ibiscum. O a 
doua coloană a armatei romane pătrunde în Dacia pe la Dierna (Orşova) 
înaintând pe Valea Cernei şi a Timişului şi unindu-se cu prima coloană la 
Tibiscum (Jupa, lângă Caransebeş). Probabil că o a treia coloană a pătruns 
în Dacia pe la Drobeta de unde s-a îndreptat spre munţi şi apoi prin pasul 
Vâlcan spre Sarmizegetusa. Înaintarea armatei romane s-a făcut fără 
incidente, Decebal aşteptându-i pe romani la Tapae (Porţile de Fier ale 
Transilvaniei). 

În timpul înaintării împăratului spre Tapae, Decebal încercă să-l determine 
pe Traian să renunţe la expediţie trimițându-i un sol bur care aduce o 
ciupercă mare pe care era scris cu litere latine că atât burii cât şi ceilalți 
aliați îl sfătuiesc pe Traian să se întoarcă şi să facă pace. Traian respinge 
ultimatumul şi bătălia se dă la Tapae unde lupta este crâncenă şi cu rezultat 
indecis. Decebal se retrage spre cetățile cu ziduri de piatră din munţi, iar 
armata romană îl proclamă pe Traian pentru a doua oară imperator. 

Pe parcursul desfăşurării conflictului, Decebal a făcut mai multe încercări de 
a obține pacea de la Traian. De fiecare dată însă soliile dace au fost respinse. 
Ca urmare, în iarna anilor 101-102 Decebal a încercat să schimbe soarta 
războiului, organizând o diversiune: invazia dacilor aliați cu sarmaţii 
roxolani şi cu burii germanici asupra Dobrogei. Atacul a luat prin 
surprindere garnizoanele romane, dar nu a avut amploarea şi importanţa 
scontate, nereuşind să nimicească forțele romane rămase în garnizoanele de 
la Dunăre şi nici să pună în primejdie liniile de comunicaţie ale lui Traian. 
Împăratul renunță la asedierea capitalei lui Decebal lăsând o parte din 
armată în teritoriul ocupat; fără a disloca principalele forţe de pe teritoriul de 

luptă, el se îndreaptă spre Moesia Inferior; înfrânge într-o luptă separată 
călăreţii roxolani şi apoi pe daci, devenind pentru a treia oară imperator. În 
urma acestor lupte Traian supune triburile geto-dacice din Muntenia şi parte 
din sudul Moldovei. 

După aceste evenimente, în primăvara anului 102 Traian reia ofensiva, în 
ciuda încercărilor de tratative ale lui Decebal, duse de solii formate din 
comati şi apoi prin tarabostes. Traian atacă din mai multe părți, probabil 
dinspre apa Oraşului, prin pasul Turnu Roşu şi trecătoarea Vâlcan. Cu 
prilejul luptelor au fost cucerite câteva cetăți din Munţii Orăştiei printre care 
şi Costeşti, capturându-se insignele militare şi maşinile de război pierdute de 
Fuscus. 

În urma acestor lupte, dacii slăbiţi au cerut pace, pe care Traian a acceptat-o 
la sfârşitul verii sau începutul toamnei 102; armata îl aclamă pentru a patra 
oară imperator. Biruinţa asupra dacilor este anunțată prin emisiuni monetare 
de bronz pe care Traian poartă titlul oficial de Dacicus. Prin războiul din 
101-102 Dacia a fost învinsă dar nu zdrobită. Era nevoie de o a doua acțiune 
militară de amploare, care să desăvârşească ceea ce conflictul din 101-102 
începuse. 

Traian nu a transformat Dacia în provincie romană după primul război, 
deoarece o astfel de măsură ar fi comportat riscuri deosebite şi ar fi putut 
dezlănţui în rândul dacilor o mişcare generală antiromană, îndepărtându-i pe 
dacii care s-au apropriat de Imperiu; în condițiile în care armata romană 
suferise pierderi grele, ea nu ar fi făcut față unei revolte generale 
antiromane. De asemenea, o parte a senatului prefera o Dacie clientelară 
care, după înfrângere, nu mai prezenta o primejdie pentru Roma. 

În schimb, Traian impune lui Decebal o pace extrem de grea: predarea 
armelor şi maşinilor de război primite de la Domițian, predarea meşterilor 
romani şi a dezertorilor, interzicerea primirii fugarilor (ostaşi) romani; 
dărâmarea zidurilor cetăților; retragerea regelui dac din teritoriile cucerite de 
romani în cadrul războaielor din 101-102 (este vizat îndeosebi Banatul, cu 
trecătoarea Tapae şi probabil partea de vest a Olteniei), să fie aliat devotat 
Romei, interzicându-i-se o politică externă independentă. 

După încheierea păcii Traian se întoarce la Roma dar lasă garnizoane 
romane atât în cetățile dacice cât mai ales în castrele construite în timpul 
înaintării în Banat, Ţara Hațegului, Oltenia, Muntenia, sudul Moldovei şi 
sud-estul Transilvaniei. 

Forţa de ocupaţie romană lăsată în Dacia a fost apreciabilă. Diplomele 
militare datând din această perioadă şi descoperite în viitoarea provincie 
menționează fracțiuni de legiuni şi trupe auxiliare. Comandantul armatei de 
ocupaţie a fost Longinus cu titlul de legat imperial al armatei din legiuni şi 
trupe auxiliare aflate în Dacia “legatus Augusti pro praetore exercitus 

legionarii et auxiliorum in Dacia tendentium” de rang consular, identificat 
cu fostul legat al provinciilor Moesia Superior (93-95) şi Pannonia (96-98). 
Traian trimite soli daci la Roma să se înfățişeze senatului şi scrie acestui for 
cerând pacea. La Roma, Traian îşi sărbătoreşte triumful, ia titlul de Dacicus 
şi organizează festivități. Emisiunile monetare de după război (anul 103) îl 
vor reprezenta pe Traian învingător. 

În condiţiile în care intenţia fermă a lui Traian era de a transforma Dacia în 
provincie, este evident că el a considerat pacea din 102 doar ca pe un 
armistițiu. Între cele două războaie, Apollodor din Damasc construieşte 
podul de piatră de peste Dunăre, între Drobeta şi Pontes, eveniment 
imortalizat prin baterea unei monede de bronz ce va reprezenta podul şi a 
alteia reprezentându-l pe zeul Danubius. 

La rândul său Decebal, conştient de intenţiile lui Traian, se pregăteşte pentru 
revanşă. Pe ascuns continuă să-şi înarmeze oamenii şi să primească 
dezertori din Imperiu; revine la politica externă independentă, căutând să 
creeze acel front antiroman cu vecinii; marcomanii şi cvazii din nord-vest, 
carpii şi costobocii din centrul şi nordul Moldovei, bastaranii şi sarmații din 
răsărit. 

Probabil sarmații iazigi se numără printre aliații lui Decebal. Profitând de 
slăbiciunea lui Decebal şi a dacilor în timpul luptelor cu Domițian ei au 
ocupat zona de câmpie a Banatului (la vest şi nord de linia Lederata-Aizis- 
Berzobia-Tibiscum — până la Mureş) şi sperau că romanii să le recunoască 
acest teritoriu. După încheierea luptelor însă, Traian nu va restitui sarmaților 
acest teritoriu (recunoscut între timp de Decebal) înglobându-l în Imperiu. 
În primăvara anului 105, reclamând nerespectarea de către Decebal a 
clauzelor tratatului, Traian va reîncepe ostilitățile, de această dată decis să 
transforme Dacia în provincie romană. 


Al doilea război dacic (105-106) 


La 4 iunie 105 Traian părăsea Roma şi însoțit de Decimus Terentius 
Scaurianus, viitorul guvernator al Daciei, se îmbarcă la Brundisium, 
îndreptându-se spre Moesia Superior. Încă înainte de a pătrunde în Dacia 
într-o localitate din faţa Drobetei, Traian primeşte o solie de pace a lui 
Decebal. O parte a triburilor dacice se supuseseră romanilor, iar încercările 
lui Decebal de a se alia cu neamurile vecine eşuaseră. Cum condiţiile puse 
de Traian echivalau cu o capitularea, Decebal încercă să organizeze un 
complot împotriva lui Traian pentru a opri intrarea pe teritoriul dac a 
armatelor romane, complot care eşuează şi el. Pentru a forța mâna lui Traian 
îl capturează pe Longinus, comandantul armatei romane din Dacia, cerând 
în schimbul său lui Traian retrocedarea teritoriilor cucerite până la Istru şi 
plata banilor cheltuiţi cu războiul. Longinus se va otrăvi în închisoare, 

anulând tentativa de înţelegere a lui Decebal. Toate acestea dovedesc cu 
claritate că Decebal s-a străduit să evite o confruntare decisivă cu Traian. 
Capturarea şi moartea lui Longinus înseamnă de fapt deschiderea 
ostilităţilor. În speranţa stopării dușmanului pe linia Dunării, dacii atacă 
primii. Acum, în grabă, se vor reface fortificațiile vechi (Costeşti, Piatra 
Roşie) şi se va construi la Blidariu a doua cetate. 

Traian trece Dunărea pe podul de la Drobeta şi se îndreaptă spre Dacia. 
Războiul este greu şi resimțit de ambele părți. Împăratul evită capcanele şi 
gândeşte fiecare acțiune, iar biruinţa în luptă este rezultatul unor “lungi şi 
grele strădanii “. Acţiunile din vara anului 105 au avut ca scop recucerirea 
pozițiilor câştigate în urma războiului din 101-102 şi apoi pierdute. Atacul 
asupra Daciei s-a desfăşurat din mai multe direcţii: din vest prin Banat, spre 
vale Mureşului şi Valea Oraşului; dinspre sud, de la Drobeta prin pasul 
Vâlcan; posibil şi pe Valea Oltului. Abia în anul 106 au început operaţiunile 
de cucerire a ultimelor cetăți stăpânite de daci. Columna ilustrează prin 
scene dramatice aceste cuceriri, asediul cetății Costeşti trecută din nou prin 
foc şi sabie; rezistența apărătorilor Sarmizegetusei, apărători care-şi împart 
ultimele rămăşiţe de apă, iar înainte de a părăsi cetatea îi dau foc; cucerirea 
şi jefuirea de către romani a capitalei, capturarea tezaurului regal. 

Cu toată vitejia şi îndârjirea dacilor, cetățile lor au fost rând pe rând cucerite 
şi distruse. În fața acestei situaţii disperate Decebal împreună cu cei 
apropiaţi a fugit spre est cu intenţia de a organiza o nouă rezistență. Urmărit 
de romani el a fost ajuns şi pentru a nu cădea prizonier s-a sinucis. Scena 
145 de pe Columnă îl arată pe regele dac lângă trunchiul uni stejar, tăindu-şi 
beregata cu sabia sa scurtă. După sinuciderea sa, capul şi mâna lui stângă au 
fost duse la Roma şi expuse în for. 

Există mai multe informaţii care confirmă sfârşitul lui Decebal. Cea mai 
importantă este stela funerară a lui Tiberius Claudius Maximus de la 
Grammeni din Macedonia (lângă anticul Philippi). Din biografia lui 
T.CI.Maximus redată în inscripție rezultă că acesta a fost conducătorul 
grupului de călăreţi romani care l-a urmărit pe Decebal. După prinderea lui, 
i-a adus capul la Ranisstorum (localitate neidentificată) fapt pentru care a 
fost făcut ofițer (decurion) în ala a Il-a a Pannoniei. Valoarea inscripției 
constă în faptul că confirmă veridicitatea scenei de pe Columna lui Traian. 
Moartea lui Decebal pune practic capăt războiului. Deşi chiar şi înainte de 
moartea regelui dac au existat nobili daci care s-au închinat lui Traian, 
focare de rezistență au mai continuat să existe, fiind însă treptat înăbuşite. 
Romanii au urmărit capturarea membrilor familiei regale, atât pentru a 
împodobi cortegiul triumfal al împăratului, cât şi pentru a nu le da 
posibilitatea acestora de a organiza din exteriorul Daciei rezistența 
antiromană. De asemenea, pentru a face imposibilă rezistenţa dacilor au fost 

distruse din temelie cetăţile şi sanctuarele. În locul lor se va construi 
sistemul defensiv roman, populația din zona cetăților dacice fiind evacuată 
în zona viitoarelor aşezări. 

Prada de război, în care se include şi tezaurul lui Decebal, a fost mare. 
(Scena 78 de pe Columnă). Dio Cassius, loanes Lydus, (bazat pe datele din 
Getica lui Criton) apreciază acest tezaur la 165.000 kg aur şi 331.000 kg 
argint. Chiar dacă cifrele sunt exagerate, bogăţia prăzii a permis redresarea 
parțială a finanţelor Imperiului, edificarea unor construcții impunătoare, 
organizarea la Roma a sărbătoririi victoriei lui Traian asupra dacilor. Au mai 
fost capturați şi duşi la Roma 50.000 de prizonieri. 

Victoria romanilor împotriva dacilor a fost sărbătorită în mod deosebit atât 
la Roma cât şi în Imperiu. S-a hotărât ridicarea Columnei comemorative la 
Roma şi a unor monumente triumfale pe locul luptelor (ex. la Adamclisi), 
întemeierea unor oraşe noi (Trophaeum Traiani, Nicopolis ad Istrum) s-au 
bătut monede şi medalioane comemorative. 

Dacia învinsă devine în vara anului 106 provincie imperială (diploma 
militară din 11 august 106 de la Porolissum), cucerirea romană marcând 
sfârşitul regatului independent al geto-dacilor. Nu tot teritoriul cucerit de 
Traian va intra în componenţa noii provincii. Ea va cuprinde cea mai mare 
parte a Transilvaniei (fără colțul de sud-est), vestul Olteniei, Banatul. 

Dacia ca provincie imperială era condusă de un legatus augusti pro praetore 
— primul guvernând ca locţiitor al împăratului Decimus Terentius 
Scaurianus, care a fondat şi Colonia Ulpia Traianan Dacica — capitala noii 
provincii. O altă parte a Daciei, Muntenia şi sudul Moldovei împreună cu 
sud-estul Transilvaniei au fost înglobate la provincia Moesia Inferior; în 
sfârşit Crişana, Maramureşul şi cea mai mare parte a Moldovei au rămas în 
afara ocupaţiei romane, fiind locuite de dacii liberi. Astfel, atât în cadrul 
provinciilor romane cât şi în afara Imperiului, dar sub puternica amprentă a 
Romei, istoria poporului dac nu încetează, ci îşi continuă cursul, în istoria 
poporului român deschizându-se un nou capitol, cel al simbiozei daco- 
romane. 

ORGANIZAREA ADMINISTRATIVĂ ŞI 
MILITARĂ A DACIEI ROMANE 


Dacia între anii 102-105 


Organizarea teritoriilor cucerite 


“După ce stătu câtva timp la Roma, Traian făcu o expediţie împotriva 
dacilor, gândindu-se la ceea ce făcuseră ei, supărat pentru banii pe care ei îi 
luau în fiecare an şi văzând că puterile şi trufia lor cresc” (Dio Cassius, 
“Istoria Romană”, LVIII, 6). În cadrul primului război dintre Traian şi 
Decebal armata romană a pătruns în Dacia pe trei căi, Traian însuşi 
conducând grosul trupelor (150.000 soldați) pe traseul Viminacium 
(Kostola€, Serbia) — Tibiscum (Jupa, Caransebeş). După lupta de la Tapae şi 
după revărsarea armatei romane în Țara Hațegului în anul 102 se încheie 
primul război. Având o armată mai numeroasă şi mai organizată, romanii ies 
învingători iar dacii acceptă pacea impusă de Traian care prevedea: cedarea 
teritoriilor cucerite în campania din anii 101-102, predarea armelor şi 
maşinilor de război, extrădarea specialiştilor constructori şi a dezertorilor 
romani aflaţi în armata lui Decebal. Mai mult, regele dac consimte a avea 
“drept prieteni şi drept duşmani pe prietenii şi pe duşmanii Romei” (Dio 
Cassius). 

Pacea încheiată între cei doi conducători era privită ca un armistițiu. În 
privinţa condiţiilor încheierii păcii, opiniile istoricilor diferă: unii consideră 
că Traian nu şi-a continuat expedițiile pentru a nu fi nevoit să facă faţă 
rezistenţei întregii populații dacice într-un moment încă neprielnic pentru 
Imperiu, alții consideră că împăratul nici nu a vizat cucerirea statului dac 
încă din primul război. 

Oricare a fost contextul şi motivațiile păcii din 102, este fapt constatat că o 
parte a regatului Daciei (zone importante, corespunzând provinciilor actuale 
româneşti) a fost integrată în urma acestui prim conflict în Imperiu, o parte a 
armatei romane rămânând în Dacia după încheierea armistițiului (Dio 
Cassius), probabil pe locul unde se va ridica ulterior capitala noii provincii, 
în Ţara Hațegului. 

În anul 102 sunt anexate Imperiului cea mai mare parte a Banatului, cu 
trecătorile de la Tapae şi Ţara Hațegului, care deschid drumul spre 
Transilvania. Peste Carpaţi, romanii ocupă Oltenia, Muntenia şi sudul 
Moldovei cu aşezarea de la Poiana. Castrele de la Jigorul Mare, Vârful Lui 
Pătru şi Comărnicel au servit ca loc de cantonament pentru trupele romane. 

O dovadă a anexării unor teritorii nord dunărene la Imperiu o reprezintă 
construcția podului peste Dunăre la Drobeta - Turnu Severin pod care nu 
putea fi construit decât dacă stăpânirea romană în zonă (Oltenia) era deja 
consolidată. Scenele de pe Columna lui Traian referitoare la începutul 
campaniei din anul 105 indică libera deplasare a armatei romane în teritoriul 
dacic, neîntâmpinându-se nici o rezistenţă din partea armatei lui Decebal. 
Deplasarea fără conflict a armatei romane spre capitala Daciei în anul 105 
nu ar fi fost posibilă fără ca măcar o parte a Olteniei (zona cuprinsă între 
Dunăre şi partea de nord a Olteniei) să nu fi fost deja sub stăpânirea 
Imperiului. 

La British Museum se păstrează un document — papirusul Hunt — descoperit 
în Egipt, al cărui text reprezintă un registru de efective militare (pridianum) 
al unui detaşament al cohortei I Hispanorum veterana, aparţinând Moesiei 
Inferioare, detaşament cantonat la Buridava în Oltenia. Majoritatea 
istoricilor datează documentul ca aparținând perioadei de cucerire a Daciei, 
nu mai târziu de anii 105-106, perioadă când Buridava din Oltenia a putut 
aparține provinciei Moesia Inferior. 

Utilizarea în epocă a expresiilor “trans Danuvium, intra provinciam” şi 
“trans Danuvium in expeditionem” referitoare la provincii din Banat, 
Muntenia şi sudul Moldovei indică anexarea acestor zone la Imperiu, încă 
după războiul din 101-102. 

Din teritoriile anexate se asigura aprovizionarea armatei, proviziile fiind 
păzite de un detaşament de soldaţi (ad annona/m] defendendam). 

O inscripție descoperită la Corinth specifică expres faptul că doar în al 
doilea război a fost cucerită de către romani întreaga Dacie rezultând deci 
că doar o parte a sa fusese ocupată în cursul primului război. 

În teritoriul cucerit, romanii ridică numeroase fortificaţii de pământ şi piatră 
(ex. Castra Traiana la Sâmbotin pe Olt), multe din ele rămase neterminate, 
(în locul praetoriului în centrul lagărului se instalaseră corturi de campanie). 
Este greu de stabilit limita precisă a teritoriului care a fost anexat imperiului 
după războiul din 101-102. Astfel, unii istorici consideră că Oltenia a fost 
anexată în întregime, alții opresc această anexare pe cursul Jiului, deci doar 
partea vestică a Olteniei. Construirea podului de la Turnu Severin (Drobeta) 
impunea totuşi crearea unei zone de protecţie care nu putea fi limitată doar 
până la Jiu. 

Descoperirea de cărămizi cu ştampile ale unităților militare staționate în 
zonă contribuie şi ele la elucidarea problemei. S-au descoperit ştampile 
aparținând celor trei legiuni din Moesia Inferior: I Italica, V Macedonica şi 
XI Claudia. La Buridava s-au descoperit ştampile ale cohortelor M Flavia 
Bessorum, IX Batavarum Şi pedites singulares (garda personală) puse sub 
comanda legatus-ului provinciae al Moesiei Inferior. Detaşamentele de lucru 

de la Buridava se aflau sub ordinele unor gradaţi (ex. Julius Aper şi 
Cornelius Severus). 

Ştampilele cu pedites singulares (garda imperială) demonstrează prezența 
guvernatorului Moesiei Inferior pentru mai mult timp la Buridava, fapt ce 
întăreşte afirmația că după 102 romanii stăpâneau probabil în mod ferm 
întreaga Oltenie., cu pasul Oltului până la Turnu Roşu şi până la actualul 
teritoriu al Munteniei. 

O parte din efectivele cohortei I Hispanorum veterana se aflau la 
Piroboridavae in praesidio, Buridavae in vexillatione. Aceste toponime 
dacice au fost identificate ca fiind actualele Poiana (pe valea Siretului) şi 
Stolniceni (la ieşirea Oltului din munţi, nu departe de aşezarea dacică de la 
Ocniţa, identificată de către arheologul D. Berciu cu Buridava dacică). 
Papirusul Hunt, care menționează aceste denumiri, permite concluzia că în 
cursul celui de-al doilea război dacic, teritoriile de la sud de Carpaţi precum 
şi o bună parte a sudului Moldovei se aflau integrate Moesiei Inferior. Tot 
acestei provincii îi aparțineau (conform geografului Ptolemeu) şi “oraşele” 
Zargidava, Tamasidava şi Piroboridava, aflate lângă râul Hierassus (Siret) 
iar între acestea şi Tyras “oraşele” Iniconum, Optiussa şi Tyras. 

În aceste centre staționau garnizoane romane. La Piroboridava se afla un 
detaşament al cohortei amintite, iar la Buridava fusese trimisă o vexilaţie, 
descoperirile epigrafice atestând aici şi alte efective din legiunile 7 Italica, 
V Macedonica şi XI Claudia. 

Spre nord, la Rucăr, se găseşte un castellum unde au fost descoperite 
ştampile ale cohortei II Flavia Bessorum. Spre sud, spre Prahova, la 
Târgşorul Vechi se află alt castru de unde provin cărămizi cu ştampila 
legiunii XI Claudia, iar spre est, pe Teleajen, sunt castrele de la Mălăieşti şi 
Drajna de Sus unde au fost găsite cărămizi purtând sigla legiunilor I Italica, 
V Macedonica, XI Claudia şi ale cohortei IFlavia Commagenorum. 
Probabil ca şi pe Valea Buzăului, la Filipești să fi existat un castru. 

La sfârşitul războiului din 101-102 sud estul Transilvaniei a fost anexat 
provinciei Moesia Inferior. Se poate constata contemporaneitatea (sistem de 
construcție şi datare) castrelor de la Brețcu şi Hoghiz cu cele din Muntenia 
şi Oltenia. Castrele erau construite în preajma drumurilor ce însoțeau cursul 
principalelor râuri. Cele de dimensiuni mici erau dotate cu val de pământ, 
cele mari integrându-se în sistemul de apărare numit “limes transalutanus”. 
Deoarece descoperirile monetare din castrele de la Drajna, Mălăieşti, 
Târgșor şi Voineşti nu depăşesc domnia lui Traian, se pare că micile 
fortificaţii (din cadrul cărora fac parte şi cele menţionate) şi-au încetat 
existenţa spre sfârşitul domniei cuceritorului Daciei. 

Armata romană din Dacia între 101-105 


Unităţile auxiliare care aparținuseră armatei Moesiei Inferior au fost 
deplasate pe Olt. Sunt cunoscute deplasări ale cohortei I Flavia 
Commagenorum la Arcidava, ale cohortei I Hispanorum la Arutela, ale 
cohortei II Flavia Numidarum la Feldioara, ale cohortei IH Flavia Bessorum 
la Criscior, ale cohortei I Bracarangustanorum la Angustia(Breţcu) şi ale 
alaei I Asturum la Hoghiz. 

Cea mai importantă clădire a comandamentului roman în Dacia este aşa 
numitul Palat al Augustaliilor, care are caracteristici asemănătoare cu 
principia de la Potaissa, din sud-estul Transilvaniei. Aedes Augustalium are 
intrarea pe latura de nord. Pe laturile de est şi vest se aflau încăperi 
denumite principia. Acest tip de construcție este specific Orientului 
Apropiat. Conform specialiştilor, “Aedes Augustalium” de la Ulpia Traiana 
Sarmizegetusa reprezintă principia castrului de aici. 

Dintre legiunile care au staționat în Dacia între cele două războaie sunt 
menționate legiunea XII Gemina şi legiunea IV Flavia Felix. 

Înaintea primului război daco-roman legiunea XIII Gemina se afla cantonată 
la Vindobona unde îşi încheiase misiunea. La începutul sec. II d.Hr. 
împreună cu legiunile / Adiutrix şi XV Apollinaris sunt mutate, probabil în 
101, în dreapta Dunării de Jos, în apropierea viitorului teatru de operaţiuni 
militare. Legiunea XIII Gemina îşi aduce aportul militar la ambele campanii 
daco-romane. Comanda legiunii a avut-o (după cercetătorul N. Gostar) 
Longinus (Cn. Pompeius Longinus) care era şi comandantul legiunii IV 
Flavia Felix. Cercetătorul ieşean aduce ca argument ştampila abreviată a 
legiunii XIII Gemina descoperită împreună cu materiale identice aparținând 
legiunii IV Flavia Felix, în unele localităţi din Banat şi datând — după opinia 
autorului — din anii 102-103. Această supoziţie trebuie privită cu rezerve, 
deoarece textul antic pe care se face demonstraţia (Dio Cassius, LXVIII, 12, 
1-5) nu oferă decât în mod vag indicaţii în privinţa misiunii reale a 
generalului roman Longinus. 

Materialul tegular datează însă din primii ani ai stăpânirii romane în Dacia, 
dar în actualul stadiu al cunoştinţelor nu se poate afirma cu certitudine dacă 
produsele respective sunt anterioare cantonării legiunii la Apulum. 
Arheologul Vasile Moga este de părere că acest material datează din etapa 
imediat ulterioară instalării legiunii la Apulum şi că prezenţa sa în sud- 
vestul Daciei trebuie pusă în legătură cu vexilaţii ale legiunii dislocate în 
zonă. Confirmarea faptului că legiunea XIII Gemina a participat la ambele 
războaie şi că după aceasta se găsea în Dacia (tendit in Dacia) reiese clar din 
inscripția onorifică ridicată la Corinth în onoarea lui C. Caellius Martialis, 
tribunus legionis XIII Geminae, personaj distins de împăratul Traian ca 
urmare a actelor de bravură militară săvârşite în cea de-a doua campanie. 

Longinus a fost primul magistrat care a exercitat o comandă stabilă în 
nordul Dunării. Putem socoti că el este aceeaşi persoană cu Cn. Pompeius 
Longinus, guvernator al Moesiei Superior între 93-96 şi al Pannoniei între 
96-98. 

N. Gostar era de părere că Pompeius Longinus comanda ca vir consularis o 
armată de rang consular, nefiind subordonat altui vir consularis. Longinus 
dispunea de cel puţin două legiuni, a IV-a Flavia Felix şi a XIII-a Gemina şi 
controla Banatul şi vestul Olteniei, precum şi punctele strategice din sudul 
Transilvaniei, inclusiv capitala Sarmizegetusa. Istoricul ieşean era de părere 
că armata de ocupație din Dacia a ascultat de o comandă consulară de sine 
stătătoare, pe când teritoriul ocupat fusese anexat din punct de vedere 
administrativ Moesiei Superior; această situaţie i se pare contradictorie, mai 
de grabă a fost cazul unei cooperări militare. 

Nu toţi specialişti sunt de acord cu existenţa pe locul Ulpiei Traiane a unui 
castru legionar în perioada dintre cele două războaie. Cei care acceptă 
ipoteza existenţei sale consideră că acest castru legionar a fost un pilon 
central al strategiei lui Traian în Dacia. 

La Ulpia Traiana Sarmizegetusa au fost descoperite cărămizi cu ştampilele 
legiunii IV Flavia Felix, ceea ce explică participarea unor detaşamente ale 
legiunii la construirea unor edificii publice după 106 d.Hr. În ceea ce 
priveşte staționarea legiunii XIII Gemina la Ulpia, unii cercetători nu o cred 
posibilă, ipoteza bazându-se pe publicarea eronată a cărămizilor cu ştampila 
legiunii, care nu proveneau de la Ulpia ci de la Micia. 

Cassius Dio (LXVIII, 97) afirmă că Traian lasă în regiunile ocupate 
legiunea IV Flavia Felix. N. Gostar considera că comanda acestei legiuni o 
avea tot Cn. P. Longinus, fost senator roman (93/94-94/95), fost Legatus 
Augusti pro praetore în Moesia Superior (95/96-97/98) având aceeaşi 
funcţie şi în Pannonia. Alegerea sa în funcţia de comandant militar a fost o 
consecință a faptului că acesta era un bun cunoscător al realităţilor dacice, 
după perioada îndelungată cât fusese guvernator în cele două provincii 
limitrofe Daciei libere. 

Cornelius Fronto în “De bello Parthico” menţionează că în vremea lui 
Traian în Dacia a căzut în captivitate un vir consularis. Acest vir consularis, 
care avea sub comanda sa două legiuni a fost identificat cu generalul roman 
amintit de Dio Cassius. 

Deci, în Dacia, după primul război rămân două legiuni: legiunea XIII 
Gemina cu sediul de staţionare încă incert şi legiunea IV Flavia Felix 
staționând, conform lui Cassius Dio, în capitala provinciei romane, singura 
cunoscută cu acest statut în sec. III d.Hr. când scria autorul antic. 

O comparaţie între unitățile auxiliare menționate în diploma din anul 100 
(CIL, XVI, 46) şi cea din anii 103/107 — datată de N. Gostar în ianuarie- 

februarie 105/106 (CIL, XVI, 54) dovedeşte că multe din cele 23 de unități 
menţionate în anul 100 lipsesc în a doua diplomă. Aceste unități ar fi 
constituit armata de ocupaţie a lui Longinus, unele rămânând în cadrul 
armatei provinciei Dacia. Ele sunt: alae I Claudia Nova Miscellanea; coh. 
I Antiochiensium; coh. II Britannorum c.R.p.f.; coh. III Brittanum; coh. II 
Hispanorum; coh. V Hispanorum; coh. I Thracum c.R.; coh. I Vindelicorum 
c.R. 

Între anii 102-105 legiunile şi auxiliile au staționat în castre mari de pământ 
ridicate la Schela Cladovei, Zăvoi, Berzobis, posibil Tibiscum şi 
Sarmizegetusa. Castrele de la Drobeta şi de la Pojejena au fost construite de 
cohors I Antiochiensium (Drobeta) şi coh. V Gallorum (Pojejena), iar Leg. 
IV Flavia Felix şi-a avut sediul într-un mare castru de pământ ridicat pe 
locul viitoarei capitale a provinciei. 

Se poate concluziona că între cele două războaie daco-romane Traian a fost 
preocupat de consolidarea stăpânirii teritoriului dacic cucerit şi organizării 
sale militare în vederea distrugerii statului dac. Fortificațiile care s-au 
construit au fost astfel amplasate încât trupele romane de aici să poată 
rezista unor eventuale atacuri prin surprindere, dar au fost totodată şi 
bastioane pentru viitoarea organizare militară a provinciei. Teritoriile 
ocupate în urma primului război au fost supuse unei comenzi unice. Cele 
situate în apropierea Moesiei Inferior, respectiv estul Olteniei, Muntenia, 
sudul Moldovei au fost subordonate guvernatorului Moesiei Inferior, iar 
Banatul şi vestul Olteniei subordonate Moesiei Superior (sau au format încă 
din anul 102 un comandament aparte). 


Banatul în cadrul provinciei romane 


După pacea din anul 102 se poate considera că Banatul făcea parte din 
Imperiu, inclusiv cu trecătoarea spre Transilvania, unde se afla locul luptei 
de la Tapae. Aici, din dispoziția împăratului Traian se ridică un altar şi se 
oficiază jertfe în memoria celor decedați. Pentru ca romanii să deţină un 
punct stabil la Tapae, era necesar ca spatele să fie asigurat, deci se poate 
presupune că Banatul era deja integrat în Imperiu în intervalul dintre cele 
două războaie. Cu toate acestea, sunt încă controversate atât problema 
stăpânirii romane în Banat cât şi apartenenţa acestuia la Dacia sau Moesia 
Superior. 

Problema stăpânirii romane în Banat şi apartenenţa acestuia la 
Dacia sau la Moesia constituie încă obiectul disputei ştiinţifice. Unii 
cercetători caută să dovedească că partea de câmpie — Banatul vestic 
— nu se afla sub control roman, ci se integra în teritoriul stăpânit de 
sarmaţii iazigi, masaţi în zona de la vest de Tisa. Descoperirile 
sarmatice bănăţene ar dovedi astfel penetraţia şi extinderea sarmată 


DD 


Istoria Daciei romane 


în sec. I — III d.Hr. Cercetătorii români au demonstrat caracterul 
roman al întregului Banat, ocupat efectiv în partea sa occidentală 
încă din timpul lui Traian. Ca dovezi şi argumente se apelează la 
urmele romane (vestigiile) descoperite cât şi la necesitatea pentru 
Roma de a avea o acoperire strategică până la Tisa. 
Din punct de vedere geografic Banatul reprezintă teritoriul delimitat la nord 
de Mureş, la vest de Tisa, la sud de Dunăre, la est de Munţii Carpaţi. În ce 
priveşte relația Banatului cu Imperiul Roman, există următoarele ipoteze: 

Banatul a fost incorporat Moesiei Superior; 

Banatul a aparţinut în totalitate provinciei Dacia; 

Doar Banatul de est a fost ocupat de romani; 

Banatul nu a fost incorporat imperiului roman; 

Banatul a fost ocupat de sarmaţii iazigi încă din sec. I 

d.Hr. iar în sec. II-III era un teritoriu “extra provinciam”. 
C. Daicoviciu, în studiul “Bănatul şi iazigii” (1939) analizează critic ipoteza 
lui A. Alföldi (cercetător maghiar, ipoteza “e”): 
În prima jumătate a sec. I d.Hr. iazigii se despart de masa sarmaților aflată la 
nordul Mării Negre şi în valuri succesive încep stabilirea în pusta ungară în 
timpul lui Tiberius. Pe timpul lui Claudius (cca. 50 d.Hr.) ei se află deja 
între Dunăre şi Tisa, avându-i ca vecini pe germani şi pe quazi, astfel încât 
teritoriul lor era sigur cel din nordul pustei ungare. Spre deosebire de 
A. Alföldi care crede că drumul urmat de iazigi a fost prin Muntenia şi 
Oltenia, C. Daicoviciu considera că aceştia au ajuns în zona Tisei prin 
nordul Daciei, trecând peste Carpaţi. Tot Alföldi mai susține că iazigii, 
aduşi în pusta ungară de către împărații romani din motive de siguranţă, 
ocupaseră în sec. I d.Hr. Banatul şi Oltenia, de la ei fiind cucerite aceste 
teritorii şi nu de la daci. 
Teoria potrivit căreia Banatul şi Oltenia au aparţinut iazigilor în sec. I d.Hr. 
este neîntemeiată. Este posibil ca încă înainte de Decebal iazigii să fi făcut 
incursiuni în Dacia, dovadă fiind numeroasele descoperiri de la nord de 
Mureş. Dar încă din timpul lui Augustus tipul de monede specifice 
sarmaților era imitația după denarul imperial, aceste imitații găsindu-se şi la 
sarmaţii roxolani (Galiţia) şi la cei iazigi (pusta ungară), dar nu s-au 
descoperit pentru sec. II d.Hr. şi cu atât mai puţin în Muntenia şi Oltenia. 
Dio Cassius afirmă că după primul război cu romanii, Decebal recucereşte 
de la iazigi unele teritorii, pe care ulterior Traian nu le va mai restitui 
iazigilor. A. Alföldi consideră că aceste teritorii erau Banatul şi Oltenia. 
Argumentele arheologice aduse de către cercetătorul maghiar în favoarea 
tezei sunt nesemnificative (mărgele de calcedon caracteristice iazigilor 
descoperite în Banat, dar care se găsesc şi în spaţiul pannonic, aceasta 
neînsemnând ocuparea Pannoniei de către iazigi). Deci nu se poate dovedi 

pe cale arheologică ocuparea Banatului şi Olteniei de către iazigi în sec. I 
d.Hr. 

Banatul roman a avut cu totul alt caracter decât Oltenia şi vestul 
Transilvaniei, zone intensiv colonizate. El a fost un ţinut de ocupaţie 
militară, servind pentru a face legătura cu Dacia interioară. Există părerea 
(L. Mărghitan) că după primul război cu dacii, Traian a organizat Banatul ca 
pe un fel de district militar care nu aparținea nici Moesiei Superior nici 
Pannoniei pentru că “în situaţia strategică în care se aflau teritoriile 
desprinse prin forța armelor din vatra statului geto-dac, era mai eficientă o 
autoritate militară la faţa locului, capabilă să ia hotărâri ferme şi rapide în 
eventualitatea unui atac prin surprindere, decât să aştepte dispoziţiile 
guvernatorului uneia dintre cele două provincii învecinate.” 

Relieful şi clima Banatului au contribuit ca această zonă să fie din cele mai 
vechi timpuri istorice o vatră de locuire umană, existând toate condiţiile 
necesare existenţei şi evoluţiei omului. Faptul este valabil şi pentru epoca 
romană. Aparenta raritate a urmelor romane şi sarmatice de aici (datorată de 
fapt unei deficiențe de cercetare pentru o lungă perioadă de timp) şi 
inexistența în Banat a unor cariere de piatră pentru construcții au determinat 
pe unii cercetători să considere această zonă ca una neprielnică existenței 
umane, plină de mlaştini şi terenuri nisipoase. Carl Patsch (“Banater 
Sarmaten ”) consideră că zona era controlată de romani doar prin unele 
puncte de veghe (posturi de control) situate pe înălțimi. Problema se 
complică dacă se iau în considerare cele trei valuri de pământ ce despart 
zona deluroasă de cea de câmpie. Ele puteau fi un limes roman pentru 
apărarea Daciei de sud-vest, sau numai lucrări de îndiguire şi secare a 
bălților. C. Daicoviciu nu le consideră romane, ele neavând, în concepția 
cercetătorului, nimic comun cu sistemul de limes roman. Cercetările 
arheologice întreprinse nu au putut demonstra caracterul roman al acestor 
valuri, care puteau fi tot atât de bine iazige sau avare. Deci teza ocupării 
integrale a Banatului de către romani nu este infirmată de existența acestor 
valuri. De altfel, ar fi fost lipsit de logică ca romanii să fi ocupat linia 
Mureşului până la vărsarea în Tisa şi linia Dunării până la vărsarea Tisei, 
lăsând Banatul de vest neocupat. După unii istorici, Banatul a fost părăsit de 
către Hadrian, dovadă fiind încetarea existenţei castrelor de pământ din sud 
vestul Daciei. Explicaţia cea mai plauzibilă a încetării acestei existențe a 
fost simplificarea sistemului de apărare, după liniştirea iazigilor de către 
Q. Marcius Turbo. De fapt, dacă romanii ar fi cedat câmpia Banatului 
iazigilor, aceştia ar fi trebuit să fie alături de Imperiu în războaiele 
marcomanice, fapt neadeverit de nici un izvor istoric. În momentul 
împărțirii Daciei sub Hadrian în 118-119, Banatul aparținea Daciei Superior; 
o diplomă militară din 126 atestă Tibiscum-ul ca aparținând Daciei 

Superior. Odată cu reorganizare Daciei, Banatul ţine de Dacia Apulensis 
(după opiniile lui D. Tudor şi Al. Borza). 

Istoricul şi arheologul Dumitru Tudor demonstrează faptul că Banatul a fost 
ocupat efectiv de către romani (D. Tudor, Oraşe târguri şi sate în Dacia 
Romană). Repertoriul urmelor romane din Banat este considerabil: la Vârşețt 
(Banatul de sud, Serbia) încă săpăturile lui F. Milleker indicau prezenţa unui 
castru înconjurat de canabaele specifice. S-au descoperit ziduri romane, 
canale de scurgere, cărămizi, sculpturi în marmură, monede romane, 
inscripţii, cărămizi cu ştampilele coh. I Hispanorum Scutata Cyrenaica şi 
alae I Tungrorum Frontaniana, trupe aparţinând Daciei Porolissensis, care 
au staționat probabil la Vârșeț în timpul cuceririi Daciei până la Hadrian. La 
Foeni este atestat un vicus, aici descoperindu-se ţigle, ceramică, cărămizi, 
monede şi o inscripție. La Deta s-a descoperit ceramică, monede, amfore de 
import, o monedă de argint de la Antoninus Pius, probabil aici existând un 
vicus. Urme de aşezări romane s-au descoperit la Moravița (şi minerit), 
Jamul Mare şi cărămizi cu inscripția Leg. IV Flavia Felix şi monede de la 
Claudius II Goticul şi Constans, la Carani un post de pază militar, cărămizi 
cu ştampile ale Leg. V Macedonica, ceramică provincială şi terra sigilata. La 
Timişoara a existat o aşezare rurală romană. S-au descoperit aici 35 monede 
de aur de la Augustus, cărămizi, vase, monede de bronz, terra sigilata, o 
rozetă de aur. Continuitatea vieţii în acest loc este dovedită de succesiunea 
monedelor din sec. I-IV (până la huni). La Recaș s-au descoperit o oglindă, 
o figurină din bronz şi 100 de monede a cărei serie se încheie la Decius, 
fiind atestată aici o aşezare romană. La Cenad s-au descoperit pietre de 
mormânt, sarcofage, ceramică, monede (Traian, Hadrian, Claudius II, 
Constantin cel Mare), cărămizi cu ştampila Leg. XIII Gemina de producţie 
locală. S-au descoperit şi cărămizi cu ştampila SISC(IA) dovedind 
transferarea unor trupe de la Siscia la Cenad în sec. IV, pentru lucrări 
militare. Deci la începutul sec. IV Banatul se găsea încă sub stăpânirea 
romană, fapt dovedit şi de numeroasele descoperiri monetare de la Aurelian 
la Constantin cel Mare. La Sânicolaul Mare s-au descoperit urme de ziduri, 
monede, ceramică de sec. II-III, cărămizi cu ştampila Leg. XIII Gemina, un 
monument funerar şi o necropolă. Numeroase descoperiri s-au făcut la 
Aradul Nou, Lipova, Chesinţ, Bulci, etc. Deşi în ultimii ani urmele romane 
din Banat sau înmulțit, acest teritoriu rămâne încă o zonă mai săracă decât 
alte provincii în urme romane. Majoritatea aşezărilor sunt rurale, cele urbane 
„ mai puţine, plasându-se spre zone “marginale” provinciei (Dierna, 
Tibiscum, etc.) Desigur lipsa cercetărilor sistematice şi de durată îşi spune 
cuvântul. 

La Denta s-a descoperit ceramică, cărămizi cu ştampila Leg. IV Flavia 
Felix, urme de ziduri şi castru roman precum şi o importantă inscripție, în 

care, la sfârşitul textului apare numele lui C. Kaninius Sabinianus, urmat de 
trei inițiale D.C.M. Carl Patsch este de părere că cele trei inițiale ar însemna 
Decurio Coloniae Malvensis şi că aici ar trebui localizată capitala Daciei 
Malvensis. Majoritatea cercetătorilor cred însă că inițialele reprezintă 
prescurtarea curentă de la Decurio Muncipii. La Deta a fost de fapt doar un 
vicus, păzit probabil de un mic grup de soldați ai Leg. IV Flavia Felix. 
Dacia Malvensis a fost localizată în Oltenia, de către majoritatea 
specialiştilor. La Sevilla s-a depistat o inscripţie care atestă oraşul Romula, 
despre care Mihail Macrea spunea: “identitatea dintre civitas Romulensium 
din Dacia Inferior şi Malva nu este de loc probată şi nici asigurată ... 
întrucât inscripția de la Sevilla se citeşte Romulensium M. Arvensium, adică 
Romula avea un curator civitatis Romulensium, care la o dată anterioară a 
fost curator |[m]uncipii Arvensium din Baetica (Hispania) [Sex. Iulius 
Possesol]”. 

Deoarece inscripția este prost păstrată (greu lizibilă), permite diverse 
interpretări. 

C. Daicoviciu înclina să considere Banatul ca făcând parte din Dacia 
Malvensis. O inscripţie ridicată de sclavul Felix atestă două puncte vamale: 
Micia şi Pons Augusti. Sclavul este mutat de la Micia (la granița naturală 
dintre Banat şi Transilvania) la Pons Augusti (Marga sau Voislova) care se 
află la extremitatea estică a Banatului. Acest transfer atestă faptul că 
amândouă punctele vamale erau sub supravegherea financiară şi 
administrativă a imperiului roman. Modul de amplasare a celor două puncte 
de vamă din estul Banatului poate constitui un temei pentru ideea că întregul 
Banat a fost organizat ca o provincie de sine stătătoare; ca întindere 
teritorială, aria geografică cuprinsă între vămile de la Partiscum, Dierna, 
Pons Augusti şi Micia s-ar părea că justifică suprafața unei provincii 
romane. S-ar putea ca Malva să fie pe undeva prin Banat dovadă că Malva 
provine de la cuvântul moesic “mal”; Banatul antic era delimitat de trei 
importante “maluri”: Mureş, Tisa şi Dunăre. H. Daicoviciu considera că 
Malva nu ar fi existat, capitala Daciei Malvensis fiind unul dintre centrele 
urbane ale Banatului. Majoritatea cercetătorilor susţin însă ideea egalității 
Romula = Malva, fapt ce pare a fi confirmat de cercetările arheologice de la 
Reşca (Romula). 

Cercetările arheologice din ultima vreme au dovedit cu certitudine că 
Banatul a aparţinut, în întregimea sa, imperiului roman. Sunt numeroase 
descoperirile arheologice care atestă continuitatea daco-romană — peste 400 
de puncte în 181 de aşezări bănăţene, iar în cadrul lor un număr de 
aproximativ 30 reprezintă aşezări romane edificate pe cele dacice, iar peste 
200 sunt puncte locuite în epoca romană şi continuând şi după retragerea 
aureliană. Dublarea numărului de descoperiri de epocă romană față de cele 

de epocă dacică constituie o dovadă că după 102/106, prin integrarea 
Banatului în Imperiu are loc un proces de intensificare a locuirii sale şi de 
spor demografic atât prin colonizare cât şi prin creşterea demografică 
naturală. Este o dovadă a rolului pe care Banatul l-a avut în epoca romană, 
faptul constituind o premisă a continuității daco-romane pe teritoriul 
Banatului, în cadrul viitorului proces al etnogenezei româneşti (sec. IV- 
VIII). 


Organizarea administrativă a Daciei romane 


Conform diplomei militare din 11 august 106, în vara aceluiaşi an se 
încheiase războiul contra dacilor cu victoria definitivă a romanilor. 
Împăratul mai rămâne câteva luni în Dacia pentru a organiza noua provincie, 
dar în primăvara anului următor (107) se află la Roma unde îşi sărbătoreşte 
al doilea triumf, acordând cu această ocazie fiecărui cetățean roman 450 
denari şi organizând pentru populația capitalei 123 zile de spectacole, în 
cadrul luptelor fiind ucise cu această ocazie 11.000 animale şi 10.000 de 
gladiatori. 

Soldați participanți la lupte primesc cetățenia romană înainte de termen, 
după cum rezultă din diploma militară descoperită la Porolissum. 

Pentru a comemora cucerirea Daciei este emisă o monedă cu legenda 
DACIA CAPTA (Dacia a fost cucerită), având pe revers reprezentarea unei 
femei stând pe o stâncă şi având alături o sabie dacică curbă. 

Încă în perioada când se afla în Dacia, Traian organizează provincia: acordă 
Lex Provinciae, prin care se stabilesc hotarele, conducerea, trupele care vor 
staționa aici, impozitele pe care provincia trebuie să le plătească. Emisiunile 
monetare din anul 112 au legenda DACIA AUGUST[I] PROVINCIA, 
dovedind că noua cucerire era o provincie imperială. Prin prezența în acest 
teritoriu a legiunilor XIII Gemina, IV Flavia Felix şi probabil I Adiutrix, 
titulatura guvernatorului provinciei era aceea de legatus Augusti pro 
praetore (vir consularis), ales dintre foştii consuli, exercitându-şi atribuţiile 
militare şi juridice în numele împăratului. 

Cassius Dio în Istoria romană (LII, 23) precizează că durata obişnuită a 
guvernării unui Legatus Augusti pro praetore într-o provincie era de cel 
puţin trei ani şi cel mult cinci ani. Puternica armată de ocupaţie rămasă în 
Dacia după plecarea împăratului era pusă sub comanda generalului Julius 
Sabinus (menţionat în diploma din 14 octombrie 109), succedat în anul 108 
sau 109 la guvernarea provinciei de D. Terentius Scaurianus. Prin 113 i-a 
succedat C. Avidius Nigrinus, urmat în 117 de C. Iulius Quadratus Bassus, 
fost guvernator al Spaniei. 

Faptul că Traian plecând în Orient retrage multe trupe auxiliare şi le 
transferă în armata provinciei Pannonia poate fi explicat ca urmare a 

instaurării păcii în noua provincie, probabil şi la hotarele acesteia. Traian 
acordă o atenţie deosebită Daciei în cadrul politicii imperiale la Dunărea de 
Jos şi de Mijloc. 

Situaţia se schimbă brusc după moarte împăratului, prin declanşarea unor 
puternice mişcări ale sarmaților şi populaţiei locale. Revolta sarmaților 
iazigi stabiliți la vest de Tisa are loc concomitent cu atacuri ale roxolanilor. 
Atât de grave sunt tulburările încât noul împărat Hadrian este pe punctul de 
a abandona Dacia. 

În anul 117 Hadrianus trimite în Moesia trupele aduse din Orient, ca urmare 
a atacurilor violente îndreptate împotriva Daciei şi Pannoniei Inferior. 
Situaţia se agravează odată cu moartea naturală a guvernatorului consular al 
provinciei, C. lulius Quadratus Bassus. 

Pentru a reprima revolta iazigilor, în fruntea trupelor este numit generalul 
O. Marcius Turbo, acesta având o practică de reprimare a răscoalelor din 
Egipt şi Cirenaica. Însuşi împăratul este nevoit să se deplaseze în zona aflată 
în primejdie. Turbo va fi numit praefectus al Pannoniei inferior şi al Daciei; 
funcție care se pare că a deținut-o până la înfrângerea sarmaților şi plecarea 
împăratului la Roma (ipoteză M. Macrea). Pentru ca Turbo să poată prelua 
conducerea celor două provincii, fusese numit prefect al Egiptului (generalul 
fiind de rang ecvestru, putea comanda doar trupe auxiliare, dar cu noul titlu 
preia comanda unei armate formate din legiuni şi trupe auxiliare). 

Hadrian încheie pace cu regele roxolan, iar până în vara anului 118 iazigii 
sunt zdrobiţi. După definitivarea reprimării revoltelor, în anul 119 pleacă la 
Roma. 

Apărând evidentă necesitatea reorganizării teritoriilor de la nordul Dunării, 
Hadrian revine la concepţia politică a lui Augustus: “o politică defensivă în 
cadrul limitelor existente”. Diplomele militare datate la 29 iunie 120 
descoperite la Căşei (Cluj), Moigrad (Sălaj) şi Românaşi (Sălaj) sunt 
primele care dovedesc schimbări în organizarea administrativă a Daciei, ca 
urmare a evenimentelor menţionate, respectiv existența Daciei Superior, 
cuprinzând probabil cea mai mare parte a Daciei Traiane. În ceea ce priveşte 
Dacia Inferior, existenţa sa este atestată pentru prima oară de diploma din 22 
martie 129 descoperită în anul 1842 în satul Grodjibod (Dolj). Datorită 
denumirii celor două provincii Superior — Inferior, părerea unanimă a 
cercetătorilor este că ele au fost create concomitent, probabil prin anii 118- 
119. 

Dacia Superior cuprindea Banatul şi Transilvania, cu excepția zonei de sud- 
est. Hadrian transferă la Singindunum în Moesia Superior legiunea IV 
Flavia Felix, în Dacia Superior rămânând doar legiunea XIII Gemina cu 
centrul la Apulum. După această schimbare, comandantul legiunii XIII 
Gemina, Legatus Augusti Legionis era în acelaşi timp şi guvernatorul Daciei 

Superior, având titlul de legatus Augusti pro praetore (vir praetorius), având 
doar rang pretorian, (ajungea la consulat doar după guvernarea Daciei) 
deoarece provincia deţinea doar o singură legiune (XIII Gemina), secondat 
de un Procurator Augusti din ordinul ecvestru, pentru problemele de ordin 
administrativ-financiar. 

Dacia Inferior cuprindea Oltenia, colţul de sud-est al Transilvaniei şi fâşia 
din Muntenia aflată la vest de linia Flămânda-Rucăr şi era condusă de un 
Procurator Augusti vice praesidis din ordin ecvestru. După unele ipoteze, 
Daciei Inferior i-ar fi putut aparţine o zonă mai mare a Olteniei: ori întreaga 
Oltenie apuseană la vest de Jiu, ori partea de sud (zona Drobetei), ori partea 
de nord-vest. Muntenia şi sudul Moldovei vor fi evacuate de romani, aceştia 
mulţumindu-se cu supravegherea lor. 

Alte două diplome militare, una descoperită în castrul de la Gherla în anul 
1971 şi a doua lângă satul Covdin (Serbia), ambele datate în vara anului 123 
(10 august), indică existența unei a treia provincii, Dacia Porolissensis, 
plasată în nordul Daciei Traiane, în teritoriul aflat la nord de cursul superior 
al Mureşului, râul Arieş, până la Munţii Meseşului şi râul Someş. 

Privitor la momentul apariției noii provincii există următoarele ipoteze: 

a) Dacia Porolissensis a apărut din necesitatea de a constitui 
aparte zona de nord-vest a Daciei Superior în împrejurările 
datorate războiului cu iazigii din anii 118-119. 

Cea de a treia provincie a apărut în urma reorganizării în 

două etape, chiar dacă perioada dintre constituirea lor a 

fost de scurtă durată(I. Piso, Cluj). După cercetătorul 

clujean, diploma de la Gherla nu poate proba apariția 

provinciei în 119, ci oricând între 119-123. 

Provincia Dacia Porolissensis a fost constituită către anul 

124, momentul vizitei lui Hadrian în Dacia. 

Dacia Porolissensis a fost creată concomitent cu celelalte 

două provincii (C. Petolescu, Bucureşti). 
Asemeni Daciei Inferior era condusă de un procurator Augusti, provenind 
din ordinul ecvestru (Flavius Italicus) (aveau în subordine doar trupele 
auxiliare din provinciile ce le guvernau). Dacia Porolissensis îşi va menține 
atât numele cât şi aceeaşi întindere teritorială — la nord cursul superior al 
Mureşului şi de la Arieş până la Munţii Meseşului şi cursul râului Someş — 
inclusiv în timpul lui Marcus Aurelius. Din 124 este certă existența celor trei 
provincii, Dacia Porolissensis avându-și reşedinţa la Napoca (cercetătorul 
clujean N. Gudea nu este de aceeaşi părere, luând în considerare faptul că 
oraşul Porolissum a dat denumirea întregii provincii). 
Constituirea Daciei Porolissensis s-a realizat din raţiuni de ordin militar, 
provincia fiind un puternic bastion întărit al apărării romane, înfipt în 

mijlocul lumii barbare. Prin prezența sa, apărarea Imperiului era mult 
uşurată şi asigura liniştea în zona Dunării de Mijloc şi de Jos, precum şi la 
sudul Dunării. De aceea, provincia a avut de la început armata sa proprie, 
deosebită de cea a Daciei Superior — Exercitus Daciae Porolissensis, 
alcătuită din trupe auxiliare conduse de un procurator Augusti vice praesidis 
(ca şi Dacia Inferior). Diploma de la Gherla menţionează două alae şi şase 
cohorte, ulterior existând două alae şi douăsprezece cohorte şi cel puţin trei 
numeri; efectivul trupelor staționate în Dacia ajungând la 13.000 de soldați. 
Scurta perioadă de linişte este întreruptă de conflictele cu dacii liberi din 
anii 143, 156-157. Îndeosebi cele desfăşurate spre sfârşitul domniei lui 
Antoninus Pius (156-157) provoacă grele pierderi. Sunt aduse noi trupe în 
Dacia, se fac masive lăsări la vatră a veteranilor epuizați. În urma luptelor 
lui Antoninus Pius cu dacii liberi, noul împărat Marcus Aurelius şi-a asociat 
la domnie pe fratele său prin adopţie, Lucius Verrus, numindu-l Caesar şi 
Augustus şi “atunci pentru prima dată Imperiul Roman a începu să aibă doi 
Augusti” (SHA, Vita Marci Aureli, 7). În primii ani de domnie a celor doi 
Augusti se fac lăsări la vatră din trupele auxiliare, atestate de diplomele 
militare descoperite, referitoare la armata Daciei Porolissensis (Diplomele D 
XVIII-XXI în IDR 1I). 

În anul 166 se declanşează aşa numitele războaie marcomanice. Barbarii vor 
iniția atacuri asupra limes-ului dunărean al Imperiului, fiind afectate treptat 
toate provinciile limitrofe Dunării. Se consideră că adevărata cauză a 
războaielor marcomanice a constituit-o începutul migrației gotice care a 
produs mari mişcări de populaţie în toate direcţiile şi o serie de presiuni 
asupra triburilor barbare aliate romanilor. Noile împrejurări vor determina în 
Imperiu regrupări de trupe şi alte schimbări. O frază din SHA Vita Marci 
Aureli, 22, menţionează schimbări intervenite în rangul provinciilor: “A 
schimbat provinciile din preconsulare în consulare şi din consulare în 
preconsulare sau pretorale după cum au cerut necesităţile războiului”. În 
Dacia, pentru întărirea forţelor armate de aici şi în special a zonei nordice 
este adusă la Potaissa (în Dacia Porolissensis) legiunea V-a Macedonica, 
după întoarcerea acesteia din Orient (fosta garnizoană a acesteia fiind 
Troesmis, în Moesia Inferior). Tot acum, la conducerea Moesiei Superior 
este adus ca Legatus Augusti pro praetore trium Daciarum generalul 
Marcus Claudius Fronto, care se distinsese anterior în Orient în războiul cu 
parții. Funcțiile exercitate de acest important personaj sunt cunoscute din 
două inscripţii, una descoperită la Sarmizegetusa, oraş al cărui patronus a 
fost, şi alta, mai completă, aflată la baza statuii de bronz ce 1-a fost ridicată 
în Forul lui Traian de la Roma, după moartea sa, din ordinul împăratului 
Marcus Aurelius. În aceste inscripții este menţionată pentru prima oară până 
acum denumirea de Dacia Apulensis, dar este şi singura dată când la 

conducerea acestei provincii este atestat un Legatus Augusti pro praetore de 
rang consular, deținând titlul de Procurator Augusti Daciae Apulensis. 
Apare acum şi prima atestare cunoscută a unei noi provincii, Dacia 
Malvensis dată de o inscripție de la Roma referitoare la cariera lui 
M. Macrinius Avitus Catonius Vindex din ordinul ecvestru, promovat de 
către Marcus Aurelius în senat după anul 173. Între anii 167 şi 169 
Macrinius Avitus a fost praefectus alae I Ulpiae Centariorum, iar prin anul 
169 a fost numit procurator provinciae Daciae Malvensis. 

În anul 1984 a fost publicată o diplomă militară datată la 1 aprilie 179, 
descoperită la Drobeta. Până la descoperirea sa se considera că 
reorganizarea Daciei în timpul lui Marcus Aurelius a determinat dispariția 
denumirilor de Dacia Superior şi Inferior, în locul lor apărând Dacia 
Apulensis şi Dacia Malvensis. Privind modificările teritoriale care au însoțit 
schimbările de nume, părerile erau împărțite, acceptându-se unele modificări 
minore, de exemplu integrarea colţului de sud-est al Transilvaniei la Dacia 
Apulensis. Diploma de la Drobeta a dat o nouă viziune asupra reorganizării 
Daciei în timpul lui Marcus Aurelius, deoarece la 1 aprilie 179 Publius 
Helvius Pertinax apare ca şi comandant al trupelor din Dacia Superior. 
Informaţiile epigrafice dovedesc că în timpul lui Marcus Aurelius cele trei 
provincii dacice au alcătuit din nou o unitate, din punctul de vedere al 
guvernării şi al conducerii trupelor. Denumirile de Apulensis şi Malvensis 
se regăsesc doar în legătură cu procuratorii financiari, cu excepția 
menționată anterior. 

Primul guvernator cunoscut al celor trei Dacii a fost M. Claudius Fronto. 
Inscripțiile referitoare la cariera sa arată că el a fost legat consular al 
Moesiei Superior în anul 167, apoi Legatus Augusti pro praetore Moesiae 
Superior et Daciae Apulensis. Din februarie 169 şi până în vara anului 170, 
când moare în luptă, generalul Fronto a avut două funcţii: Legatus Augusti 
pro praetore provinciarum Daciarum apoi cel de Legatus Augusti pro 
praetore provinciarum Daciarum et Moesiae Superior. Inscripţia de la 
Sarmizegetusa romană arată că Fronto a fost Legatus Augusti pro praetore 
trium Daciarum et Moesiae Superior, cuvântul trium demonstrând că este 
vorba de trei provincii dacice. 

După Fronto, guvernator general a fost Sextus Cornelius Clemens, numit 
consularis et dux trium Daciarum (într-o inscripție din Caesareea 
Mauretania, pusă de un centurion din legiunea XIII Gemina), funcție pe care 
o va deţine probabil până în anul 172. 

Un alt guvernator general a fost C. Arrius Antoninus, probabil între anii 
175-177, după care este numit viitorul împărat al Imperiului Roman, 
Publius Helvius Pertinax, numit consularis III Daciarum, funcție deţinută 
până cel mult în anul 180 când este numit guvernator al Siriei. În SHA, Vita 

Helvi Pertinax, se consemnează: “... a plecat la paza Dunării unde a fost 
guvernator al celor două Moesii şi al Daciei. Conducând bine lucrurile în 
această provincie, a fost avansat, dându-i-se guvernarea Siriei”. 

Revenind la diploma militară de la Drobeta, în care apare numele lui 
Pertinax cercetătorul I. Piso apreciază că este normal ca în titulatura 
guvernatorului consular să fie consemnate districtele militare subordonate 
autorității sale şi nu cele financiare, în continuare arătând că şi în timpul lui 
Marcus Aurelius, trupele auxiliare au fost enumerate în funcţie de districtele 
militare, vechea împărțire continuând să existe formal, din tradiție şi poate 
din rațiuni practice, apărând numai în diplomele militare. De asemenea 
I. Piso precizează că acest fapt nu trebuie să ducă la concluzia că ar fi vorba 
de trei grupări de trupe autonome, organizate în funcție de cele trei provincii 
şi că, pe de altă parte, Dacia Apulensis, Malvensis şi Porolissensis trebuie 
înțelese ca districte financiare, delimitând domeniile de competenţă ale 
procuratorilor financiari. 

Procuratorii (magistratură creată de Augustus şi ocupată de membrii 
ordinului ecvestru), cunoşteau o ierarhie în funcție de venitul (plata) pe care 
îl primeau: sexagenarii şi centenarii primeau 60.000 şi respectiv 100.000 
sesterți pe an, ducentenarii şi trecentenarii primeau 200.000 şi respectiv 
300.000 sesterți pe an. Toţi cei trei procuratori ai Daciilor au aparținut clasei 
centenarilor, cu toate că anterior, Pertinax a făcut parte din clasa 
ducentenarilor. Procuratorul Daciei Apulensis deţinea un rang superior, fiind 
adesea numit pe parcursul sec. III, agens vice praesidis. 

Problema importantă care se pune în legătură cu aceste districte financiare 
este dacă ele corespund din punct de vedere teritorial vechii împărțiri a 
Daciei. Nu există dubii în privința Daciei Porolissensis, aceeaşi denumire 
sugerând aceeaşi întindere teritorială. Dacă identitatea ce s-a stabilit între 
Dacia Superior = Dacia Apulensis şi Dacia Inferior = Dacia Malvensis este 
reală, se naşte problema motivului pentru care s-au schimbat denumirile 
celor două provincii, în timp ce aceea a Daciei Porolissensis a rămas la fel. 
O analiză a împrejurărilor istorice în care a fost reîmpărțită Dacia constată 
că, după ce Helvius Pertinax a avut comanda flotei de la Rin, a fost mutat în 
Dacia, cu o soldă de 200.000 sesterți, dar “suspectat de Marcus Aurelius din 
cauza unor intrigi, a fost îndepărtat din funcție”. Ulterior, “ducându-şi mai 
departe bine sarcinile şi fiind descoperită uneltirea organizată împotriva lui, 
împăratul, ca să-i compenseze nedreptatea, l-a făcut pretorian” (SHA, Vita 
Helvi Pertinax, 2). Şi epigrafic este atestată calitatea lui Pertinax de 
procurator Augusti ad ducaena III Daciarum. Dacă într-adevăr Pertinax a 
fost procurator financiar al celor trei Dacii, neînțelegerea ivită în legătură cu 
el, corelată şi cu faptul că, începând cu Marcus Aurelius, se trece la folosirea 
pe scară largă a procuratorilor, care devin numeroşi şi de o extrem de mare 

varietate, să-l fi determinat pe împărat să reîmpartă Dacia din punct de 
vedere financiar pentru a dispersa puterea prea mare pe care o acumulaseră 
procuratorii financiari. 

Deci, reorganizarea Daciei sub Marcus Aurelius, spre deosebire de cea 
realizată în timpul domniei lui Hadrian, a presupus o guvernare şi o 
conducere militară unică a celor trei provincii dacice. Reforma înfăptuită de 
Marcus Aurelius a avut un caracter cu precădere militar. Menţinerea 
identității fiecărei provincii va consta nu numai din faptul că trupele celor 
trei provincii formează în continuare armate separate, ci şi din faptul că 
legația guvernatorului general conţine totdeauna referire la tres Daciae sau 
provinciae Daciarum, cele trei provincii păstrându-se în continuare ca şi 
departamente financiare distincte. 

Unirea celor trei Dacii efectuată de Marcus Aurelius va fi valabilă probabil 
până la sfârşitul stăpânirii romane în Dacia, ultimul legat cunoscut al celor 
trei Dacii este din timpul lui Gordian al III-lea. Pe vremea lui Septimius 
Severus şi Caracalla, se constată că un procurator al Daciei Apulensis era 
însărcinat să asigure interimatul guvernării Daciei cu titlul agens vice 
praesidis. Sub împărații ce au urmat, procedeul este reluat, ultima menţiune 
fund în timpul domniei lui Trebonianus Gallus. De cele mai multe ori, 
mențiunea exercitării interimatului era asociată cu titlul de Procurator 
Augusti Daciae Apulensis, deci probabil autoritatea sa se întindea doar 
asupra Daciei Apulensis. 

Spre mijlocul secolului al III-lea uzurpările tot mai frecvente la tron, bazate 
pe existența în provincii a unor mari contingente militare, a făcut ca să se 
generalizeze practica interimatului. 


Disputa privind localizarea Daciei Malvensis 


Localizarea Daciei Malvensis a fost una din problemele controversate legate 
de istoria Daciei romane, unii cercetători considerând, pe baza interpretării 
izvoarelor (inscripţii îndeosebi) că Dacia Malvensis ar fi fost pe teritoriul 
Olteniei, iar alții că ar fi fost în Banat, existând şi opinia că Dacia Malvensis 
nu ar fi alta decât Dacia Inferior. Chiar şi momentul apariției provinciei este 
controversat: a fost creată în timpul lui Antoninus Pius, care o numeşte 
astfel după un “municipium Hadrianum, Malvum”, sau a fost creată în 
vremea lui Marcus Aurelius. În sfârşit, localizarea oraşului de reşedinţă — 
Malva a fost o problemă mult controversată. 

Diploma militară din 7 ianuarie 230 acordată lui Marcus Aurelius Decianus, 
călăreț în garda imperială, numeşte oraşul natal al acestuia cu titlul de 
coloniae: coloniae Malvense ex Daciae. Alte două menționări ale Malvei şi 
Daciei Malvensis sunt tot din afara Daciei: Marcus Macrinus Avitus — 

procurator al provinciei în timpul lui Marcus Aurelius şi o inscripţie care 

atestă existența unei cohors Prima Flavia Miliaria Brittanum Malvensis. 

Privitor la localizarea Malvei au existat în istoriografia românească 

următoarele opinii: 

1. V. Pârvan o plasează la Răcari (Dolj), fără dovezi suficiente. 

2. C. Nicolăescu-Plopşor — la Cioroiu, sat la nord de Craiova — de 
asemeni argumentația nu rezistă din lipsă de dovezi. 

3. În anul 1926, în curtea castelului feudal din Denta a fost 
descoperită o inscripție pusă de un anume Caius Kaninius 
Sabinus, închinată lui I[OVI] O[PTIMO] M[AXIMO] I[UNONI] 
R[EGINAE] M[INERVAE] T[ERRAE] M[ATRI] C. KANINIUS 
SABINUS D.C.M. II VIR. Unii cercetători au interpretat 
prescurtarea D.C.M. II VIR ca fiind Decurio Coloniae Malvensis, 
localizând Malva la Denta (com. Deta), iar Dacia Malvensis în 
Banat; alţi cercetători consideră că D.C.M. este doar o 
prescurtare de la Decurio Muncipii. 

4. Cei mai mulți istorici plasează Malva la Reşca-Romula (jud. Olt) 
iar Dacia Malvensis în Oltenia. Aceştia se bazează pe textul unei 
inscripții aflate în Sevillia (Romula Hispolis din Spania), aflată 
azi la baza unui turn (La Girallda). S-a păstrat până în prezent 
doar o copie realizată în anul 1575 de umanistul Ambrosie de 
Morales şi un mulaj în ghips aflat la muzeul din Sevillia. În 
rândurile 4 şi 5 este menționată o localitate Romula: CVRATORI 
CIVITASIS  ROMULEN/SIUM  MAVENSIUM. Unii au 
interpretat textul Curatori civitasis Romulensium Malvensiam, 
identificând Romula = Malva. Alţii au interpretat Romulensium 
M. Arvensium, adică Romula, Municipium Arvensium, Arva fiind 
o localitate, municipium din Peninsula Iberică. 

Pornind de la premisa că “mal” în limba dacă este acelaşi cuvânt ca “ripa” 

din latină, cercetătorul D. Tudor aprecia că Dacia Ripensis de la sud de 

Dunăre a fost întemeiată datorită faptului că se afla pe malul opus al Dunării 

față de Dacia Malvensis. 

Referitor la denumirea Romula — Malva s-au făcut numeroase speculaţii: 

- Romula ar fi numele roman al aşezării, Malva ar fi 
numele dac; 

- Malvum poate fi o denumire de plantă (la fel ca 
Ulmetum) caracteristică regiunii unde era aşezată localitatea; 

- Cuvântul Malva porneşte de la radicalul indo-european 
(prezent şi în limba albaneză) “mal” care înseamnă munte. 

S-au adus şi argumente împotriva relației Romula = Malva: 
- numele popular al Romulei a fost Antina; 

- Romula se află într-o zonă de câmpie, la sute de kilometri 
de munți deci interpretarea mal-munte nu se potriveşte; 

- inscripţiile descoperite la Romula nu fac referire directă 
la Malva; 

- Malva era municipiu încă de pe vremea lui Hadrian 
(poate chiar Traian), Marcus Aurelius ridicând-o la rang de 
coloniae; în schimb, Romula la sfârşitul domniei lui 
Antoninus Pius era încă municipium, fiind ridicată la rang de 
coloniae abia în timpul lui Filip Arabul, în 248, poate puţin 
mai devreme; 

- zidurile şi fortificațiile Romulei au fost ridicate “manu 
militari” de soldaţi din Legio VII Claudia din Moesia Superior 
şi Legio XXII Filipianorum din Germania superior, staționată 
în Moesia. Deci garnizoanele Romulei erau formate din 
trupele provinciei Moesia şi nicidecum ale Daciei. Înainte de 
cucerirea Daciei, romanii controlau un anumit teritoriu din 
stânga Dunării. Primul val de apărare al oraşului, de fapt 
primul castru , datat în timpul lui Traian, putea fi un punct 
înaintat al liniei romane. Deci dacă în faza de început trupele 
staționate aici aparțineau provinciei Moesia iar ulterior erau 
tot garnizoane moesiene, rezultă că Romula era mult mai 
dependentă de Moesia Superior decât de Dacia. Ştampilele 
care atestă prezenţa Leg. V Macedonica şi Leg. XI Claudia 
sunt mult mai târzii. Prezența romană în zonă este atestată şi 
după 275 la Acidava — locuire neîntreruptă până la Constantin 
cel Mare şi la S/ăveni pe Olt, unde se afla cel mai mare castru 
de piatră din zona sudică a Daciei, locuit până în sec. IV, 
ambele aşezări fiind în perimetrul Romulei. Dacă Dacia 
Malvensis s-ar fi întins atât de mult spre sud, Aurelian ar fi 
păstrat în scop propagandistic şi titlul Daciei Malvensis pe 
lângă Dacia Ripensis, fiind dovedită prezenţa romană în 
continuare. Un alt fapt ce infirmă identificarea celor două 
oraşe se desprinde din inscripția de la Sevillia: Sextus Iulius 
Possesor era curator al Romulei, dar este ştiut faptul că aceşti 
curatori nu erau numiţi decât în provinciile senatoriale ale 
imperiului în timp ce Dacia era provincie imperială, deci acest 
Sextus Possesor ar fi singura excepție. 

Chiar dacă dovezile plasării Malvei la Romula sunt incerte, plasarea sa la 
Denta este şi mai puţin posibilă, aici descoperindu-se doar “modeste cioburi 
romane” care dovedesc cel mult o aşezare. Dar existența la Denta a 

cărămizilor cu ştampila Legio IV Flavia dovedesc că Denta, ca şi Centum 
Putea şi Berzobis făceau parte tot din Moesia Superior şi nu din Dacia. 

La Răcari este o aşezare romană necercetată încă care ocupă o suprafaţă 
nouă hectare. Doar castrul a fost săpat, ultimele cercetări având loc în anii 
1928/1929. Au staționat aici trupe din Leg. V Macedonica şi un Numerus 
Maurorum. 

Se poate deci concluziona că Dacia Malvensis ocupa zona din nordul 
Olteniei, Oltenia Subcarpatică, probabil unele regiuni din sudul şi sud-vestul 
Transilvaniei (castrele de la Cumidava şi Angustia). Puțin probabil ca 
Banatul să fi făcut parte din Dacia Malvensis, eventual zona muntoasă a 
Banatului — exploatările de la Sasca Montană şi din Valea Cernei, în 
amonte. 


Organizarea militară a provinciei Dacia 


Cucerită printr-un efort militar uriaş, provincia Dacia, datorită poziției sale 
geografice şi strategice — cap de pod peste Dunăre, făcând legătura între 
Imperiu şi lumea “barbară” (popoarele şi seminţiile libere aflate în exteriorul 
limesului roman) a putut fi menținută sub controlul Imperiului doar printr-o 
atentă şi permanentă întreținere a unui puternic sistem de apărare. 
Multiplele interese de ordin economic, politic şi militar legau Dacia de 
Roma. În sistemul de apărare al Imperiului, la Dunărea de Mijloc şi de Jos, 
Daciei îi revine rolul de a sparge unitatea lumii aşa zis “barbare” din această 
zonă, de a întrerupe legăturile dintre diferitele neamuri, de a bara accesul 
acestora în Imperiu prin Câmpia Tisei şi şesul Munteniei. Iar pe plan intern, 
armata avea sarcina de a supraveghea populaţia supusă a provinciei. 
Totodată, este important rolul armatei în procesul de romanizare a 
populațiilor noilor provincii. 
Pentru îndeplinirea rolului său strategic, Dacia a fost încă de la început 
înțesată cu trupe şi întărită cu numeroase castre, castele, burguri, turnuri, 
valuri şi alte lucrări de fortificaţie. Efectivele militare au fost menținute tot 
timpul la un nivel ridicat, iar sistemul militar defensiv a fost în permanenţă 
adaptat în funcție de situația din exteriorul graniţelor provinciei. 
Organizarea militară a provinciei a cuprins două categorii: 
b) Sistemul ofensiv, constând din unitățile militare (legiuni şi 
trupe auxiliare). 
Sistemul defensiv, constând din diverse tipuri de 
fortificații, edificate atât în zona limesurilor cât şi în 
interiorul provinciei. 

Sistemul ofensiv 


Nucleul armatei în Dacia îl formează legiunile, în jurul cărora se grupează 
celelalte trupe. Legiunile erau alcătuite în exclusivitate din cetăţeni romani 
şi efectivul lor era de aproximativ 5600 de oameni. O legiune cuprindea 
zece cohorte, împărțite la rândul lor în centurii. Comandantul legiunii era un 
Legatus legionis ce se intitula şi Legatus Augusti pentru că era numit de 
împărat dintre membrii ordinului senatorial. Din timpul domniei lui 
Gallienus el se va numi praefectus legioni, nemaiavând rang senatorial, 
fund numit dintre militarii de profesie. După el urmau în rang tribunii ce 
puteau fi tribuni laticlavii (tineri din ordinul senatorial) sau tribuni 
angusticlavii (rang ecvestru). 

În continuare, comandanții de centurii erau centurionii (centuriones), ei 
fund ofiţeri de carieră, ca şi soldaţii din rândul cărora se alegeau 
comandanții mai mărunți — principales şi imunes (cei scutiți de corvoadă). 
Centurionii puteau avansa în grad şi, de asemenea, se puteau transfera de la 
o legiune la alta până ajungeau în poziţia de primipili (comandanţi ai primei 
centurii din prima cohortă), după care, de obicei, erau admişi în ordinul 
ecvestru. Comandantul legiunii avea un stat major alcătuit din subofiţeri de 
diferite grade care îndeplineau diverse funcțiuni, însărcinări şi misiuni. 

În Dacia, doar legiunea XIII Gemina din garnizoana de la Apulum a 
staționat fără întrerupere de la cucerirea provinciei şi până la părăsirea ei. 
După cucerire, în Dacia a mai rămas şi legiunea IV Flavia Felix care a fost 
transferată ulterior în Moesia Superior. 

După reorganizarea provinciei din anul 119 d.Hr. în Dacia a rămas doar 
legiunea XIII Gemina urmând să asigure paza regiunii aurifere. Între anii 
167-168 d.Hr. o a doua legiune — legiunea V Macedonica — a fost transferată 
din Moesia Inferior, de la Troesmis, cu garnizoana la Potaissa (Turda). 
Aceste două legiuni rămân pe teritoriul Daciei până la retragerea aureliană 
când vor fi retrase împreună în sudul Dunării în Dacia Aureliană. 

Începând din vremea lui Septimius Severus, subofiţerii se organizează în 
colegii care îşi au clădirea lor proprie chiar în lagăr. Detaşamente ale celor 
două legiuni sunt atestate epigrafic în diferite localități din Dacia, iar pe 
lângă acestea mai apar detaşamente ale legiunilor 7 Italica, IV Flavia, VII 
Claudia, XI Claudia, X Gemina şi XXII Primigenia, care au stat temporar în 
acest spaţiu. 

Trupele auxiliare, foarte numeroase în Dacia, se numesc alae, cohortes, 
numeri. Alaele sunt trupe de călăreţi, iar cohortele sunt alcătuite din 
pedestraşi. Efectivul lor poate cuprinde 500 de militari, în acest caz 
numindu-se guinagenariae, iar în cazul în care au 1000 de militari sunt 
numite milliariae. Dacă au în alcătuire şi călăreţi, se vor numi eguitatae. 

Membri trupelor auxiliare se recrutau dintre locuitorii provinciilor care nu 
aveau cetățenia romană, dar erau organizate după sistemul roman şi erau 
conduse de ofițeri şi subofiteri romani. Alaele erau conduse de un praefectus 
alae, iar cohortele de un praefectus /tribunus cohortis. Comandanții mai 
mărunți — principales — erau de diferite grade. Aleşi din rândul cetățenilor 
romani, se numeau: decuriones, optiones, imaginiferi, signiferi, tubicines, 
etc. 

Soldații primeau cetăţenia romană la ieşirea din armată (după 25 de ani de 
serviciu sau mai mult), atât pentru ei cât şi pentru urmaşii lor. 

În majoritatea lor, trupele auxiliare din Dacia erau originare din provinciile 
vorbitoare de limbă latină, din Thracia (ex. cohors I Thracum Germanica, 
coh. I Thracum Sagitariorum), din Dalmația (alae I Illiricorum, coh. III 
Dalmatarum) din Pannonia, din Raetia, Gallia, etc. 

În afară de alae şi cohorte, în Dacia au staționat şi multe formaţiuni 
neregulate, recrutate din ținuturile mărginaşe şi mai puţin romanizate ale 
Imperiului, care îşi păstrau armamentul şi felul lor de luptă, doar 
comandanții fiind romani: Mauri Gentiles, Surii Sagitarii, etc. 

Începând cu Hadrian sau Antoninus Pius, aceste formaţiuni neregulate sunt 
organizate în numeri. Organizare de numeri aveau şi Pedites singulares şi 
Equites singulares care alcătuiau la Apulum garda legatului imperial. 
Numeri aveau un efectiv de 500-900 de oameni care alcătuiau unități 
separate de pedestraşi şi călăreţi, dar puteau fi şi formaţiuni mixte. În frunte 
sta un praepositus, sau, din sec. III d.Hr., un praefectus. 

Trupele de toate categoriile, care au staționat în Dacia 
însumează un efectiv mare, care în anul 110 d.Hr. era apreciat ca 
situându-se în jurul cifrei de 35.000-40.000 de oameni. Ulterior, în 
ultimii ani de domnie a lui Traian şi în vremea lui Hadrian, efectivul 
a scăzut. Abia sub Antoninus Pius, datorită războaielor din anii 157- 
158 duse cu dacii liberi, au fost masate noi trupe în Dacia 
Porolissensis pentru ca, în timpul lui Marcus Aurelius, trupele să 
ajungă la cca. 40.000 de oameni. 

În timpul staţionării lor în Dacia, trupele auxiliare şi-au schimbat mult 
compoziția etnică inițială. Recrutarea locală, introdusă treptat în toate 
provinciile Imperiului, îşi găseşte aplicarea într-o măsură mai redusă în 
Dacia secolului II d.Hr.; dar în sec. III d.Hr., după adoptarea constituției lui 
Caracalla şi mai târziu, ea se generalizează şi în provincia din nordul 
Dunării, recrutarea de elemente locale provinciale devenind aproape o 
regulă. 

Indiferent de categorie, toate trupele staționate în Dacia au jucat un rol de 
seamă în romanizarea provinciei şi în general în viaţa acesteia. În cursul 
serviciului militar îndelungat, soldații se romanizează, devenind la rândul 

lor factori ai romanizării populației din Dacia. Mulți veterani îşi găsesc rost 
în Dacia, devenind proprietari de pământ, meseriaşi sau negustori. 


Unităţile armate ale Daciei 


(după C. Petolescu, “Scurtă istorie a Daciei 
Romane”, Bucureşti, 1995, p. 58-60) 


Fiecare provincie a Daciei avea propria sa armată (exercitus). Armata 

Daciei Superioare număra, alături de Leg. XIII Gemina un număr important 

de unităţi auxiliare, sunt cunoscute unități de: 

- cavalerie — (alae): I Batavorum miliaria (garnizoana de la 
Războieni-Cetate, probabil singura alae miliaria din Dacia); 
I Bosporanorum (Cristești) şi I Hispanorum Campagnorum 
(Micia-Vețel); 
- infanterie — reprezentată în majoritate de cohortes 

quingenarie: I Gallorum Dacica, II Gallorum Pannonica, 
V Gallorum (Pojejana), I Augusta Ituraerorum sagittariorum, 
I Thracum sagittariorum, I Ubiorum (Odorheiul Secuiesc); 
cohortes equitates: I Alpinorum  (Sărăţeni), II Flavia 
Commagenorum sagittaria (Micia), IV Hispanorum (Inlăceni), 
VIII Raetorum civium Romanorum torquata (Teregova); 
cohortes miliariae din care trei peditatae: I Vindelicorum 
(Tibiscum), 7 Aurelia Brittonum (Bumbeşti) şi IJI Campestris 
(Drobeta); două equitatae: I Sagittariorum (sec. III Drobeta) 
şi II Delmatarum (Mehadia-Praetorium). 

Diplomele menționează existența unor Palmyreni sagittari ex Syria qui sunt 

in Dacia Superiore, organizați ulterior în numeri: numerus Palmyrenorum 

Tibiscensium (la Tibiscum). Diploma din anul 158 aminteşte: vexil/larii] 

Afric[ae] et Maulr]et[aniae]  Caes[ariensis] qui sunt cum Mauris 

gentilib[us] in Dacia Super[iore]. În 204 sunt pomeniţi la Micia Mauri 

Micienses; alţi numeri: ex. numerus Maurorum Miciensium, numerus 

Maurorum Hisp. (Ampelum), numerus Maurorum Tibiscensium;, Pedites 

singulares Britannici organizați ulterior în numerus singularium peditum 

Britannicorum, numerus exploratorum Germanicianorum (Bucium, 

Orăştioara de Jos). 

În garda guvernatorului provinciei intrau pedites singulares şi equites 

singulares (călăreți organizați ulterior în numerus singularium). 

Dacia Inferior — aici au staționat doar trupe auxiliare: trei alae 

quingenariae: I Asturum (Hoghiz), I Claudia Gallorum Capitoniana (sud- 

estul Transilvaniei), Z Hispanorum (Slăveni). 

Cohortes quingenariae: II Flavia Bessorum (la Cincşor), 
I Bracaragustanorum (Breţcu), II Gallorum, III Gallorum (întâi pe 
Olt, la loneştii Govorii, ulterior în sud-estul Transilvaniei), 
I Tyriorum sagittariorum, VI nova  Cumidavensium  (Râjnov- 
Cumidava). 

Unele unități au avut în componență şi efective de călăreți: 
I Flavia Commagenorum sagittariorum (în nordul Munteniei, pe 
timpul lui Traian, apoi pe Olt, atestată în castrul de la Câmpulung- 
Jidova), Z Hispanorum veterana quingenaria (menționată de 
papirusul Hunt), Z Flavia Numidarum (Feldioara). 

Se menționează cohors I Augusta Nervia Pacensis Brittonum 
milliaria şi cohors I Aurelia Brittonum milliria (Bumbeşti). 

Alte unități: arcaşii sirieni — surii sagitarii (menționați în 138 
la Bivolari-Arutela şi Rădăcineşti, ulterior organizați într-un 
numerus Surorum sagitariorum atestat la Romula), vexillatio equitum 
Illyricorum (ulterior organizați într-un numerus equitum Illyricorum 
staționat în sud-estul Transilvaniei) şi un n/umerus] burg/ariorum] 
et  veredariolrum] Daciae  Inf|erioris], atestat la Copăceni- 
Praetorium. 

Armata Daciei Porolissensis este cel mai bine documentată: 
alae de cavalerie I Brittonum (Britannica) civium Romanorum, II 
Gallorum et Pannoniorum (garnizoana de la Gherla), Siliana (Gilău), 
I Tungrorum Frontoniana (lliuşa). 

Cohortes quingenariae: I Cannanefatium (Tihău), I Hispanorum pia fidelis 
quingenaria (Românași), II Hispanorum scutata Cyrenaica (Bologa), 
V Lingonum (Porolissum), VI Thracum equitata. 

Cohortes milliariae: I Aelia Gaesatorum (Bologa), II Augusta Nervia 
Pacensis Brittonum (Buciumi), Batavorum pia fidelis (Romita), 
I Brittonum milliaria Ulpia torquata pia fidelis civium Romanorum, 
I Britannica milliaria civium Romanorum, II Brittonum equitata milliaria 
civium Romanorum pia fidelis (Romita), I Flavia Ulpia Hispanorum 
milliaria civium Romanorum equitata (cu excepția primelor două, toate 
celelalte sunt atestate ca fiind equitatae). Mai existau un numerus 
Palmyrenorum Porolissensium (cu garnizoana la Porolissum) şi probabil un 
n[umerus] M[aurorum?] Olptatianensium?] la Zutor-Optatiana. 


Sistemul defensiv şi căile de comunicații 
Organizarea acestuia a început îndată după cucerire, pe timpul lui Traian, şi 
a fost apoi, treptat, amplificat şi desăvârşit. 
In Dacia sunt folosite aceleaşi elemente de fortificaţie ca şi în restul 
Imperiului, caracteristice sec. II-III d.Hr. Sistemul defensiv al Daciei se 

bazează în primul rând pe numeroase castre, mai mari sau mai mici, castele, 
burguri şi turnuri. În centrul acestui sistem defensiv se află castrul leg. XIII 
Gemina de la Apulum, la care se adaugă apoi şi cel al legiunii 
V Macedonica de la Potaissa. Castrele erau astfel dispuse pe teren încât 
închideau în primul rând văile ce intrau şi ieșeau din podişul central al 
Transilvaniei, barând principalele căi de intrare în provincie. Pe drumurile 
de legătură, alte castre serveau atât pentru a supraveghea teritoriul şi 
populaţia din interior, cât şi ca etape şi rezerve pentru fortificațiile şi trupele 
din linia întâi. În plus, acest sistem de apărare nu a fost unul rigid, ci el a 
fost adoptat la formele de teren, care au fost exploatate la maxim (culmile 
muntoase, apele, văile abrupte pe care apele le săpau în sol). Ele constituie 
frontiera (/imes-ul), în sens larg, al provinciei. 
Propriu zis, limes — zid de piatră sau val de pământ — nu s-a folosit în Dacia, 
spre deosebire de alte regiuni ale Imperiului: Raetia, Brittania, Africa, etc., 
decât în două porțiuni: 
c) Una de aproximativ 4 km (scurtă), în faţa castrului şi oraşului 
Porolissum; 
Una mai lungă (235 km) în Muntenia, de la localitatea 
Flămânda, pe Dunăre, până la pasul Bran şi poartă 
numele de Limes Transalutanus, fiind construit de 
Septimius Severus. 
Sistemul de fortificare a granițelor cuprindea următoarele linii de castre: în 
sud, pe Dunăre, pornind de la Drobeta se înşiruie câteva castre menite a 
supraveghea cursul fluviului (Dierna, Moldova Veche, Pojejena). Pe drumul 
către Tibiscum se găseau castre la Arcidava, Berzobis, Centum Putei, aceste 
castre constituind linia de apărare exterioară în Banat. 
Principala poartă de intrare spre vest în provincie, pe valea Mureşului, era 
păzită de puternicul castru de la Micia. Spre vest, alte castele sau fortificații 
mai mici sunt cunoscute de-a lungul Mureşului, până la vărsarea lui în Tisa: 
Bulci, Aradul Nou, Sânicolaul Mare, Cenad. 
Apărarea ținutului aurifer era asigurată de cele două legiuni de la Apulum şi 
Potaissa, iar pe o linie interioară, în jurul Munţilor Apuseni se găsesc 
castrele de la Abrud şi Gilău. 
Valea Crişului Repede era închisă de castrul de la Bologa, iar pe culmile 
Munţilor Meseş au fost identificate mai multe turnuri de pază. Porolissum 
era cheia de boltă a apărării romane din nord-vestul Daciei. Aici au existat 
două castre — unul pe dealul Citera şi unul pe dealul Pomet. 
Începând de la Tihău, castrele sunt dispuse de-a lungul Someşului, la Căşei, 
Gherla şi Ilişua. De asemenea, spre sud-est, o serie de noi castre blochează 
căile de acces dinspre munții vulcanici spre interiorul Daciei: castrele de la 

Orheiul Bistriţei, Brâncoveneşti, Călugăreni, Sărăţeni. Pe râul Bârsa, 
castrul de la Râșnov, supraveghea pasul Bran. 

De la Caput Stenarum (Boiţa), pe Olt în jos, până la Islaz, pe Dunăre, se 
înşiruie numeroase castre ce formează Limes Alutanus (limes nu exista, 
locul valului fiind luat de cursul apei). De-a lungul acestei linii de apărare s- 
au identificat: Râul Vadului, Câineni, Racovița, Copăceni, Stolniceni 
(Buridava), Momoteşti (Rusidava), Enoşeşti (Acidava), Reşca (Romula). 
Fortificarea acestei linii şi organizarea ei ca o frontieră a provinciei are loc 
pe timpul lui Hadrian după abandonarea teritoriului Munteniei şi 
reorganizarea Daciei. 

În interiorul teritoriului Olteniei alte castre sunt cunoscute de-a lungul 
principalelor artere de comunicație. Pe malul stâng al Dunării, de la Islaz 
până la Drobeta, s-au identificat mai multe castre, precum şi o serie de 
castele şi fortificaţii mai mici la Celei (Sucidava), Zavalu, Desa, Izvoarele, 
Izvorul Frumos. Pe drumurile din interior se aflau castrele de la Răcari şi 
Craiova. 

Ultima linie de castre din Dacia se afla de-a lungul limes-ului transalutanus 
în Muntenia. Acesta a fost construit de Septimius Severus fiind un val 
continu de pământ situat la 10-15 Km de Olt. Valul era înalt de 3 m şi lat la 
bază de 10-12 m. Pe culme se afla o platformă lată de 3 m pe care se ridica 
un zid (parapet) de pământ şi palisadă, gros de cca. 1 m şi înalt de 1,60 m, 
ce a fost ars intenționat devenind astfel mai rezistent. La 150-300 m în 
spatele valului, s-au ridicat din loc în loc castre de pământ, cărămidă sau 
piatră. S-au identificat 13 castre dintre care o parte sunt castre duble 
(Băneasa, Săpata de Jos, Jidova). Limesul transalutan este părăsit în anul 
245 d.Hr. ca urmare a invaziei carpilor din acest an, când apărarea 
provinciei a fost din nou transferată pe Olt. 

Cele mai numeroase castre au fost construite inițial din pământ, pentru ca, 
ulterior, să fie reclădite din piatră. 

Unele castre de pământ folosite în timpul războaielor dacice au fost 
abandonate, iar cele construite cu începere de sub Traian au fost folosite ca 
fortificaţii permanente şi au fost incluse în sistemul defensiv al provinciei. 
Castrele sunt înconjurate de o incintă de pământ — agger — întărită cu 
palisadă constând dintr-un gard de nuiele şi pari de lemn. În cazul castrelor 
de pe limes Transalutanus, incinta este construită din pământ bătut aşezat pe 
un pat de trunchiuri de copaci şi întărit cu un gard de pari şi nuiele, apoi ars. 
La unele castre se foloseşte pământul ars şi cărămida. O tehnică deosebită 
este căptuşirea zidului cu glii de pământ (cazul castrului de la Bumbeşti). 

Pe timpul împăratului Hadrian, se completează şi se consolidează limes-ul 
transalutan, iar opera de desăvârşire a sistemului defensiv al provinciei este 

continuată de împăratul Antoninus Pius, când castrele de pământ sunt treptat 
reclădite din piatră (Gherla, Porolissum, Micia, Ilişua). 

Castrele de piatră sunt situate de obicei în văi sau pe terase, în apropierea 
unui curs de apă. Forma lor este în cele mai multe cazuri dreptunghiulară, 
mai rar fiind pătrată. Zidul de incintă, înalt de 3-5 m, era sprijinit dinspre 
interior de un val de pământ (agger-ul) pe care se afla drumul de rond lat de 
cca. 2 m. La unele castre, valul de pământ este înlocuit de un pod de lemn, 
sprijinit pe stâlpi de piatră. În exterior, de jur împrejurul zidului de incintă, 
se află o platformă lată de 1,50-2 m, numită berma, după care urma un şanţ 
fără apă. Colţurile zidului de incintă erau rotunjite şi întărite în multe cazuri 
cu turnuri. Pe fiecare latură se deschidea o poartă flancată de două 
bastioane, alte turnuri ridicându-se între porţi şi colţuri. În mijlocul castrului 
se afla clădirea comandantului (praetorium). Prin fața sa trecea via 
principalis ce unea cele două porţi laterale. De la poarta principală, situată 
în faţa praetoriului, venea via praetoria, iar din spatele praetoriului venea 
via decumana. Aria interioară a castrului era împărțită în trei părți: 
praetentura partea din faţă a pretoriului, latera praetorii — pe cele două 
laturi ale praetoriului şi refentura, partea din spatele său. 

Castrele trupelor auxiliare din Dacia prezintă o serie de particularităţi. De 
exemplu, la câteva castre, cum ar fi cele de la Bologa, Porolissum, Căşei, 
turnurile porţii ies în afara liniei zidului de incintă, descriind un semicerc. 
La altele (Breţcu), turnurile de colţ sunt circulare. Tot aici, zidul de pământ 
este susținut dinspre interior de un zid de piatră paralel cu cel de incintă. 
Nelipsite pe lângă fiecare castru erau băile. 

Datorită faptului că în timpul lui Marcus Aurelius şi a fiului său Commodus, 
potențialul armatei şi sistemul defensiv al Daciei au fost deteriorate, 
Septimius Severus hotărăşte să îl refacă şi să îl întărească. Se refac astfel 
castrele de la Bumbeșşti, Slăveni, se repară drumul de-a lungul Oltului şi se 
construieşte Limes Transalutanus. Se întăreşte graniţa de vest şi nord-vest a 
Daciei, se reface castrul mare de la Porolissum, cele de la Căşei, Inlăceni, 
Bologa, Ilişua, Micia. 

În vremea lui Caracalla, sistemul defensiv a ajuns la apogeu. Reconstituirea 
în piatră a castrelor de pământ precum şi refacerea celor dărâmate era 
aproape terminată. 

După Caracalla se mai practică încă înconjurarea cu ziduri a unor oraşe. S- 
au fortificat puternic aşezările urbane din Dacia Inferioară, semn că 
provincia din nordul Dunării se afla într-o situație precară. Oricât de 
puternic ar fi fost sistemul defensiv, în faţa atacurilor migratorilor el nu a 
putut rezista. 

Cercetările arheologice au dovedit că romanii au făcut până la sfârşit 
încercări disperate de a reface în pripă fortificațiile distruse, folosind pentru 

aceasta şi monumentele din piatră, chiar şi cele ridicate în onoare 
împăraților. 

Când situația a devenit precară în teritoriile de la sudul Dunării, împăratul 
Aurelian, realizând că apărarea şi menţinerea provinciei de la nordul Dunării 
nu mai erau posibile, abandonează provincia retrăgându-şi armata împreună 
cu toată administrația la sud de Dunăre. Atunci, fortificațiile atât de 
puternice cad încetul cu încetul în ruină. 

Castrele ridicate de armata romană în timpul războaielor din 101-106 rămân 
după cucerire intra Provinciam. Pierzându-şi rolul militar, cele mai multe 
vor fi abandonate. 

Sistemul defensiv al Daciei romane a fost inițiat de Traian şi rezolvat sub 
Hadrian. Castrele din Dacia sunt situate: 

d) Pe principalele artere rutiere ale provinciei. În Dacia 
superioară — marele drum ce lega Porolissum de Dunăre ( 
Dunăre — Ulpia Traiana — Apulum -— Porolissum); în Dacia 
Inferioară — pe Olt şi limes Transalutanus. 

Pe artere ce făceau legătura cu Imperiul, trecând prin 

zona doar controlată de romani (valea Meseşului, prin 
trecătoarea Breţcu şi nordul Moldovei, spre Dobrogea). 

Toate castrele sunt amplasate în funcţie de configuraţia 

geografică a provinciei, spre a bara căile de acces în provincie. Deci 
principalele căi de comunicaţie indică şi principalele linii de castre: 

5. Lederata — Apus flumen — Arcidava — Centum Putei — Berzobis — 

Aizis — Caput Bubali- Tibiscum este drumul urmat de împăratul 

Traian şi marcat la mijlocul sec. III de Tabula Peutingeriana, 

având castre mai importante Arcidava şi Berzobis; 

6. Dierna — Tibiscum (estul Banatului) cu castrele de la 
Praetorium (Mehadia) şi Ad Pannonios (Teregova) — 
Zăvoi — Ulpia Traiana Sarmizegetusa — Aquae (pe râul 
Strei) — pe Mureş între Orăştioara de Sus şi Bucium. 
7. Pe Mureş până la Porolissum. Malul stâng al Mureşului 
inferior a fost fortificat în vremea lui Traian (Cenad, 
Aradul Nou, Bulci), fortificațiile fiind apoi abandonate. 
Drumul pe Mureş era străjuit de castrele de la Veţel; urca 
pe Mureş şi, după unirea cu drumul de la Ulpia Traiana — 
Aquae era castrul de la Cigmău, apoi Războieni-Cetate, 
Potaissa — Napoca, Porolissum. 
Granița de vest a provinciei trecea la vest de Micia şi Alburnus Major apoi 
pe culmile Munţilor Apuseni până la Crişul Repede, sistem ce avea în centru 
castrele de la Apulum şi Potaissa, drumurile vestice care porneau din aceste 
mari garnizoane fiind păzite de mici fortificaţii şi turnuri de observație. 

Apărarea Daciei Porolissensis pornea de le Bologa(pe Crişul Repede) 
continuând cu castrele de la Bucium, Românași, Romita şi cele două 
castre(de pe dealurile Citera şi Pomet) de la Porolissum. În faţa acestor 
castre se aflau turnuri de supraveghere. Complexul militar defensiv de la 
Porolissum era completat prin două linii de apărare constând din val de 
pământ şi zid de piatră (pe o porțiune), păzite de burgi de pământ şi turnuri 
de supraveghere. 

Limesul Daciei Porolissensis continua astfel: Tihău - Căşei (Samus) — Ilişua 
— Orheiul Bistriţei — Brâncoveneşti (pe Mureş). În interiorul provinciei 
Gilău, Gherla, Zutor. 

Dacia Superior — limesul pornea de la Brâncoveneşti — Călugăreni — Joseni 
— Sărăţeni — Înlăceni — Odorhei — Sânpaul. 

Dacia Inferior cu sud-estul Transilvaniei: Castrul de la Brețcu păzea 
trecătoarea Oituz (Angustia). Pe malul drept al Oltului Transilvan: Olteni, 
Hoghiz, Feldioara, Cincşor, Boiţa (Caput Stenarum). În zona Carpatică, pe 
malul stâng al Oltului se află castrele de la Câineni (Pons Vetus), Racoviţa, 
Copăceni, Călimăneşti — Bivolari (Arutela), Jiblea; la est de masivul Cozia 
sunt castrele de la Titeşti, Rădăcineşti şi Sâmbotin (Castra Traiana); între 
ieşirea Oltului din munți până la Dunăre sunt castrele de la Stolniceni 
(Buridava), loneştii Govorei (Pons Aluti), Momoteşti (Rusidava), Enoşeşti 
(Acidava), Reşca (Romula), Slăveni, Tia Mare, Islaz. 

În Oltenia sunt două drumuri importante: Drobeta — Bumbeşti — pasul 
Vâlcan — Transilvania şi Drobeta — Admutrium — Pelendava — Castra Nova 
— Romula (drum menţionat de Ptolemeu, pe traseul căruia se afla şi castrul 
de la Răcari). 

Limes Transalutans (în vestul Munteniei) prezintă următoarele castre, 
pornind de la Dunăre: Flămânda, Putinei, Băneasa (două), Roşiorii de 
Vede, Gresia, Ghinca (Crâmpoaia), Urlueni (două), Fălfani, Săpata de Jos 
(două), Albota, Purcăreni, Câmpulung (Jidova) (două), continuându-se 
peste munţi până în Ţara Bârsei (castrul de la Râşnov - Cumidava). Sunt 
castre cu val de pământ, cu excepția celor de la Săpata (cărămidă) şi Jidova 
(piatră). C. Petolescu consideră că fortificațiile mici (în special cele duble) 
datează din perioada cuceririi Daciei, cele mari fiind construite mai târziu 
(sub Hadrian sau Antoninus Pius, cel mult sfârşitul sec. II). 

Sistemul defensiv al Daciei este unitar şi perfect închegat, el reprezentând o 
unitate indisolubilă între linia de castre şi drumul care le unește. 

Legiunea XIII Gemina 


Începuturile legiunii XIII Gemina sunt obscure datorită lipsei unor dovezi 
concludente şi a părerilor divergente ale cercetătorilor. Astfel, Th. Mommsen 
plasează începuturile unităţii în anul 6 d.Hr. când Augustus, silit de 
împrejurări externe, adaugă la cele 12 legiuni republicane încă opt, 
numerotate de la XIII la XX. Alţi autori remarcă că şi înainte de Augustus a 
existat o legiune XIII Gemina şi propun pentru data înființării sale anii 16- 
15 î.Hr. 

Epitetul “Gemina” indică fuzionarea într-o singură unitate a două sau mai 
multe corpuri de trupă (poate chiar legiunile cu numărul XIII ale lui Caesar 
şi Pompei) fapt explicat de Caesar în “De bello Gallico”: unam [legionem] 
ex Cilicia veteranam, quam factum ex dualus gemellam appelabat. Dio 
Cassius spune de asemeni că legiunile contopite poartă denumirea de 
Gemina. 

Insigna emblemă a unităţii era leul, simbol protector pus în legătură cu 
perioada zodiacală în care fusese constituită (20 iulie — 19 august). 
Monedele emise de Filip Arabul, Gallienus, Victorinus precum şi 
descoperirile arheologice confirmă, din punct de vedere iconografic, această 
insignă (Ex.: pe reversul unora dintre monedele lui Filip Arabul figurează 
leul şi un stindard cu cifra XIII, iar cele ale lui Victorinus, pe lângă 
inscripția Leg. XIII Gemina Pia Fidelis conţin şi reprezentarea animalului 
simbol). 

Activitatea legiunii XIII Gemina a început încă din timpul lui Augustus. 
Câteva epigrafe menţionează o colonia alcătuită din veterani ai legiunii — 
Colonia Uthina ex Africa, apoi un centurio legionis şi un evocatus din 
efectivele unității. Aceste inscripţii se crede că datează din faza inițială a 
istoriei legiunii, când Augustus se pregătea să formeze, prin contopirea 
legiunilor republicane, o unitate nouă cu numărul XIII şi epitetul Gemina. 
La scurt timp după anul 14 d.Hr. are loc revolta legiunilor din Pannonia şi 
Germania îndreptate împotriva noii conduceri de la Roma. Tacitus şi 
Suetonius arată că nemulțumirea trupelor între care şi XIII Gemina a fost 
calmată de prezența la Rin a lui Germanicus. După evenimentele de la 
începutul domniei lui Tiberius, din ordinul împăratului, legiunea XIII 
Gemina ocupă castrul de la Vindonissa unde staționează aproape trei 
decenii. Misiunea legiunii la Vindonissa se încheie sub Claudius, anul 45 
sau 46 când unitatea este transferată de pe limesul germanic în Pannonia la 
Poetovio până în a doua jumătate a sec. I d.Hr. 

În perioada pannonică istoria legiunii XIII Gemina se împletește cu 
evenimente ce s-au petrecut la Roma în anul 69 d.Hr. La războiul civil 

cunoscut sub numele de “anul celor trei împărați” au luat parte trupe militare 
din mai multe provincii. Potrivit lui Tacitus şi Suetonius, în prima fază a 
războiului civil unitatea îl sprijină pe Otho. Pe câmpurile de luptă, la 
Bedriacum (Galia Cisalpină) şi Castores (lângă Cremona), sub conducerea 
legatului Vedius Aquila, legiunea suferă o grea înfrângere din parte legiunii 
V Alaudae. 

În 22 decembrie Senatul recunoaşte ca împărat pe Flavius Vespasianus. 
Soldaţii legiunii XIII Gemina, reîntorşi la Poetovio, trec în tabăra 
proaspătului împărat. Vespasianus înfrânge la Cremona pe ultimul dintre 
rivali Vitellius, punând capăt tulburărilor. 

În anul 70 d.Hr., împreună cu alte legiuni, legiunea XIII Gemina ia parte la 
înfrângerea unora dintre seminţiile galice. Victorioasă în această campanie 
militară legiunea revine la Poetovio. 

Noua detaşare trebuie pusă în legătură cu luptele împotriva suebilor şi 
sarmaților din 92-93. Dovadă a participării legiunii XIII Gemina la aceste 
conflicte este inscripția descoperită la Antiochia cu menţionarea legatului 
legiunii Stel(?) Sospes, datorită contribuţiei sale din “expeditio subica et 
sarmatica”. La încheierea ostilităților, noul sediu al legiunii este stabilit la 
Vindobona (Viena). 

Începând cu sec. II d.Hr., când Traian hotărăşte declanşarea atacului 
împotriva Daciei, se încheie şi misiunea legiunii XIII Gemina la Vindobona. 
În aproximativ anul 101 este mutată împreună cu legiunile I Adiutrix şi XV 
Apollinaris în dreptul Dunării de Jos. Ea va participa la ambele campanii 
daco-romane, confirmarea reieşind din inscripția ridicată la Corinth în 
onoarea lui Caellius Martiales tribunus legionis XIII Geminae, distins de 
Traian ca urmare a actelor de bravură militară săvârşite în cea de a doua 
campanie în urma căreia “universa Dacia devicta est”. 

Legiunea XIII Gemina a staționat permanent în Dacia din primii ani ai 
întemeierii provinciei până la abandonarea ei de către romani la începutul 
domniei lui Aurelian. Ea a avut tot timpul garnizoana în castrul de la 
Apulum, clădit pe înălțimea “Cetate” de la Alba Iulia. 

În perioada de la Hadrian şi până la războaiele marcomanice, guvernatorul 
Daciei Superior a fost totodată şi comandantul legiunii XIII Gemina. După 
organizarea celor trei Dacii din 168-169, legiunea îşi are din nou 
comandanții săi aparte. La cele 15 nume de legati legionis XIII Geminae 
cunoscute trebuie să fie adăugat şi numele unui anonim, Valerius Maximus, 
care nu a fost guvernatorul Daciei dar pe vremea lui Commodus, în 182, a 
deținut comanda legiunii XIII Gemina, după cum precizează inscripția 
descoperită la Diana Veteranorum Numidia. 

Un alt legat al legiunii este M. Herennius Faustus, documentat prin două 
altare cu inscripții, la Apulum, unul închinat lui Saturnus Securus şi celălalt 
zeiţei Minerva Supera. Nici el nu a deținut funcția de guvernator. 

În timpul domniei lui Gallienus, ca urmare a reformei efectuate de acesta, 
comandanții legiunilor poartă numele de praefecti, fiind numiţi dintre 
cavaleri. După comandantul legiunii urmează în rang tribunii legionis 
laticlavi, funcţie deţinută de tinerii din ordinul senatorilor, care exercită 
această comandă înainte de a avea acces la cariera senatorială propriu-zisă. 
Această comandă a deținut-o şi Iulius Rufinus Proculinus, care a închinat un 
altar zeităților egiptene Seraphis şi Isis. 

Legiunea XIII Gemina a fost singura legiune care a staționat în Dacia de la 
ocupare şi până la evacuarea provinciei. Pentru început, legiunea a fost 
utilizată la acţiuni de pacificare şi organizare a noii provincii romane. În 
momentul în care Traian începe pregătirea campaniei împotriva partilor, el 
are în vedere şi participarea militarilor legiunii. Izvoarele epigrafice oferă 
informații privind participarea trupelor din Dacia la luptele din Orient. 
Inscripţiile apărute în Moesia Inferior, Galatia, Beyrut semnalează 
centurioni şi soldați din legiunea XIII Gemina prezenți în corpul 
expediționar roman. Vexilaţiile din legiunea de la Apulum împreună cu alte 
detaşamente legionare au fost puse în Orient sub comanda lui Julius 
Ouadratus Bassus. 

La începutul domniei lui Hadrian soldaţii legiunii, împreună cu trupele 
auxiliare din provincie au opus o rezistență dârză atacurilor sarmate. 
Inscripţiile din Dacia, îndeosebi cele de la Apulum fac referiri la ofiţeri şi 
soldaţi ai legiunii (legaţi, ofiţeri superiori, soldaţi, veterani), indică originea 
lor etnică, divinitățile adorate şi scot în evidență rolul legiunii XIII Gemina 
în dubla misiune de apărare şi romanizare pe care a exercitat-o în Dacia. 

Sub domnia lui Antoninus Pius provincia Dacia a trebuit să facă față 
numeroaselor şi puternicelor atacuri ale dacilor liberi. Se remarcă în 
acțiunile militare din 156-157 unităţile legiunii, care era condusă de 
guvernatorul Daciei Superior, legatul Statius Prisscus. La sfârşitul 
ostilităților comandantul unităţii de la Apulum a ridicat în apropiere de 
Grădiştea Muncelului un altar închinat zeiţei Victoria Augusta pentru 
sănătatea împăratului. 

Războaiele cu cvazii şi marcomanii periclitează pentru mai bine de două 
decenii graniţele imperiului, afectând viaţa provinciilor. Centre ca Apulum, 
Ulpia Traiana Sarmizegetusa şi regiunea auriferă a munţilor Apuseni au 
cunoscut atacurile externe. Ca urmare, Marcus Aurelius a procedat la 
întărirea Daciei din punct de vedere militar, transferând din Moesia Inferior 
la Potaissa legiunea V Macedonica. Astfel, întregul efectiv militar al Daciei 
trece la contraofensivă. Inscripţia descoperită în Mauretania Caesariensis, 

dedicată lui Cornelius Clemens (comandant superior al unităților din Dacia) 
de către Avidius Valens din legiunea XIII Gemina, indică participarea 
acestei legiuni la lupte. 

În urma aducerii legiunii V-a Macedonica la Potaissa, detașamentele 
legiunii XIII Gemina vor fi retrase din zonă. Legiunii XIII Gemina îi 
revenea în mod special paza ținutului aurifer. Întreg drumul de-a lungul 
Mureşului era păzit de detaşamente ale legiunii de la Apulum, instalate în 
stațiunile militare de la Micia, Bulci, Sânicolaul Mare, Cenad, fapt dovedit 
de cărămizile cu ştampile descoperite în aceste localităţi. 

Sub Commodus armata Daciei se găseşte în aceeaşi stare de alertă, datorită 
noilor atacuri ale dacilor liberi unitatea de la Apulum se alătură eforturilor 
colective de înlăturare a pericolelor. 

În timpul dinastiei Severilor (193-235) aşezarea civilă din jurul castrului 
legiunii XIII Gemina primeşte titlul de Municipium Septimium Apulense iar 
la Apulum se constituie o schola speculatorum, asociaţie a ofiţerilor unităţii. 
În această perioadă, armata beneficiază de o serie de înlesniri: la 
promovarea în ierarhia militară, măriri de solde, crearea de asociații 
militare, căsătorii în timpul efectuării serviciului militar. (Constituția 
Antoniniana — dată de Caracalla în anul 212). 

Starea de nesiguranță se accentuează tot mai mult la graniţele imperiului în 
perioada ulterioară Severilor. Atacul carpilor în anul 242 este respins de 
unitățile din Dacia, dar situația gravă impune prezența împăratului 
Gordianus în provincie (238-244). 

Italia propriu-zisă fiind amenințată, se impunea concentrarea aici a 
numeroase trupe. Ca urmare, sunt aduse din provincii trupe care să apere 
teritoriul peninsulei. În localităţi din Italia de nord (4qvilea, Ticinium, etc.) 
au apărut indicii despre existenţa unor vexilații aparținând legiunii XIII 
Gemina, care au staționat aici. Situaţia imperiului se degradează şi sub 
Gallienus. Inscripţiile descoperite în apropierea de Poetovio semnalează 
detaşamentele legiunii XIII Gemina şi V Macedonica aflate sub comanda lui 
Flavius Aper pe teritoriul provinciei Pannonia. 

Sub împăratul Aurelian, legiunea XIII Gemina este transferată 
la sudul Dunării, în Dacia Ripensis (la Ratiaria), primind 
însărcinarea de a supraveghea malul drept al Dunării. La nordul şi 
sudul fluviului, datate aproximativ în sec. IV şi descoperite la 
Ratiaria, Kladovo, Drobeta, Dierna, sunt cărămizi şi ţigle marcate cu 
ştampila L XIII G. RAT, LE XIII GE, LEG XIII G PC. 

Notitia Dignitatum oferă informaţii privind dislocările de 
trupe în timpul Imperiului roman târziu; se atestă existența unor 
praefecturi şi praefecti legionis XIII Geminae în centre ca: Aegeta, 
Transdrobeta, Ratiaria, Zernis. După toate probabilitățile sediul de 

bază al legiunii era la Ratiaria; dar unităţi ale legiunii erau dislocate 
şi în localităţile menţionate în Notitia Dignitatum. Acest fapt 
întăreşte constatarea privind procesul de divizare al armatei romane 
ca urmare a reformelor împăratului Diocletian prin crearea unui mare 
număr de praefecturi militare. 

În cele 18 detașamente aparţinând unor legiuni dislocate pe 
valea Nilului cu misiunea de a potoli revoltele locale, două erau 
vexilații ale legiunii V Macedonica şi XIII Gemina, care în jurul 
anului 235 se găseau cantonate la Memphis şi Babilonia, pe Nil. 

Reforma  constantiniană a fixat definitiv detașamentele 
respective malurile fluviului egiptean. Fracţionarea legiunii în mai 
multe praefecturi cantonate pe o întinsă arie teritorială a făcut ca 
numele legiunii XIII Gemina să se piardă în Egipt. În perioada 
tulbure a sec.IV-V, când Imperiul a fost zguduit de invaziile 
populațiilor migratoare, existența acestei legiuni nu mai poate fi 
urmărită. 


Legiunea V Macedonica 


Până la venirea în Dacia 


Începuturile legiunii care a avut drept embleme taurul şi vulturul sunt puţin 
cunoscute. A fost adusă pe teritoriul Moesiei probabil de Augustus dar ea 
este atestată, cu siguranță, în timpul lui Tiberius. Prin 33-34, împreună cu 
legiunea IV Schytica construieşte o parte din drumul strategic din dreapta 
Dunării, iar în 44 ia parte la operaţiunile militare ce transformă Thracia în 
provincie romană. În timpul lui Claudius legiunea se afla în castrul de la 
Oescus. În anul 69 legiunea ia parte la războaiele dacice ale lui Domițian. 
După invazia dacilor în Moesia, în iarna anului 85/86, când îşi pierde viaţa 
guvernatorul provinciei, C. Oppius Sabinus, Domițian vine la Dunăre pentru 
pregătirea războiului. Împarte Moesia în două provincii, legiunea V 
Macedonica făcând parte din armata provinciei Moesia Inferior. După 
alungarea dacilor, armatele trec Dunărea sub comanda praefectului 
praetoriului, Cornelius Fuscus. Traian hotărându-se să rezolve conflictele cu 
dacii, masează numeroase trupe în cele două Mossii, printre care se afla şi 
legiunea V Macedonica, care avându-l la conducere pe Q. Roscius Caelius 
Pompeius Falco participă la ambele războaie şi este distinsă cu “dona 
militaria”. Legiunea participă şi la construirea podului peste Dunăre din 
dreptul Drobetei. În perioada dintre cele două războaie, 103-105, sau 
imediat după cucerirea Daciei legiunea este mutată de la Oescus la Troesmis 
(gliţa), în Dobrogea. 

Aşezată de Traian în castrul de la Troesmis, timp de şase decenii, va 
contribui la organizarea, dezvoltarea economică şi romanizarea teritoriilor 
dobrogene. 

Prezenţa legiunii la Troesmis este atestată de Ptolemeu, dar şi de materialul 
epigrafic. Cele mai vechi inscripţii sunt din vremea lui Hadrian. În timpul 
lui Traian este posibil ca legiunea V Macedonica să fi făcut parte din 
armatele romane care luptă în războaiele orientale, dar nu se cunosc 
amănunte, mai sigură este prezenţa unei vexilații din legiune în războiul 
iudaic a lui Hadrian (132-135). Cea mai de seamă acțiune militară la care 
participă legiunea în acest răstimp este războiul lui Lucius Verrus (161-166). 
Răspândirea mărturiilor epigrafice, a materialului tegular, a permis stabilirea 
teritoriului militar al legiunii. Inscripții s-au descoperit la 7roesmis, 
Orlovka, Tyras, Trophaeum Traiani şi Tomis, iar ţiglele cu ştampila legiunii 
la Troesmis, Capidava, Dinogeţia, Barboşi, Orlovka, Tyras, Noviodunum, 
etc. Influențele legiunii s-au făcut simţite şi pe litoral la Tomis, dar mai ales 
la Histria şi Callatis. 

Detaşamentele din legiune au participat la construirea unor castre de pe 
teritoriul dobrogean (în sec. II, la Barboşi, Capidava şi Arrubium). În cele 
şase decenii de staționare în Dobrogea legiunea a contribuit la ridicarea 
unor fortificaţii, la construirea şi întreţinerea drumurilor, la realizarea unor 
rețele de aducțiune a apei, etc. 

Din studiul inscripţiilor rezultă că militarii legiunii erau recrutaţi în această 
perioadă mai ales din provinciile orientale (Asia Mică, Siria) dar şi din 
Italia, Pannonia şi Moesia. 

În anul 161, puţin după urcarea pe tron a lui Marcus Aurelius începe 
“expeditio orientalis” în frunte cu Lucius Verrus, terminată cu succes pentru 
romani în 166. După lupte în Armenia, au loc operaţiunile împotriva 
parților, la care participă şi legiunea V Macedonica. 


Legiunea V Macedonica în Dacia şi după anul 271 


O amenințare mult mai gravă pândeşte Imperiul: vasta coaliție cvado- 
marcomanică. Probabil data venirii legiunii V Macedonica este legată de 
interpretarea care se dă funcției îndeplinite de Sex. Calpurnius Agricola în 
inscripția lui T. Valerius Marcianus din Troesmis, militar participant la 
războiul marcomanic. Din text rezultă că în timpul acestui război, legiunea 
se afla sub comanda lui Sex. Calpurnius Agricola. E posibil ca la sfârşitul 
războiului oriental, Agricola să fi condus un corp de armată din care făcea 
parte şi legiunea V Macedonica, în timpul expediției din 168 a celor doi 
împărați în nordul Alpilor. Cu această ocazie Raetiei 1 s-a atribuit legiunea 
III Ithalica, provinciei Noricum legiunea II Ithalica, iar Daciei Porolissensis 
legiunea V Macedonica. Prin urmare, legiunea a putut sosi cel mai devreme 

în Dacia în 168 şi putem bănui că garnizoana a fost stabilită de la început la 
Potaissa. 

Dacia prin aşezarea sa geografică a avut de suferit, în 170, din partea 
sarmaților, lacringilor şi burilor care au pustiit zona auriferă ajungând până 
la capitala provinciei, astfel că legiunea V Macedonica este adusă pentru 
apărarea granițelor din această parte a Imperiului. După moartea lui Marcus 
Aurelius, Commodus renunţă să mai continue războiul. 

Sosind la Potaissa, legiunea îşi construieşte castrul pe platoul numit azi 
“Cetate”. Dimensiunile sunt foarte mari 535x408 m. castrul s-a ridicat 
respectând regulile artei fortificațiilor cu şanţ, zid de incintă, agger, turnurile 
de la colțurile castrului şi de curtină, turnurile care flanchează porțile. 
Legiunea a participat la războaiele civile din timpul lui Septimius Severus. 
Legiunile dacice s-au declarat de la început de partea acestui împărat. 
Vexilațiile dacice l-au însoțit pe împărat în 193 în expediţia contra lui Didus 
Iulianus. În expediţia împotriva lui Pescenninus Niger au plecat tot în 193 
vexilaţii ale legiunilor V Macedonica şi XIII Gemina. După bătălia de la 
Lugundum (II, 197) vexilaţiile legiunii dacice se reîntorc în provincie, poate 
sub comanda unui tribunus militum laticlavius. 

Caracalla s-a interesat de soarta castrelor şi a trupelor din provincie, şi 
măreşte legiunii V Macedonica solda anuală de la 450 denari la 675/750 
denari. Acum legiunea primeşte epitetul de “Antoniniana”, atestat pe 
ştampile. În timpul împăratului Elagabal (218-222) şi apoi Severus 
Alexander (222-235) legiunea mai primeşte şi epitetul “Seviriana”. 

Cu domnia lui Maximin Tracul (235-238) începe perioada anarhiei militare 
când armata proclamă şi detronează împărați. E de remarcat faptul că 
legiunea V Macedonica are o atitudine loială faţă de împăratul în funcţie. În 
această perioadă se înteţesc atacurile popoarelor barbare. La 242 carpii îşi 
fac apariția la Dunăre. Marele atac al carpilor se produce în timpul lui Filip 
Arabul. Bătălia decisivă se dă în 247. La lupte participă legiunile şi unităţile 
auxiliare. Nu este exclus ca însăşi Potaissa să fi fost atacată sau chiar 
amenințată, pentru că s-au constatat refaceri la colţul de nord-vest al 
castrului. 

Prima jumătate a domniei lui Gallienus (253-268) este ultima perioadă din 
care se deţin ştiri despre activitatea legiunii V Macedonica în cadrul armatei 
Daciei şi la Potaissa. Există indicii că înainte de 257, Gallienus duce lupte la 
granițele provinciei cu dacii liberi. Poate că epitetul III “pia fidelis” cu care 
legiunea V Macedonica este învrednicită în inscripția lui Donatus, să-l fi 
dobândit în urma participării la aceste lupte. 

Din anul 260, situația din Dacia devine tulbure, izvoarele epigrafice dispar, 
iar cele literare vorbesc despre o amissio Daciae interpretată de H. 
Daicoviciu ca o pierdere nu a unui teritoriu, ci a autorității puterii centrale 

asupra Daciei, în urma unei revolte militare. Unele detaşamente din legiunea 
V Macedonica aflate în afara provinciei par să-şi fi modificat atitudinea față 
de Gallienus trecând de partea uzurpatorului Victorinus. 

Aurelian reface autoritatea asupra provinciei, pentru a retrage apoi trupele şi 
administraţia. Abia atunci legiunea V Macedonica va abandona castrul. 
După 16-17 decenii, legiunea revine la Oescus unde este atestată de 
numeroase ţigle. Din perioada de la Aurelian până la Constantin cel Mare, 
Imperiul s-a străduit să-şi consolideze capetele de pod din stânga Dunării. 
Țiglele ştampilate de la Sucidava confirmă existenţa unui detaşament din 
legiunea de la Oescus. Alte ştampile sunt semnalate la Hinova şi eventual şi 
la Drobeta. 

După reorganizarea Egiptului de către Dioclețian, în noua provincie 
Aegyptus Herculia sunt transferate detaşamente ale legiunii XIII Gemina şi 
V Macedonica. Această ultimă perioadă rămâne, deocamdată, necunoscută. 


Armamentul roman în provincia Dacia 


În cadrul materialului arheologic, piesele de armament sunt bine 
reprezentate, deşi încă puţine ca număr ținând seama de numărul şi durata 
staționării trupelor romane pe teritoriul provinciei Dacia. Numărul relativ 
redus al pieselor de armament ar putea fi explicat prin faptul că aceste piese 
au fost fie pierdute, deteriorate şi apoi aruncate, fie uitate de către soldați cu 
ocazia retragerii. 
În fiecare castru — în clădirea comandamentului (praetorium) — se aflau una 
sau mai multe încăperi (armamentaria) destinate depozitării armelor. 
Arsenalele mai erau încadrate cu personal specializat. În afara celor care 
participau efectiv la făurirea armelor, împărțiți în decurii, se aflau slujbaşii 
însărcinaţi cu serviciul de evidență (scribae armamentarii) sub conducerea 
unui armorum custos sau magister officiorum. 
Armele romane se pot clasifica după tipologia clasică în: 
e) Arme ofensive — arma 
Mijloace de apărare individuală — armatura 
Arme de mare putere în atac şi în apărare — tormenta 


f) Armele ofensive se subclasifică la rândul lor în: 

- arme de aruncare şi de împungere — pilum, hasta, cu 
diferitele lor variante; 

- arme de tăiere şi de împungere — gladius, spatha, pugio, 
clunaculum; 

- arme de lovire şi de zdrobire - clava, securis; 

Mijloacele de apărare individuală erau compuse din: 
- cască şi coif —cassis; 

- cuirasă — lorica; 
- scut — scutum. 
Armele de mare putere cuprindeau maşinile grele de 
luptă, de lansare şi de asediere: 

- catapulta 

- balista 

- onager 

- aries. 
Iar ca intermediare între acestea şi armele ofensive erau armele uşoare de 
lansare de la distanță arcus şi funda(praştia). 
Armele romane, chiar provinciale, respectă formele şi dimensiunile 
“standard” din Imperiu. Ele se remarcă prin uniformitate şi făurire în serie. 
Armele romane se dovedesc foarte practice, cu superioritate pe câmpul de 
luptă, mai uşoare decât cele greceşti şi mai eficace decât ale trupelor uşoare 
destinate ofensivei. 
În primele două secole ale Imperiului, armele romane au atins culmea 
perfecțiunii. Grija pentru arme se reflectă în creaţiile pur romane de pe urma 
experienţei în lupte. În același timp armele au devenit luxoase, fără însă a-şi 
pierde din valoarea combativă. În Imperiul roman târziu armele s-au adaptat 
tacticii şi tehnicii de luptă a popoarelor “barbare”. 


Arma 


Arme de aruncare şi împungere 


Pilum (sulița) formată din verutum, veche armă italică. A fost folosită prin 
excelență de infanterie. Avea o înălțime cuprinsă între 2,10-2,20 m. Era 
alcătuită din vârf, tijă şi hampă. Vârfurile de suliță au de regulă 4 muchii sau 
sunt de formă conică multifaţetată, terminate cu manşon sau peduncul, 
atingând dimensiuni variabile între 6-18 cm. Aplicarea la hampă pentru 
sistemul de înmănuşare tubulară, cel mai utilizat, se face prin fixarea la baza 
manşonului, prevăzut în acest scop cu una sau două perforaţii. În Dacia — 
vârfurile de suliță sunt foarte numeroase. 

Aceste tipuri, fie de luptă, fie de paradă, datează din sec.II-III d.Hr., la care 
se adaugă, coexistând cu ele, o formă nouă cu una sau două proeminențe 
inelare la bază, plasate intermediar între muchii şi manşon. Această formă 
îşi face apariţia din a doua jumătate a sec II d.Hr. şi are rolul de a întări 
centrul de greutate al armei respective. Sub Dioclețian s-au utilizat, ca 
variante ale suliţei clasice spiculum şi verunculum, cu vârful mai scurt (22- 
25 cm şi respectiv 12 cm), ambele de formă piramidală din fier masiv. 

În săpăturile arheologice de la Slăveni, au fost descoperite peste 50 de 
vârfuri de pila turnate în bronz, cu înmănuşare piramidală şi făţuite 

piramidal (cu trei până la opt feţe). Ele fuseseră frumos lustruite, în unele 
cazuri chiar poleite cu foiţă de argint. Sunt fără îndoială arme de paradă. 

Cu totul excepțional se întâlneşte pilum murale, care este o suliță dublă, 
lungă de 1,50 m, folosită mai ales la asedierea unei cetăţi. Prinsă la centru 
cu mâner, ea se putea manevra de pe scara de asediu introducându-se prin 
golul dintre două creneluri în scopul de a lovi în dreapta şi în stânga pe 
duşmanii ascunşi după aceste parapete. 

Hasta (lancea) este o armă uşoară folosită atât în lupta corp la corp, cât şi la 
aruncare, a fost purtată de legiuni şi de trupele auxiliare de infanterie sau de 
cavalerie. Are vârf de fier (cuspis) şi hampă lungă (hastille) de secțiune 
circulară, fiind prevăzută cu o curea (amentum) fixată în centrul de greutate 
al armei pentru a-i da o forță cât mai mare de aruncare şi un călcâi metalic 
(spiculum), montat la capătul opus vârfului, de formă conică cu vârful în jos 
pentru a putea înfige arma în pământ pe timp de repaus. În general, vârfurile 
de lance erau de două forme: foliformă şi romboidală, masivă sau plată, 
fixate la hampă cu tub de înmănuşare şi se fixau de mâner cu un cui. În sec. 
I-II înălțimea totală a ajuns la 1,15 m, dintre care cca. 15-20 cm reprezintă 
vârful propriu-zis. Din a doua jumătate a sec. III, lancea va fi folosită şi de 
cavaleria romană cu numele de contus. În Dacia vârfurile de lance sunt 
prezente în toate castrele. 


Arme de tăiere şi împungere 


Gladius (spada), considerată sabia “naţională” a romanilor. În timpul 
Imperiului, spre deosebire de epoca precedentă, are lama lungă de 50-55 cm 
pentru infanterie şi de 70-75 cm pentru cea de cavalerie. Mânerul cilindric 
prezintă patru şanţuri corespunzând degetelor. Acesta putea fi din os, fildeş 
sau bronz. Corpul mânerului masiv, sferic sau bilenticular avea la partea 
superioară un buton aplatizat (capulus) şi un adaos sferic intermediar la 
capul mânerului, de fixare a cotorului lamei, care trecea prin mâner. Capul 
de mâner bilenticular era alcătuit din două discuri bombate în lentile 
biconvexe dispuse în planul lamei. Modelul era folosit şi la pumnalele 
epocii. Unele spade dispun şi de a doua pereche de lentile la baza mânerului. 
Teaca, alcătuită din două bucăţi de lemn, este întărită la extremităţi cu 
garnituri metalice şi terminată în vârf ascuțit la care se ataşează buterola. 
Adesea, tecile sunt îmbrăcate în tablă de aramă sau în bronz cu ornamente în 
volută şi uneori numai în piele. Garnitura de la gura tecii are două inele de 
agățare a spadei de cingulum sau de balteus. 

Soldatul roman purta gladius-ul atârnat pe şoldul drept fiindcă în stânga 
avea scutul. Ofițerii nu purtau scut şi de aceea îşi fixau gladius pe şoldul 
stâng. 

Din a doua jumătate a sec. II şi începutul sec. III apare un nou tip de spadă, 
spatha, purtată de trupele călări (auxiliare). Acest model se va generaliza 
treptat înlocuind gladius în a doua jumătate a sec. III. 

Spatha, va fi purtată de toată armata din vremea lui Dioclețian. Se 
caracterizează printr-o lamă lungă, între 85-95 cm. Mânerul este mult mai 
alungit (15 cm) față de gladius şi păstrează cele 4 şănţuiri, dar capul 
mânerului este ovoidal mergând spre aplatizare şi garda masivă cubică. 
Teaca ei este din lemn cu brățări metalice la gură, pe mijloc şi la vârf, având 
inele de suspendare fixate pe marginile garniturii de la gura tecii. 

Pugio (pumnal) este scurt ca dimensiuni, era folosit pentru lupta apropiată, 
se purta pe şoldul stâng, pe partea opusă spadei. Are lamă spatulată, lată de 
4-6 cm, lungă de 20-25 cm. Mânerul prismatic sau cilindric era placat cu os. 
Capul mânerului, bilenticular, avea între lentile un buton sferic pentru 
fixarea lamei la mâner. Teaca din bronz era ornamentată cu motive 
decorative gravate sau reliefate şi dispunea de două perechi de inele de 
suspendare pe părțile laterale, la gura tecii şi la mijloc. Unele teci erau 
lucrate în aur sau argint (cele pentru paradă). Pumnale bine conservate au 
fost descoperite în castrele de la Buciumi şi de la Racoviţa — Praetorium II 
(jud. Vâlcea). 

Clunaculum este pumnal de proporții mai reduse, cu lamă îngustă şi scurtă, 
având mânerul alungit, fără lentile. Se purta la spate, fără alte arme, pe 
timpul diferitelor lucrări în afara luptei. Numeroase exemplare au fost 
descoperite în castrul Arutela. 


Arme de lovire şi de zdrobire 


Clava (buzdugan) a fost întrebuințat pe scară largă în sec. II d.Hr., are corp 
metalic pe care sunt montate vârfuri masive ascuţite cu înmănuşare tubulară. 
De formă mai mică este întrebuințat de cavalerie la sfârşitul Imperiului. În 
Dacia sunt cunoscute buzduganul de la Romula. 

Securis (secure) a fost mai puţin folosită la începutul Imperiului apoi devine 
una din armele principale atât pentru infanterie cât şi pentru cavalerie, în 
sec. V-VI. 


Armatura 


Căştile şi coifurile (cassis) folosite în Imperiul roman, mai ales în primele 
două secole, sunt cele numite de tip Haguenau şi de tip Weissenau intrând în 
dotare încă de la sfârşitul sec. I î.Hr. şi începutul sec. I d.Hr. În timpul 
marşului casca se atârna pe umeri cu o sfoară petrecută printr-un inel fixat în 
vârful calotei (Columna Traiana). 

Primul tip (Haguenau) are o calotă din fier sau din bronz cu marginea 
îngustă în zona frontală şi mai proeminentă în dreptul urechilor şi apărătoare 

de ceafă orizontală; avea avantajul de a rezista la loviturile armelor de tăiere 
şi de a permite mişcările capului, dar lăsa un spațiu vulnerabil între cască şi 
cuirasă. 

Casca de tip Weissenau are calota alungită până la baza craniului şi în faţă 
un ieşind de protecție. Prezintă proeminențe în zona urechilor, jugulare 
(bucculae) mai late şi apărătoare de ceafă oblică şi arcuită. 

Apare şi un nou tip (Niederbiber), mai greu şi mai complet, cu apărătoare de 
ceafă, aproape oblică, care ajunge până la baza gâtului. Calota este întărită 
pe partea superioară cu o placă fixată cu nituri şi acoperă fruntea până la 
sprâncene. Apărătoarele de urechi sunt fixate cu balamale de calotă, 
protejând tot obrazul, încheindu-se una peste alta sub bărbie cu ajutorul unei 
catarame cu limbă, lăsând liberi ochii, nasul şi gura. Aceasta este casca de 
cavalerie, întâlnită şi în a doua jumătate a sec. III, care foloseşte ca decorație 
volutele, fulgerele, scorpionul şi şarpele încolăcit. 

Căştile sunt prevăzute de asemenea cu inscripţii legate de numele 
posesorului sau al unității din care făcea parte. Diversele tipuri de căşti 
expuse sunt exemplificate cu cele descoperite la Bumbeşti, Berzovia şi Ocna 
Mureş. 

În epoca imperială a fost utilizată şi casca cu mască 
asemănătoare cu forma tipului de Niederbider, elementele feţei fiind 
conturate, marcând ochii, nasul şi gura. Acest model se 
întrebuințează la diferite întreceri hipice şi la paradă. Două asemenea 
căşti de cavalerist, de paradă, datând din sec. I provin de la Ostrov 
(jud. Constanţa) şi au ornamente în relief turnat şi cizelat, înfățişând 
dioscurii, şarpele şi mistrețul. De la asemenea căşti provin şi măştile 
de la Carsium (sec. II) şi de la Romula (sec. III). 

Începând din sec. IV pe tot timpul Imperiului roman târziu, 
forma căştii se schimbă. Calota este alcătuită din două părţi unite de 
o bandă, care formează în acelaşi timp creasta (crista) longitudinală, 
puţin proeminentă. Baza calotei este de asemenea prevăzută cu o 
bandă de întărire, apărătoare de ceafă îngustă şi scurtă, apărătoare de 
urechi semicirculare cu perforațţii, toate fiind cu nituri, unele având 
şi nazal după modelul oriental. Ornamentarea constă în aplicarea de 
pietre prețioase sau semiprețioase pe calotă şi pe apărătoarele de 
urechi. Uneori creasta era reprezentată de un panaş fixat pe vârful 
calotei. El consta din pene colorate în funcție de natura armei şi a 
gradului. Panaşele se foloseau mai ales la parade. Forma, culoarea şi 
aranjamentul acestor “creste” variau foarte mult; se ştie că 
centurionul purta crista transversa, de culoare alb-argintie şi aranjată 
cu penajul răsfrânt lateral, în două grupe de pene. După culoarea şi 
forma penajului ostaşii puteau recunoaşte uşor gradele superioare. 

Lorica reprezintă o piesă de apărare individuală, de diferite 
modele, dintre care două sunt cunoscute şi pe teritoriul țării noastre, 
lorica segmentata şi lorica squamata (plumata). 

Lorica segmentata este un tip de cuirasă, formată din benzi 
metalice articulate (laminare). Cuirasa protejează partea superioară a 
bustului cu două plăci suprapuse şi restul bustului până la brâu cu 
cinci-şase benzi metalice late de 5-6 cm. Trei sau patru benzi 
identice alcătuiau umerarii. Piesele metalice erau fixate pe o dublură 
sau pe un spențer de piele, iar plăcile spătarului, alcătuite din două 
părți, pivotau pe balamale pentru a îmbrăca armura şi se închideau în 
faţă pe pieptar cu ajutorul unor curele şi catarame cu limbă, montate 
pe fiecare bandă, descoperite în castrul de la Slăveni. 

Lorica squamata era alcătuită din plăcuţe suprapuse în forma 
solzilor de peşte (squama) sau a penelor de păsări (plumata). La 
începutul Imperiului roman era scurtă şi dantelată la bază, fără 
elemente decorative. 

De la începutul sec. II a existat o varietate de forme în ce 
priveşte dispunerea solzilor şi pandantivelor, care erau rotunjite sau 
ascuţite la bază. Solzii aveau şi ei diferite forme: dreptunghiulare, 
pătrate sau semicirculare (după descoperirile arheologice în castrele 
de la Slăveni, Gilău sau Buciumi), uşor bombaţi şi legaţi între ei cu 
sârmă de aramă, care trecea prin orificii anume perforate în plăcuţe 
ŞI se răsucea apoi pe partea opusă. Uneori solzii erau prevăzuţi cu o 
uşoară nervură în scopul de a abate loviturile de spadă. Acest tip de 
cuirasă dispare către mijlocul sec. III. 

În epoca târzie a Imperiului a existat şi lorica hamata. Aceasta 
era o cămaşă realizată din țesătura continuă a unor ineluşe de metal 
sau din împletirea unei sârme. Se îmbrăca mai uşor decât celelalte 
două tipuri. 

Cele trei tipuri de lorica descrise mai sus, erau purtate de 
trupă şi de gradele inferioare. 

Împăratul şi ofiţerii îmbrăcau /oricae alcătuite din două piese, 
de bronz, turnate după un mulaj luat pe bustul beneficiarului. O piesă 
acoperea partea din față a bustului şi alta spatele. 

Ele se completau cu legături din segmenta peste urechi şi cu 
bambrechine în partea inferioară. Prinderea cu catarame şi curele a 
celor două bucăţi se făcea de la şolduri până sub braţe. În faţă, 
această lorica era decorată cu diferite figuri de zei (Meduza, Mars, 
Victoria) sau cu unele semne religioase şi de război. 

Pentru atârnarea sabiei şi pumnalului, fiecare soldat purta un balteus sau un 
cingulum. Primul consta dintr-o diagonală de piele, petrecută pe deasupra 

umărului stâng, apoi legată pe şoldul drept. Mult mai frecvent apare însă pe 
reprezentările cu caracter militar, cingulum militiae, adică centironul care se 
lega peste pântece, imediat sub /orica. Centura se făcea de obicei dintr-o 
curea lată de piele, prinsă în față cu o cataramă puternică. Mai rar era 
compusă dintr-o serie de plăcuţe patrulatere din metal, legate între ele cu 
ineluşe. În ambele cazuri, centura era decorată cu aplice din metal strălucitor 
sau cu felurite pandantive. De centiron era atârnat în faţă un fel de “şorț”, 
realizat din piele placată cu foi de metal şi terminat la poale cu pandantive 
ornamentale de metal (bulae). La ofiţerii superiori şi la împărați cingulum 
avea un caracter ornamental şi distinctiv în ceea ce priveşte gradul. Ei îşi 
atârnau sabia de o verigă legată sub Jorica. În asemenea situaţie cingulum 
devenea o fâşie de lână frumos colorată care se încingea în jurul cuirasei, 
peste pântece şi se înnoda elegant în faţă. 

În epoca imperială, cnemidele (ocrae) nu s-au mai folosit, fiind incomode în 
lupte. Se purtau numai ca piese de paradă de către centurioni şi erau făcute 
din stofă bogat decorată cu ţesături colorate sau cu aplice lucitoare din 
metal. 

Scutum avea în imperiul roman diferite forme: ovală, rectangulară, curbată, 
rotundă, hexagonală, cu o convexitate mai mică decât în epoca precedentă. 
Lungimea lui este de până la 70-80 cm, lăţimea reducându-se proporțional. 
Umbo, în majoritatea cazurilor este ovoidal sau semisferic, cu margine 
circulară sau dreptunghiulară, care aderă la câmp şi se fixează cu nituri (ex: 
umbo de la un scut de paradă sau umbo de scut descoperit la Copăceni). 

La interior, scutul avea ataşate două mânere, unul la mijloc pentru mână şi 
altul la margine pentru antebraţ. Marginea scutului era prevăzută cu o 
bordură metalică marginală, de întărire. Din a doua jumătate a sec. II s-a 
generalizat forma dreptunghiulară a scutului, iar din sec. III până la sfârşitul 
Imperiului nu mai rămâne în dotare decât scutum oval cu umbo oval sau 
semisferic. 

Clipeus este un scut oval sau hexagonal care proteja numai bustul, era lucrat 
din lemn întărit cu şaibe de metal acoperite cu piele tăbăcită şi întărit pe 
margini cu o bordură de metal. În exterior, la centru, avea fixat un umbo. 
Parma era un scut de formă rotundă, lucrat din aceleaşi materiale, se purta 
de cavalerie şi de formaţiile uşoare de infanterie. 

În primele trei secole ale Imperiului, decorația câmpului abundă, cele mai 
numeroase ornamente constituindu-le motivele geometrice, arabescurile şi 
volutele, la care se adaugă simboluri siderale, soarele cu raze, steaua cu şase 
braţe, semiluna, fulgerul înaripat sau simplu. O altă grupă de ornamente o 
constituie păsările, animalele, vulturii, scorpionii, taurii. Mai puţin frecventă 
este decorația vegetală, ghirlande cu volute de flori, coroane cu lauri. Aceste 
însemne nu erau individuale, ci aparțineau grupelor de soldaţi. Uneori 

numele soldatului şi numărul unităţii erau înscrise pe umbo sau pe plăcuţe 
din bronz prinse de scut. 


Tormenta 


Catapulta este o maşină de luptă pentru lansarea săgeţilor de mare greutate 
(frifaces, pila muralia). A fost alcătuită din trei părți: corpul propriu-zis 
prevăzut cu o cremalieră şi opritor; arcurile şi corzile; cutia cu resorturi. 
Catapulta a fost montată pe un suport cu două tălpi, una susținând cutia şi 
alta corpul propriu-zis, la extremitatea opusă cutiei cu resorturi. Catapulta 
avea braţul traiectoriei orizontal, de aceea arunca proiectilele numai în linie 
dreaptă. Se mai numea şi scorpion. Imaginea ei o întâlnim pe Columna 
Traiana. 

Balista este o maşină de luptă folosită la asedii şi apărare, era amplasată pe 
turnurile fortificațiilor pentru aruncarea ghiulelelor de piatră. Maşinile de 
luptă de acest fel erau de dimensiuni diferite (maiores şi minores). Ele erau 
formate din arcuri mari de fier montate pe care trase de cai (carroballista) 
pentru a fi mai uşor transportate din loc în loc şi amplasate în diferite puncte 
ale luptei. Braţul de înclinare avea 45° şi era prevăzut cu un cursor mobil, iar 
cablul se întindea ca şi coarda unui arc. Mecanismele de balistă, din fier, 
erau acționate prin forța de torsiune a unor legături de frânghii, care se 
realiza printr-un sistem de pârghii. Încordarea se făcea în funcţie de distanța 
dorită pentru lovirea țintei. Mecanisme din fier de balistă au fost descoperite 
în fortificațiile de la Gornea şi de la Orşova. Balistele puteau lansa o ghiulea 
(glans) până la 30 de kg. Pe o distanță până la 600 de metri. Ghiulelele 
(descoperite în majoritatea castrelor de pe teritoriul Daciei) erau din pietre 
naturale, altele prelucrate la mărimi diferite, calculate după nevoile de 
distrugere a țintelor şi pentru a învinge rezistenţa aerului pe traiectorie. 
Onager era o maşină puternică de lansat pietre grele cu un singur braţ, 
atingând pe traiectorie o viteză mică, aruncând piatra după greutatea ei până 
la o distanţă de numai 130-160 metri. Se compunea dintr-o cutie formată din 
două bârne puternice, legate între ele. În interiorul ei se așezau în poziţie 
orizontală, segmente de funii (nervi) puternic răsucite. Aceste fâşii de 
coarde articulau un braț de pârghie care, în stare de nefuncționare, stătea 
vertical. La extremitatea lui superioară, era atârnat proiectilul (o piatră), într- 
o mică plasă. Pârghia se încorda şi se apleca tot cu un troliu, până ce 
ajungea în poziţie aproape orizontală. Cu o lovitură de ciocan, se ridica 
brusc şi arunca proiectilul. Onagerul avea o traiectorie curbă, asemănătoare 
cu o praştie. În afară de pietre, cu el se aruncau asupra inamicului şi vase cu 
materiale inflamabile. 

Catapultele, balistele inclusiv onager erau folosite mai ales pentru apărarea 
fortificațiilor. Dar pentru a distruge întăriturile, romanii se foloseau de aries 


~60~ 


Istoria Daciei romane 


(berbec), cunoscut ca armă de dislocare a zidurilor. Arma constă dintr-o 
bârnă de lemn de esenţă tare, lungă de cel puţin 18 metri, având la una 
dintre extremităţi un tablou masiv de fier, făurit de obicei în formă de cap de 
berbec. Bârna se atârna uneori de grinda interioară a unei case mobile, 
aşezată pe roți. Acest “hangar” poseda acoperiş în două pante şi era căptușit 
cu materiale neinflamabile (de obicei cu piei de animale proaspăt jupuite). 
În această situaţie, mişcările de şoc se dădeau de la înălţime, nu mergeau 
întotdeauna la ţintă şi trebuiau reluate de mai multe ori, pentru a produce 
efectul dorit. 

Bârna mai putea fi rulată pe roți sau cilindri, loviturile fiind mai puternice 
decât ale berbecului suspendat sau mai putea fi purtată pe braţele 
asediatorilor. 

Când asediul era considerat de mică importanţă, soldaţii făceau testudo 
(carapace de broască ţestoasă) din scuturi rectangulare. Se aşezau soldații 
unul lângă altul şi ridicau scuturile orizontal, deasupra capetelor, în aşa fel 
ca acestea să fie unul lângă altul şi să formeze un acoperiş. 

Asemănătoare cu aries erau falces murales şi terebrae. Prima se prezenta ca 
o uriaşă “seceră-coasă” care prin izbire pătrundea prin paramentul de blocuri 
al zidului şi-l desfăcea. terebra, “sfredel-burghiu”, era un aries cu vârful 
ascuţit care producea perforaţii în zidurile de apărare, construite din 
cărămidă. 

Romanii mai foloseau pentru asedii şi turnurile de apropiere, construite din 
lemn şi împinse pe roți. Acestea aveau forma trunchiului de piramidă şi în 
ele luau loc atacatorii. Şi la aceste turnuri exteriorul trebuia protejat cu piele 
crudă, ca să fie ferit de materiile inflamabile aruncate de inamic. 

Arcul este de asemeni armă de lovire şi împungere, folosit numai de trupele 
auxiliare, ca armă “naţională”. Arcul se bazează pe elasticitatea lemnului şi 
a corzii, de aceea era cioplit din esențe de lemn din cele mai tari şi mai 
elastice. Era de două feluri — simplu, cu extremitățile răsucite, unite printr-o 
piesă cilindrică la mijlocul armei şi de formă semicirculară, formată dintr-o 
hampă, prevăzută la un capăt cu crestătură cu pene (pennata) şi la celălalt 
capăt, cu un vârf de fier (spiculum). În castrele din Dacia au fost descoperite 
numeroase săgeți pentru care s-a putut fixa o tipologie. Existau vârfuri de 
săgeată (ferrum) de formă piramidală, conică, triunghiulară, de tip sirian sau 
cu barbeluri. 

Funda (praştia) era folosită pentru aruncarea bilelor de piatră. Bile de 
praştie au fost descoperite de asemenea în număr mare în castrele din Dacia. 
Dotarea cu armament şi uniformă a ostaşului roman se făcea în funcție de 
specificul trupei în care lupta respectivul. 

Costumul soldaţilor din legiuni, în timpul Imperiului era compus dintr-o 
cămaşă-tunică, de lână sau pânză de in (tunica); o mantie groasă ţesută din 

lână (sagum-paenula), folie împotriva intemperiilor, un şal (focale), 
pantaloni scurți şi sandale (caliga). Caliga se purta până la gradul de 
centurion; avea talpa țintuită şi peste laba piciorului o rețea de cureluşe 
prinse în diferite feluri. În Dacia (Slăveni, Tibiscum, ş.a.) se cunosc urme de 
tălpi țintuite, imprimate pe cărămizi şi mortarul zidurilor. 

Armamentul legiunilor era alcătuit din galea (cassis), lorica segmentata, 
scutum cu umbo, cingulum, gladius, pugio, hasta, pilum. Corpul 
subofițerilor purta aproape acelaşi costum şi armament. 

Purtătorii de insigne militare (signiferi) aveau însă un costum aparte. Erau 
acoperiți pe creştet cu o piele de cap de urs (ale cărui labe se legau pe piept), 
având o cuirasă de piele tare, tunica, sagum, şi gladius prins de balteus. 
Gradaţii din serviciul de administraţie se identifică prin pachetul de tabulae 
pe care îl poartă sub braţ. 

Centurionul purta un costum bogat ornamentat. În ţinuta de gală, el purta 
cuirasă de piele (sau o lorica squamata), cnemide ornamentate, galea, 
gladius, pugio, scutum. Semnul lui caracteristic era bastonul confecţionat 
dintr-un butuc de viță pe care îl purta în mâna dreaptă. 

Despre ofiţerii superiori (tribuni legionem, praefectus castrorum şi legatus 
legioni) nu avem date suficiente în ceea ce priveşte costumele şi armele pe 
care le purtau. Ştim despre tribuni că puteau fi identificați după o bandă lată 
de purpură pusă pe poala mantiei. La cei de rang senatorial ea era lată 
(laticlavi), şi îngustă la cei din ordinul ecvestru (angusticlavi). Mantia şi-o 
atârnau de umăr cu o fibulă. Casca lor avea o crista foarte bogată în pene 
multicolore; gladius-ul era atârnat de o diagonală iar pantalonii lor coborau 
până deasupra genunchilor. Ofițerii superiori aveau dreptul de a purta calcei 
(cizmulite cu carâmb înalt şi răsfrânt, care închideau complet piciorul). 
Fiecare comandant, de la centurion în sus, purta paludamentum o fâşie de 
stofă de diferite culori (în funcție de grad). 

În efectivul fiecărei legiuni întâlnim un detaşament de cavalerie. Călăretții 
erau înarmați cu un gladius lung, contus, scutum, galea, lorica şi trei pila. 
Trupele auxiliare regulate (alae şi cohortes) erau recrutate dintre populațiile 
barbare cucerite. 

Cohortes (de infanterie) se recunosc după tunica scurtă, cingulum, sagum, 
caliga şi focale. Ca arme, erau dotate cu o cuirasă de piele, galea cu inel de 
atârnat, scut oval, gladius şi hasta. 

Alae (de cavalerie) purtau în general aceleaşi costume şi aceleaşi arme ca şi 
cohortele. Scutul lor era o parma ovală sau hexagonală. 

Soldații din numeri erau specializați în mânuirea unei anumite arme. Ei 
veneau în castru cu costumul şi armamentul specific etniei lor. 

Deci, în domeniul armamentului, Roma, în decursul istoriei a adoptat şi a 
perfecționat armele cu bun efect combativ asupra duşmanilor. Arsenalul 

armelor ofensive şi defensive varia după caracterul unităţilor pe care le 
echipa (infanterie, cavalerie, marină, trupe de asediu). 

Forma, dimensiunile, modul de întrebuințare a armamentului roman se pot 
cunoaşte din relatările unor autori, din reprezentările sculpturale sau 
picturale, dar mai ales din obiectele originale găsite în urma săpăturilor 
arheologice. În afara armelor de luptă, în majoritatea cazurilor lucrate din 
fier, au fost descoperite şi arme de paradă, turnate din bronz, câteodată 
poleite cu aur şi argint. 

HABITATUL ÎN DACIA ROMANĂ 


O înţelegere cât mai completă a problemelor social-economice şi etno- 
culturale ale provinciei Dacia impune cunoaşterea condițiilor de habitat ale 
provinciilor şi a tipurilor de aşezări existente aici. Deşi toponimia antică a 
provinciei este destul de redusă, cuprinzând aproximativ 80 de denumiri de 
aşezări, este evident că numărul acestora a fost mult mai mare, cele mai 
multe fiind aşezările rurale, alături de care s-au dezvoltat însă şi câteva 
centre urbane-oraşe. Dacă oraşele concentrează viața politică, culturală, 
meşteşugărească şi comercială a provinciei, în schimb aşezările rurale 
cuprind cea mai mare parte a populaţiei, îndeosebi a populaţiei autohtone, 
coloniştii îndreptându-se predilect spre mediul urban, unde se găsesc şi mai 
frecvent menţionaţi în inscripții. 

Izvoarele epigrafice sunt suplimentate de cele documentare : Geografia lui 
Ptolemeu menţionează 44 de aşezări dintre care unele sunt menţionate şi de 
alte surse de informare, putând fi identificate topografic, iar altele datează 
din perioada anterioară provinciei; Tabula Peutingeriana (mijlocul sec. III 
d.Hr.), Cosmografia geografului anonim din Ravena (sec. VII) completează 
şi ele informaţia documentară. 


Aşezările rurale (pagus şi vicus) 


Aşezările rurale sunt atestate pe întreg teritoriul provinciei, 
dar răspândite inegal. Repartiția geografică inegală reflectă 
densitatea populației şi importanţa economică diferită a unor regiuni 
cu o anumită formă de relief sau mai bogate ori mai sărace în surse 
ale solului şi subsolului. Gradul de densitate al aşezărilor într-o zonă 
geografică indică, pe de o parte ponderea autohtonilor în zonă, iar pe 
de altă parte procesul de colonizare romană în exteriorul centrelor 
urbane sau militare. 

Alături de vi/lae-le rusticae, aşezările rurale de pe teritoriul Daciei romane 
au fost de tip pagii (pagus) şi vicii (vicus). Ambele aveau caracter agricol- 
pastoral, dar existau şi centre miniere sau centre cu pronunțat caracter 
meşteşugăresc (ex.: execuţia de ceramică-olărit). 

Raritatea documentelor epigrafice şi caracterul lor lacunar face să se ştie 
puţin despre statutul juridic, organizarea şi administrarea aşezărilor rurale 
ale provinciei. Analogiile cu modul de organizare a aşezărilor rurale din alte 
provincii ale Imperiului, oferă totuşi unele indicii. Astfel, istoricul 
Gr. Florescu comparând situaţia din Dacia cu cea din Mauretania şi alte 
zone (provincii) cu aglomerări de origini şi etnii diferite, încă neromanizate, 
consideră că în administraţia satelor din Dacia, acolo unde dreptul roman era 

în vigoare, nu se aplica principiul colegialității şi al eligibilităţii, ci se 
recurgea la sistemul numirii unei singure persoane (principes), însărcinată 
cu administrarea comunei sau a acelui territorium în fruntea căruia se afla. 
Arheologul şi istoricul D. Tudor susţinea că administrația rurală era realizată 
de organele şi serviciile oraşului pe teritoriul căruia se găseau satele, iar 
funcționarii (magistri) aşezărilor rurale din territoria municipiilor erau 
lipsiţi de putere de iniţiativă în problemele importante, ei acționând după 
dispoziţiile venite de la conducerea oraşului. Iar satele înglobate în 
territorium-ul militar al unui castru erau administrate de comandantul 
garnizoanei ajutat probabil de un consiliu format din proprietarii rurali 
locali. 

Cercetătorul C. Petolescu, în urma studierii unei inscripții care se referea la 
aşezarea romană de la Lucidava, în care sunt menţionate curial/es] 
terit[orii] Luc[idavensis] care se îngrijeau de restaurarea statuii templului 
zeiţei Nemesis, găseşte o analogie într-o inscripţie din Dobrogea unde este 
amintit un loci principes quinquenalis territo[rii] Capidavensis. Statutul 
aşezării de la Capidava era acela de vicus, deci şi Lucidava a fost probabil 
tot un vicus. La conducerea aşezării de la Barboşi era atestat un 
quinquenalis. 

Termenul de pagus indică, după majoritatea cercetătorilor, o comună rurală 
de tip roman, constituită pe teritoriul unui oraş cu rangul de colonia. 
Economic, urbanistic şi administrativ un pagus se situa imediat după 
municipia. Aceste comune de tip roman duceau o vie activitate economică, 
care favoriza posedarea a multor elemente de urbanism. De aceea, în sens 
economic, ele se pot numi târguri (forarerum venalium). 

Calitatea juridică de pagus se acorda probabil de guvernatorul provinciei. La 
origine, cele mai multe dintre pagii s-au dezvoltat pe vechi târguri dacice. 
Unele dintre aceste pagii au fost, din punct de vedere urbanistic adevărate 
oraşe, dar nu au putut ajunge la rangul de municipia, cauzele fiind diverse: 
ori nu se aflau pe teritoriul unui oraş cu rang de colonia, ori prezenţa locală 
a unei garnizoane impunea o conducere militară. 

Deşi au existat mai multe asemenea pagii pe teritoriul Daciei, epigrafic sunt 
atestate doar pe teritoriul Ulpiei Traiane Sarmizegetusa: Pagus Aquensis şi 
Pagus Miciensis. 

Pagus Aquensis (Călan, jud.Hunedoara) este prima localitate atestată 
epigrafic între Sarmizegetusa şi Apulum, fabula Peutingeriana menționând- 
o sub numele de Ad Aquas. Aici s-a format o aşezare civilă datorită 
izvoarelor termale existente în zonă şi a carierelor de piatră din apropiere. 
Poziția juridico-administrativă a aşezării de la Aquae este relevată de 
inscripția în care este menţionat un anume C. Julius Marcianus, decurion 
colonia Sarmizegetusa şi praefectus pagi Aquesensis. Rezultă că era un 

pagus pe teritoriului capitalei condus de un praefectus care era în acelaşi 
timp şi decurion al Ulpiei Traiane. Aşezat într-o zonă muntoasă, lipsit de 
resurse naturale, acest pagus nu a avut forța economică de a se ridica la 
rangul de municipia. 

Pagus Miciensis (Veţel, jud. Hunedoara) este cel mai important pagus 
cunoscut până acum în Dacia. El era un târg de graniță care avea un dublu 
rol: economic şi militar. Aici se făceau schimburi comerciale cu iazigii de 
peste Tisa, iar puternica garnizoană ce staționa la Micia controla zona 
minieră a munților Apuseni şi asigura siguranţa plutelor care coborau pe 
Mureş. 

Tot la Micia s-a creat şi o statio cu caracter vamal care vămuia toate 
mărfurile supuse taxei tranzitând pe Mureş spre vărsarea sa ori venind de la 
iazigi. De asemeni, Micia dispunea de un mic port în care acostau 
ambarcaţiunile care transportau mărfuri din Dacia spre Dunăre, pe Tisa. 
Pagus-ul avea şi un important rol de apărare, indicat de marele castru de aici 
şi de puternica garnizoană care-l ocupa: cohors II Flavia Commagenorum, 
venită din Orient şi Mauretania. 

Din punct de vedere al urbanisticii şi arhitecturii, Micia era un adevărat oraş. 
Se găseau aici therme romane, amfiteatru, templu. 

Studiind urbanistica de al Micia, cercetătorul Liviu Mărghitan a ajuns la 
concluzia că prezența capitelelor de marmură, fragmentelor de coloană, a 
hypocaustusului, pardosirea camerelor cu mortar, prezenţa ceramicii fine, a 
paharelor de sticlă, atestă caracterul unei localităţi tipic urbane. În nici una 
din locuinţele cercetate nu s-au găsit țigle sau cărămizi cu inscripţii militare 
care să ateste existența unei unități militare aici, ceea ce dovedeşte că 
localitatea civilă s-a dezvoltat independent de castrul roman. Se poate spune 
că între deceniile II şi III ale sec. III d.Hr. este perioada în care pagusul 
Micia, din aşezare rurală devine o aşezare asemănătoare oricărui oraş din 
Dacia. Chiar şi prin existenţa celor doi magistri corespunzători duumvirilor, 
pagusul de la Micia se deosebea de celelalte aşezări rurale. 

Cercetătoarea Lucia Țeposu-Marinescu crede că termenul de pagus pentru 
Micia ar trebui abandonat. Micia ar trebui să fie considerată un district din 
teritoriul unei colonia. Cercetătoarea consideră că pentru magistri de la 
Micia nu există nici o dovadă a legăturilor cu metropola, deci nu se ştie dacă 
aceştia au fost numiţi de către ordo decurionum al capitalei sau erau aleşi de 
veterani et cives romani. 

Vicus-urile sunt a doua categorie importantă de aşezări rurale. Sunt foarte 
puţin cunoscute din punct de vedere topografic şi administrativ. Prin vicus 
se desemnează de obicei o mică comună rurală, un sat organizat după tip 
roman, populat de colonişti, veterani, peregrini sau necetăţeni. Conducerea 
aşezării aparținea unui magister fără importanță politică, sediul 

administrativ fiind propria-i locuinţă. Au prosperat vicus-urile din regiunile 
agricole înfloritoare şi de pe noile drumuri de comerţ ocupate în general de 
colonişti. 

Izvoarele literare şi epigrafice menţionează multe asemenea aşezări, dar la 
cele mai multe nu li se cunoaşte precis statutul juridic de vicus-uri. 
Prezentarea unora dintre ele permite o mai bună înțelegere a organizării şi 
importanţei lor. 

În Banat, pe drumul care duce de la Lederata la Tibiscum sunt amintite 
aşezările: Arcidava (Vărădia), Centrum Putei (Surduc), Caput Bubali 
(Delineşti), Berzobis (Berzovia), Aizis (Ezeriş). Pe drumul ce pornea de la 
Dierna şi care, unindu-se cu primul, ducea la Sarmizegetusa se aflau 
localitățile: Ad Mediam (Mehadia), Praetorium (Plugova), Ad Pannonis 
(Gornea). 

În Oltenia sunt amintite: Admutrium (Butoieşti), Pelendava, (Mofleni), 
Acidava (Enoşeşti), Rusidava (Momoteşti). Pe valea Oltului, de la sud spre 
nord erau aşezările de la Pons Aluti (loneştii Govorei), Buridava 
(Stolniceni), Pons Vetus (Câineni), etc. 

În Transilvania sunt de asemenea nenumărate aşezări cu caracter rural: 
Cedonia (Guşteriţa), Lacidava, Brucla (Aiud) şi Salinae (aşezare în care se 
exploata sarea) — ambele între Apulum şi Potaissa. Între Napoca şi 
Porolissum se aflau: Optatiana (Găârbou), Zargiana (Zutor), Cersie 
(Romita). Între Apulum şi Sarmizegetusa sunt menţionate de izvoare: 
Germisara, Aquae, Petrae şi Burticum. 

În Munţii Apuseni, datorită tăbliţelor cerate, există informaţii despre unele 
aşezări: vicus Pirustarum, care era situat lângă castrul de la Alburnus Major. 
Era un sat de mineri iliri aduşi din Dalmația pentru exploatările miniere din 
Munţii Apuseni. În Dalmația aşezările purtau numele de castella şi erau 
conduse de un princeps, fiind organizate în collegia. Se pare că o astfel de 
organizare dalmată a fost la Pirustarum. 

Pe teritoriul oraşului Turda de astăzi a existat un vicus Patanissensium — sat 
de colonişti (sau poate de autohtoni) care a precedat faza de municipiu a 
Potaissei. 

O inscripție din timpul lui Gordian III semnalează existenţa unui vicus 
Anartorum pe granița de vest a Daciei, localizat la A/maşul Mare, în 
apropierea castrului de la Bologa, vicus considerat de unii cercetători, pe 
baza materialelor arheologice de aici, drept sat de autohtoni. 

Aşezările de la Germisara şi Herculane, deşi au rol de staţiuni balneare pot 
fi interpretate tot ca vici. Ele dispun de ape termale vindecătoare şi s-au 
constituit în scopul valorificării acestor ape, cu amenajări speciale numite 
thermae. 

Istoricul Ulpian preciează că localitățile Napoca şi Potaissa au fost vicus- 
uri înainte de a deveni municipii. 

Constatând numărul mare de aşezări cu nume dacic C.C. Giurăscu susţinea 
că pe locul unor aşezări dacice s-au cristalizat aşezări de tip roman şi că în 
cuprinsul acestor aşezări, elementele romane coexistă cu cele autohtone 
majoritare. 

Un loc aparte între aşezările de tip vicus îl reprezintă cele formate în 
imediata apropiere a castrelor militare. Construirea fortificațiilor cât şi 
instalarea armatei romane a fost urmată concomitent de instalarea unor 
construcții şi clădiri cu caracter semicivil care aparțineau unor mici 
negustori, meşteşugari sau familiilor soldaţilor care însoțeau trupele în 
momentul transferării lor. 

În literatura de specialitate aceste aşezări sunt numite Vici militari, Auxiliar 
vici, Kastellvici. În această categorie intră şi vicusul de la Tibiscum (Jupa) 
atestat pe malul stâng al Timişului. Cercetările de aici au dus la concluzia că 
organizarea vicusului începea odată cu ridicarea castrului auxiliar, când se 
luau măsurătorile, se stabilea o zonă în apropierea castrului şi se împărțea 
terenul în loturi mici pentru case şi pentru diferite clădiri publice. Aşezarea 
era dispusă în jurul unei pieţe, unde se aflau ateliere meşteşugăreşti, brutării, 
cârciumi, prăvălii care deserveau populația. 

Se întindea pe o suprafaţă de 12 hectare, cu clădiri dispuse la 1,5-2 m una de 
cealaltă. Vicusul militar de la Tibiscum a cunoscut mai multe faze de 
dezvoltare. În jurul său a fost construit un sistem de apărare făcut în două 
faze: în prima era apărat de un val de pământ cu două şanţuri de apărare, iar 
în cea de-a doua fază se ridica un zid de incintă. Se pare că apogeul acestei 
aşezări îl reprezintă prima jumătate a sec. III, când aşezării civile i s-au 
adăugat multe elemente de urbanism şi a cunoscut o mare extindere, 
stabilindu-se aici prima generaţie de veterani şi au fost atraşi un număr mare 
de colonişti. Se poate presupune că populația sa ajungea la 3000-3500 de 
locuitori din care 2000 reprezentau soțiile şi copii soldaților. 

El a avut rol în formarea centrului urban de pe malul drept al Timişului care 
în sec. III ajunge la rangul de municipiu. Cunoaşterea unor astfel de vicusuri 
este utilă, deoarece asemenea aşezări pregătesc urbanizarea provinciei, 
contribuind totodată la romanizarea sa. 

Tot cu caracter militar sunt aşezările numite stationes, situate de-a lungul 
drumurilor şi în punctele de control de graniță. Există stationes vamale, 
militare, fiscale şi de poştă. 

La Căşei pe Someş s-a descoperit o inscripție datând din anul 239. Ea 
menționează o unitate administrativ teritorială (regio) sub jurisdicție militară 
precum şi funcția militară pe care a obținut-o personajul de la Napoca 
concomitent cu comanda militară asupra unei regiuni. 

Tot o stație militară este atestată şi la Cioroiul Nou dar statutul juridic al 
acestor tipuri de aşezări rămâne necunoscut. 

Există vicus-uri în care se găsesc urme de construcții din piatră, cărămidă, 
olane, țigle fragmente de terra sigilata, monede, inscripții, instalaţii de 
hypocaustus. Aceste aşezări care reflectă o vie activitate economică au luat 
naştere în cea mai mare parte prin colonizarea romană. În alte vicus-uri 
construcțiile din piatră lipsesc, locul lor fiind luat de bordeie simple din 
pământ, altele modeste din lemn, împletite din nuiele, având în inventar 
ceramică rudimentară, în care se constată o “slabă activitate economică”. 
Acestea au fost interpretate ca aparținând populației autohtone. Dovada 
concretă pentru caracterul lor independent o formează printre altele 
perpetuarea unor forme de cultură materială şi spirituală din timpul Daciei 
independente, care se întâlnesc în acelaşi strat de cultură romană şi în 
aceeaşi locuinţă sau groapă de provizii, laolaltă cu unele produse superioare, 
unele aduse sau făcute în Dacia de către romani. 

Un exemplu de astfel de aşezare este cea de la Obreja, la 20 km de Apulum. 
Cercetarea făcută în aşezarea şi cimitirul de la Obreja a dus la concluzia că 
în teritoriul care aparține leg XIII Gemina de la Apulum există în plină 
epocă romană un sat de daci autohtoni care au practicat modul de viaţă şi 
obiceiurile avute înainte de cucerire, dar care au primit din abundență 
numeroase produse şi influențe romane. 

Vicus-urile autohtone se aflau mai ales în ținuturile izolate, cu pământ slab 
productiv sau în zonele periferice depărtate de oraşele şi castrele militare 
sau de principalele căi comerciale. Aceste sate ale autohtonilor se prezintă 
diferit de cele ale coloniştilor având o notă de conservatorism şi în 
majoritatea cazurilor având un caracter agricol-pastoral. 

Vicus-ul autohton era însă mult mai înapoiat din punct de 
vedere economic, cultural şi aceasta se datorează şi faptului că 
pământurile cucerite de la daci erau împărţite conform cu interesele 
stăpânilor. De asemeni minele, salinele, carierele de piatră, păşunile 
toate intrau în patrimoniul împăratului. Satului dac îi mai rămânea 
cel mai sărăcăcios pământ şi foarte puţine posibilităţi de dezvoltare 
şi de aceea rămânea în urma vicus-ului roman. 

Beneficiarii veniturilor obținute de pe seama aşezărilor rurale erau doar 
câțiva proprietari funciari, colonişti, veterani. 

Prin prezența unui magistrat numit de consiliul oraşului se urmărea 
obținerea a cât mai multe venituri de pe seama vicus-urilor din teritoriul lor. 
Oraşele îşi dădeau tot interesul ca ele să fie cât mai bine organizate şi 
supravegheate totodată de garnizoanele militare. 

Se poate concluziona că, prin faptul că fiecare aşezare rurală din Dacia urma 
planul unei aşezări tipic romane, prin intensa viaţă economică, socio- 

culturală şi uneori prin elementele de urbanism, prin schimburile şi 
interferențele pe care le-au avut cu autohtonii, vicii şi pagii au fost celulele 
economice ale statului roman şi principalii piloni ai romanității în Dacia. 


Villae rusticae în Dacia Romană 


După cucerirea Daciei, coloniştii veniți din alte provincii sau proveniți din 
rândul veteranilor s-au instalat — parte din ei — în mediul rural, pe parcelele 
de pământ obținute de la stat. 

Condiţiile concrete ale noii provincii au determinat tipul de proprietate 
funciară. “În Dacia Romană predomina proprietatea funciară mică şi 
mijlocie. Marile latifundii imperiale sau private, de felul celor cunoscute în 
Italia sau în alte provincii întinzându-se pe mii de jugăre, în Dacia nu sunt 
documentate. Cu timpul însă, după jumătatea sec. al II-lea, se formează 
totuşi probabil şi aici proprietăți funciare mai mari, mai ales în teritoriile 
oraşelor. Cei mai mulți dintre membri ordinului decurionilor erau proprietari 
de pământ. Ei şi-au rotunjit cu timpul proprietățile provocând ruinarea 
micilor proprietăţi ţărăneşti” (M. Macrea, Viaţa în Dacia Romană, Bucureşti 
1969, p.293). 

Coloniştii şi veteranii şi-au ridicat case pe loturile primite. Cu timpul, în 
funcţie de mărimea şi rentabilitatea lotului şi sub ocrotirea permanentă a 
statului roman, unele din aceste proprietăți vor deveni “gospodării bine 
închegate, unități de exploatare agricolă, locuite permanent, cu o serie de 
construcții anexe împrejmuite de cele mai multe ori, situate la o anumită 
distanță de oraşe sau sate, producând astfel nu numai pentru gospodărie ci şi 
pentru piață”. Astfel de gospodării sunt cunoscute de autorii antici şi în 
literatura de specialitate sub numele de villae rusticae. 

Numărul descoperirilor semnalate (prin cercetări arheologice de suprafaţă) 
drept villae rusticae în Dacia se ridică până la 100, dar certe se pot 
considera în jur de 25-30 de asemenea gospodării. 

După planul constructiv şi după materialele arheologice descoperite sunt 
considerate villae rusticae cele de la Deva, Hobiţa-Grădişte, Sântămărie 
Orlea, Mânerău (jud. Hunedoara), Aiud, Răhău (jud. Alba), Apahida, 
Ciumăfaia (jud. Cluj), Gârbou (jud. Sălaj). Identificate doar pe baza unor 
observaţii făcute pe teren sau mici sondaje sunt la: Lesnic (jud. Hunedoara), 
Straja (jud. Alba), Chinteni, Dezmir (Criseni), Jucul de Sus, Viştea (jud. 
Cluj), Seica Mică (jud. Sibiu), Darju şi Înclăceni (jud. Harghita) în 
Transilvania, Cernaţi (jud. Mehedinţi), Cioroiu Nou (jud. Dolj), Corabia şi 
Cilieni (jud. Olt). 

Alte descoperiri considerate drept villae rusticae nu îndeplinesc aceste 
caracteristici (Ex. cele de la Ighiu — Alba şi Cinciş - Cerna - Hunedoara), cu 
câte o singură clădire (la Inghiu — cu elemente arhitecturale impunătoare, la 

Cinciş — lipsind sistemul de încălzire) la ambele construcții lipsind anexele 
absolut necesare unei economii agrare, dar având în apropiere modeste 
aşezări cu cimitirul mic adiacent pentru lucrătorii folosiți în exploatarea 
unor cariere de piatră sau mine de fier, sunt mai de grabă sedii 
administrative ale acestor exploatări. 

Alte descoperiri — la Apahida, Dezmir şi Aiton (jud. Cluj) — aflate în 
apropierea marelui oraş (Napoca) şi având doar câte o clădire, sunt de fapt 
villae suburbanae (sau au putut servi drept mansion, ori au aparţinut unor 
gospodării modeste, care nu au depăşit cerinţele minime ale unei familii). În 
zona Banatului, în apropierea Diernei s-au descoperit villae rusticae, încă 
insuficient cercetate. La Eşelnița punct “Valea Mala”, la Jupalnic care era 
prima aşezare dinspre Dierna spre Ad Mediam. 

În provincia Dacia, villae-le rusticae erau situate în apropierea marilor 
artere de circulaţie, în văile laterale sau pe terasele dealurilor. Reprezintă 
gospodării de ţară de mari dimensiuni, închise într-o curte întărită, având în 
proprietate culturi agricole, pomi fructiferi, păşuni care asigurau 
proprietarului venituri. De obicei stăpânii locuiau la oraş. În absenţa lor, 
muncile erau dirijate de un om de încredere (cel mai adesea sclav - vechil 
numit servus villicus sau actor). Produsele obținute erau valorificate parte 
din ele pe pieţele târgurilor şi oraşelor din vecinătate. 

Prin modul de aşezare şi tehnica construcţiilor, vi/lae-le rusticae din Dacia 
se încadrau în tipul de villae rusticae cu clădiri dispersate în interiorul unei 
incinte, întâlnite în Italia şi în Africa, îndeosebi în provinciile de nord ale 
Imperiului, în Gallia şi în provinciile dunărene. 

Zidurile de incintă descoperite (Hobița-Grădişte, Ciumăfaia, Deva, etc.) 
sunt construite din pietre legate cu mortar în tehnica opus incertum, groase 
de 0,70-0,90 m. Se urma un traseu rectiliniu încadrând o arie 
dreptunghiulară (Deva) sau se urmăreau forme de relief (Ciumăfaia, Hobiţa- 
Grădişte). Suprafaţa integrată în incintă era cuprinsă între 0,26 şi 3,00 ha 
(Sântămărie Orlea). 

Clădirile — în zona centrală se afla clădirea principală (locuinţa 
proprietarului). Uneori în zona centrală se mai afla şi o clădire secundară 
(Ciumăfaia, Hobita). Restul construcțiilor dependente (totalul construcțiilor 
ajungând, până în prezent, la cinci în cadrul unei villae) sunt înşiruite în 
jurul celor două clădiri şi lipite de zid. 

Locuinţa proprietarului (clădirea principală) se afla în partea centrală a 
incintei. Nu este niciodată lipită de zidul de incintă. Clădirea are formă 
patrulateră (dreptunghiulară cel mai adesea) cu un perimetru relativ mic, 
între 350-600 mp. Zidurile clădirilor erau din pietre legate cu mortar în opus 
incertum, fund folosite uneori cărămizi, lespezi sau lemn. Zidurile 
exterioare aveau grosimea de 0,40-0,80 m; iar cele interioare 0,40-0,50 m 

(în interior unii pereţi erau doar din cărămidă). Fațadele erau decorate de la 
caz la caz cu porticuri (Aiud), abside exterioare, segmente de ziduri ieşind în 
exterior şi susținând, cu ajutorul unor stâlpi de lemn, acoperişuri de exterior 
mult prelungite. Acoperişul clădirii este în două pante, conform prescrierilor 
arhitecților epocii. 

Clădirile aveau între 5 încăperi (Hobita) şi 12 (Mânerău), construite într-o 
singură fază sau două faze — mărirea clădirii, refaceri, etc. (Ciumăfaia, 
Apahida). La Sântămărie Orlea clădirea avea trei faze. În interiorul clădirilor 
s-au găsit instalaţii pentru apă sau baie. Încăperile erau padimentate, unele 
fiind pardosite cu mozaic de lut ars sau cărămizi. Unele aveau pe pereţi 
ornamente reliefate din stuc (Apahida) sau tencuială pictată. Toate 
locuinţele au fost acoperite cu țiglă şi olane. 

Privitor la rolul încăperilor din casă, existau camere de locuit, bucătării şi 
dependinţe utilitare. La toate clădirile centrale din villae a fost descoperită o 
cameră mai mare care prin poziţia centrală şi prin numărul mare de 
fragmente de țiglă din interior era probabil atrium-ul redus la o mică curte 
interioară ce oferea lumină celorlalte încăperi. 

Construcţii anexe — de la una la patru clădiri anexe. Construite din piatră şi 
mortar în opus incertum, mai rar cărămidă şi mortar sau din lemn. Cele mai 
multe anexe sunt plasate ce-a lungul zidului de incintă şi lipite de acesta. La 
toate villaele rusticae descoperite clădirile anexă erau dreptunghiulare, 
formate din una până la trei încăperi, unele fiind padimentate. Majoritatea 
sunt acoperite cu ţiglă (un singur caz — Deva — cu şindrilă). Uneori anexele 
sunt de mari dimensiuni, depăşind chiar clădirea principală, cuprinzând 
locuinţe pentru personal auxiliar sau slujitori, ateliere, adăposturi pentru 
animale sau magazii pentru cereale. 

Există anexe care se pare că au destinaţie specială: la Deva, o 
anexă patrulateră avea funcţia de post de observaţie; la Hobiţa- 
Grădişte poziţia, spațiul şi confortul pe care îl oferea indică posibila 
locuinţă a unui villicus. 

Se poate constata faptul că villaele rusticae din Dacia erau 

asemănătoare cu cele din nordul Imperiului roman atât prin planul şi 
tehnica construcțiilor cât şi prin materialul utilizat. 
Construite îndată după cucerire, cele mai vechi villae rusticae (Deva, 
Hobiţa, Sântămărie Orlea, Şeica Mică) erau de dimensiuni modeste, fiind 
formate doar dintr-o casă de locuit şi câteva anexe. Cu timpul (cele 
construite mai târziu sau prin lărgirea celor vechi), vor constitui unități 
agricole bine închegate, ajungând la maxima dezvoltare în perioada 
Severilor. Dar prin dimensiunile lor villaele rusticae din Dacia nu au depăşit 
niciodată limita unor domenii mijlocii. 

Caracterul agricol al acestor edificii este cert documentat de inventarul lor 
(unelte agricole), situarea în zone fertile rurale ale provinciei, în apropierea 
surselor de apă naturale necesare oamenilor şi animalelor. Unele însă au 
caracter mixt, meşteşugul secundar având însă o importanță mai scăzută. Ex. 
villa rustica din apropiere de Corabia — avea un cuptor de olar aparținând 
probabil unui atelier de produse ceramice care producea şi lucernae imitate 
după cele cu ştampilele Januarius şi Flavius, doi producători din nordul 
Italiei şi Pannoniei; la Deva, într-o anexă s-au descoperit pietre de râşniță — 
moară primitivă. 

Proprietarii acestor villae sunt în primul rând veteranii. Se adaugă coloniştii, 
peregrinii sau chiar autohtonii. Ei îşi recrutau mâna de lucru dintre localnicii 
din zonă, folosindu-i ca muncitori sezonieri sau angajați permanenţi. Aşa se 
explică prezența în inventarul ceramic al unora dintre villae (4iud, Deva, 
Mânerău) a ceramicii dacice. Ca urmare, locuirea villaelor era permanentă. 
Uneori, activitatea economică era dirijată direct de stăpâni (ex. aedicula de 
la Șeica Mică — indicând participarea efectivă a proprietarului la muncile 
câmpului). Proprietarii sau locţiitorii acestora căutau să-şi facă viaţa cât mai 
plăcută, imitând în condiţii diferite, ale casei de la ţară, confortul şi traiul din 
domus urbana prin sisteme de încălzire, băi, pictarea şi ornamentarea 
pereților. Inventarele descoperite sunt obiecte de factură romană, de la 
ceramică, unelte agricole de metal (fier de plug, seceri, etc.) şi din piatră 
(râşniţe), obiecte de cult (statuete din bronz la Deva, şapte altare din piatră 
la Ciumăfaia dedicate divinităţilor romane, inscripții funerare), monede, 
stilus de bronz pentru scris, cărămizi cu ştampila L.D.P. Toate indică faptul 
că villaele rusticae din Dacia, prin gradul lor de romanizare, constituie 
(alături de caracterul economic al lor) surse de răspândire în mijlocul masei 
de autohtoni a civilizației şi culturii romane. Ele îşi aduc, deci, aportul 
substanțial atât la crearea romanităţii rurale cât şi a stabilităţii şi evoluţiei 
social-economice şi politice a provinciei Dacia. 

Urbanizarea provinciei Dacia 


Prin procesul de urbanizare se înțelege acel proces istoric în cursul căruia 
ansamblul aşezărilor de pe un teritoriu dat capătă o formă complexă, 
ierarhizată şi diversificată funcțional. Deci, urbanizarea romană a Daciei a 
fost acel proces istoric reprezentând un aspect al procesului mai amplu de 
romanizare, integrat în timp etnogenezei româneşti. 

Istoricii antichităţii au elaborat un model de oraş specific, adecvat societății 
antice, cunoscut sub denumirile antice de polis, civitas, municipium. 
“Cetatea antică” — modelul municipal la nivelul cel mai general este un 
oraş-stat, constituit din cetăţeni liberi, bucurându-se de “libertas” 
(autonomie deplină internă şi externă), conducându-se singur şi folosind un 
teritoriu propriu, având aceeaşi condiţie ca şi aşezarea urbană propriu-zisă, 
care era capitala şi cel mai însemnat centru dintre mai multe care formează 
teritoriul. 

Cucerirea romană a surprins regatul dac în plin proces de dezvoltare a unui 
sistem de aşezări diversificate şi ierarhizate, cu pronunţate tendințe de 
urbanizare, dar şi cu forme specifice clar definite de cele din sudul greco- 
roman dar şi de vestul celtic. În cadrul acestui sistem se distinge un nivel 
maxim, caracterizat de o dezvoltare planificată, de amplasarea în locuri greu 
accesibile, de arhitectura monumentală, de amenajări edilitare importante, 
precum şi de efortul relativ însemnat prestat pe o durată de timp restrânsă, 
pentru realizarea aşezărilor urbane. Nivelul este dovedit de grupul de cetăţi 
din piatră ale ansamblului din Munţii Orăştiei precum cele de la Piatra 
Craivii, Polovragi, Tilişca, Râşnov, Jigodin — Cetatea Zânelor. Dintre 
acestea, ansamblul din Munţii Orăştiei (Grădiştea Muncelului, Costeşti, 
Blidaru, Piatra Roşie, Vârful lui Hulpe, Feţele Albe) — constituie un 
ansamblu unitar, care are un caracter urban, atât prin diversificare 
funcțională cât şi prin sectorizarea şi ierarhizarea zonelor locuite. Celelalte 
cetăți de piatră reproduc la o scară restrânsă caracteristicile “cetății regale” 
respectiv ansamblului din Munţii Orăştiei: acelaşi plan constructiv, utilizând 
spațiul montan accidentat, aceleaşi tipuri arhitecturale, aceeaşi tehnică de 
construcție, situarea lor în afara căilor de comunicație, dar în apropierea 
unui drum important. Cele mai multe sunt centre administrative, militare şi 
religioase ale zonei (districtului, circumscripţiei) cum sunt 7ilişca, Căpâlna, 
Boița, Bâtca Doamnei, altele sunt predilect centre economice (Piatra 
Craivii). 

Nuclee cu funcții diferențiate şi rol de centre ale unor zone întinse pare să fi 
fost cetățile de pământ din Câmpia Dunării şi Podişul Moldovenesc: 
Popeşti, Tinosul, Poiana, Brad la care se adaugă Pecica (jud. Arad). Sunt 
aşezări cu veche tradiție şi cu o dezvoltare ocupând o îndelungată perioadă 

istorică, iar prin plasarea lor geografică puteau supraveghea importante 
drumuri strategice şi comerciale. Planul lor conținea o acropolă fortificată 
(cu val de pământ, cu palisadă şi şanţ), în care erau situate şi edificiile 
publice precum şi sanctuarele şi atelierele meşteşugăreşti, alături de care se 
afla aşezarea “joasă” (civilă) şi necropola de incinerație (tumulară sau 
plană). Aceste cetăți nu reprezintă trăsături urbane atât de pronunţate, dar se 
situează într-o etapă de trecere de la locuirea sătească, specifică 
comunităţilor agrare, la o formă de organizare urbană. Sunt aşezări 
compacte, compuse dintr-un număr restrâns de locuinţe (ex. Marca, Arpaşu 
de Sus) plasate pe un mic pinten de terasă, fortificate cu val, palisadă şi şanţ, 
şi supraveghind de la distanţă un drum. 

Ultimul nivel de aşezări dacice este reprezentat de aşezări mici, răsfirate, 
deschise, amplasate pe malul unor ape curgătoare: Comana de Jos, Slimnic, 
Vlădiceasca. 

Istoricul Radu Florescu afirmă că în tipologia şi evoluția aşezărilor şi 
locuirii în cultura dacică a putut fi sesizat un proces îndelungat de 
diversificare şi de diferenţiere ierarhică a tipurilor de aşezări, dar că acest 
proces a cunoscut o puternică accelerare în perioada regatului. În vremea lui 
Decebal se pare că această dezvoltare a oferit baza pentru o reformă 
administrativă: cetăţile conduse până atunci de reprezentanții aristocrației 
locale au fost subordonate unor funcționari regali. 

Fenomenul de urbanizare dac de tip “oppidan” s-a desfăşurat sub influenţe 
mediteraneene, dar adaptate concepției de viaţă a unei societăţi ce ieşea din 
sfera organizării gentilice. Dezvoltarea unor aşezări fortificate — sediu al 
uniunilor de triburi este urmată de crearea sistemului de cetăți din jurul 
capitalei politice a statului dac din Munţii Orăştiei. Abia în cetăţile dacice 
din jurul capitalei apar elemente de urbanism. Fenomenul va fi întrerupt prin 
cucerirea romană, care va aduce pe teritoriul dacic întreaga experiență de 
colonizare şi urbanizare a Romei. 

Urbanizarea romană a întrerupt procesul incipient dacic, de care nu a ținut 
cont. Particularitățile urbanizării provinciei Dacia sunt tocmai o consecință a 
adaptării urbanismului roman la realitățile etno-istorice găsite aici. Provincia 
Dacia fiind printre ultimele create de către Imperiu, toate mecanismele de 
asimilare utilizate de Imperiu — colonizare, urbanizare, romanizare — ating 
forme optimizate funcțional. 

Fenomenul urban grec nu a produs elenizarea mediului autohton geto-dac. 
Oraşele greceşti urmăresc propria dezvoltare economică şi socială, 
asigurând coloniilor condiţii de viaţă proprii metropolei, într-un teritoriu în 
care continuă să trăiască populaţia autohtonă în forme organizate specifice. 
La cucerirea teritoriilor geto-dacice din sudul Dunării, Imperiul roman va 
ține cont de dualismul dezvoltării “urbane” a acestora. Oraşele greceşti 

pontice vor continua să existe cu un regim de civitates foederate sau 
civitates stipendiariae, bucurându-se în acest cadru juridic de privilegii care 
le asigurau dezvoltarea tradițională în condiții de securitate sporită, 
lărgindu-le posibilitățile de prosperitate. 

Teritoriul daco-getic dintre Balcani şi Dunăre (Ripa Thraciae)va fi obiectul 
urbanizării de tip roman, transpus la realitățile specifice, mult mai 
asemănătoare celor din Dacia nord-dunăreană. 

Urbanizarea este termenul modern utilizat pentru a defini politica imperială 
de constituire a unor centre urbane de drept roman sau peregrin. Cu rare 
excepții (Sarmizegetusa romană, Aquae în Dacia inferioară) se dovedeşte 
arheologic că mai toate oraşele provinciei s-au edificat pe, sau în apropierea, 
vetrelor unor aşezări dacice mai vechi; ceramica arată categoric această 
continuitate de viață, în timp ce numele autohtonilor din inscripțiile 
provinciei pot fi uşor confundate cu ale coloniştilor traci veniţi de la nord de 
Dunăre. Doar printr-o asemenea permanenţă se poate explica toponimia 
dacică păstrată masiv în oraşele, târgurile şi satele provinciei romane. 
Ptolemeu (Geografia, III, 8) descrie pentru Dacia populațiile care locuiau 
aici, fără să indice oraşele care aparțin fiecăreia dintre ele. Prin faptul că 
Ptolemeu menționează printre populațiile din Dacia, alături de câteva nume 
autentice de triburi (anarții, costobocii, tauriscii, biephii, ciagisii, piephigii) 
şi nume derivate din al unor aşezări dacice, permite ipoteza că el a dispus de 
o sursă documentară privind provincia în care erau indicate unități teritoriale 
în jurul unor centre, cel puţin cu numele autohton dacă nu şi cu o comunitate 
majoritar autohtonă. Faptul că printre localităţile menționate în listă 
(Geografia, III, 8, 4) nu se găsesc oraşele Buridava, Potula, Cauca, etc., iar 
pe de altă parte în lista populațiilor lipsesc comunități atestate de alte 
izvoare (Apulii, Sucidavensii, Cumidavensii) a fost unul din argumentele 
neîncrederii cercetătorilor în veridicitatea descrierii lui Ptolemeu. Din 
prezentarea oraşelor lipsesc de asemenea date despre statutul fiecărui oraş în 
parte, iar neidentificarea pe teren a celor mai multe din aşezările menționate 
(şi necercetarea sistematică a celor localizate) au mărit neîncrederea față de 
afirmaţiile geografului antic. 

Importante pentru localizarea centrelor urbane şi a aşezărilor rurale sunt şi 
alte două izvoare documentare: Tabula Peutingeriana (sec. III d.Hr.) care 
asigură localizarea multor stationes şi mansiones pe drumurile imperiale ale 
provinciei (cu erori de cifre rutiere) şi compilația cartografică a unui scriitor 
(geograf?) anonim din Ravena (sec. VII d.Hr.). 

În condiţiile impreciziei izvoarelor documentare specialiştii apelează în 
problema urbanizării Daciei exclusiv la documentele epigrafice. Totuşi, 
informația epigrafică este parțială, marea majoritate a monumentelor 
găsindu-se în marile centre urbane moderne, în urma descoperirii, adunării 

şi depozitării lor începând din Renaştere până în epoca modernă. Numărul 
relativ redus de inscripții găsite în restul teritoriului Daciei se poate datora 
absenței lor în mediul rural, dar şi faptului că nu au fost descoperite prin 
lucrări moderne, sau au fost pierdute de-a lungul timpului, fără să se 
semnaleze descoperirea lor. Inscripţiile descoperite nefiind emanația unor 
instituţii juridice, termenii de redactare a lor nu sunt suficient de precişi 
pentru a defini juridic statutul aşezărilor menţionate în text. Ex. între 
inscripțiile din Dacia nu există nici una care să confirme existența unor 
civitates. În mediul geto-dacic civitas apare doar în cazul Ausdecenses pe un 
act de hotărnicie, emanaţie a administrației provinciale. Pentru Dacia 
romană lipsesc astfel de documente. În inscripţiile cu utilizare publică apare 
VICUS -— ca centru al unei comunităţi, cum este cazul acelui R um 
VICUS ANARTORUM de pe miliarul de la Amlaşul Mare, interpretat drept 
Ruconium din lista lui Ptolemeu. 

Odată cu venirea romanilor se fundează primele oraşe din Dacia. Fiecare din 
aceste oraşe se bucură de protecţia unei divinități, căreia i se rezerva un 
sanctuar de seamă (FEsculap şi Hygea la Apulum Fortuna la Romula, 
Nemesis la Sucidava, etc.). Oraşele se întrec în căutarea de patroni puternici 
politic şi pecuniar, cărora le oferă magistraturi onorifice, laice şi religioase, 
monumente epigrafice şi statui. 

În timp, urbanizarea Daciei coincide cu punctul culminant atins de 
urbanizarea în Imperiu, pe vremea Antoninilor şi Severilor (îndeosebi 
Septimius Severus). Statistic se constituie un oraş cu rang de colonia sub 
Traian (Colonia Dacica), două cu statut de municipium sub Hadrian 
(Drobeta şi Napoca) alte două cu statut de municipium sub Marcus Aurelius 
(Apulum — Partoş şi Romula) şi şase sub Septimius Severus (Apulum — 
Cetate, Potaissa, Porolissum, Dierna, Tbiscum, Ampelum). 

După unii cercetători (R.Florescu) procesul de urbanizare al Daciei romane 
comportă trei probleme specifice: 

g) Cum şi când au apărut noile oraşe; 

h) Tipologia oraşelor romane din Dacia; 

i) Modul în care în jurul oraşelor s-a constituit o reţea de 
aşezări, diferențiată funcţional şi ierarhic, şi locul pe care 
această reţea l-a ocupat în viaţa provinciei. 

1) Cu excepţia Ulpiei Traiana Sarmizegetusa, cele mai vechi oraşe romane 
din Dacia apar pe vremea împăratului Hadrian. Drobeta se dezvoltă în 
vecinătatea podului lui Apollodor, fiind municipium Aelium Hadrianum. Pe 
columna lui Traian scenele XCIX — C redau întâlnirea lui Traian, chiar 
lângă pod, cu reprezentanți ai populației barbare în fața unui oraş cu 
sanctuare, amfiteatre şi zid de incintă. Se pare că în momentul construirii 

podului peste Dunăre în 102 s-a creat aici un oraş civil diferit de Castellum, 
acesta fiind, cel căruia Hadrian îi acordă statut de municipiu. 

Romula, municipiu tot din timpul lui Hadrian. Aici a existat inițial doar un 
agger şi fassa, înconjurând o suprafață de 216x182 m. Istoricul D. Tudor 
considera că în interiorul acestei incinte s-a creat oraşul, prin colonizare de 
veterani apoi, ca urmare a dezvoltării sale, prin construirea zidului de 
incintă. În sec. III s-a construit manu militari o incintă de pământ care 
cuprindea în interiorul său locuirea dezvoltată în jurul incintei timpurii. 
Acordarea statutului de municipium aşezării de la Napoca de către Hadrian 
dovedeşte existenţa aici, imediat după cucerire a unui vicus care s-a 
dezvoltat spre statutul de oraş roman. Acestei prime etape de urbanizare 
trebuie să-i fie inclusă şi Ulpia Traiana Sarmizegetusa, prima şi singura 
coloniae creată din start cu acest statut, aşezată într-o poziție centrală şi la 
un important nod de drumuri, servind drept nucleu organizatoric al întregii 
provincii. Ridicarea canabaelor castrului de legiune de la Apulum la rang de 
municipiu sub Marcus Aurelius reprezintă ultimul episod al primei etape de 
urbanizare, respectiv de constituire a rețelei fundamentale urbane a Daciei. 
Pe această bază ia avânt viaţa economică şi socială care, la rândul său, 
adânceşte procesul de urbanizare. Centrele urbane existente se lărgesc ca 
spațiu, cresc ca număr de populaţie, îşi diversifică activităţile economice, se 
diferențiază populația. Alături de aceste centre apar noi centre urbane. 
Efectul este consacrarea oficială în promovarea urbană din timpul 
împăratului Septimius Sever, când primesc regim juridic de municipiu şase 
oraşe dacice — Dierna, Tibiscum, Apulum, Potaissa, Porolissum, Apulum — 
oraşul civil, iar alte trei municipii — Apulum — oraşul militar, Drobeta, 
Romula — sunt ridicate la rang de coloniae. Această etapă de urbanizare 
coincide şi ea cu alte măsuri de organizare administrativă, militară, rutieră a 
provinciei. Astfel, recunoaşterea statutului de oraş apare ca o măsură de 
integrare a unor realităţi locale în sistemul general al Imperiului. 

2) În cadrul tipologiei oraşelor romane din Dacia un loc îl ocupă planul de 
tip centralizat al Coloniei Ulpia Traiana Sarmizegetusa, patrulater aproape 
pătrat, cu o reţea de străzi octogonală, generată de cele două axe mediane cu 
rol de magistrale, forumul ocupând unul dintre cvartalele centrale. Oraşul 
are o suprafaţă de mărime medie. Încă de timpuriu locuirea şi unele instituţii 
publice s-au amplasat în afara zidurilor constituind cartiere întregi de-a 
lungul unor artere care prelungeau rețeaua stradală din interior. 

Cele mai multe oraşe însă, dezvoltate din canabae, evoluează în contact 
direct cu lagărul fortificat al trupei pe lângă care fiinţează. De obicei una sau 
două dintre magistralele lagărului se prelungesc în canabae şi generează o 
rețea octogonală, bază a organizării habitatului din oraşul militar. Dar 

planificarea urbană a canabaelor ține seama, într-o măsură importantă, şi de 
relief şi de natura locului. 

Marile oraşe ale Daciei — Apulum, Potaissa, Napoca sunt relativ puțin 
cunoscute datorită suprapunerii lor de către localități moderne. Totuşi din 
informațiile fragmentare, culese din fiecare dintre ele, se poate modela o 
imagine de ansamblu destul de concludentă. La Potaissa a putut fi delimitat 
un cartier meşteşugăresc cuprinzând ateliere de olari, sticlari şi fierari. 
Cartierele meşteşugăreşti sunt situate în general în zonele periferice ale 
oraşelor, în preajma unei surse de apă. Tot marginal sunt plasate şi unele 
construcţii publice — amfiteatre, therme. În general, amfiteatrele sunt 
extramuros, dar la Porolissum, unde nu a fost identificată o incintă 
fortificată, amfiteatrul este plasat în marginea aşezării. La Drobeta, thermele 
sunt situate în interiorul centurii fortificate, dar în marginea oraşului, pe 
malul Dunării. La Ulpia Traiana se pare că sunt localizate în afara zidurilor, 
între oraş şi amfiteatru. 

3) În ceea ce priveşte urbanistica şi arhitectura oraşelor, puţinele informaţii 
permit totuşi să se sesizeze aspectele esenţiale: străzi pavate, canalizări, 
apeducte, temple. Toate aceste edificii foloseau elemente arhitectonice şi 
artistice de tradiție clasică romană, dar purtând, cel mai adesea, amprente 
provinciale. 

Aspectul urban roman, chiar dacă cu accent provincial, este ceea ce 
caracterizează oraşele Daciei. Din acest aspect face parte şi arta funerară. În 
jurul oraşelor, de-a lungul principalelor căi de comunicaţie se înşiruiau 
mausolee, aediculae sau simple stele funerare. Mormintele erau decorate cu 
statui, reliefuri şi inscripții. Necropola constituie o adevărată reflectare a 
oraşului viu. 

4) Apare evident din analiza efectuată că procesul de urbanizare în Dacia 
romană a afectat întreg teritoriul, constituind o structură generală, 
fundamentală, care a oferit cadrul nu numai administrativ dar mai ales 
pentru dezvoltarea economică şi socială specifică provinciei. 

Faptul că această structură nouă a înlocuit radical şi complet vechea reţea de 
habitat dacică, constituind totodată baza unei dezvoltări economice şi 
sociale de nivel superior i-a asigurat un rol hotărâtor în procesul de asimilare 
al localnicilor daci şi pe cel de omogenizare al coloniştilor veniţi “ex toto 
orbe romana”. Se poate deci admite că organizarea militară, colonizarea şi 
urbanizarea au fost cei trei factori esențiali ai romanizării Daciei, factori 
strâns corelaţi între ei. 

Urbanizarea a supraviețuit retragerii administraţiei şi trupelor romane din 
Dacia. Este cunoscut faptul că oraşele romane de la Dunăre — Dierna, 
Drobeta, Sucidava, au continuat să existe. Marile oraşe de pe drumul 
imperial Dierna — Tibiscum — Ulpia Traiana — Apulum — Potaissa — Napoca 

— Porolissum au continuat să existe ca oraşe, chiar dacă restrânse teritorial şi 
modificate ca instituții, până către mijlocul sec. V d.Hr. 

Este evident că procesul de urbanizare romană a Daciei, jucând un rol de 
prim ordin în acela mai larg de romanizare a provinciei, a constituit un 
factor important şi în etnogeneza poporului român. 


Oraşele Daciei romane 


Oraşele provinciale erau “efigies parvae simulacraque populi Romani” în 
sensul încercărilor de a copia modelul Romei sub toate aspectele. 
Întemeierea lor repetă fundarea Romei. Noile ctitorii trebuiau să urmeze 
destinul cetăţii lui Romulus tocmai prin această respectare scrupuloasă a 
actului inițial. lar Roma a fost creată din dorinţa zeilor. De aceea, 
întemeierea devine un act ritual cu semnificație cosmologică, presupunând 
inauguratio (constând din delimitarea unui spaţiu fictiv necesar consultării 
zeilor prin aruspicium), orientatio (stabilirea topografiei străzilor principale: 
decumana maximus de la Est la Vest şi cardo maximus de la Nord la Sud), 
limitatio (întoarcerea brazdei — sulcus primigenius — şi delimitarea incintei — 
pomerium ). Pomerium-ul era determinat de numărul participanților la actul 
întemeierii, iar acesta determina mărimea celorlalte edificii publice sau 
private, după legile economiei de spaţiu. 

Topografia aşezărilor romane a fost complet schimbată față de cea 
anterioară, dacică, vechile criterii regional-tribale fiind ineficiente. 
Amplasarea lor s-a făcut în funcție de sistemul rutier şi rețeaua navigabilă, 
care garantau schimbul şi posibilitatea rapidă de mişcare a populației şi a 
trupelor. Datorită traficului rutier intens Apulum depăşeşte în dezvoltare 
chiar capitala provinciei, situată într-un punct rutier mai puţin important. 

Un alt criteriu de amplasare a fost cel al fertilității solului şi bogățiilor 
subsolului, care determinau în mod direct existenţa unor meşteşuguri. 
Cetatea antică, mai ales cea romană, a fost cadrul favorabil unei vieți în 
special civile. Toate construcțiile din cadrul său sunt dispuse cu simţ practic, 
după legi strict funcționale. “Centrul” cetăţii era forul cu anexele sale, apoi 
curia şi basilica, străzile axe principale orientate în cruce după coordonatele 
locului (EV-NS) (decumana şi cardo), străzile secundare (decumanes şi 
cardines). Urmau apoi alte construcții mai puțin importante: stabilimente 
profesionale (officinae, scholae), locuinţe (domuri, insulae), Capitolium-ul, 
sanctuare, portice, thermae, fântâni publice, (fontes, putei, nymphae). 
Existau şi edificii extramurane (temple, necropole, villae suburbane). 

Primul şi singurul oraş din Dacia întemeiat sub Traian după toate regulile 
religioase, Juridice şi de sistematizare ale urbanismului roman clasic a fost 
Colonia Dacica, care în timpul lui Hadrian se va numi colonia Ulpia 

Traiana Augusta Dacica Sarmizegetusa şi căreia Severus Alecsander îi va 
conferi titlul onorific de Metropolis. 

Amplasamentul oraşului a fost ales de Traian, potrivit tradiției de a întemeia 
un oraş pe locul unei victorii, în această regiune staționând trupele romane 
după primul război dacic (101-102 d.Hr.). Cercetările arheologice au avut ca 
rezultat descoperirea unei inscripții care îi certifică fundarea: “ex autoritate 
imperatoris Caesaris divi Nervae filii Nervae Traiani Augusti condita 
colonia Dacica per Decimus Terentium Scaurianum legatum eius pro 
praetore”. Deci ctitorul de fapt este trimisul de rang consular (legatus 
Augusti)Terentius Scaurianus, executorul puterii (auctoritas) lui Ulpius 
Traianus în Dacia. Întemeierea se datează între plecarea împăratului şi 
expirarea mandatului primului său legat, deci între 108-110 d.Hr. Textul 
dovedeşte prin “condita colonia” faptul că oraşul s-a întemeiat prin 
colonizare efectivă. Nucleul de cetățeni l-a constituit un grup de veterani, 
toți combatanți în războaiele daco-romane. Dacă la început aşezarea a avut 
un oarecare caracter militar, acesta se va pierde cu timpul, aici predominând 
populația civilă. 

Titlul de coloniae a impus înzestrarea oraşului cu extinse teritorii 
extramurane (teritoria ad tributa) parcelate după legile urbanismului în 
parcele de câte jugera alocate cetățenilor romani. 

Datorită dimensiunilor apreciabile (32,4 ha) teritoriul extramuran dependent 
de oraş era foarte întins, pentru a putea hrăni o populație numeroasă. 
Limitele sale nu sunt exact cunoscute, dar se presupune că el cuprindea Țara 
Hațegului şi bazinul mijlociu al Mureşului de la Micia la Germisara. 

Până în a doua jumătate a sec. II, localitățile Tibiscum, Apulum şi Ampelum 
au depins tot de Sarmizegetusa, după această dată primind regim de 
municipii şi teritorii administrative proprii. Cetatea şi regiunea rurală 
dependentă beneficiau de jus Italicum, probabil de la întemeiere, ceea ce 
presupunea anihilarea impozitelor capitatio et jugatio şi omologarea religios 
- juridică a pământurilor sale cu cele ale Romei şi Italiei. Ca urmare, 
cetățenii Sarmizegetusei au fost incluşi în tribul Papiria din care făcea parte 
fondatorul Traianus. 

Aşezarea s-a dezvoltat şi datorită fertilității solului, abundenței pădurilor, 
bogăției de vite şi resurselor de piatră de construcţie, metale, ape curative. 

În calitatea de capitală administrativă şi culturală a provinciei, Ulpia 
Traiana a fost un puternic centru de romanitate. Guvernatorul celor trei 
Dacii se va muta la Apulum, dar procuratorul financiar va rămâne, oraşul 
fiind permanent adevărata capitală a provinciei. Aici s-a centralizat 
tabularium provinciae — întreaga activitate privitoare la fisc. 

Săpăturile arheologice au avut ca rezultat descoperirea unor urme ale 
clădirilor publice şi religioase. În centrul orașului se construise un forum 

monumental decorat cu numeroase statui. Lângă acesta se afla casa 
Augustalilor (aedes Augustalium). În curtea centrală a palatului Augustalilor 
se fixase altarul imperial, unde se aduceau jertfe pentru împărat. Un 
cetățean de prestigiu cu funcţia de sacerdos Arae Augusti oficia acest 
sacrificiu dar tot el era şi preşedintele concilium-ului Trium Daciarum. 

În prima jumătate a sec. III, oraşul primeşte titlul de Metropolis, se pare 
datorită prezenţei aici a acestui consiliu. 

Un rapid proces de urbanizare a cunoscut şi Napoca. La început fusese o 
aşezare rurală (vicus) ce ființase din 107 sau 108, cu numele unui vechi sat 
dacic. 

În anii 122-123 devine Municipium Aelium Hadrianum iar sub Marcus 
Aurelius sau Commodus 1 se acordă titlul de Colonia Aurelia. 

Aşezarea Napoca va primi rangul de municipiu datorită necesității fixării 
unei capitale pentru provincia Dacia Porolissensis, însă titlul de colonia 
poate fi pus în legătură cu reorganizarea administrativă a celor trei Dacii de 
către Marcus Aurelius, un rol decisiv avându-l însă şi dezvoltarea social- 
economică a localității. Cetăţenii municipiului au fost incluşi în tribul 
Serapia din care provenea şi întemeietorul Hadrian şi au beneficiat de un 
extins teritoriu rural pe care s-au descoperit numeroase villae rusticae. 
Populația era majoritar civilă, singurele trupe staționate aici fiind pentru 
paza procuratorului Daciei Porolissensis. 

Oraşul s-a dezvoltat datorită fertilității solului şi situării pe drumul 
comercial de pe Mureş, prin castrele de la Războieni, Potaissa, Napoca şi 
Porolissum. În sec. III sau chiar la întemeiere a fost fortificat cu zid. 
Suprafața era de 32 ha, aproximativ egală cu a Ulpiei Traiane. 

Apărarea oraşului era asigurată de alae Silvana. Studiul inscripțiilor 
dovedeşte că din punct de vedere onomastic, majoritatea cetăţenilor era de 
origine latină. Ulpia Traiana şi Napoca au avut un caracter strict civil, toate 
celelalte oraşe din Dacia apărând şi dezvoltându-se în vecinătatea castrelor. 
Începuturile Drobetei sunt în legătură cu marele castru de pământ dintre 
Turnu Severin şi Schela Cladovei unde, în timpul războaielor dacice au 
staționat detaşamente ale legiunilor şi cohorte. Aşezarea s-a dezvoltat pe 
locul unei vechi aşezări dacice. Nucleul de cetățeni l-a constituit o mică 
comunitate stabilită cu ocazia construirii podului de peste Dunăre. În 
inscripții apare cu numele de Aelium Hadrianum, primind titlul de 
municipiu la a doua vizită a împăratului, în anul 142 d.Hr. Titlul de coloniae 
l-a primit de la Septimius Severus între 193-198 d.Hr. Dezvoltarea aşezării a 
fost foarte rapidă, datorită situării sale lângă pod, la întretăierea unor 
drumuri comerciale. Oraşul era apărat de trupele din castrul pe lângă care se 
formase. Castrul şi oraşul erau înconjurate de ziduri, în forma unui poligon 
neregulat, cu şanţ în față. Se pare că lângă oraş era şi un port, iar lângă pod 

funcționa un fabularium vamal. Lângă Dunăre se afla o vastă instalație de 
băi publice ridicată de garnizoana locală. Dezvoltarea sa urbanistică îi va 
aduce epitetul de colonia splendissima.  Inscripţiile au demonstrat 
diversitatea etnică şi religioasă existentă aici. Chiar şi după evacuarea 
Daciei, Drobeta va rămâne sub stăpânire romană, fiind distrusă doar în urma 
invaziei hunilor în zona Dunării, pe vremea lui Attila. 

Apulum a avut o evoluţie asemănătoare Drobetei. Aşezarea romană 
moşteneşte numele centrului tribal al apulilor, dava Apoulon, identificată cu 
cetatea de la Piatra Craivii sau cu vicus Apulensis, sat dacic dezvoltat în 
imediata apropiere a castrului legiunii XIII Gemina, pe valea Mureşului nu 
departe de cartierul Partoş (Alba Iulia). În timpul lui Marcus Aurelius, 
canabaele devin municipium cu numele de municipium Aurelium Apulense, 
ajungând se pare în timpul lui Commodus coloniae Aurelia Apulensis. 
Evoluţia rapidă s-a datorat dezvoltării social-economice şi urbanistice, 
aşezării pe malul drept al Mureşului, într-o zonă propice navigaţiei, într-un 
punct de întâlnire a tuturor marilor artere rutiere din Dacia. Teritoriul 
administrativ dependent de oraş cuprindea întreg centrul Transilvaniei şi a 
fost investit cu jus italicum de Marcus Aurelius sau Commodus. 
Dezvoltarea economică este dovedită de inscripția ce menţionează aici 
colegiile fabrilor, dendrophorilor, centonarilor, navitorilor  (țesători, 
lemnari, navigatori) şi neguțătorilor. 

Alte dovezi în acest sens sunt şi descoperirile de numeroase monede, 
materiale de uz cotidian (râşniţe, olărie, sticlărie, unelte din fier, bronzuri) 
precum şi mulțimea fermelor (villae rusticae) profilate în producția de 
cereale, viticolă, creşterea vitelor şi mai ales a oilor. 

Apulum şi ţinutul său au cunoscut cea mai largă şi diversificată producție de 
mărfuri din Dacia, depăşind limitele topografice şi demografice ale coloniei 
Ulpia Traiana, capitala provinciei. De fapt oraşul se compunea din două 
oraşe separate între ele de castrul legiunii şi de o necropolă. La început, în 
stadiu de canabae, acestea erau organizate după modelul oraşelor, cu un 
magister şi cu un ordo decurionum, dar asupra lor îşi exercită controlul şi 
comandantul garnizoanei. 

În locul actualului cartier Partoş al oraşului Alba Iulia era zona cea mai 
urbanizată din Apulum, mândrindu-se cu epitetul Crysapolis (oraşul de aur). 
Al doilea oraş a apărut la nord de castru (pe dealul Cetăţii) ca municipium 
Septimium Apulense şi a coexistat alături de colonia Aurelia Apulensis. Este 
posibil ca şi acest municipiu să fi ajuns la rangul de coloniae. O inscripție 
pusă în onoarea împăratului Traianus Decius (249-251) ca restitutor 
Daciarum aminteşte de o colonia nova Apulensis. 

Zeitățile adorate la Apulum demonstrează varietatea etnică, ca şi în cazul 
Ulpiei Traiana. 

În privinţa oraşului Romula, părerile sunt împărțite, mai ales în ceea ce 
priveşte cronologia deţinerii rangului de municipiu. D. Tudor susţine că 
promovarea la acest rang s-a datorat necesității fixării unei capitale pentru 
Dacia Inferior, întemeiată în 118-119 de către Hadrianus. 

Inscripțiile din Sevillia atestă pe Iulius Posessor, între 161-167, curator 
civitatis Romulensium Malvensium, adică inspector financiar al oraşului şi 
nu al municipiului Romula-Malva. Din funcția titularului inscripției se 
deduce că Romula era la jumătatea sec. II în situația unui oraş cu autonomie 
internă dar cu sarcini financiare, deci inferior municipiului. Rezultă că peste 
satul getic Malva, lângă cele două castre de la gura Tesluiului s-au stabilit, 
imediat după cucerirea romană, un grup de cetățeni romani care, datorită 
fertilității câmpiei Romanaţului au reuşit să dezvolte aşezarea, dându-i un 
aspect urban. 

Ridicarea la rangul de municipium în timpul domniei comune a lui Marcus 
Aurelius şi Lucius Verrus, probabil între 167-169 s-a datorat înființării 
districtului Dacia Malvensis. Titlul de colonia l-a primit anterior datei de 7 
ianuarie 230, de când datează o diplomă militară care consemnează expresia 
colonia Malvense ex Dacia, deci nu aşa cum s-a apreciat, de la Filip Arabul 
în anul 248. În aceste condiţii, rangul de colonia i se atribuie de către 
Septimius Severus. 

Descoperirile arheologice atestă la Romula o intensă viaţă citadină, 
abundentă şi luxoasă, cu toate că oraşul nu a beneficiat niciodată de jus 
italicum, locuitorii suportând impozitele capitatio et jugatio alături de alte 
sarcini fiscale. Situaţia s-a datorat rodniciei lanurilor câmpiei romanaţene, 
incluse în teritoriul administrativ al oraşului şi vecinătății cu Oltul şi 
apropierii de Dunăre, artere hidrografice care ieftineau transportul, 
rentabilizând comerțul cu cereale. O mărturie în acest sens este extinderea 
topografică a oraşului de la patru la şaizeci şi cinci de hectare. 

La început, aşezarea era o fortificație de pământ patrulateră situată lângă 
râul Teslui. Aici au fost colonizate sub Hadrian grupuri importante de 
veterani şi cetățeni, baza demografică a viitorului oraş. Filip Arabul a 
înconjurat cu ziduri întregul oraş. Populaţia va creşte treptat, cu colonişti 
dardani şi orientali (mai ales sirieni) atraşi de bogăţia agricolă. 

Cercetările arheologice au identificat o monetărie în mijlocul oraşului, 
primăria (curia), ferme (villae suburbanae) un canal de scurgere (cloaca). 
Un apeduct subteran, lung de 50 de m, alimenta oraşul cu apă din izvoarele 
de la Frăsinetul de Pădure. 

În 245 d.Hr. oraşul a fost jefuit de o invazie carpică, iar la o a doua invazie, 
efectuată de goți, a fost distrus (în timpul împăratului Decius). Inscripţiile 
descoperite dovedesc că aici se vorbea latina, greaca şi siriana. 

Romula a fost centrul urban care a importat cele mai numeroase terra 
sigilatta, amfore cu vin sau untdelemn şi diferite alte mărfuri din provinciile 
îndepărtate ale imperiului. 

Potaissa — Turda de azi este un exemplu tipic de oraş militar, născut din 
canabaele legiunii a V-a Macedonica, instalată acolo în anul 168. Până la 
acea dată, Potaissa fusese vicus locuit de autohtoni şi puţini veterani. Într-o 
inscripție din Dacia apare cu numele de Potaissa, dar la Sa/ona-Patavissa. 
Ptolemeu o numeşte şi Patrovissa. Dezvoltarea rapidă îi aduce titlul de 
municipiu şi la scurt timp pe cel de coloniae. Aşezarea sa pe marele drum 
imperial ce ducea de la Dunăre la Porolissum este extrem de favorabilă. 
Oraşul s-a extins la poalele dealului Cetate, pe care se ridicase castrul. 
Th.Momsen crede că la început aşezarea depindea de Napoca, concluzie 
desprinsă din traducerea miliarului de la Aiton. În mod cert însă, până la 
acordarea rangului de oraş, aşezarea a depins direct de comandantul legiunii. 
Favorurile din partea împăratului au venit şi datorită contribuţiei legiunii în 
lupta de la Lungdumum (14 februarie 197 d.Hr.) susținută de Septimius 
Severus împotriva lui Clodius Albinus, favoritul aristocrației senatoriale care 
se proclamase împărat în Gallia. Cercetările arheologice demonstrează că 
primele şase decenii s-au scurs într-o dezvoltare lentă. 

Momsen crede că cohors I Flavia Ulpia Hispanorum ar fi staționat în 
castrul ridicat aici de Traian pe care l-a mărit, fiind preluat apoi de legiunea 
V Macedonica. Tot aici au mai staționat şi cohors I Batavorum Şi Numerus 
Maurorum Miciensis, precum şi un detaşament al legiunii XIII Gemina. 

Un jurist de la începutul sec. III menționează că Septimius Severus îi acordă 
rangul de colonia şi dreptul italic. 

În ceea ce priveşte situaţia demografică, s-a apreciat că ajungea până la 20- 
23.000 de locuitori, iar din descoperirile epigrafice rezultă că populaţia 
oraşului se compunea din iliri, greci, traco-geţi, orientali, celți. 

Importante pentru stabilirea situației economice sunt descoperirile de 
ateliere de olărie, de pietrar, prelucrarea metalului şi a osului. Sub Severi 
predomină denarul de argint, dar balanţa argint-bronz se va echilibra. 
Indiferent de monedă, schimbul comercial a fost foarte dezvoltat. 

Oraşul va cunoaşte stratificarea socială a epocii, rangul cel mai important 
fund cel al comandantului legiunii, membru al ordinului senatorial. 
Conducerea oraşului era asigurată de aristocrația locală şi un consiliu 
municipal din care făceau parte veterani, proprietari de ateliere şi proprietari 
funciari precum şi negustori. Existau şi colegii meşteşugăreşti, religioase, 
militare. 

Oraşul a fost construit cu munca soldaţilor, inclusiv apeductele. Tot aici 
funcționa o cărămidărie ce a produs materie primă pentru construirea 
amfiteatrului. 

Din punct de vedere religios, se adora pantheonul clasic (Jupiter, Mars, 
Hercules, etc.). 

Plecarea armatei şi a celor legaţi prin interese de ea a determinat o scădere 
demografică bruscă începând procesul de ruralizare. Nu se constată 
distrugeri sau incendii intenționate. Castrul cade în ruină, iar în urma 
invaziei hunilor, populația se retrage la mare distanță de oraş, acesta fiind 
locuit doar sporadic. 

Oraşul Porolissum s-a întemeiat pe locul unei aşezări dacice unde s-a 
instalat o garnizoană militară încă sub Traian. 

Primii colonişti erau veterani din cohors I Brittonum şi Numerus 
Palmyrenorum Porolissensium, formațiuni auxiliare cantonate în localitate. 
S-au construit două castre: unul mai mic, pe dealul Citera şi altul mai mare, 
pe dealul Pomet, reconstruit de Caracalla. 

Localitatea a fost un punct important al sistemului defensiv din această parte 
a Daciei. La sfârşitul sec. II primeşte titlul de respublica Municipii Septimii 
Porolissensium. În jurul castrului s-a format de la început o aşezare civilă 
dependentă de acesta. Însemnătatea sa era militar-strategică, ea dând numele 
provinciei create în anul 124 de Hadrian. Vremurile tulburi care au urmat 
după epoca Severilor nu au fost favorabile dezvoltării şi nu a primit titlul de 
colonia. Se pare că nu a avut ziduri de incintă, fiind apărat dinspre 
barbaricum de un limes în spatele căruia era amplasat. 

Tibiscum apare şi evoluează asemănător cu Porolissum. Era situat la 
întâlnirea Bistrei cu Timişul. Rămâne până la sfârşitul sec. II în teritoriul 
administrativ al coloniei Ulpia Traiana. Această dependenţă s-a datorat 
fertilității şi bogăției pământurilor sale, ceea ce i-a şi determinat dezvoltarea. 
Aşezarea se va dezvolta în jurul castrului ce bara accesul din câmpia 
timişană către Banatul de sud şi, prin culoarul Porţilor de Fier, către 
Transilvania. 

Legăturile cu soldaţii garnizoanei şi rolul de cel mai important nod rutier al 
Banatului roman impulsionează dezvoltarea meşteşugărească şi comercială 
a oraşului. 

Septimius Severus promovează aşezarea — între timp urbanizată — la rangul 
de municipiu, scoțând-o de sub controlul administrativ al capitalei şi 
acordându-i un teritoriu rural propriu, care se pare că era foarte extins. 
Garnizoana de la Tibiscum îndeplinea funcția de bastion al Banatului sudic 
expus atacurilor sarmaților din Pannonia. 

Dierna era situată în Clisura Dunării, la întretăierea cu râul Cerna. 
Toponimul este , ca şi Tibiscum, de origine geto-dacică. S-a dezvoltat 
datorită activităților meşteşugăreşti şi comerciale portuare susținute de 
traficul naval şi rutier. 

La urbanizarea Diernei a contribuit corpul funcționăresc al vămii 
(portorium) din localitate. 

Descoperirile arheologice demonstrează caracterul militar al aşezării. 
Septimius Severus îi oferă titlul de municipium, însă nu 1 s-a putut constitui 
un teritoriu administrativ datorită reliefului. A existat aici un castru, fiind 
descoperite cărămizi şi țigle cu ştampila Legiunii XIII Gemina şi cohortei I 
Brittonum. 

Oraşul Ampelum s-a dezvoltat ca centru administrativ al minelor de aur, pe 
valea râului Ampoi. Toponimul provine din rădăcina amp sau din elenicul 
ampeos = vie, podgorie. 

Aşezarea de tip vicus se dezvoltă în directă legătură cu extracțiile aurifere 
din regiunea Zlatnei, imediat după cucerire aici având loc o intensă 
colonizare cu mineri specializați din Dalmația. 

Localitatea depăşeşte limitele unui vicus, devenind pagus înaintea domniei 
lui Marcus Aurelius şi apoi municipium, cum dovedeşte formula “Ordo 
Ampelensium ” dintr-o inscripţie din anul 200 d.Hr. 

La urbanizare au contribuit şi soldații Legiunii XIII Gemina şi al unui 
numerus Maurorum Hispanorum în paza căruia intra întreg ţinutul montan 
aurifer. Nici după ce devine municipium nu se poate vorbi de un teritoriu 
rural, deci oraşul rămâne la nivelul Diernei. Apropierea de Apulum nu i-a 
permis o dezvoltare prea mare. 

Se poate constata că oraşele au fost unul din elementele fundamentale prin 
care Roma a reuşit să mențină sub control provinciile cucerite (deci şi în 
Dacia) reprezentând un vast teritoriu, locuit de populaţii foarte diverse. Ele 
au fost focare de romanizare, puncte de răspândire a limbii latine şi a 
civilizației romane în ansamblul ei. 


Administraţia centrală şi locală 


Administraţia centrală 


Statutul şi modul de organizare al provinciei justifică numele de Dacia 
Augusti provinciae de pe monedele emise de Traian. Administrația centrală 
a provinciei era deţinută de guvernatorul provinciei şi de adunarea 
provincială. Guvernatorului îi reveneau atribuții de ordin politic, juridic şi 
administrativ. După împărat, guvernatorul avea cea mai mare autoritate 
asupra locuitorilor provinciei. Atribuţii importante reveneau adunării 
provinciale (concilium provinciae Dacorum Trium) aceasta reglementând 
problemele administrative curente ale provinciei şi implicându-se în 
promovarea cultului imperial pe teritoriul provinciei. 

Una din preocupările administrației centrale a fost organizarea proprietăţii 
funciare. Încă din timpul lui Traian s-a procedat la organizarea 

administrativă a teritoriului provinciei, acesta alcătuind ager publicus 
(pământul public) de care împăratul putea dispune. Traian a efectuat un 
recensământ general al provinciei (censum provinciae), pământul fiind 
înregistrat şi stabilindu-se impozite față de fiscul imperial. O parte din 
pământ a fost împărțit veteranilor şi coloniştilor. Pentru întemeierea coloniei 
Sarmizegetusa a fost parcelat un întins teritoriu în loturi de câte două iugera, 
pământul trecând din proprietatea statului în proprietatea deplină a 
coloniştilor, devenind ager privatus optimo iure cu scutire de impozit 
funciar, colonia bucurându-se de jus italicum. O altă parte din pământ a fost 
dată coloniştilor prin atribuire individuală (ad signatis viritim), în acest caz 
coloniştii având doar drept de folosinţă (posessio, usufructum)). 

Şi după Traian s-au constituit comunități de cetățeni romani, îndeosebi în 
regiunile bogate ale Daciei; loturile de pământ erau atribuite de asemeni 
trupelor staționate în provincie (ex. la Apulum, teritoriile Legiunii XIII 
Gemina). Unele teritorii de interes special (ex. minele de aur din Munţii 
Apuseni, cu centrul de exploatare la Alburnus Major — Roşia Montană) erau 
trecute în patrimoniul împăratului (patrimonium Caesaris) ele fiind 
administrate de un praefectus aurarium cu sediul la Ampelum. Veniturile 
realizate intrau în visteria împăratului, acesta având monopolul şi asupra 
producţiei de aur. În patrimoniul imperial intrau şi minele de fier, păşunile şi 
salinele din Dacia, toate arendate unor conductores (ferrariarum, pascui et 
salinarum). 

O parte din pământul Daciei era dat în folosință populației autohtone (ager 
stipendiaris), aceasta prestând în schimb impozite, prestații față de castre, 
servicii publice de poştă, etc. 


Administrația locală 


Oraşele, chiar şi când s-au dezvoltat pe aşezări dacice, au schimbat 
organizarea şi înfăţişarea acestora. Sarmizegetusa, Apulum, Napoca şi 
Potaissa se bucurau de dreptul italic. Conducerea şi organizarea internă a 
oraşului era asemănătoare altor oraşe din imperiu: consiliul de conducere al 
oraşului (localității) format de obicei din zece persoane (ordo decurionum), 
căruia îi reveneau atribuții juridice şi administrative. Acesta era forul 
superior de conducere, emițând decizii obligatorii tuturor celorlalte organe, 
care i se subordonau. Magistraturile erau anuale. Cei mai importanți 
magistrați erau duumvirii (la coloniae) şi quattuorvirii (la municipii — deci 
consiliul de administrație era format din patru membrii). Primus duumvir 
(primul duumvir) prezida şedinţele. 

Existau, pentru problemele curente, funcționari inferiori (aedili) cărora le 
revenea sarcina întreţinerii drumurilor, canalelor, întreținerea şi arendarea 
băilor publice şi în general probleme de urbanistică şi întreținerea oraşului şi 

questorii, având rol de casieri municipali sau comunali. În cazuri deosebite, 
împăratul putea fi ales de către locuitori în calitate de primus duumvir şi, în 
acest caz, el conducea printr-un delegat — preafectus guiquinalis. 

Între municipiu (sau coloniae) şi teritoriul aferent exista o dependență 
administrativă, de oraş depinzând atât aşezările întărite (castella) cât şi 
satele (vicii, pagii) din ţinutul respectiv. Ţinutul însăşi putea forma o unitate 
administrativă (territoria), unele din ele având o autonomie relativă iar 
conducerea lor fiind încredinţată unui sfat de “consilieri comunali” ales pe 
cinci ani. 

Pagii şi vicii (cele locuite de autohtoni păstrau forma mai veche de 
organizare în obşti peste care se suprapunea organizarea de tip roman) erau 
conduse de doi magistrați aleşi de săteni şi un questor, ei putând fi şi numiţi. 
Sub aspectul organizării financiare, impozitele plătite în Dacia erau aceleaşi 
ca şi în alte provincii: impozite directe şi indirecte. Dintre impozitele 
directe, cel mai important era cel funciar, pe terenuri şi imobile, şi capitația, 
încasată de la oameni de condiţie liberă, cetăţeni sau necetăţeni. Impozitul 
funciar nu se plătea de către cetăţenii din oraşele din Dacia care primiseră 
dreptul italic. 

Dările indirecte erau diverse şi numeroase: birul de 5% plătit pe moşteniri 
sau pe eliberări de sclavi, taxa de vânzare (14% pentru sclavi, 1% pentru 
mărfuri obişnuite). Conducerea finanţelor o deţinea, în fiecare dintre cele 
trei Dacii un procurator ajutat de funcționari inferiori. 

Tot în cadrul obligaţiilor fiscale intrau şi obligațiile la care erau supuşi 
țăranii pentru transporturi, întreținerea drumurilor, găzduirea funcționarilor 
importanţi, etc. De asemenea, taxele de vamă (Dacia făcând parte din 
circumscripția vamală a Illiricum-ului) încasate pentru mărfuri şi călători, la 
frontiera şi în interiorul provinciei (taxe de barieră, de circulație pe anumite 
artere, trecerea peste poduri, etc.). Dacă în primele decenii ale provinciei 
statul arenda vămile unor particulari (publicani), ulterior ele se vor percepe 
direct, printr-un procurator. 

În concluzie, organizarea administrativă a Daciei dovedeşte unitatea 
sistemului administrativ impus provinciilor în epoca imperială, dar în 
acelaşi timp şi particularitățile pe care acest sistem le îngăduia, după 
împrejurări şi situaţii locale, atât în ce priveşte conducerea şi administrarea 
provinciei cât şi organizarea teritoriului. 

ROMANIZAREA DACIEI. COLONIŞTI ŞI 
AUTOHTONI ÎN PROCESUL DE ROMANIZARE. 


Coloniștii 


După transformarea Daciei în provincie, Traian a efectuat aici o colonizare 
masivă: “Traian, după ce a supus Dacia a adus aici din toată lumea romană 
mulțimi nesfârşite de oameni pentru a cultiva ogoarele şi a popula oraşele”. 
Afluxul de populație puternic romanizată l-a obligat pe urmaşul său Hadrian 
să renunțe la ideea părăsirii Daciei (Eutropius, “Breviarum historiae 
romanae”). Exagerat ca formulare, totuşi pasajul eutropian se confirmă 
epigrafic, onomastica Daciei fiind pe cât de bogată pe atât de diversă. 
Patrimoniul documentar (inscripţiile) a fost clasificat în două categorii de 
nume, romane şi neromane. În a doua categorie predomină numele greceşti 
şi greco-orientale (420) care atestă colonişti imigrați în Dacia din 
provinciile grecofone ale imperiului roman: Peninsula Balcanică (Tracia, 
Macedonia, Achaia), Asia Mică, Siria, Mesopotamia, Egipt sau chiar din 
Roma, cum este cazul lui Marcus Ulpius Augusti, libertus Hermias, 
procurator aurariarum decedat în funcţie şi depus într-o necropolă din 
Roma. Urmează apoi numele ilirice (120) frecvente în zona auriferă 
Ampelum — Alburnus Major şi purtate de minerii şi coloniştii veniți din 
Dalmația şi Pannonia dar şi din Moesia Superior şi Macedonia. 
Onomasticile celtice şi germanice sunt mai puţin numeroase (70) deşi 
coloniştii originari din Gallia, Britannia, Hispannia, din zona renană şi din 
Alpi, Noricum şi nord-estul Pannoniei s-au aşezat în număr mare în Dacia, 
odată cu formațiunile auxiliare recrutate din alte spaţii occidentale (allae şi 
cohortes Batavorum, Britannicorum, Gallorum, Hispanorum, Raetorum, 
etc.). 

Cele 60 de onomastici traco-getice din inscripțiile existente în Dacia 
romană arată că majoritatea populației provinciei, autohtonii daco-geţi au 
continuat să trăiască la ţară, fără a renunţa la tradiționalismul lor rural şi fără 
a prelua integral obiceiurile romane (ridicarea de altare şi monumente 
funerare, care să poarte inscripții). 

Elementele tracice sunt bine reprezentate în mediul civil, dar mai ales în cel 
militar (cohortele Flavia Bessorum, Thracum, Germanica l, Thracorum 
sagitariorum) inscripţiile menţionează 60 de nume, majoritatea purtate de 
militari din cele 12 unități auxiliare recrutate din Syria, Palmzria, Tyr, 
Antiochia, etc. În sfârşit, câteva cognomene microasiatice (Thraco- 
bythyniene, frigiene şi galateene) sau nord-africane (punice) completează 
tabloul atât de divers al populației neromane dar latinofone din Dacia. 

Cele aproximativ 2200 nume romane atestate în inscripţii, reprezintă 75% 
din întreg patrimoniul onomastic al provinciei Dacia, ele fiind clasificate în 
două categorii: republicane şi imperiale; cele republicane erau purtate de 
italici şi mai ales de descendenţii acestora sau de ita/o-provinciali emigraţi 
în Dacia după cucerirea traiană, în timp ce numele imperiale erau purtate de 
provincialii încetățeniţi în sec. I-II şi începutul sec. III în exteriorul şi 
îndeosebi în cadrul provincial daco-roman. 

În condiţiile declinului economiei romane Dacia, exercită o atracţie firească 
şi puternică pentru italici. În această situaţie, mulţi dintre italici au preferat 
să vină în provincie, ale cărei bogății erau bine ştiute, date fiind relaţiile 
comerciale anterioare cuceririi traiane. Pentru definirea şi catalogarea cât 
mai exactă a italicilor aşezaţi statornic sau doar temporar în Dacia, 
cercetătorul N. Branga a repartizat onomasticile romane republicane atestate 
în inscripțiile nord-dunărene; s-au înregistrat 712 persoane purtătoare de 
gentilici republicane şi derivate ale acestora, majoritatea statornici în Dacia 
şi doar câteva zeci fluctuante. Dintre acestea doar 114 sunt italici, diferenţa 
de 598 constituind-o descendenţii italicilor colonizați de Caesar şi Augustus 
în vechile provincii din Orientul şi Occidentul imperiului, cu deosebire în 
Illyricum (Dalmația, Moesia, Pannonia şi Noricum) veniţi pe pământul 
Daciei după cucerirea romană. 

Majoritatea italicilor din Dacia provin în primul rând din Roma, întreg 
Latinum-ul şi Campania, apoi din Umbria, Etruria, Picenum şi Sanium 
(circa 62,63%), deci din leagănul romanismului; prin originea şi puritatea 
culturii lor latine aceştia au constituit fermentul cel mai activ şi eficace în 
procesul istoric al romanizării Daciei. Un rol important în acest proces a 
revenit italicilor, imigranți în Dacia din nordul peninsulei (Gallia 
Cisalpină). Numărul lor redus (30,70%) în comparaţie cu cei veniți din zona 
centrală se explică prin faptul că aceste ținuturi erau mai bogate, cu 
proprietăți mici şi mijlocii, încă prospere în sec. II-III d.Hr., cu oraşe 
înfloritoare profilate pe producţie şi schimburi interne cu provinciile 
centrale şi sud-est europene ale imperiului. Numărul extrem de mic al 
elementelor venite în Dacia din sudul Italiei (6,6%) s-a datorat în mare 
măsură depopulării zonei, aservirii populației sale în cadrul raporturilor de 
colonat şi organizării tradiționale autohtone a localităţilor elene maritime. 
Din cei 148 italici înregistrați, majoritatea (119) s-au aşezat în Dacia 
Superior (Dacia Apulensis), 25 în Dacia Porolissensis şi doar patru în 
Dacia Inferior (Dacia Malvensis). Masiva concentrare în Dacia 
intracarpatică s-a datorat resurselor existente în această zonă cât şi faptului 
că tocmai aici s-a fixat oficialitatea romană imperială, civilă şi militară. Cei 
mai mulți italici din Dacia (103-69,59%) s-au aşezat în cele cinci coloniae 

(Apulum, Ulpia Traiana Sarmizegetusa, Potaissa, Napoca şi Romula) şi în 
două municipii (Tibiscum şi Ampelum). 

Italicii din Dacia se înscriu în categoriile libere ale societății romane din 
epoca principatului. Majoritatea italicilor aflaţi în Dacia făceau parte din 
tertius ordo categoria cea mai largă de cives romani: oameni de mijloc şi de 
jos ai societăţii romane (plebes); sunt antrenați în producţia agricolă şi 
meşteşugărească, în afacerile comerciale locale şi constituiau rezerva de 
cadre pentru legiuni şi pentru demnitarii din provincie. Câţiva dintre 
demnitarii de rând au reuşit să se ridice la un cens de cel puţin 100.000 de 
sesterți, sumă care le-a asigurat accesul în ordo decurionum, deţinând 
magistraturi superioare (quattuorviri şi duumviri în Ulpia Traiana 
Sarmizegetusa şi Apulum). 

Cei mai activi italici din Dacia au fost cavalerii, toţi cei 44 de italici din 
ordinul ecvestru au ocupat poziţii înalte în oraşele, administrația şi armata 
provinciei; jumătate ca magistrați municipali (decurioni sau duumviri) în 
Dacia Apulensis şi Dacia Porolissensis, iar cealaltă jumătate au alcătuit-o 
comandanții (tribuni angusticlavi, praepositi, praefecti) numeroaselor 
formaţiuni auxiliare. Varietatea funcțiilor îndeplinite de consuli arată că 
această categorie socială înstărită a fost cea mai puternic angrenată în 
afacerile economice şi administrative sau în comanda armatei în Dacia, fapt 
ce-i confirmă calificativul de prim factor de legătură între casa imperială din 
Roma şi provincia carpatică. Ca factor de conducere şi decizie, cavalerii 
italieni au impus oficial legile şi principiile romane, de conduită în toate 
sectoarele vieţii provinciei, contribuind cu eficacitate sporită la procesul 
romanizării Daciei. 

Peste 30 de italici (14 reprezentanţi ai ordinului senatorial, cel puţin 17 
cavaleri şi 2 soldaţi din legiunea XIII Gemina) au fost sezonieri în Dacia; 
aportul lor la romanizarea Daciei nu este mai puțin important decât al 
italicilor aşezaţi aici definitiv, deoarece în cei câţiva ani de conducere 
militară şi administrativă aceşti sezonieri contribuie şi ei cu eficacitate 
sporită la impunerea limbii şi a culturii latine, a legilor romane în rândul 
locuitorilor provinciei. Astfel se probează, încă odată în plus, contribuția 
italicilor la întărirea romanităţii Daciei prin promovarea ideilor existente la 
acel moment în Imperiul roman. 

Procesul romanizării Daciei nu mai poate fi redus cu 
precădere la factorul etnic italic, cum s-a procedat în perioada 
iluminismului naţional latinizant. Înrolarea în formațiunile auxiliare 
şi în legiuni a constituit unul din cele mai eficace mijloace de 
integrare în romanitate a Daciei. Acest fenomen s-a finalizat pe 
planul vieţii civile daco-romane în apariția categoriei sociale a 
veteranilor, statornică şi privilegiată. Problema numărului de 

veterani eliberați din armata Daciei în cei 165 de ani de stăpânire 
romană nu poate fi pe deplin soluționată prin analiza izvoarelor 
epigrafice de care dispune cercetarea, cele mai multe inscripţii 
pierind în decursul veacurilor, altele fiind încă nedescoperite. Ceea 
ce se poate afirma pe baza informaţională existentă este că diplomele 
militare din bronz şi o seamă de inscripţii în piatră din Dacia atestă 
numai lăsări la vatră individuale sau în grup din formațiunile 
auxiliare şi legiunile cantonate în provincia de la nordul Dunării de 
Jos. 

Datele oferite până acum de izvoarele epigrafice permit o analiză etno- 
culturală şi socio-economică a veteranilor aşezaţi statornic în Dacia, fără a 
reflecta însă numeric această largă categorie socială. Ca urmare a 
cercetărilor făcute, s-a presupus că în Dacia s-au aşezat statornic în decurs 
de un veac şi jumătate circa 82.500 de veterani, cam 1000 la doi ani, cifră 
care nu poate fi departe de realitate şi care constituie un argument 
demografic cert pentru romanitatea carpato-dunăreană. Din această imensă 
masă socială inscripţiile consemnează doar 154 de cazuri. 

Majoritatea veteranilor aşezaţi statornic în Dacia provin din legiunile şi 
auxiliile provinciei, fapt ce confirmă şi în cazul Daciei preferința veteranilor 
pentru ținuturile pe care le-au cucerit şi apărat. Ca dovadă este aşezarea în 
Dacia a câtorva veterani din legiunile cantonate în provinciile învecinate şi a 
unui fost matelot din flota moesică care s-a datorat participării lor la 
războaiele lui Traian cu Decebal, relațiilor de familie sau diverselor legături 
inerente între ținuturile din nordul şi sudul Dunării Inferioare. 

Demnă de semnalat este şi prevalența relativă a veteranilor proveniți din 
legiuni (38,96%) asupra celor lăsaţi la vatră din trupele auxiliare, deşi 
ultimele formaţiuni însumau efective de peste trei ori mai numeroase; este 
cert că 33,12% dintre veteranii menționați în inscripții provin din legiunile 
menţionate timp de un veac şi jumătate (24,68%-legiunea XIII Gemina) şi 
un veac în Dacia(8,44%-legiunea V Macedonica). Această elită a veteranilor 
Daciei s-a aşezat cu predilecție în oraşe (Apulum, Drobeta, Potaissa, Ulpia 
Traiana, Napoca sau Ampelum) sau canabae, dar şi în mediul rural, la 
propriile vilae situate în bazinul mijlociu al Mureşului. 

Obârşia soldaţilor şi implicit a veteranilor nu corespunde totdeauna cu 
teritoriile tribale şi spațiile etnice de recrutare ale formațiunilor auxiliare din 
armata Daciei (ex. siro-palmireanul Publius Aelius Theimes din Ulpia 
Traiana Sarmizegetusa, fost centurion în cohorta I de celți vindelici la 
Tibiscum). Stabilirea originii veteranilor din legiuni este şi mai dificilă 
deoarece recrutările în aceste trupe se efectuau în întregul Imperiu; 
laconismul şi stereotipia textelor epigrafice constituie un alt impediment în 
calea precizării obârşiei veteranilor. 


93 


Istoria Daciei romane 


Cu toate acestea, analiza onomasticelor, în special cognomelor, 
patronimelor, a înrudirii şi genealogiilor, dar mai ales a referirilor textuale 
la provinciile şi la localităţile de provenienţă a permis stabilirea locului de 
origine a unui număr de 67 din cei 154 veterani atestați în inscripțiile din 
Dacia. Astfel, se confirmă teza momseniană verificată şi de G.Formi, după 
care recrutările în legiuni şi trupe auxiliare s-au efectuat atât în provinciile 
occidentale cât şi în cele orientale, constatându-se chiar un echilibru între 
veteranii originari din Orient față de cei din Occidentul Imperiului roman. 
Dintre occidentali precumpănesc cei din provinciile de adstrat etnic celtic 
(Britannia, Gallia, Hispannia, Noricum) aceştia fiind urmaţi de italici, 
pannoni, dalmaţi. Mai frecvenți printre orientali sunt sirienii, în special cei 
recrutați din Pa/myra, apoi tracii din Balcani şi elementele microasiatice de 
cultură romanică şi elenistică. 

Clasificarea gentiliciilor în republicane, imperiale din sec. I şi imperiale din 
sec. II-III aduce noi lămuriri privitoare la originea unora, precizează 
cronologia încetăţenirii altora. Cei 39 de veterani cu gentilicii de tradiție 
republicană descind direct din Italia, dar mai ales din rândul italicilor 
colonizați cu precădere de către Caesar şi Augustus atât în vestul cât şi în 
estul Imperiului. Cei cu gentilicii imperiale din sec. I sunt urmaşii nu prea 
îndepărtați ai peregrinilor din interiorul şi de la fruntariile Imperiului, 
romanizați şi încetăţeniți în Dacia după 25-30 de ani de serviciu militar. 
Cercetătorul sibian N.Branga ajunge la concluzia că “romanitatea carpato- 
dunăreană s-a plăsmuit mai mult în Dacia prin latinizarea şi încetăţenirea 
peregrinilor, decât prin imigrarea aici a unor mase romanice din alte 
provincii”. 

În ceea ce priveşte aşezarea veteranilor în cele trei districte provinciale se 
confirmă ca şi în cazul italicilor preferința netă pentru Dacia Superior 
(Dacia Apulensis) în număr de 91, apoi Dacia Porolissensis 46 şi în cele din 
urmă Dacia Inferior (Dacia Malvensis) doar 17. Cei mai mulţi, 115 s-au 
stabilit după eliberare în aşezări cu garnizoane, fapt ce arată că şi veteranii 
Daciei, asemeni celor din întreg Imperiul, au continuat să trăiască între 
militari şi în vecinătatea centrelor unde au fost instruiți şi romanizați. În 
general, familiile veteranilor alcătuiesc un izvor nesecat de revitalizare a 
efectivelor armatei romane din Dacia şi din alte spaţii ale imperiului. 
Indiferent de localităţile în care s-au aşezat statornic după eliberare, 
veteranii au continuat să impună disciplina şi ordinea în rândul populaţiei 
civile daco-romane, în care s-au integrat cu familiile şi activitățile cotidiene 
paşnice; ei constituiau o largă categorie de cetăţeni romani înstărită şi 
privilegiată. Examinarea gradelor avute în armată arată caracterul omogen al 
acestei categorii sociale daco-romane, majoritatea reprezentând-o foştii 
soldați (68,18%) şi subofiteri (28,57%), corpul ofițeresc superior al 

centurionilor ocupând doar 3,25% din totalul veteranilor atestați epigrafic. 
Această situație pledează pentru comunitatea de interese, spirit de grup şi 
acțiuni unitare ale veteranilor în planul vieții social-economice, politice şi 
culturale din Dacia. 

În concluzie, toţi reprezentanţii diferitelor categorii sociale colonizate în 
Dacia s-au integrat foarte rapid noului mod de viață împreună cu autohtonii, 
aducându-și fiecare, indiferent de clasa socială căreia îi aparţinea (veteran, 
aristocrat sau sclav) sau de origine etnică (italică, germanică, siriană) 
contribuția sa cât de modestă la romanizarea Daciei 


Autohtonii în Dacia 


Populația geto-dacică nu dispare după cucerirea romană. Este însă mai greu 
depistabilă, faptul realizându-se îndeosebi pe cale arheologică. 


Aşezările 


Descoperirile arheologice dovedesc existenţa unor așezări autohtone în 
timpul stăpânirii romane în Dacia. Din aşezările perioadei cercetate, cel 
puţin 2/3 sunt vetre de sate locuite de daci. Tipurile de locuinţe din aşezări 
sunt bordeie îngropate în pământ şi locuinţe de suprafaţă. În multe bordeie 
erau cuptoare de pâine, mici depozite de unelte agricole şi meşteşugăreşti, 
obiecte de port şi podoabă din bronz şi os şi inventare ceramice cuprinzând 
vase dacice şi romane. 

Unele aşezări datează încă dinainte de cucerirea romană: ex. Cernatu, jud. 
Covasna, Ciumbrud, jud. Alba, unde s-au găsit bordeie şi semibordeie 
datând din epoca preromană. 

Descoperirile arheologice au dovedit că ceramica dacică din locuințele 
aşezărilor din epoca provinciei se găseşte împreună cu ceramica romană 
provincială. Unele aşezări autohtone datează o perioadă îndelungată de 
timp, din epoca preromană până după retragerea aureliană (aproximativ trei 
secole), fapt constatat atât în aşezările din Munţii Orăştiei, cât şi la Poiana 
Siret, Crăsani-lalomiţa, Tinosul, Zimnicea. 


Necropolele 


În condiţiile stăpânirii romane, dacii, asemeni altor populaţii, şi-au păstrat 
datinile proprii, reflectate arheologic îndeosebi prin particularitățile de rit de 
înmormântare specifice care se pot deosebi de cele ale coloniştilor romani. 
Mormintele de incinerație ale geto-dacilor dinainte de cucerire pot fi 
clasificate în două grupe: 

- cu arderea defuncţilor pe loc; 

- cu arderea defuncților în altă parte. 

Din prima grupă fac parte trei tipuri de înmormântări: morminte cu cuptor, 
morminte tumulare şi morminte plane (fără urnă). În a doua grupă se 
încadrează mormintele cu urnă depusă în groapă simplă, rectangulară, 
cilindrică, lăcaş sau casetă de piatră şi fără urnă, resturile funerare fiind 
aşezate în gropi asemănătoare ca formă cu urnele. 
Morminte cu cuptor se cunosc doar două, unul la Poieneşti (Vaslui) şi altul 
la Zimnicea, ambele datate în sec. IV — III î.Hr. şi aparținând unor luptători. 
Mormintele tumulare, cu arderea cadavrelor pe loc şi înălțarea unor movile 
de pământ peste resturile funerare sunt semnalate în Dobrogea, Muntenia, 
sudul Moldovei (Poiana, Brad), Transilvania  (Şimleul Silvaniei). 
Mormintele cu groapă fără urnă s-au descoperit doar în necropola Histriei 
datate în sec. IV î.Hr. Mormintele cu urnă, indiferent de forma lor, sunt 
folosite de majoritatea populațiilor care practică incinerația şi sunt foarte 
răspândite, datându-se în sec. II î.Hr. 
Cu toată circulația de monedă a perioadei (monede greceşti, macedoniene, 
dacice şi denarul roman), acestea nu apar în mormintele daco-geților. 
În Dacia romană se cunosc mai multe cimitire dintre care menționăm: 
Cinciş (Hunedoara) — 12 morminte, cinci amplasate în pantă şi 12 situate în 
afara construcţiilor funerare. La /acobeni (Cluj) s-au descoperit 15 
morminte din care patru aveau urne. La Locusteni (Dolj) s-au descoperit 290 
morminte, la Obreja (Alba) 243 morminte de incineraţie şi inhumaţie. 
Mormintele de incinerație fără urnă (mai rare, câteva zeci) se reduc la o 
simplă scobitură în pământ, de formă ovală şi au mai puţine obiecte de 
inventar decât cele cu urnă. Ceramica din cimitire este autohtonă şi de 
factură romană provincială. Mormintele cu urnă au formă rotundă-ovală şi 
după culoarea urnelor (modul de ardere) se pot împărți în trei categorii: 

- cu urne roşii, de factură romană; 

- cu urne de culoare cenuşiu-brun, de factură romană; 

- cu urne dacice modelate cu mâna de culoare cenuşiu 

negricioasă. 

Mormintele depuse în casetă de piatră (cistă) sunt puțin numeroase. 
Deci, mormintele autohtone din Dacia romană se pot grupa în două mari 
categorii: de incineraţie şi de inhumație. Majoritatea sunt în prima grupă, a 
doua grupă este mai rară, reprezentând îndeosebi copii. Ritul de 
înmormântare din perioada romană ilustrează faptul că tradițiile din 
perioada dinaintea cuceririi sunt păstrate de populaţia autohtonă care, deşi 
preia elemente de cultură materială superioare, romane, nu abandonează 
total ritul funerar, tehnica de execuţie a vaselor (îndeosebi urnele, legate 
direct de rit) şi alte obiceiuri, fapt ce se reflectă în mai mică măsură în 
aşezările epocii. 

Descoperirile monetare 


Se cunosc peste o sută de tezaure monetare din perioada provinciei. Printre 
acestea, aproximativ patruzeci încep cu piese anterioare cuceririi romane, 
emise în timpul republicii, ori de către împărați din sec. I d.Hr. (îndeosebi 
împărații Nero şi Vespasian) şi încheindu-se cu piese din vremea provinciei. 


Romanizare şi continuitate 


Prin romanizare în spațiul Imperiului roman se înțelege asimilarea, de către 
o populaţie cucerită şi integrată în componenţa Imperiului sau aflată sub 
influența acestuia, a limbii latine şi a modului de viaţă roman. Dar cucerirea 
şi transformarea în provincii a unor teritorii de către Imperiu nu a avut 
obligatoriu ca şi consecință imediată romanizarea. Trecerea de la simpla 
cucerire militară la romanizare a presupus în primul rând existența unor 
factori interni favorabili. 

Existenţa unei civilizații autohtone cu un anumit nivel de dezvoltare şi cu un 
anumit grad de receptivitate față de împrumut sau inovaţie precum şi 
existența unor contacte anterioare cuceririi ale respectivei populaţii cu 
lumea romană, contacte care au creat o anumită familiarizare a autohtonilor 
cu elementele noii civilizaţii. În al doilea rând, procesul de romanizare este 
strâns legat de un alt fenomen politico-social în care factorii de decizie ai 
Imperiului roman vor conştientiza necesitatea trecerii de la simpla cucerire 
la romanizare, respectiv de la stăpânirea noilor teritorii la asocierea 
provinciei la viaţa şi conducerea Imperiului, colonizarea devine un fenomen 
reglementat prin măsuri de stat. De numele lui Cezar se leagă demararea 
politicii oficiale de stat de colonizare, iar urmaşii săi vor continua această 
politică, creându-se treptat convingerea că vastul Imperiu nu putea fi 
menținut fără câştigarea elitelor provinciale. Deci asimilarea civilizației 
romane şi a limbii latine de către membrii reprezentativi ai populaţiei 
cucerite a reprezentat obiectivul final al unei politici conştiente, mergându- 
se până la realizarea, începând cu a doua jumătate a sec. I d.Hr. de către 
împărații din dinastiile Flavilor (67-69) şi Antoninilor (96-192) a unor 
colonizări autoritare în acele teritorii incorporate Imperiului care s-au putut 
înscrie prin caracteristicile lor interne în dimensiunile acestei politici. 
Desigur colonizarea autoritară ca şi acordarea dreptului de cetățenie au 
constituit doar mijloace, căi de rezolvare a problemei romanităţii, ele 
nereprezentând însă procesul propriu-zis. Romanizarea presupune 
abandonarea limbii materne şi a culturii tradiționale de către marea masă a 
populaţiei şi adoptarea în cvasitotalitate a civilizaţiei romane, fapt ce nu se 
poate realiza decât în condiţiile în care transferul de populaţie sau 
colonizarea este urmat de transferul de civilizaţie. De aceea, pentru oricare 

din provinciile Imperiului roman procesul de romanizare se poate constata 
pe deplin romanizat în momentul în care romanizarea a pătruns în păturile 
de rând ale populației, cu precădere în rândul populaţiei rurale, care de 
regulă păstrează mai multă vreme formele sale culturale tradiționale, 
romanizarea manifestându-se alături de alte modalităţi de preluare a 
civilizaţiei romane prin: 

- înlocuirea limbii materne cu limba latină (generalizarea 

limbii latine la nivelul marii mase a populaţiei autohtone); 
- preluarea credințelor religioase romane (sincretism şi 
interpretatio romanae) şi apoi creştinarea în limba latină. 

Încă din vremea lui Claudius (41-54) s-a condiționat prin lege dreptul de 
cetățenie romană de cunoaşterea limbii latine. Într-un timp relativ scurt 
limba latină devine limba de largă utilizare în toate provinciile europene ale 
Imperiului cu excepţia celor în care limba greacă era limba maternă. 
Pătrunderea limbii latine în toate straturile populației autohtone şi unificarea 
lingvistică prin romanizare a fost mult înlesnită de difuzarea creştinismului 
în limba latină 
În concluzie, este evident că procesul de romanizare presupune existența pe 
un anumit teritoriu a populației autohtone, care reprezintă elementul 
demografic supus romanizării. Asimilarea formelor de civilizație romană 
nefiind un proces mecanic şi unilateral, este firesc fenomenul de 
supravieţuire în timp a substratului autohton înregistrându-se convergența 
celor două grupuri etnice, autohtoni şi colonişti, convergență în cadrul 
căreia fiecare grup, prin natura tradițiilor incorporate vor conferi 
personalitate şi unicitate fenomenului universal al romanizării. 
Trecând de la general la particular, este de constatat că romanizarea dacilor 
este componentă inseparabilă a aceluiaşi proces general-european prin 
factorul roman, dar particular zonal prin componenta dacică. 
Procesul de romanizare este de neconceput fără a accepta parcurgerea unei 
etape timpurii a modului de viaţă roman, cel puţin în domeniul culturii 
materiale. Zonele care au venit în contact cu civilizația romană înainte de 
cucerire au fost mai uşor romanizate decât zonele care nu au cunoscut 
contactul cu civilizația romană şi influenţa acesteia în perioada de dinainte 
de cucerire. Spațiul dacic a fost deschis curentelor de civilizație egeo- 
mediteraneene, din cele mai vechi timpuri (neolitic), această deschidere 
amplificându-se în epoca bronzului şi Hallstatt. Prezenţa coloniilor greceşti 
la Pontul Euxin a favorizat şi intensificat influența sudică (Dobrogea şi 
ambele maluri ale Dunării) penetrând pe râurile interioare spre Muntenia, 
Moldova şi, în mai mică măsură, spre Transilvania. Fenomenul este unitar la 
scara întregului spaţiu dacic. O importanţă deosebită au avut-o emisiunile 
monetare ale coloniilor greceşti din Pont ca şi formele superioare de gândire 

provenind de aici: sistemul metric şi alfabetul. De asemeni intrarea 
obiectelor greceşti în lumea geto-dacică dovedeşte gradul de deschidere al 
geto-dacilor la împrumut şi la inovaţie. 

Demararea legăturilor economice dintre spaţiul nord-dunărean şi lumea 
italică se leagă de activitatea centrului economic de la Aguileea (nord-vestul 
Italiei), legăturile dintre cele două zone devenind constante abia după 
cucerirea şi integrarea în Imperiu a Dobrogei şi stabilirea limesului pe 
Dunărea inferioară (începutul sec. II î.Hr.), când pătrund atât produse ale 
metalurgiei romane cât şi elemente de arhitectură. Din sec I î.Hr. produsele 
romane devin majoritare în cadrul importurilor, în defavoarea celor greceşti, 
pe care însă nu le elimină total. Moneda romană reduce procentul monedelor 
greceşti şi elimină total moneda dacică. Se adaugă şi alte modalități de 
penetrație: alfabet, unele credinţe religioase. Corespunzând nivelului de 
dezvoltare al civilizației dacice, pătrunderea elementului roman în spațiul 
dacic se datorează expansiunii militare a Imperiului şi integrării spațiului 
nord dunărean în sfera de interese a lumii romane. Se poate constata spiritul 
geto-dacilor de receptivitate şi incorporare a influențelor străine la toate 
nivelurile societăţii dacice astfel încât, în momentul cuceririi, societatea 
dacică era pregătită pentru a se integra procesului de romanizare. 

În vremea lui Augustus limesul roman se fixează pe Dunărea Inferioară, din 
acest moment contactul dintre Imperiu şi spațiul dacic fiind direct. De acum 
se succed o serie de evenimente care vor constitui etape ale cuceririi Daciei 
de către romani: 

- constituirea provinciei Moesia în 15 d.Hr.; 

- încorporarea Dobrogei în Moesia în 46 d.Hr.; 

- declanşarea unei politici active romane la nordul Dunării, 
politică demarată odată cu prima mare operațiune militară 
romană în această zonă în anii 60-62 d.Hr.; condusă de 
Tiberius Plautius Silvanus Aelianus. 

Operaţiile militare au fost urmate de deplasările de populație de pe malul 
nordic pe cel sudic al fluviului şi de luarea în stăpânire efectiv romană a 
unor zone de la nordul Dunării. 

Această linie politică se amplifică în timpul dinastiei Flavilor şi se 
accentuează după preluarea domniei Daciei de către Decebal. Transformarea 
Daciei în regat clientelar concomitent cu anexarea Munteniei şi a sudului 
Moldovei la provincia Moesia pregătesc înfrângerea finală a Daciei. 
Ocupaţia militară s-a desfăşurat în paralel cu organizarea administrativă şi 
demografică: în momentul încetării conflictului provincia era deja 
constituită; la 112 noul teritoriu era pacificat (chiar dacă granițele noii 
provincii s-au trasat doar după moartea lui Traian). Măsurile organizatorice 
declanşează procesul de colonizare. Împărații Antonini şi Severi continuă 

politica de colonizare şi de organizare a provinciei, determinând dezvoltarea 
economică şi demografică deosebită, având ca efect înmulţirea aşezărilor şi 
constituirea oraşelor. Se adaugă populaţiei civile (colonişti şi autohtoni) 
numeroşi militari din unitățile armate din Dacia (legiuni şi trupe auxiliare). 
Veteranii de diverse etnii primesc pentru serviciul prestat de ei şi familiile 
lor cetățenia romană şi pământ. 

Cele peste 3500 de inscripţii din Dacia indică originea coloniştilor, ponderea 
majoritară deținând-o provinciile Dalmația, Noricum, Pannonia şi Moesia. 
Din aceste provincii sunt transferate mase compacte de populaţie care vor 
constitui enclave distincte pe teritoriul dacic. Urmează italicii, apoi 
populaţie de origine orientală şi micro-asiatică. Toţi aceştia atinseseră deja 
un grad avansat de romanizare dovedit de limba vorbită şi scrisă, de 
onomastica şi de adoptarea practicilor funerare romane. Romanizarea şi 
cunoaşterea limbii latine fiind condiţia obligatorie în promovarea socială, 
şcolile municipale vor desăvârşi procesul de romanizare al urmaşilor 
coloniştilor. 

Romanizarea priveşte integrarea noii provincii atât în sistemul administrativ 
instituțional al Imperiului cât şi în viaţa economică şi spirituală romană. 
Economic Dacia a fost atât o consumatoare de produse cât şi o 
producătoare. Asimilarea modului de viață roman este evidentă în 
urbanistică, tehnica construcțiilor, decorația edificiilor publice şi private, în 
arta provincială romană, în riturile şi monumentele funerare, în asimilarea 
religie şi mitologiei greco-romane. Deci pentru lumea dacică integrată 
Imperiului romanizarea a reprezentat însuşirea în totalitate a civilizației 
romane, ea pătrunzând la toate nivelurile societății. Baza acestei romanizări 
a constituit-o populația dacică din provincie şi capacitatea sa de asimilare a 
noii civilizaţii. 

Continuitatea existenței populației autohtone este deci condiția 
fundamentală a romanizării unei noi provincii. Este greu de surprins în 
descoperiri acea parte a aristocrației dacice care, pentru a-şi păstra 
privilegiile după dispariţia statului a asimilat rapid şi aproape în totalitate 
modul de viață roman. Descoperirile arheologice surprind însă populația de 
rând, mai ataşată tradițiilor, reflectată în practicile funerare tradiționale din 
necropolele rurale şi din aşezările acestor comunități. Se surprind aici 
elemente de cultură materială de caracter mixt şi detalii de ritual specifice 
lumii dacice. 

Continuitatea este documentată şi de hidronimie şi toponimie. Dacia fiind o 
provincie de graniță a cunoscut un regim sever de ocupație militară. Se 
interzicea locuirea autohtonilor în centrele fortificate ale provinciei, pentru a 
se evita organizarea unor răscoale cu sprijinul cetăților. Tot ca o măsură pe 

linia romanizării s-a interpretat şi distrugerea sanctuarelor dacice şi a 
oricăror elemente care să înlesnească practicarea religiei tradiționale. 

Dar cele mai elocvente exemple de romanizare rapidă şi eficientă a dacilor 
sunt recrutările de trupe din provincie. Încă din vremea lui Traian (conform 
lui Pliniu cel Tânăr) se formează Alla Prima Ulpia Dacorum şi Cohors 
Prima Ulpia Dacorum. Hadrian recrutează noi trupe odată cu organizarea 
limesului dacic, sistemul de recrutare continuând sub Antoninus Pius, 
Marcus Aurelius, dinastia Severilor, Gordian al III-lea. 

Religia oferă şi ea dovezi de romanizare a autohtonilor. Unele culte 
tradiționale persistă şi după cucerire: Silvanus, Diana, cavalerii danubieni, 
dezvoltate pe vechiul pantheon geto-dacic, peste care triumfă religia romană 
care îşi imprimă amprenta asupra vieții spirituale a autohtonilor. 

În meşteşuguri şi artă, tehnicile tradiţionale vor ceda noilor tehnici aduse din 
lumea romană. Renumita artă a orfevrăriei dacice este total abandonată, 
fund înlocuită cu timpul de bijuterii de proveniență sau imitație romană. 

Se poate constata că în cadrul raportului continuitate /romanizare, păstrarea 
tradiției autohtone reprezintă o formă, o modalitate de protejare a culturii 
locale în faţa penetraţiei treptate dar decisive a civilizației romane. 
Asimilarea limbii latine a fost înlesnită de faptul că în Dacia preromană 
limba dacă a fost o limbă fără scriere (iliterară). Se poate constata că 
asimilarea şi apoi vehicularea alături de colonişti a limbii latine şi 
pătrunderea latinei vorbite pe teritoriul dacic au asigurat particularitatea 
latinei vorbite în provinciile dunărene față de limba altor provincii, ca şi 
particularitatea sintezei de populație din această zonă — sinteza 
daco-romană. 

STRUCTURA SOCIALĂ ÎN DACIA 


Dreptul roman 


Izvoarele dreptului roman pe teritoriul Daciei 


Aplicarea dreptului roman în Dacia priveşte acele norme de drept aplicabile 
cetățenilor rezidenți aici, peregrinilor din această provincie, precum şi aşa 
numitul “jus gentium” ce reglementa raporturile dintre cetățeni şi peregrini. 
Alături de dreptul roman se mai aplica în provincie şi dreptul local, geto- 
dacic, folosit concomitent cu cel roman, în cazuri ce priveau exclusiv 
populaţia autohtonă şi când normele sale nu veneau în contradicţie cu 
normele de drept romane. (Constituţia antoniniană preciza necesitatea 
respectării în aşezările urbane provinciale a drepturilor locale, cu condiţia de 
a nu contraveni dispoziţiilor de ordine publică romană). 

Ca izvoare de drept, prioritate aveau pentru cetăţenii romani rezidenți — 
normele dreptului roman aplicabile pe întreg teritoriul imperiului, iar pentru 
celelalte categorii de locuitori ai provinciilor — cele mai importante izvoare 
de drept erau constituțiile imperiale şi edictele guvernatorilor. 

Edictele guvernatorilor constituiau o modalitate de aplicare de către 
guvernator a normelor juridice romane în condiţiile adaptării lor la 
necesitățile locale şi imediate. Edictul avea două părți: 

j) dispozițiile referitoare la dreptul roman aplicabil cetățenilor 
romani rezidenți în provincie; 

k) edictul provincial (norme de drept local). 

Constituţiile imperiale puteau fi: 

|) edicte imperiale (aedicta) — dispoziţii scrise date de împărat şi 
valabile pentru tot teritoriul imperiului şi pentru întreaga sa 
domnie; 

m) mandate — instrucțiuni date de împărat guvernatorilor, 
referitoare la diferite probleme de drept civil şi penal care 
urmau să fie aplicate locuitorilor din provincia respectivă sau 
doar în câteva provincii enumerate în text (mai rar, mandatele 
puteau fi aplicate în toate provinciile). 

Instituţiile de drept. Regimul persoanelor, instituţia familiei, 
dreptul penal şi procesual. 


Înainte de edictul împăratului Caracalla, locuitorii liberi din Imperiu erau 
împărțiți în trei categorii: 

n) cetăţeni romani, 

latini, 
peregrini. 

o) Cetățenii romani locuiau în majoritate la oraşe, se bucurau de 
aceleaşi drepturi ca şi cetățenii rezidenți din Roma sau Italia. 
Dacă colonia în care trăiau căpătase jus italicum (teritoriul 
coloniei primise calitatea de sol roman) atunci cetățenii 
acestor coloniae aveau şi în materie imobiliară dreptul de 
proprietate romană. 

p) Latinii beneficiau de dreptul latin, aveau aceleaşi drepturi 
patrimoniale ca şi romanii (jus comercii). Nu se bucurau de 
jus conubii dreptul de a se căsători în conformitate cu 
dispozițiile legii romane — şi nu aveau toate drepturile 
politice. 

q) Peregrinii constituiau marea masă a populației libere. Situația 
lor era reglementată prin legea de organizare a provinciei (lex 
provinciae) şi prin edictele guvernatorilor. 

Existau două categorii de peregrini: 

- peregrini obişnuiţi, 

- peregrini dediticii. 

Peregrinii obişnuiţi erau străinii a căror cetăți n-au fost desființate din punct 
de vedere politic în urma integrării lor în Imperiul roman. Ei puteau să-şi 
exercite drepturile politice fiind supuşi sub aspectul capacității juridice 
dreptului existent în teritoriile de proveniență. Puteau dobândi cetățenia 
romană prin servicii aduse statului roman sau prin naturalizare. Puteau 
stabili raporturi juridice cu cetățenii romani printr-un sistem juridic numit 
“jus gentium”. 

Peregrinii deditici erau acei peregrini ale căror cetăți, prin capitulare fără 
condiții, au fost desființate din punct de vedere politic şi administrativ. Ei nu 
aveau drepturi politice şi nu se puteau folosi de vechiul lor drept decât în 
limitele fixate de cuceritorii romani. 

În Imperiul roman exista instituţia sclavajului. Sclavii puteau fi proprietatea 
împăratului, proprietatea unor oraşe, colegii, temple, dar şi proprietatea 
persoanelor particulare. În cazul sclavilor aparţinând persoanelor 
particulare, situația lor juridică era reglementată de dreptul roman dacă 

aparțineau cetăţenilor romani sau de norme juridice locale dacă proprietarul 
era peregrin. 

Exista o categorie de sclavi publici, deținând funcții importante şi care 
datorită ocupaţiei lor aveau o putere financiară remarcabilă. Această 
“aristocrație servilă” deşi era lipsită de drepturi îşi cucereşte o situaţie 
economică şi socială aparte, superioară uneori oamenilor liberi. Ca urmare a 
eliberărilor de sclavi, aceştia deveneau /iberți. 

Începând din a doua jumătate a sec. II d.Hr. între oamenii liberi şi sclavi se 
formează o nouă pătură socială (colonii), care va deveni tot mai numeroasă, 
de locuitori care, deşi liberi în drept se aflau într-o situație de fapt 
asemănătoare cu sclavia. 

În cazul cetățenilor romani şi a latinilor predomina aplicarea dreptului 
roman valabil pe teritoriul întregului Imperiu, particularitățile juridice locale 
privindu-i îndeosebi pe peregrini. 

Căsătoria între peregrini nu era reglementată de dreptul roman, ci conform 
legilor tradiționale sau conform drepturilor popoarelor (în cazul peregrinilor 
dediticii), peregrinii neavând jus conubii. 

În cazul căsătoriilor mixte (cetăţeni romani şi peregrini) puteau apărea 
diverse situaţii: 

- în cazul căsătoriei unui cetăţean roman cu o peregrină ce 
primise jus conubii, căsătoria era o căsătorie romană, copii 
devenind cetăţeni romani; 

- în cazul căsătoriei unui cetățean roman cu o peregrină 
care nu avea jus conubii, căsătoria nu era valabilă după 
dreptul roman, copii având situația juridică a mamei 
(peregrini). 

Conform dreptului roman, căsătoria sclavilor nu era legală, ea constituind 
doar o uniune (deci contubernium nu matrimonium) a cărei stabilitate era 
dată de necesitatea existenței mâinii de lucru servile. 

În cazul liberţilor căsătoria avea caracteristicile categoriilor de oameni liberi 
în care aceştia intraseră prin dezrobire. 

Cetăţenilor romani li se aplicau legile romane cu particularităţi (îndeosebi 
procedurale) caracteristice dreptului roman provincial. Tutela, curatela, 
adopțiunea şi adrogațiunea constituiau în provinciile Imperiului instituţii de 
drept roman. Cu toate acestea, se aplica peregrinilor şi dreptul local al 
populaţiei autohtone. Se practica probabil “înfrățirea”, diferitele forme de 
“înfrățire” fund practicate şi perpetuate de către români până în epoca 
feudală. 

Procedura de judecată privea doar cetăţenii romani. În cazul delictelor, 
peregrinilor li se acorda fictiv calitatea de cetățean roman, atribuită ad-hoc 
pentru rezolvarea situaţiei juridice respective. În materie penală, 

guvernatorul avea jus gladii putând condamna la moarte pe locuitorii 
provinciei, cu excepţia cazurilor în care cei implicaţi erau fruntaşi ai 
populațiilor supuse, în aceste situații pedeapsa capitală putând-o da doar 
împăratul. 

Se poate constata că sistemul de drept roman a încercat să soluţioneze 
problema naturalizării peregrinilor în mod cazuistic ţinând seama de 
situațiile particulare existente şi de interesele de stat. 

În ce priveşte regimul juridic al proprietăţii, peregrinii nu puteau avea o 
proprietate romană decât dacă aveau jus commercii. Ca mijloace de folosire 
a proprietăţii de către peregrini se utilizau ocupațiunea şi tradițiunea 
(traditio). Proprietatea peregrină era insuficient apărată îndeosebi în cazul în 
care ea provenea de la o persoană ce nu avea calitatea de proprietar 
(cetăţeanul roman — proprietar — putând revendica proprietatea). 

Pentru apărarea proprietăţii peregrine în aceste situaţii s-a instituit, începând 
din anul 199 edictul numit prescriptio longi temporis prin care peregrinii 
care au dobândit cu jus titlu un fond funciar şi l-au stăpânit zece sau 
douăzeci de ani puteau fi apăraţi împotriva oricăror pretenţii de posesie. 
Prescripțiunea era un mijloc de apărare şi nu un mijloc de dobândire a 
proprietăţii, peregrinii nedevenind proprietari după scurgerea timpului 
prevăzut de lege. Pentru remedierea acestei situaţii, s-a acordat şi 
peregrinului deposedat dreptul de a intenta o acțiune reală (revendicatio 
utilis) prin care putea reclama bunul (proprietatea) în mâna oricui s-ar găsi 
acesta. Peregrinii din Dacia aveau şi o proprietate reglementată de dreptul 
geto-dacic în măsura în care normele acestui drept fuseseră acceptate de 
cuceritori. 

Dreptul succesoral cunoştea moştenirea testamentară şi cea legală. Potrivit 
legii romane, peregrinii nu aveau capacitatea să-şi întocmească un testament 
sau să fie instituiți moştenitori sau gratificaţi ca legatori (excepție făcând 
ostaşii romani care puteau să-şi instituie ca moştenitori persoane peregrine 
sau latine). Dreptul geto-dac cuprindea însă norme speciale pentru 
întocmirea testamentelor de către autohtonii Daciei. 

Tranzacţiile din provincie sunt documentate de tăblițe cerate descoperite pe 
teritoriul Daciei (în jur de 25 de bucăţi) mai ales în zona minelor de aur de la 
Alburnus Major (Roşia Montană) având drept conţinut o serie de contracte. 
Cele mai numeroase sunt contractele de vânzare-cumpărare. Încheiate fie 
de romani, fie de peregrini, au utilizat procedeul mancipațiunii. Actul de 
mancipaţie ce însoțea vânzarea nu era însă valabil — potrivit legislaţiei 
romane — pentru peregrinii ce nu deţineau jus comercii. De aceea pentru 
garanţia de evicţiune peregrinii recurgeau la ajutorul stipulației. 

Garanţiile de vicii şi evicţiune sunt; în cazul în care se constată vicii, 
apărătorul poate cere anularea contractului; în cazul evicțiunii, totale sau 

parțiale, cumpărătorul este satisfăcut prin preţul dublu restituit de vânzător. 
Rol foarte important în tranzacție îl au garanţiile, garanții fiind numai 
cetățeni romani. 

Contractele de închiriere conţin normele juridice romane în materie. Foarte 
răspândită era închirierea forţei de muncă (îndeosebi pentru munca în mină) 
utilizându-se expresia “lucrătorul şi-a închiriat persoana sa fizică şi munca 
sa”; contractele de împrumut de asemeni utilizează tipul de procedură 
romană — stipulaţiunea — menită să garanteze restituirea împrumuturilor. 
Concluzii. Se poate deci concluziona că dreptul roman clasic s-a aplicat în 
provincii (inclusiv în Dacia) într-o formă adaptată nevoilor practicii 
cotidiene, atât în raporturile dintre cetățenii romani, cât şi în raporturile 
dintre aceştia şi peregrini sau doar între peregrini, abaterile apărute derivând 
din condiţiile concrete de existență a provinciei. Evident, forma de drept 
roman a fost o formă de drept superioară faţă de cel dacic peste care parțial 
se suprapunea. De aceea, el va constitui principalul izvor al dreptului 
românesc, păstrând însă şi unele tradiţii anterioare ale dreptului dacic. 


Structura socială în Dacia 


Statutul juridic al persoanelor, rezultat ca urmare a aplicării dreptului roman 
pe teritoriul Daciei, reflectă structura socială creată în provincie după 
cucerirea romană. În fruntea ierarhiei sociale se aflau cetățenii romani, atât 
cei din teritoriul coloniae-lor cât şi veteranii, deveniți în momentul lăsării la 
vatră, ei şi familiile lor, cetăţeni romani. Urmau cetățenii romani cu drepturi 
limitate (cetăţeni din clasa Il-a — D.C.Giurăscu) reprezentați de locuitorii 
municipiilor. În cadrul acestei categorii, nu toţi se aflau în aceeași poziţie, 
existând municipii cu drepturi mai largi şi altele cu drepturi mai restrânse. 
Majoritatea coloniştilor din Dacia aveau statutul latinilor, oameni liberi dar 
necetăţeni romani, având dreptul latin dar unele drepturi politice fiindu-le 
limitate. Peregrinii, cuprinzând majoritatea populaţiei autohtone au devenit 
cetățeni romani doar după edictul lui Caracalla (212 — Constitutio 
Antoniniana). Sclavii, recrutați din prizonierii de război sau cumpăraţi, erau 
lipsiţi de libertate personală şi drepturi. 

Din secolul III se presupune că a existat în Dacia instituția colonatului — 
colonii fiind sătenii legaţi de pământul pe care-l lucrează. Instituţia 
colonatului nefiind reglementată printr-o lege, momentul apariției sale în 
Dacia este greu de precizat. Unii cercetători presupun că o instituţie 
asemănătoare colonatului a existat în Dacia şi înaintea cuceririi 
(C.C.Giurăscu şi D.C.Giurăscu). 

Chiar dacă Dacia a intrat târziu în componența Imperiului roman, într-un 
moment în care instituţia sclavajului intrase în declin, totuşi relațiile de tip 
sclavagist determină principalele aspecte ale vieţii provinciei. Sclavajul în 

Dacia poartă caracteristici determinate în primul rând de condiţiile în care s- 
a efectuat cucerirea şi colonizarea provinciei precum şi de statutul populaţiei 
autohtone, pusă în stare de inferioritate față de cuceritori. Puţini dintre daci 
au reuşit să pătrundă cu timpul în rândul elitei provinciale. Se poate 
presupune o colaborare, încă înainte de cucerire, a unei părți a aristocrației 
dacice cu autoritățile imperiale, nobilii daci căutând să-şi conserve 
privilegiile în condiţiile noilor realități politice care se profilau. Aceşti 
reprezentanţi ai aristocrației dacice, prin numărul şi ponderea lor nu au putut 
reprezenta o categorie distinctă în conducerea politică a noii provincii. Lor li 
se vor adăuga treptat oameni de afaceri proveniți din masa autohtonă, 
proprietari de ateliere meşteşugăreşti, interesați în promovarea unor 
activități productive. 

În cazul oraşelor, pătura cea mai avută a cetăţenilor romani o constituia 
aristocrația municipală, deținătoare a conducerii ca magistrați sau membri ai 
consiliului municipal (ordo decurionum). Odată cu întemeierea în Dacia a 
noi oraşe, numărul cetățenilor romani a crescut simţitor, la această creştere 
numerică contribuind şi înrolările în cadrul armatei, veteranii care se 
stabilesc aici, eliberările de sclavi sau acordarea de către unii împărați a 
dreptului de cetăţenie individual sau unor grupuri mari de locuitori. Cu toate 
acestea, numărul cetățenilor romani rămâne permanent inferior față de restul 
populației din provincie, alcătuită din peregrini “dediticii” şi sclavi. 
Caracalla acordă prin Constitutio Antoniniana dreptul de cetăţenie celor 
mai multe categorii de oameni liberi, dispărând deosebirea de privilegii 
dintre cetățenii romani şi ceilalți oameni liberi care nu avuseseră până în 
acel moment cetăţenia, dar impunea tuturor obligații fiscale mai mari. 

Dintre cetăţenii romani atestaţi epigrafic în Dacia, foarte puțini fac parte din 
ordinul senatorial; această categorie privilegiată este reprezentată de 
guvernatorul provinciei (Legatus Augusti pro praetore), comandanții de 
legiuni (legati Augusti legionis) şi tribunii laticlavi (ofițerii superiori ai 
legiunii). Cu toţi rămân în Dacia doar pentru perioada în care îşi exercită 
funcția civilă sau comanda militară. Urmează ca importanţă în ierarhia 
socială a provinciei membrii ordinului ecvestru, reprezentați în Dacia de 
procuratorii provinciali (procuratoris Augusti), procuratorii minelor de aur 
(procuratores aurariarum), începând de la împăratul Hadrian procuratorii 
vămilor (portoriului); după Marcus Aurelius tribuni legionis angusticlavi, 
comandanții trupelor auxiliare (tribuni şi praefecți) şi praefecții legionis 
începând cu domnia lui Gallienus. Cavaleri romani erau şi unii arendaşi ai 
păşunilor şi ai salinelor (conductores pascui et salinarum) dintre care unul, 
Publius Aelius Strenius s-a bucurat de cele mai mari onoruri din partea mai 
multor oraşe din Dacia (Ulpia Traiana Sarmizegetusa, Apulum, Drobeta). 


~107~ 


Istoria Daciei romane 


Cei mai mulți stăpâni de sclavi sau patroni ai liberţilor erau proprietari de 
pământ dar totodată şi proprietari de ateliere meşteşugăreşti sau prăvălii, 
oameni de afaceri implicaţi în tranzacţii economice. Cel mai mare proprietar 
de sclavi era statul roman, reprezentat prin persoana împăratului; circa 41 de 
inscripții din Dacia menţionează sclavi ai împăratului şi ai casei imperiale. 
Ei fac parte din familia Caesaris şi în inscripţii se intitulează Augusti nostri, 
Caesaris nostri sau Imperatoris nostri servus sau verna (sclav născut în casa 
împăratului). În Dacia ei alcătuiesc o adevărată armată de funcţionari de 
rang inferior, folosiți în diferite birouri ale procuratorilor provinciei; ale 
procuratorilor portoriului ca şi ale procuratorilor minelor de aur. Stăpâni de 
sclavi erau şi alte autorităţi, instituţii civile sau religioase, organizaţii sau 
asociaţii cu caracter public. Ex.: oraşele, templele, colegiile profesionale. 
Deşi menţiuni directe despre sclavi ai oraşelor şi colegiilor profesionale 
lipsesc până în prezent, în Dacia, se poate presupune că ei au existat, fiind 
menţionaţi în alte provincii ale Imperiului. 

În Dacia nu se cunosc mari latifundii particulare care să fi atins importanța 
şi întinderea celor din Italia; aici predominante au rămas tot timpul stăpânirii 
romane proprietăţile agricole mici şi mijlocii. Mulţi dintre colonişti, chiar 
dacă conduceau singuri exploatarea lotului de pământ primit din agger 
publicus, foloseau şi sclavii din proprietate pentru muncile agricole, păstorit 
sau în gospodărie. Domeniul în care s-au folosit în Dacia sclavii în număr 
mai mare au fost exploatările miniere de aur din regiunea Ampelum 
(Zlatna), alături de muncitorii liberi salariaţi. În număr mai mic sclavii erau 
folosiți şi în alte activităţi productive, ex. ateliere meşteşugăreşti, 
cărămidării, lucrări de construcții, comerţ. Dezvoltarea relativ mai slabă a 
meşteşugurilor face ca aici să lipsească marile ateliere cunoscute în alte 
provincii. Este sigur că folosirea în număr relativ mic în comparație cu alte 
zone a muncii sclavilor a lăsat loc în măsură apreciabilă oamenilor liberi în 
toate domeniile. În agricultură predomină numeric micii producători, mai 
ales în regiunile din estul Daciei, locuite în cea mai mare parte de autohtoni; 
munca salariată era folosită şi în exploatările miniere, cum mici producători 
şi lucrători liberi se găseau şi la oraşe. Ei au reprezentat în Dacia (lucrătorii 
liberi şi micii producători) cel mai important factor de producție. 
Dezvoltarea sclavajului în Dacia romană a avut un preambul datorită 
existenţei sclavilor pe acest teritoriu dinainte de cucerirea Daciei. În Dacia 
preromană dezvoltarea sclavajului s-a realizat inegal şi a fost condiționată 
de mai mulţi factori precum: creşterea populaţiei, mărirea necesităților 
economice, creşterea producţiei, creşterea schimburilor comerciale, 
frecvența conflictelor armate etc. După constituirea provinciei, sclavii 
reprezentau un obiect de comerț între provincie şi teritoriul de la sud de 
Dunăre, chiar de la Marea Mediteraneană. 

Numele sclavului nu constituie întotdeauna un indiciu al populaţiei din care 
el provenea, comerțul cu sclavi la nivelul întregului Imperiu determinând 
diversificarea acestor nume. Sclavii purtau în general un singur nume, care 
era dat de stăpânul în slujba căruia se afla. Lista cu nume de sclavi din 
inscripțiile Daciei romane conține nume latineşti (majoritatea), greco- 
romane, traco-dacice, orientale, celto-ilire, etc. Aceste nume pot indica: 
locul de proveniență, de creştere sau de cumpărare (Atticus, Aelianus, etc.) 
adjective sau substantive indicând bogăţie, fericire, iubire; anumite 
aptitudini, particularități fizice, însuşiri psihice, virtuţi corporale şi 
spirituale, referiri la divinităţi (Hygya, Hercules) etc. 

Inscripțiile din Dacia fac menţiuni asupra familiei şi a rudelor sclavilor. 
Unele se referă la “familia privată”, altele la “familia publică”. Între sclavi 
nu se încheie o căsătorie legală (matrimonia) ci o uniune “contubernium”, 
care constata unirea celor două persoane. Proprietarii de sclavi protejau 
“contubernia” sclavilor pentru a evita micşorarea numărului lor. Termenul 
de contubernium  (contubernales) indică pe sclavii şi sclavele ce 
convieţuiesc sub acoperişul unui proprietar. 

Inscripțiile din oraşele Daciei fac referiri şi la căsătorii ale sclavilor, de 
obicei “servi publici”, deţinând funcții în slujba statului şi o situaţie 
materială superioară, căsătoriți cu femei de condiţie liberă, peregrine sau 
dezrobite. Au existat şi cazuri când proprietarii de sclavi s-au căsătorit cu 
sclave de-ale lor, după ce în prealabil le-au trecut în rândul hbertelor. Copii 
născuţi din asemenea uniuni erau oameni liberi, având condiția socială a 
mamei. 

Principalul proprietar de sclavi este şi în Dacia împăratul (statul). Peste 40 
de inscripții menţionează sclavi ai împăratului; utilizându-se în inscripții 
expresiile “Augusti nostri servus”, “Caesari nostri servus” şi “imperatori 
nostri servus”. Erau achiziționaţi prin cumpărare sau în urma războaielor. 
Templele dețin sclavi utilizați ca îngrijitori şi ajutoare pentru pregătirea 
ceremonialului de cult. 

Textele epigrafice prezintă proprietari de sclavi particulari. Cea mai 
puternică familie de proprietari de sclavi din Apulum era Antipater 
Marcellus. Ea apare în cel puţin 12 texte epigrafice, descoperite în Dacia şi 
Italia; la Tibiscum se cunosc ca proprietari de sclavi Cn. Marsus şi Marcus 
Terrianus. 

Proprietarii rurali stăpânind sclavi se găseau şi în mediu rural: 
Themopropius (Măcicaşul de Sus); Aelius Iulianus (Dezmir), Claudius 
Rufinus (Sic). 

Mulţi colonişti din mediul rural utilizau în exploatarea lotului şi în 
gospodărie munca sclavilor (servi villici, actores). 

În număr mult mai mare sclavii erau utilizaţi în atelierele meşteşugăreşti, 
cărămidării şi în carierele de piatră. 

Cei mai numeroşi proprietari de sclavi din Ampelum au fost “leguli”, adică 
mici arendaşi de puțuri şi galerii de mine aurifere. La Densara s-a 
descoperit o inscripţie ce reprezintă un contract, proprietarii de sclavi din 
respectiva tăbliță fiind consideraţi “bancheri locali”. În sistemul de 
exploatare al minelor de aur un rol însemnat îl au “redeneptores” care 
concesionau prin arendare minele. Munca fizică din mină se efectua cu 
sclavi de stat sau particulari, fapt dovedit atât prin inscripții de piatră cât şi 
prin tăblițe cerate. 

Cercetarea a câtorva zeci de inscripţii a dovedit că o mare parte a sclavilor 
erau utilizaţi ca supraveghetori în gospodărie sau ca mici slujbaşi în aparatul 
de stat. Ei erau considerați oameni de încredere ai împăratului sau ai 
proprietarului şi formau “aristocrația” sclavilor. Printre funcțiile îndeplinite 
sunt: “actores” — folosiţi exclusiv în serviciul proprietarului. Acestor “servus 
fidelisimus” li se încredința administrarea moşiei, supravegherea atelierului, 
mânuirea banilor în tranzacții. Cei publici se numeau “villicus”. 

- aeditus — gardian la templu; 

- arcarius (arca = cutie, casă de bani) — funcţionari 
inferiori cu atribuţii de casier; 

- păzitori ai tezaurelor templelor, arendaşi ai praetoriului, 

- verificatori de acte (contrascriptorii) — verificau calculele 
din registrele oficiale vamale, 

- dispensatores (dispens = a distribui banii) — contabili, 
casieri, trezorieri, încasatori, etc., care aveau o situație 
materială deosebită; 

- tabularii — servi publici de rang inferior, păstrători de 
registre (Tabula — tăbliță de scris, tabulorium — birou unde se 
păstrau registre); 

- arhivari, agenți de încasări de impozite, de impuneri, 
copişti, etc. 

Recensămintele de populație nu luau în consideraţie sclavii. Ca atare nu se 
poate cunoaşte precis numărul sclavilor din Dacia, maximul ajungând, după 
unii istorici, în anumite perioade la un sfert din populația Daciei. 

În anumite condiţii favorabile, sclavii sunt eliberaţi (recunoştinţă faţă de 
loialitatea serviciilor), atât cei publici (ai împăratului), cât şi cei privați. Cei 
eliberați deveneau liberţi şi constituiau o categorie socială aparte. După 
modalitatea în care se făcuse eliberarea (existau trei forme în care se făcea 
eliberarea) şi după poziţia juridică a persoanei patronului se stabilea statutul 
Juridic al persoanei libertului: “cives romani”, “latini Juniani” sau peregrini. 

Sclavii dezrobiţi de persoanele particulare poartă “tria nomina” (praenomen 
şi nomen gentilicum luate de la fostul stăpân iar cognomenul era fostul nume 
de sclav), fie două nume (dintre care unul era gentilicul stăpânului), sau un 
singur nume, pe care-l purtaseră în calitate de “servi privati”. 

Se consideră că cei cu trei nume au devenit prin dezrobire cetăţeni romani, 
ceilalți doar peregrini. 

La Sarmizegetusa şi Porolissum s-au descoperit trei inscripții care fac 
referiri despre sclavi care sunt în posesia altor sclavi (servii vikanii) — 
Vikanus — apare în inscripții în două situaţii: ca sclav al unui dominus de 
condiție liberă, sau ca sclav al unui alt sclav (unii sclavi din “familia 
publica” ajungând la o stare materială care le permitea să aibă proprii 
sclavi). 

Trei tăblițe descoperite la Alburnus Major şi vicus Pirustanum vorbesc 
despre comerțul cu sclavi. Ei sunt aduşi din alte zone şi contractanţii, atât 
vânzători cât şi cumpărători, sunt în cele trei cazuri peregrini posedând “jus 
comercii”. Valoarea în bani a sclavilor cumpăraţi era determinată de factori 
precum: vârsta, sexul, aspectul fizic, pregătire, sănătate, etc. Contractele 
stabilesc stipulațiuni de vicii (sănătate, furt, fugă, etc.) şi garanţii de 
evicțiune (atacarea şi anularea actului). Cele trei contracte descoperite în 
Dacia sunt dintr-o perioadă în care Roma nu întreprindea acțiuni militare 
care să aducă noi sclavi din sfera Imperiului (anii 139, 142 şi 160 d.Hr.) şi 
ca urmare prețul sclavilor a fost destul de ridicat: o fetiță cu 205 dinari, un 
tânăr (10-19 ani) cu 600 dinari şi o femeie (20-30 ani) cu 420 dinari. Nu 
există indicii pentru documentarea unui comerț sistematic cu sclavi în 
Dacia, dar se poate presupune existența sa. 

Se poate constata că structura societății din Dacia romană a îmbrăcat 
formele clasice răspândite în tot Imperiul, dar s-a adaptat realităților 
existente aici. 

VIAȚA ECONOMICĂ 


Cucerirea romană a inclus provinciile Moesia Inferior şi Dacia în orbita 
lumii romane, subordonând aceste teritorii intereselor economice ale 
Imperiului. Colonizarea romană a contribuit la o viaţă economică intensă şi 
înfloritoare. 
Evoluţia economică a provinciei Dacia se poate împărți în patru etape: 
8. De la cucerire până la războaiele marcomanice (106-166) 
— perioadă de avânt a economiei; 
9. Perioada de la războaiele marcomanice până la domnia lui 
Septimius Severus (166-193) — stagnare a vieţii economice; 
10. De la Septimius Severus la Gallienus (193-253) — o nouă înflorire 
a vieţii economice; 
11.Până la retragerea aureliană (253-271/275) — perioadă de criză 
(criză generală a Imperiului). 


Agricultura 


Constituie principalul domeniu economic. Conform dreptului roman, 
pământul Daciei a trecut în proprietatea Imperiului, devenind agger 
publicus. El a fost măsurat şi cadastrat, iar apoi împărțit astfel: 

r) O parte a teritoriului a trecut în patrimoniul împăratului care l- 
a arendat sau exploatat direct prin funcționarii imperiali (ex. 
minele de aur din zona Munţilor Apuseni). 

s) O a doua parte revenea armatei (territorium militare) şi intra 
sub jurisdicția militară (teren agricol, păduri, păşuni, etc.). 

t) O parte importantă a fost dată în folosinţa veteranilor, 
coloniştilor şi familiilor lor. (ex. la întemeierea coloniaei 
Sarmizegetusa — 105 d.Hr. — teritoriul a fost parcelat în loturi 
de câte două jugera şi împărţit veteranilor care au participat la 
cucerire). Aceste parcele capătă statut de agger privatus 
optimo iure, împroprietăriţii având asupra lor drept de 
proprietate privat total. 

Când pământul nu se împărțea unor grupuri de veterani 
sau colonişti ci unor persoane individuale, acestea aveau 
asupra pământului doar drept de folosință, plătind impozit. 
Începând cu Hadrian, veteranii primesc bani cu care pot 
cumpăra pământul. Pământul vândut de stat individual 
civililor rămânea în proprietatea statului, se putea moşteni dar 
nu se putea vinde. 

u) Agger stipendiarus — pământ lăsat în folosință populaţiei 
autohtone, care îl lucra în schimbul unui impozit şi a unor 
prestații pentru armată, administrație sau lucrări publice. 

Sistemul de distribuire a pământului a condiționat noua structură socială a 
provinciei, Dacia fiind o provincie preponderent agrară. 
Existau două tipuri de organizare a sistemului agricol: 

v) Exploatarea de tip roman, în sistemul latifundiilor şi a villae- 
lor rusticae, utilizându-se munca oamenilor liberi precum şi a 
sclavilor. În capitolul referitor la habitat (aşezări rurale şi 
villae rusticae) s-a constat că nu au existat în Dacia latifundii 
de mari proporţii. Proprietarii villae-lor rusticae au fost 
veteranii şi coloniştii. 

Lucrătorii din rândul populaţiei libere erau plătiţi pentru 
munca prestată. Autohtonii constituiau şi în acest sistem de 
exploatare a fondului funciar forța principală productivă, prin 
exploatarea individuală a terenurilor (mici producători) sau 
prin prestare de servicii. 

w) Obştile săteşti autohtone, supraviețuind în zonele mai retrase 
sau în estul provinciei, mai puţin urbanizat şi aflate sub 
control roman. Aceste comunități îşi continuă existenţa pe 
locul vechilor aşezări, păstrând formele tradiționale ale 
civilizației daco-getice, dar asimilând totodată noile elemente 
de civilizaţie romană. 

Dacia a fost cunoscută drept un grânar al Imperiului, cerealele ocupând un 
loc de frunte în producţia agricolă a provinciei. Zonele cerealiere (câmpia 
Banatului, a Olteniei, valea Mureşului etc.) asigurau atât necesităţile interne 
cât şi necesarul pentru aprovizionarea trupelor din provinciile nord estice ale 
Imperiului (papirusul Hunt consemnează obligativitatea contribuţiei cu 
cereale ce reveneau agricultorilor din Dacia pentru aprovizionarea armatei). 
Arheologic, practicarea agriculturii este dovedită prin depozitele de unelte 
agricole (Dedrad, Obreja, Tibiscum, Gornea, etc.), numeroase râşnițe şi 
mortaria, seminţe de grâu carbonizat. Se cultivau două-trei soiuri de grâu, 
ovăz, orz, mei, legume. La Tibiscum s-au descoperit sâmburi ce indică 
existența în aproprierea unor livezi de pomi fructiferi (cireşi sau vişini); 
dintre plantele textile se cultivau inul şi cânepa. 

Inscripțiile şi monumentele votive dionisiace vorbesc despre practicarea în 
provinciile dacice a viticulturii, obținându-se un vin local, consumat alături 
de vinul de import, mai scump. În descoperirile arheologice s-au găsit unelte 
utilizate de viticultori (cosoare şi cuțite pentru vița de vie). 

Numeroasele construcții publice şi private ale provinciei, inscripțiile 
dedicate zeului Silvanus Silvester, imaginile de pe Columnă, uneltele de 

dulgherit descoperite de arheologi precum şi menţionarea într-o inscripție la 
Apulum a unui collegium dendrophorus, indică exploatarea întinselor păduri 
din provincie. 
Creşterea vitelor este a doua mare ramură a economiei rurale. Păşunile 
constituie proprietate imperială, fiind arendate împreună cu salinele. 
Se creşteau boi, vaci, ovicaprine şi cai (animale reprezentate pe Columna lui 
Traian). Boii şi caii se creşteau pentru tracțiune, bovinele, porcinele, 
ovicaprinele pentru hrană. S-a efectuat analiza osteologică asupra oaselor de 
animale descoperite în aşezarea de la Moldova Veche, punct “Vinograde 
Vaskicrai”. S-au descoperit zece specii de mamifere: şase domestice 
(bovine, ovicaprine), patru sălbatice (cerb, mistreț) şi păsări de curte. 
Păşunile necesare creşterii vitelor erau arendate unor conductores. Cel mai 
important conductores cunoscut din inscripțiile Daciei a fost P. Aelius 
Strenuus (Apulum, sfârşitul sec. II), cumulând demnități municipale şi 
publice la Apulum, Sarmizegetusa şi Drobeta. 
Prelucrarea pieilor de animale este atestată de colegiile utricularilor atestaţi 
la Apulum, Marga — Pons Augusti (Caraş Severin), Călugăreni (Mureş), 
care confecționau burdufurile (utriculus) necesare ambarcaţiunilor. 
Civilizaţia romană a îmbunătățit tehnicile rurale şi a perfecționat uneltele 
agricole. Uneltele romane (îndeosebi plugul şi cuțitul de plug din fier de tip 
roman) pătrund în Dacia unele încă înaintea cuceririi, dar abia în perioada 
provinciei se generalizează. Se cunosc în Dacia depozite de unelte: 
Mărculeni (jud. Mureş) — aproximativ 200 de piese, Dedrad (jud. Mureş), 
Obreja (Alba), Lechinţa de Mureş (Mureş) sau descoperiri de unelte 
agricole Apulum, Cristești, Tălmaciu, Ungra (Transilvania), Răcari 
(Oltenia), Moldova Veche, Tibiscum, Dierna, Pescari, Gornea, Băile 
Herculane (Banat) constând din: cuțite de plug, seceri, coase, sape, greble, 
etc. 
În Dacia se utilizau două tipuri de fiare de plug: 

- cel roman în două variante, triunghiulară şi mai largă şi 

rotunjită la vârf; 
- elenistic-dacic, cunoscut încă dinainte de cucerire şi 
păstrat de populaţia autohtonă a provinciei. 

În unele descoperiri arheologice (Mărculeni, Aiud) lanţurile găsite alături de 
cuțitul de plug indică utilizarea plugului pe roți. 
Dintre uneltele agricole romane descoperite în Dacia menționăm: sapa 
romană (trei tipuri: sarculum — cu lama în formă de scut, marra şi ligo), 
hârleţe (palla), aratrum, grape (restrum), seceri (falces strumentariae sau 
messariae), coasa (falx foenaria), topoare (securis) de diferite tipuri, cosoare 
şi cuțite de altoit (falces arboriae sau sylvaticae — pentru pomicultură şi 
falces vineticae pentru viticultură). Izvoarele menţionează existența unei 

instalații de treierat (plastellum Punicum) — luată de romani de la 
cartaginezi, dar cel mai frecvent se treiera cu ajutorul unui tăvălug cilindric, 
tras de vite. 

Cerealele se zdrobeau pentru a fi transformate în făină în râşnițe şi mori 
(molae), acestea de diferite tipuri, de la piua de piatră în care se sfărâmau 
cerealele cu ajutorul unui pisălog (mola trusatilis) la cele puse în mişcare de 
un animal (mola asinaria) sau de forţa hidraulică (mola aquaria) — aceasta 
descoperită în regiunea auriferă a Daciei şi la Sucidava. 

Cele mai numeroase, aproape în fiecare aşezare, sunt râşniţele din piatră, din 
tuf vulcanic şi se învârteau cu mâna (molae manuariae) printr-un mâner 
fixat lateral sau vertical, în dunga pietrei. O râşniţă portativă pentru zdrobit 
alimente fierte era mortaria (albii de pisat) foarte răspândite (unele cu 
ştampila producătorului), de execuţie locală sau de import. 

Se poate concluziona că în provincia Dacia noul sistem de proprietate şi 
distribuire a pământului ca şi diversitatea noilor unelte agricole au dus la 
practicarea unei agriculturi performante care, în perioadele de avânt 
economic ale provinciei (şi Imperiului) au asigurat necesitățile interne de 
produse agricole, ele deţinând ponderea principală şi în exportul provinciei. 


Exploatarea bogățiilor subsolului 


Cucerirea romană s-a datorat, pe lângă cauze politice, strategice şi de ordin 
economic, şi solului şi subsolului Daciei, bogate în minereuri feroase şi 
neferoase, piatră de construcție, depozite de sare. 


Exploatarea aurului şi a metalelor neferoase 


Exploatarea metalelor preţioase (aur şi argint) are o îndelungată tradiţie în 
spaţiul dacic, îndeosebi în Transilvania. Există o artă a argintului şi aurului 
dac, reflectare a unor realități economice privind exploatarea şi prelucrarea 
acestor metale în Dacia preromană. Estimările privind tezaurul dus de 
Traian din Dacia (J.Carcopino) indică drept o posibilă motivaţie pentru 
cucerirea Daciei marea bogăție de metal prețios a munţilor săi, îndeosebi 
Munţii Apuseni. 

Încă din perioada când, după cucerire, Traian se mai afla în Dacia, este 
organizată administrativ zona minieră: se iau măsuri pentru mărirea 
producției de aur, se înființează noi aşezări miniere, începe construcția de 
drumuri care să lege cele mai importante centre miniere de Alburnus Major. 
Există două zone importante: Munţii Apuseni şi Banat. Zona Auriferă din 
Munţii Apuseni a fost împărțită în şapte regiuni miniere. 

Toate aceste puncte miniere au fost organizate administrativ. Minele fiind 
proprietate imperială, în fruntea lor se afla un “procurator aurarium” — ca 

împuternicit al împăratului. Primul “procurator aurarium” al minelor de aur 
din Dacia a fost Ulpius Herminas, libert a lui Traian, mort în funcție la 
vârsta de 55 de ani. 

Din cronologia procuratorilor minelor de aur rezultă că exploatarea minieră 
în Munţii Apuseni a suferit doar o întrerupere sau stagnare temporară în 
vremea războaielor marcomanice. Sediul administrației provinciale a 
exploatării minelor de aur a fost la început la Ampelum (Zlatna) 
“Procuratorul aurarium” avea în subordinea sa numeroşi funcționari, 
tabulori şi ajutoarele lor ““aditores tabula”, care țineau evidența exploatărilor 
şi arhiva, ei fiind liberţi ai casei imperiale sau sclavi imperiali. 

Lângă Alburnus Major s-a descoperit un important material epigrafic şi 
unelte. Împăratul exploata minele prin arendarea unor întreprinzători numiți 
“leguli”. În mină se folosea munca sclavilor, a celor condamnaţi la muncă 
forțată şi a oamenilor liberi angajaţi prin contract. 

Administrativ, sistemul de organizare a regiunii aurifere din Munţii Apuseni 
era împărțit în trei sectoare: 


I. Al municipiului Ampelum, care adăpostea şi administrarea 
minieră; 

II. Aşezarea Alburnus Major (Roşia montană). 

III. În jurul oraşului de azi Brad. 


Aşezările miniere din jurul Ampelum-ului se compuneau din aşezări care nu 
puteau ajunge la dimensiunile unui vicus. Fiind centrul minier al aurului, 
Ampelum-ul era păzit de soldaţii Legiunii XIII Gemina. 

Pentru o mai bună exploatare a minelor de aur, Traian a adus şi colonizat în 
Dacia colonişti dalmați specializaţi în extragerea aurului. După cum rezultă 
din inscripții, un important număr de dalmaţi locuiesc în sate sau cartiere 
separate, numite după semințiile din care fac parte. Inscripţiile şi tăbliţele 
cerate arată prezenţa orientalilor în regiile aurifere, în postura oamenilor de 
afaceri (leguli). 

Tehnicile folosite şi uneltele erau rudimentare. Un important centru a fost la 
Amlaşu Mare care avea mai multe puncte de extracție în satele apropiate: 
Poiana, Amlaşu Mic şi dealurile din zonă. La Poiana a fost descoperită o 
aşezare minieră. La Amlaşu Mic, într-o construcție s-a descoperit o 
inscripție în cinstea împărătesei Lucilla în care “legatus et familia aurarum” 
îşi înscrie numele înaintea arendaşilor de mină (/eguli aurarum). Ordinea 
trecerii pe inscripție dovedeşte poziția superioară a primilor faţă de leguli. 
Sclavii şi liberții din oficiul procuratorial de la Ampelum prezentau frecvent 
nume specifice clasei lor cu rezonanță greco-orientală (Diocles, Suriales, 
etc.). sclavii persoanelor particulare indică o stare materială bună a celor ce 
trăiau din exploatările miniere aurifere. “Leguli” constituiau asociații cu 
caracter profesional — colegium aurorum. Colegiile lucrătorilor dalmaţi erau 

conduse de princeps care, datorită poziţiei lor, obțineau cu uşurinţă cetățenia 
romană. 

Se poate constata că deşi galeriile şi puţurile aurifere puteau fi date în 
exploatare unor particulari, rezultatul muncii în mină — respectiv producția 
auriferă — a fost şi în provincia Dacia monopol de stat. 

Aurul şi argintul exploatat în Dacia romană (cu excepţia celui prelucrat pe 
plan local) era destinat monetăriilor din Siscia, Sirmium, Viminacium, 
ajungând până chiar la Roma. Este greu de evaluat cantitatea producției 
aurifere a provinciei. Din lipsa informaţiilor, se pot face doar supoziții pe 
baza analogiilor din alte provincii. Pentru cei 165 de ani de stăpânire 
romană s-a propus cifra de 11.200 kg aur, obținut din Dacia, cifră 
neacceptată de către toți cercetătorii. 

Tehnologia obținerii aurului se deosebeşte de cea a altor metale întrucât el 
apare în stare nativă sub forma unor filoane sau pepite. Diodor din Sicilia 
redă procedeul zdrobirii minereului, alegerea sterilului cu mâna, 
transportarea masei semiprelucrate la locurile de măcinare. Aici se executa 
pisarea în mojare, cu ajutorul unor răngi de fier, apoi măcinarea în râşniţe 
prevăzute cu mânere, până când minereul ajunge la mărimea unui bob de 
linte. 

Spălarea se făcea în canale săpate în pământ, firele de aur colectându-se cu 
ajutorul unor tufe de rosmarin. Apoi tufele se uscau şi se ardeau pentru a 
recupera aurul. Produsul obţinut prin spălare era topit în recipiente de lut, 
executate dintr-un material refractar (creuzete) care se introduceau într-un 
cuptor. 

Datorită faptului că aurul conţinea şi anumite cantități de argint (în Munţii 
Apuseni în procentaj ridicat), era supus unui proces de rafinare (numit 
cementatio) pentru eliminarea impurităților. În acest scop se adăugau 
cantități de plumb şi tărâţe de orz sau alte metale indicate de autorii antici 
(cositor etc.). Creuzetele descoperite în Dacia la Lupşa şi Baia de Arieş nu 
poartă urmele unui foc puternic, deci retopirea avea loc la o temperatură 
moderată şi constantă. Aurul exploatat din depozitele aluvionare, conținând 
mai puţini compuşi mineralogici, nu era supus unei topiri repetate. 

Aurul se mai putea obţine şi prin amalgamarea, cu ajutorul mercurului, 
tehnologie cunoscută din izvoare dar şi din descoperirile arheologice din 
zona minieră a Daciei. În zona oraşului Zlatna s-au descoperit două vetre 
pentru reducerea minereului, considerate de cercetători drept “distilerii” 
primitive de mercur. Minereul era supus unei operații de prăjire închisă, 
descompunându-se în vapori de mercur şi oxizi de sulf. Operația se execută 
în vase piriforme cu gât înalt în care se introducea o cantitate de cinabru, 
fiind astupate ermetic cu un dop de argilă crudă. La temperatura de 400° 


~117~ 


Istoria Daciei romane 


Celsius cinabrul se descompunea. În timpul răcirii, mercurul se condensa şi 
se aduna pe fundul vasului, de unde se recolta prin scurgere. 

Metalurgia argintului este mai complexă decât cea a aurului. În minereu 
argintul apare amestecat cu plumbul. Cuptoarele de redus minereul aveau 
două compartimente, corespunzând la două faze ale procesului de topire. În 
cel superior se obținea plumbul brut, iar în cel inferior se rafina plumbul 
prin separarea argintului. 

Nu se cunosc în Dacia cuptoare de topire pentru obţinerea argintului, nici 
măcar gropi. Pentru rafinarea minereului topit în primă fază nu era nevoie 
de cuptoare, putând fi utilizate şi creuzetele. 

Tehnologia metalurgiei cuprului se deosebea din punct de vedere chimic şi 
al construcției cuptorului de tehnologia aurului şi argintului. Temperatura de 
topire de peste 1000* Celsius impunea folosirea unor materiale refractare de 
calitate. 


Mineritul şi metalurgia fierului 


Au avut o tradiție foarte îndelungată în spaţiul dacic, încă înainte de 
cucerirea romană. Pentru epoca romană, informaţiile privitoare la metalurgia 
fierului sunt reduse. Exploatarea minelor şi prelucrarea metalului constituiau 
proprietatea statului roman, organizat după un sistem centralizat, cu sediul la 
Roma. Exploatarea zăcămintelor era condusă de un Procuratores 
metallorum care aveau atribuţii bine stabilite, putând fi mutați de la un 
district minier la altul. Procuratorii aveau în subordine exploatări miniere 
conduse de conductores ferrarium. În ordine ierarhică urmau vegtigal 
ferrariarum Care se ocupau cu organizarea procesului propriu-zis de minerit, 
iar villicus officinarum  ferrariarum aveau sub control instalaţiile 
metalurgice. 

O inscripţie descoperită la Teliuc (jud. Hunedoara) menţionează în timpul 
lui Caracalla doi arendaşi ai minelor de fier, conductores ferrarium care fac 
o închinare împăratului. 

Aceşti conductores alcătuiau poate o asociaţie de exploatare a fierului în 
Dacia, o societas. Datorită însemnătăţii mai reduse a fierului față de aur, 
fierul era concesionat spre exploatare unor arendaşi (spre deosebire de 
Illiricum unde exploatarea fierului era administrată direct de către 
procuratorii imperiali). 

Inscripția de la Teliuc dovedeşte că acolo se afla centrul administraţiei 
minelor de fier din Dacia. Urme de exploatare au mai fost constatate în 
această regiune la Hunedoara, Gherla, Ruda. 

Mici exploatări miniere sunt documentate în centrul şi sudul Banatului, deşi 
modeste față de cele din Munţii Apuseni şi Transilvania. Din lipsa 
cercetărilor arheologice acestea nu oferă informaţii prea clare privind 

sistemul de exploatare. Cercetările sunt îngreunate de faptul că aceste 
exploatări au continuat şi în evul mediu precum şi în perioada modernă, 
ducând la distrugerea eventualelor materiale arheologice. Tehnica 
exploatării în evul mediu a evoluat foarte puţin faţă de cea romană, acest 
fapt ducând la confuzii de datare. 

Numeroase centre miniere au existat şi în masivul Semenic şi pe valea 
superioară a Timişului şi afluenții săi. Fierul se exploata la Bocşa Montană, 
Reşiţa şi Anina, iar plumbul se extrăgea din zona Centum Putei, Moldova 
Nouă şi Ebenthal(lângă Orşova). Lucrări de exploatare a fierului în perioada 
romană s-au găsit la Criciova (Timiş) în cadrul unei aşezări rurale. Pe o 
suprafață de 600 m? s-au descoperit ziduri romane reprezentând un centru 
meşteşugăresc datat în sec. III d.Hr. Exploatări miniere s-au mai descoperit 
la Tincova, Turnu Rueni şi Vârciorova. Între Găvojdia şi Jena s-a găsit o 
mână turnată din bronz, pusă în legătură cu zeiţa siriană Sabasius. 
Importante exploatări miniere romane au fost la Bocșa Montană (CS) pe 
locul numit “Cracul de aur”. Aici s-au găsit opaițe, drugi de fier, sape, 
ciocane, icuri, ele fiind descoperite în cavități speciale săpate în stâncă. 

La Bocşa Montană este dovedită existenţa unui detaşament de pază pentru 
cei care munceau cu forța fizică (îndeosebi sclavi — domati metalla). O 
aşezare de mineri este atestată la Dognecea, zona de provenienţă a minerilor 
fiind necunoscută. 

La Cinciş a fost cercetată o villae rusticae şi o necropolă din apropiere cu o 
construcție funerară şi 17 morminte, necropola reprezentând locul de 
înmormântare al proprietarului minei de fier şi a lucrătorilor, fapt dovedit de 
bucăţile de metal depuse în morminte ca simbol al îndeletnicirii defuncților. 
În zona Moldova Nouă existau multe puncte de exploatare a minereurilor de 
fier. Dezvoltarea aşezărilor miniere a fost împiedicată de dificultatea 
păstrării legăturii cu principalele artere economice, aşezările fiind plasate pe 
văile înguste, precum şi de faptul că zona nu se preta practicării agriculturii. 
Ca urmare, aşezările care s-au creat au avut mai mult un caracter sezonier, 
format din locuinţe improvizate şi puţin rezistente. 

Cu tot numărul lor mare, aşezările miniere din Banat nu au ajuns la nivelul 
de dezvoltare a celor din Transilvania (nu au devenit oraşe), atât datorită 
lipsei condiţiilor favorabile cât şi datorită faptului că aici colonizarea nu a 
fost atât de intensă ca şi în Dacia Superioară. Se folosea pe scară largă 
munca oamenilor liberi dar şi a sclavilor şi ocnaşilor. Cele mai importante 
centre miniere beneficiau de un detaşament de pază format dintr-un grup de 
soldaţi, numărul lor fiind determinat de mărimea exploatării miniere. 

Zonele bogate în metale au fost proprietatea împăratului, exploatarea lor 
începând imediat sau la scurt timp după cucerire. fierul exploatat în Dacia 
era destinat satisfacerii nevoilor interne, arendaşii minelor de fier având 

probabil şi dreptul de comercializare a metalului, fiind însă obligați ca pe 
lângă arenda datorată fiscului imperial, să predea şi o parte din producție 
(fierul obținut) administraţiei provinciei, folosit în special pentru nevoile 
armatei. 

O inscripție de la Apulum menţionează doi arendaşi care se ocupau totodată 
şi de producerea şi întreţinerea armelor. Execuţia armelor era supravegheată 
de administraţia imperială. 

Din punct de vedere juridic, prin lex Metalli Vipascensis (fines metalli) se 
stipulează faptul că teritoriul fiscal al unei mine este strict separat de restul 
provinciei. Oraşele sunt întotdeauna în afara fines metallorum. Cele care 
erau în interior se numeau vicus castellum. Munca în mine era organizată pe 
baza unui contract între minerii liberi şi arendaşi. De transportarea metalului 
sub formă de lingouri de la atelierele meşteşugăreşti se ocupau 
detaşamentele militare. 

Extracția minereului era foarte grea, în condițiile tehnicii rudimentare. 
Minereul era extras din puțuri sau galerii care porneau din fața dealului. 
Principala metodă de extracție era aceea de a încălzi puternic minereul, 
peste care apoi se turna apă, răcirea bruscă a rocii provocând crăpături. În 
crăpături se introduceau icuri de lemn cu care se desprindeau calupuri de 
minereu care apoi se transportau la atelierele de reducere. Atelierul 
metalurgic de mici dimensiuni descoperit la Criciova (Timiş) conţinea în 
inventar un fragment de lupă de fier cu diametrul de 26-28 cm, groasă de 4,5 
cm. Cuptorul de redus minereu în care a fost obținută a trebuit să fie distrus. 
În apropierea bazei cuptorului se aflau una sau două perforaţii prin care se 
introduceau tuburi de suflare din lut folosite pentru tirajul de aer în timpul 
arderii. 

Cuptoare asemănătoare au mai fost găsite la Șoşdea, Fizeș, Reşiţa, Berzovia. 
Cuptorul se instala într-o groapă de dimensiuni mai mari unde se constată 
inventar ceramic, obiecte din fier şi sticlă. Un astfel de cuptor putea produce 
100 kg zgură, pentru aceasta erau necesare 200 kg minereu, din care se 
obțineau aproximativ 34 kg fier. Topirea dura aproximativ 20 de ore. Lupa 
de fier era scoasă din cuptor şi prin ciocănire se îndepărta zgura iar apoi se 
introducea în cuptor pentru a doua topire care contribuia la purificarea 
metalului. 

Metalul era transportat în bare de cca. 4-5 kg şi lungi de 50 cm (0,5 m). în 
cazul Criciova, sursa de materie primă era minereul extras din Munţii 
Poiana Ruscăi. 

Fierul brut se obținea sub forma unor lupe de cca. 30 kg care erau apoi 
prelucrate din nou prin forjare. Prin batere cu ciocanul la cald se mărea 
duritatea, iar prin procedeul călirii se obținea oţelul, cu calităţi superioare 

fierului. Aliajul de fier-carbon prelucrat dădea următoarele varietăți; oţel, 
fier moale, fontă albă şi fontă neagră. 
După obţinerea metalului (feros sau neferos) el era prelucrat în cadrul 
atelierelor. Se executau obiecte casnice, unelte agricole şi artizanale, arme, 
podoabe, obiecte de port; meşterii fierari şi bijutierii (aurari, argintari) 
stăpânind tehnologia transformării metalului brut în piese finite. 
Cercetările arheologice au evidenţiat în castre şi aşezări civile prezența unor 
instrumente şi creuzete folosite în prelucrarea metalelor. Au fost stabilite 
două tipuri de ateliere: 

I. Ateliere pentru producerea de piese de podoabă şi piese 

de echipament militar 
II. Atelier pentru producerea de piese de uz comun, de cult şi 
ateliere pentru turnat statui votive 

Din prima categorie au fost descoperite în prezent 13 ateliere de bijutier 
dintre care, la Tibiscum 5(4 de bijutier — unul de fibule — şi unul de 
echipament militar); la Dierna 1 atelier de bijuterii de bronz, la Napoca un 
atelier de fibule, un atelier la Potaissa, atelier de fibule la Porolissum iar 
ateliere de echipament militar la Bucium, Romita, Gilău, Bologa, Feldioara, 
Căşei, Romula, Slăveni. Se mai presupune pe bază de informaţii ateliere la: 
Copăcei, Ilişua, Micia, Gherla, Apulum. 
În a II-a categorie de ateliere sunt cele care produc piese din plumb şi bronz 
— Drobeta, Sucidava, Romula — plăcuţe cu cavalerii danubieni, iar pentru 
statuete mărturiile sunt foarte puţine — Venus Pudice la Dierna şi o piesă de 
mâner la Romula. În ceea ce priveşte descoperirea de la Bucium, ea 
demonstrează că existau castre pe limes care şi produceau echipament 
militar. 
Numărul mic de ateliere din Dacia poate fi pus şi în legătură cu slaba cerere 
a pieței din zonă. O altă caracteristică a producției meşteşugăreşti este faptul 
că majoritatea atelierelor se află în mediul militar ceea ce arată că producția 
metalurgică trebuia să satisfacă nevoile armatei. 
Din sec. III desele conflicte militare vor determina renunţarea la paza 
minelor, districtele miniere vor decădea, astfel încât se va folosi 
preponderent inițiativa particulară. Instabilitatea politică va influenţa negativ 
dezvoltarea activităților miniere şi implicit a celei metalurgice, determinând 
o criză a metalului. Se va practica tezaurizarea metalului vechi, utilizat 
pentru retopire. Precaritatea condiţiilor va restrânge exploatarea şi 
prelucrarea metalului la comunitățile rurale. 

Exploatarea sării şi a pietrei 


Exploatarea sării 


Exploatarea şi valorificarea sării a constituit una dintre principalele ocupaţii 
ale populației din Dacia. Monumentele epigrafice fac referiri la modul de 
organizare a salinelor. 

Pe baza analogiilor, se presupune că au existat exploatări de suprafață cu 
secţiune pătrată cu latura de 7m., prevăzute cu armături din lemn de fag sau 
stejar fasonat. Blocurile se scoteau de la talpa exploatării, pentru 
desprinderea lor folosindu-se penele şi răngile. După atingerea nivelului de 
sare (între 0,30 — 10 m) se montau Jgheaburi pe suporţi de lemn, prin care se 
aducea apă dulce de la suprafaţă. În contact cu sarea, apa devenea tot mai 
saturată, sarea urcând la suprafață. Procedeul ducea la părăsirea salinei 
destul de repede şi deschiderea altei saline, la 15-20 m de cea abandonată. 
Când apa se aducea de la distanţă mare, se foloseau roțile hidraulice. 

Tabula Peutingeriana menţionează localităţile unde s-a exploatat sarea. La 
Salinae lângă castrul Potaissa şi la Ocna Sibiului s-au identificat exploatări 
romane. Tot în epoca romană s-au utilizat exploatările de la Sic, Pata şi 
Ocna Dejului, în regiunea salinelor de pe Târnava, la Sânpaul-Homorod. În 
localitățile Rupea (Braşov), Cojocna (Cluj) de asemeni s-au depistat urme 
ale exploatărilor de sare. Sarea transilvăneană era transportată pe Mureş. Pe 
Olt până la Dunăre se transporta sarea din salinele de la Ocnele Mari. În 
Maramureş sunt cunoscute salinele de la Coşteiu şi Crăciunești. 
Administrarea salinelor (proprietate imperială) se făcea de către arendaşi 
(conductores salinarum), ele putând fi arendate împreună cu păşunile 
(conductores pascui et salinarum), putându-se arenda chiar şi dreptul la 
desfacere a sării. Este cazul lui Publius Aelius Strennus, conductor pascui, 
salinarum et commerciarum, concomitent patron al colegiului plutaşilor. Se 
mai cunosc din inscripțiile Daciei încă doi conductores salinarum: Aelius 
Mar(i)us semnalat în două inscripții, la Micia şi Domnești şi C.lulius 
Valentinus la Sânpaul-Homorod. Sarea extrasă din Transilvania aproviziona 
regiuni întinse din Europa centrală şi sud estică până în Evul Mediu, 
transportul făcându-se cu plutele pe Mureş sau pe Olt şi Dunăre. 


Carierele de piatră 


Piatra a constituit materia primă de bază la edificarea a numeroase edificii 
urbane şi militare (fortificaţii), apeducte, mausolee, poduri şi monumente 
epigrafice şi sculpturale. Având o atât de largă utilizare, este firească 
preocuparea pentru exploatarea carierelor de piatră de construcție (calcar, 
granit) şi marmură. Deschiderea unei cariere presupunea stabilirea a o serie 

de factori: tipul de rocă, granulația şi densitatea acesteia, mărimea suprafeței 
de exploatare, factori geologici, direcția diaclazei. 

Maximul de rocă ce urma a fi exploatată era apoi împărțit în sistemul de 
diaclază (acesta formând direcțiile naturale de despicare a straturilor). 
Pentru a disloca blocul de piatră, într-o primă operaţie trebuiau săpate 
şanţuri înguste cu ajutorul unor ciocane duble, ascuţite la un capăt. Apoi se 
introduceau un şir de icuri metalice, bătute cu ciocane foarte grele. La Deva 
(dealul Bejan) au fost descoperite trei ciocane. Pe un capitel roman 
descoperit la Napoca sunt redate, pe lângă un ciocan de pietrar cu două braţe 
şi câteva dălți ascuţite, o daltă simplă şi o daltă cu trei dinți. Uzura mare a 
metalelor utilizate în carieră presupune existenţa în apropiere a unor ateliere 
de fierărie care asigurau schimbul de unelte. 

După desprindere, blocurile erau transportate pe uscat sau pe apă. Blocurile 
de până la zece tone erau transportate pe uscat cu ajutorul unor roți tubular 
cilindrice. De obicei, blocurile foarte mari erau transportate pe apă. 

Nu există informaţii privind organizarea numeroaselor cariere de piatră din 
Dacia. Prin analogie cu alte provincii, se presupune că ele au fost exclusiv 
proprietate imperială. Procuratorul imperial avea în atribuţiile sale întreaga 
activitate a carierei şi de expediere a blocurilor. În aparatul administrativ se 
includea şi un procurator sau ofițer (cu rang de centurion) care supraveghea 
operațiunile tehnice, asigurând calitatea pietrei extrase. Existau şi 
funcționari speciali care urmăreau transportul până la destinaţie. 

În condiţiile în care particularii preluau în folosință carierele (sau doar 
anumite porţiuni de carieră) aceştia plăteau o anumită sumă de bani, având 
un statut juridic intermediar între funcționarii imperiali şi arendaşi. 

În cadrul lucrătorilor la cariere (/apicizi) intrau oameni de condiţie liberă şi 
liberţi. Nu există în Dacia atestări privind munca sclavilor în cariere, deşi se 
presupune că sub supraveghere militară au lucrat atât sclavi cât şi 
condamnaţi la muncă silnică. Cei mai mulţi pietrari par să fi fost de origine 
greco-dalmată sau italică. Ei se organizau în corporaţii profesionale. La 
Micia este atestat un collegium lapicidarim. Unul asemănător trebuie să fi 
existat şi la Ulpia Traiana Sarmizegetusa., unde au funcționat mai multe 
ateliere de pietrari. 

Fiecare aşezare mai importantă din Dacia şi-a avut propria carieră de piatră. 
Dintre cele mai importante sunt; cea de la Bucova (marmură) lângă Ulpia 
Traiana, altele la Călan, Strei, Săcel, Deva. Apulum se alimenta cu piatră 
din cariera de la Geoagiu, iar Potaissa — de la Gherla; în zona Drobetei se 
cunosc cariere la Vârciorova şi Gura Văii, iar în Banat la Jablanița şi 
Petnic. Blocurile de piatră erau utilizate pentru necesitățile locale, dar 
puteau fi şi exportate (marmura). 

Meşteşugurile 


Faţă de epoca statului dac, producţia meşteşugărească a provinciei a luat un 
avânt considerabil, diversificându-se şi crescând calitativ şi cantitativ. 
Meşteşugarii erau organizați în colegii (colegia) care reprezentau asociaţii 
de ajutor reciproc organizând ceremonii religioase, banchete, distribuind 
ajutoare. Autorităţile apelau la colegii pentru îndeplinirea anumitor sarcini 
obşteşti. Colegiile aveau o organizare paramilitară, membrii lor fiind 
împărțiți în decurii (colegiul faurilor de la Ulpia Traiana avea cel puţin 15 
decurii şi era condus de un praefectus sau magister. Deţinea local propriu 
(schola) pentru organizarea diferitelor activităţi. Pentru a se proteja, ele îşi 
alegeau câte un protector dintre personalitățile marcante (patronus defensor) 
pe care îl onorau prin inscripții. 

Cel mai frecvent menționat colegiu era cel al faurilor (collegium fabrum), 
menționat în marile oraşe ale Daciei: Ulpia Traiana, Apulum, Drobeta. 
Cuprindea pe cei care se ocupau cu metalurgia, dar şi alte meşteşuguri 
(dulgheri, zidari, olari) şi negustori legaţi de aceste meşteşuguri. Sunt 
atestate epigrafic şi alte colegii: colegium centonariorum (al postăvarilor), 
lapidariorum (pietrari), utriculariorum (plutaşi), lecticariorum (purtători de 
lectica şi hamali). 

Inscripțiile atestă de asemenea meserii, fără a se şti dacă cei care le practicau 
erau organizați în colegii: mensor (inginer hotarnic), arhitectus, coriarius 
(curelar), armamentarii (armurieri), ocularii (oculişti — preparau şi vindeau 
alifii pentru boli de ochi). 

Descoperirile arheologice atestă zidari, olari, sticlari, giuvaergii dovediţi 
prin rezultatele muncii lor. Materialul de construcție din lut era produs în 
officinae civile sau militare. Cea a lui Mannius Servius Donatus de la Ulpia 
Traiana era cea mai cunoscută. 

Cel mai răspândit era meşteşugul olăritului, ceramica reprezentând 
majoritatea inventarului din aşezări şi necropole. Domina ceramica lucrată 
la roată. Fiecare aşezare mai importantă deținea propriile ateliere pentru 
necesitățile sale, dar marile centre lucrau pentru zone mult mai largi (ex. 
Centrele de la Micăsasa — Sibiu, Cristeşti — Mureş, etc.). Cuptoare de 
ceramică s-au descoperit la Ulpia Traiana, Apulum, Micia, Tibiscum, 
Romula, Sucidava, Drobeta, etc. 

În aceste ateliere se produceau atât vase de uz gospodăresc cât şi imitații 
după ceramica de lux (terra sigilata) importată din Gallia, Germania sau 
Pannonia. Cel mai mare centru de producţie de terra sigilata descoperit până 
în prezent este la Micăsasa. În marile ateliere se turnau opaițe (lucernae), 
existând şi ateliere profilate doar pe acest produs. De asemeni se realizau 
din teracotă statuete, plăci ornamentale, medalioane. 

S-au descoperit ateliere de sticlărie la Tibiscum şi Ulpia Traiana. La Romula 
şi la Porolissum s-au găsit urmele unor ateliere pentru producerea de geme 
şi camee. 

Numeroase şi importante în viața economică a provinciei au fost atelierele 
de ceramică şi materiale de construcții. 


Ateliere de ceramică şi materiale de construcții 


Despre existența unor ateliere în care se producea ceramică sau materiale de 
construcţii, vorbesc atât izvoarele scrise (ştampile), cât şi descoperirile 
arheologice: urme ale instalațiilor de ardere, tipare, instrumente de lucru. 
Prezenţa unui cuptor de ars ceramică (materiale de construcţii) este pusă în 
legătură cu funcționarea unui atelier specializat în domeniu. 

Clasificând atelierele în funcție de proprietarul lor, s-a constatat şi în cazul 
Daciei Romane existența officinelor militare şi a celor civile. 

În mediul militar au existat cărămidării aparținătoare castrelor. Ele au fost 
amplasate în interiorul castrului (Drobeta) sau, în cele mai multe cazuri, în 
zona canabaelor. Materialele de construcții produse de aceste officine 
(cărămizi, țigle, olane, tuburi pentru apeducte sau hipocaust) erau utilizate 
pentru ridicarea fortificaţiei, a clădirilor de interes public, dar erau vândute 
şi în mediul civil. De altfel, cu timpul producția s-a mutat din castru în 
mediul civil (Napoca, Dierna, Ulpia Traiana Sarmizegetusa). 

Pe lângă cărămidării, în castre au funcționat şi ateliere de olari. 

În fiecare castru sau în zone mai mult sau mai puţin îndepărtate de acesta s- 
au găsit urme materiale care fac trimitere la funcționarea unor cărămidării. 
Aşa sunt cărămizile ce poartă ştampila diferitelor unități (legiune, cohortă, 
alae, numeri) ce au staționat la un moment dat în provincia Dacia. Astfel: 

- de la Romula provin materiale de construcții ce poartă 
ştampila: LEG VII CLAUDIA sau LEG XI CLAUDIA, 

- la Drobeta: LEG XIII G, LEG IV FF, LEGIITAL, 
L.V.M, lor adăugânduli-se atelierele din castrele de la 
Bumbeşti, Bivolari, Rădăcineşti, Stolniceni, Slăveni, 

- de la Derna provin abrevierile: COH I BR, LEG XIII R, 
LEG XIII G, DRP DIERNA, 

- la Tibiscum: CIS, NPT, A I H; 

- la Apulum: LEG XIII G; 

- la Potaissa: LEG.V.M., 

= la Micia: COH II HIS, 

- Porolissum cu ştampilele unităţilor ce au cantonat aici 
etc. 

Se consideră că materialele de construcție produse în spaţiul militar, erau 
realizate de către detaşamente de cărămidari aflaţi sub conducerea unui 

magister, care se deplasau în diferite puncte, aplicând ştampila sediului 
principal de garnizoană. 

Officinele militare şi-au început activitatea imediat după cucerirea Daciei, 
iar după retragerea aureliană centrele s-au restrâns pe linia Dunării: Dierna, 
Ostrovul Banului, Gornea — acestea activând până în sec. II — IV. 

Urme ale cărămidăriilor şi ale atelierelor de olari au fost descoperite şi în 
mediul civil, unde officinele respective au fost amplasate în zone ce ofereau 
condiții propice: lut de calitate, apa în apropiere, la fel şi lemnul necesar 
pentru alimentarea cuptoarelor. Şi aici au apărut cărămizi care poartă 
ştampila unor producători particulari: la Romula (GREC -— exporta şi la 
Sucidava, QAB — abreviere cunoscută şi la Sarmizegetusa) sau atelierul lui 
Marcus Syrus de la Tibiscum, care producea pe lângă ceramică şi materiale 
de construcții. De obicei, ştampilele aplicate pe materialele de construcții 
ieşite din atelierele particulare, sunt scurte şi greu de descifrat. 

Pentru a-şi semna producția meşterii utilizau ştampile dreptunghiulare şi 
mai rar pătrate, dar şi mărci speciale de olari (rozetă, cruce, frunză). Scrierea 
cu mâna se făcea ocazional. Aceste mărci se aplicau pe vase în diferite zone: 
pe toarta unei amfore — MARC SYR (Tibiscum); pe burta unui vas 
descoperit la Slăveni: G; ATTICUS — nume apărut pe un 
fragment de la Romula, AA — producător de opaițe din acelaşi centru. 

În mediul civil ateliere de ceramişti (cărămidari) existau atât în mediul 
urban cât şi în cel rural (villae rusticae sau centre de mai mică importanţă). 
Pe teritoriul Daciei Romane astfel de centre au fost identificate în urma 
descoperirii cuptoarelor pentru ars sau a unui bogat material ceramic. 
Officine au funcționat la Micăsasa — cel mai mare centru de olari din 
Transilvania, unde s-au descoperit 15 cuptoare, tipare de vase şi ceramică; 
Micia — unde a fost descoperit un grup de cinci cuptoare, Apulum — două 
cuptoare, Ampelum -— officina ceramistului Gaius Proculus, la Ulpia 
Traiana, la Tibiscum — unde prof. M.Moga a presupus existenţa unei 
prăvălii antice datorită multitudinii de cioburi provenite de la diverse tipuri 
de vase, toate găsite în aceeaşi clădire, Dierna, Ramna. 

În Oltenia ateliere au fost la: Romula — cel mai însemnat centru, unde în 
villa suburbană s-au găsit cinci cuptoare care au făcut parte dintr-un singur 
atelier, Sucidava (4 cuptoare), Drobeta, Locusteni, Cârcea, Govora, Aquae 
(Cioroiul Nou), Ghidici, etc. 

În mai toate aşezările rurale trebuie să fi existat ateliere care să deservească 
interesele comunității, având caracter temporar sau permanent. N.Branga 
consideră că au existat officine în toate localităţile în care au apărut 
materiale de construcții sau fragmente de ceramică. 

Este greu de stabilit dacă centrele au cunoscut o specializare strictă, unele 
producând numai cărămidă, țiglă, iar altele olane, apeducte. Se pot observa 

diferenţele dintre atelierele de olari şi cele de cărămidari. În urma studierii 
cuptoarelor; cele din urmă sunt mai mari, iar placa de reverberație mai 
rezistentă. 

Un cuptor pentru ars ceramică (materiale de construcții) are două părți 
distincte: camera de foc (praefussium) şi camera de ardere. În săpături au 
fost surprinse mai multe tipuri de cuptoare: 


x) 


y) 


Z) 


Cuptor cu plan dreptunghiular. Camera de foc era formată 
dintr-un canal lung (de la gura focarului şi până la peretele din 
spate, opus intrării) din care perpendicular pe el se 
desprindeau în stânga şi dreapta o serie de câte şapte canale, 
care aveau menirea să distribuie căldura din focar în întreg 
cuprinsul camerei de ardere. De pe cele şapte canale paralele 
porneau arcuri de boltă care încălecau canalul principal şi care 
aveau menirea de a susține platforma orizontală ce separa cele 
două părţi ale cuptorului. 

Placa de reverberaţie era construită din straturi de chirpici 
şi fragmente de ţiglă lipite cu lut, fața dinspre camera de 
ardere fiind bine fălțuită. Ea era străbătută de numeroase 
orificii dispuse în moduri ce variază de la un cuptor la altul. 

Camera de ardere avea formă dreptunghiulară, pereții 
lipiţi cu lut, iar după aşezarea vasului pe grătar, aceasta se 
închidea printr-un strat gros de lut. 

Alimentarea cu lemne se făcea printr-un coridor boltit, 
flancat de cei doi pereţi. 

Astfel de cuptoare s-au descoperit la Micia, Garvăn, 

Sarmizegetusa. 
Cuptor de formă dreptunghiulară cu colțurile uşor rotunjite 
şi cu perete median. Peretele median putea fi lăsat din pământ 
cruțat (Micia) sau construit din chirpici (Romula). În cazul 
cuptorului de la Romula, din cele două canale principale mai 
porneau câte cinci canale secundare, perpendiculare pe 
primele şi despărțite prin pereţi de chirpici. 

Astfel de instalaţii erau utilizate şi pentru arderea vaselor, 

dar în special pentru materialele de construcții: cărămidă, 
tigle, tuburi, plăci ornamentale. 
Cuptor cu plan rotund şi stâlp central de susținere. Focarul 
avea formă aproximativ rotundă, din centrul său pornind un 
plan realizat din pământ cruțat sau din cărămizi şi țigle lipite 
cu lut (Tibiscum). Pe el se sprijinea placa de reverberaţie care 
era străbătută de orificii rotunde dispuse concentric. 

Partea de sus a camerei de ardere era în formă de boltă, 
construită din lut. Ea se ridica deasupra nivelului pământului, 
iar după un număr repetat de arderi trebuia refăcută. 

Vasele destinate arderii se aşezau pe deasupra, după aceea 
deschizătura era acoperită cu fragmente de ceramică şi lut. 

Alimentarea camerei de foc se făcea tot printr-un canal, 
iar după încălzire gura focarului se astupa treptat pentru a 
primi cât mai puţin aer, apoi, în ultima fază de ardere a 
obiectelor, gura se alimenta pentru ultima oară şi se astupa 
complet. 

Astfel de cuptoare au fost descoperite în Transilvania la: 
Cristeşti, Blandiana, Apulum, Potaissa, Napoca, Micia, iar în 
Oltenia la: Sucidava, Slăveni, Drobeta, Buridava, Bumbeşti. 

Există şi în afara granițelor Daciei Romane, la: Străuleşti, 
Scheia, Dormăneşti. 

aa) Cuptor rotund cu perete median pe care se sprijină placa 
perforată. Poate fi considerat o variantă a celui de mai sus, în 
Dacia fiind puţin răspândit (Locusteni), mai multe fiind în 
afara provinciei: Medieşul Aurit, Ceala — Arad şi în mediul 
carpic din Moldova. 
bb) Cuptor rotund, la care camera de ardere era săpată în 
pământ şi era mai largă decât cea de foc. Grătarul se sprijinea 
pe trei pilaştri alipiți de pereţi, fiecare realizat din câte şase 
bucăţi de chirpici. Peste camera de ardere se înălța deasupra 
solului o cupolă. Un astfel de exemplar s-a găsit la Sucidava. 
cc) Cuptor de formă aproximativ ovală. (D=1,90 m) placa de 
reverberaţie se sprijinea pe un stâlp construit din cărămizi, dar 
şi pe bordura aflată pe marginea pereţilor camerei de ardere. 
La Tibiscum, într-un atelier de olărie ce era situat la 20-25 m de castru, pe 
lângă cuptor s-au găsit anexe pentru pregătirea lutului: platformă pentru 
bătut lutul (L=3 m; 1=0,90 m) şi două bazine pentru frământare şi curățirea 
lutului de impurități. 
Până în prezent se cunosc multe centre de producție ceramică, cuptoare 
pentru arderea ceramicii găsindu-se la Apulum, Potaissa, Blandiana, Micia, 
Ilişua, Cristeşti, Orheiul Bistriţei, Tibiscum, Slăveni, Stolniceni, Sucidava, 
Drobeta, Romula, Bumbeşti, Locusteni etc. dar cel mai important dintre 
toate pare să fie cel de pe vatra actualei comune Micăsasa, jud. Sibiu. 
Aşezarea Micăsasa din partea de Est a provinciei Dacia a fost fondată de 
coloniştii romani, situându-se pe drumul imperial ce ducea la Apulum şi 
totodată pe drumul ce pleca de la Apulum spre estul provinciei, vestigiile ei 
aflându-se pe aproximativ 20 hectare, cercetându-se până în prezent doar 23 

arii. Straturile de cultură materială demonstrează că fondatorii aşezării, 
coloniştii romani s-au stabilit aici încă din primii ani ai provinciei şi au 
dăinuit aici pe toată durata stăpânirii romane. 

În cadrul aşezării Micăsasa se practică o serie de îndeletniciri, cea mai 
importantă fiind olăritul. 

“Aşezarea romană de la Micăsasa este, incontestabil până în prezent, cel mai 
mare centru de olărie cunoscut în Dacia şi, se pare, din provinciile dunărene, 
fiind comparabil cu marile centre similare din Vestul Imperiului Roman.” 
(.Mitrofan — conducătorul cercetărilor). Până la descoperirea acestei aşezări 
Dacia era socotită dependentă în domeniul producţiei de ceramică de 
provinciile învecinate. După descoperirile de la Micăsasa, cercetătorii 
afirmă că, dimpotrivă din Dacia erau exportate în provinciile învecinate din 
“barbaricum” ceramica terra sigilata. 

Despre structura atelierelor de olărit se ştie foarte puţin, considerându-se că 
existau 6 faze în confecționarea ceramicii: 


III. extracția şi transportul argilei, 
IV. prepararea pastei, 
V. fasonarea vaselor şi decorarea lor, 


VI. uscarea, 
VII. arderea, 
VIII. înmagazinarea şi transportul produsului finit. 
Lutul curăţat de impurități era modelat în vase cu ajutorul roții olarului, pusă 
în mişcare de piciorul olarului în timp ce cu mâinile acesta modela bucata de 
lut aşezată pe roată. Decorarea vaselor se putea realiza prin diferite metode: 
- incizarea lutului moale cu un obiect ascuţit; 
- ştampilarea cu ajutorul unor ştampile din lut ars ce lăsau 
în lutul moale o varietate de modele, 
- ornamentele în relief se obțineau cu ajutorul tiparelor sau 
prin tehnica barbotinei. 
În ceea ce priveşte mâna de lucru, în Dacia romană nu există dovezi ale 
prezenţei sclavilor în atelierele de ceramică, alături de oamenii liberi. 
Pe lângă vasele ceramice produse în Dacia romană, în atelierele de aici se 
făceau şi figurine de lut, imitând pe cele de bronz, importate şi reprezentând 
personaje umane sau divinități. Asemenea tipare folosite pentru 
confecționarea statuetelor se cunosc la Apulum, Dierna, Drobeta, Romula. 
Unele dintre statuete erau probabil divinități dacice reprezentând un zeu cu 
barbă şi o zeiță, uneori cu un copil între ei. 
Cercetările arheologice au demonstrat că în atelierele din provincia Dacia s- 
au realizat cele mai variate tipuri de ceramică; de la cea de uz comun, până 
la imitații după terra sigilata, diferite forme de vase, opaițe lucrate cu roata 

sau turnate în tipare, chiar mărgele de lut şi o camee din ceramică 
(Porolissum). 

Prelucrarea lutului a fost una dintre cele mai vechi îndeletniciri practicate de 
diferitele comunităţi umane. Încă dinaintea cuceririi romane, dacii foloseau 
cuptoarele pentru ars, iar ceramica acestora a fost utilizată şi în timpul 
provinciei. 

Cercetătorii au observat unele similitudini între cuptoarele dacice şi cele 
romane existente în provincie. Există diferențe în ceea ce priveşte 
construcția lor şi este sesizabilă evoluția, însă aportul cuceritorilor este mai 
clar delimitat în ce priveşte tipologia vaselor sau în modul de ştampilare a 
acestora, respectiv a materialelor de construcții. 


Ceramica în provincia Dacia 


Studierea ceramicii este importantă pentru cunoaşterea vieţii social- 
economice a provinciei Dacia. Cucerirea Daciei de către romani reprezintă 
un impuls pentru dezvoltarea meşteşugurilor locale. Atelierele de olărie 
încearcă — pe de o parte — să imite produsele importate pentru a satisface 
dorințele păturilor avute, iar pe de altă parte se străduiesc să păstreze 
tradiția, în scopul de a satisface gustul şi cerințele mai conservatoare 
manifestate de păturile sărace ale populaţiei. În acelaşi timp, ceramica din 
import ilustrează legăturile economice ale Daciei cu alte provincii. 

Ceramica din epoca romană perpetuează ceramica din epoca premergătoare, 
din Latene-ul geto-dacic. Pe de o parte, există vase lucrate cu mâna sau 
numai la roată, ce-şi păstrează ornamentația de dinaintea cuceririi romane, 
astfel încât de multe ori este greu de deosebit un vas de secolul II d.Hr. de 
un altul din sec. I î.Hr. (G. Popilian), iar pe de altă parte există în Dacia 
olărie de factură romană, aceasta fiind lucrată la roată, în alcătuirea căreia 
influența produselor indigene mai vechi a ocupat un loc însemnat, dându-i 
coloritul ce o deosebeşte până la un punct de ceramica din alte provincii ale 
imperiului. 

Vasele de tradiţia Latene-ului geto-dacic lucrate cu mâna sunt confecționate 
din pastă grosolană amestecată cu mult nisip, un mic număr de vase au o 
pastă amestecată cu pietricele. Vasele sunt arse inegal, de culoare cenuşie 
sau uneori gălbuie. Toarta orizontală şi ornamentul vălurit sunt elemente des 
întâlnite în ceramica de epocă dacică Latene care se perpetuează şi în 
producția ceramică din Dacia romană. Cele mai importante vase lucrate cu 
mâna sunt ceaşca dacică şi oala borcan. 

Ceaşca dacică este cel mai des întâlnită în aşezările romane din sec. II-III 
d.Hr., fiind răspândită în acelaşi timp şi în aşezările carpice. Forma sa este 
tronconică, cu fundul mai scurt decât gura, cu o toartă sau două torți, fiind 
uneori ornamentată. În aşezări ele au fost folosite ca opaițe, având urme de 

fum şi foloseau drept capace pentru urnele funerare. Forma ceştii dacice nu 
se schimbă, ea rămâne aceeaşi din sec. II d.Hr., până în sec. IV d.Hr. 

Oalele borcan sunt numeroase în aşezări şi necropole. În necropole sunt 
folosite ca urne funerare, cele mai multe fiind descoperite la Locusteni dar şi 
în aşezări rurale din provincie (Soporul de câmpie, Ocna Sibiului, Slăveni, 
Stolnicani, Cârcea, Ocniţa). Oala borcan are formă de sac sau uşor 
bitronconică. Cele mai des întâlnite sunt cele cu buza răsfrântă în exterior şi 
decorată cu brâuri alveolare aplicate pe umărul vasului şi mai puţin pe zona 
maximă de rotunjire. La acest tip există mici diferenţe de profil sau decor. 
Ceramica dacică lucrată grosolan nu are corespondent în ceramica romană 
provincială. Ea a persistat în mediul rural al provinciei în tot timpul 
stăpânirii romane, găsindu-se în castrele formațiunilor auxiliare, în 
cimitirele de incineraţie rurale, asociate fiind în aceleaşi gropi de provizii, 
bordeie, în acelaşi strat de cultură cu olărie şi produse romane. Amestecul 
acestor două specii ceramice asigură datarea olăriei primitive dacice în 
perioada romană şi exclude posibila sa apartenență la epoca dacică. 
Producția sătească este principala sursă a ceramicii primitive dacice din 
provincie, folosită îndeosebi pentru uzul casnic şi fiind produsă în ateliere 
dar şi în gospodării, pentru nevoi personale. Cantitativ este relativ puţină, 
olăria de factură romană reprezentând majoritatea. Ea reflectă participarea 
dacilor la viaţa provinciei. Folosind produse romane, păstrează totuşi şi 
elemente de cultură proprie. 

Ceramica dacică fină continuă şi ea, dar într-o cantitate foarte mică, doar în 
aşezări rurale şi în număr redus de forme: fructiere, chiupuri, oale, străchini. 
Este de două categorii: din pastă zgrunțuroasă, care de cele mai multe ori are 
culoare cărămizie şi din pastă fină, cenuşie (categoria cea mai răspândită). 
Tipul de vas de factură dacică cel mai răspândit lucrat la roată este oala- 
borcan, modelată fie din pastă zgrunţuroasă de culoare cărămizie (identică 
cu oalele borcan modelate cu mâna), fie din pastă cenuşie cu suprafaţa 
lustruită. Corpul este bitronconic, cu umăr bine marcat în zona diametrului 
maxim, decorul fiind format din două-trei linii paralele adânc incizate, 
înălțimea vaselor fiind de 0,25-0,45 m. 

Motivele ornamentale ale ceramicii dacice din epoca romană se simplifică 
foarte mult sub influența ceramicii romane. Se mai păstrează încă brâul 
împletit alveolar sau crestat, proeminențe rotunde sau late, crestături sau 
alveole pe buza vasului, linia simplă, motivul "brăduleț", dar frecvenţa 
folosirii lor este mai redusă. 

Componenta locală în ceramica provinciei Dacia se poate constata şi în 
evoluţia unor forme ale ceramicii romane provinciale de culoare cenuşie- 
negricioasă, preluate din repertoriul olăriei dacice, vase care nu au analogii 
în ceramica din provinciile vecine. O categorie aparte de ceramică, mai 

bogat ornamentată, este formată din vase ştampilate, roşii sau negre-cenuşii, 
întâlnite în special în Dacia Porolissensis. Ea este tot de tradiție dacică, 
dezvoltată în epoca romană, probabil în legătură cu noile ateliere din afara 
provinciei ale dacilor liberi (ex. Medieşul Aurit, jud. Satu Mare). Vasele 
sunt decorate cu ajutorul unor sigilii cu motive ornamentale de tradiție 
dacică Latene. 
Ceramica romană din provincie se grupează în două categorii 

- ceramică locală 

- ceramică de import 


Ceramica locală 


Se împarte în cinci categorii: 
12. imitații locale de terra sigillata 


13. ceramica decorată cu figuri în relief 
14. ceramica ştampilată 

15. ceramica pictată 

16. ceramica de uz casnic 


Imitaţii locale de terra sigillata 


Preţul ridicat al ceramicii "terra sigillata" de import şi cererea tot mai mare a 
acestei categorii ceramice au stimulat încercările de imitație. Situaţia este 
comună şi pentru alte provincii precum Pannonia sau Moesia. Atelierele 
unde s-au găsit tipare de terra sigillata sunt răspândite în toată provincia 
Dacia, dar în special în oraşe. Tehnica este mai rudimentară, pasta mai 
zgrunțuroasă şi deci calitatea mai slabă a acestor vase imitate o face uşor de 
distins de cea originală. Anumite zone ale vasului, în care intră întotdeauna 
părțile cu decor în relief, sunt acoperite cu o vopsea roşie cu toată gama 
nuanţelor ei. Toate părţile decorate sunt realizate cu ajutorul tiparului. 
Elementele de decor sunt de natură umană, animalieră, vegetală sau 
geometrică. Combinarea acestor motive simple dă originalitatea decorului 
pe care îl compun. 


Ceramica decorată cu figuri în relief 


Decorul în relief nu se obținea cu un tipar în negativ pentru întregul vas, ca 
în cazul sigillatelor, ci prin realizarea unor motive ornamentale 
independente, care se aplicau apoi pe pereţii vasului respectiv. Metoda 
aceasta a fost folosită mai întâi la Pergam, de unde a fost preluată de olarii 
de la Arretium, ca în cele din urmă să se răspândească în centrele ceramice 
din mai multe provincii ale Imperiului roman. De remarcat în cadrul acestei 

grupe vasele decorate cu şerpi (Schlangefâsse). Vasele de acest fel se pot 
clasifica în două categorii: 

dd) vase decorate cu şerpi şi alte figuri 

vase decorate numai cu şerpi. 
Luând drept criteriu tehnica realizării solzilor, putem distinge patru variante: 

- vasele pe care solzii şerpilor sunt redaţi prin cerculeţe 
ştampilate; 

vasele pe care aceste detalii sunt realizate prin 
împunsături; 

- vasele cu reprezentări realiste ale solzilor; 

- vasele pe care solzii şarpelui nu au fost indicaţi. 
Semnificaţia acestor vase decorate cu şerpi în relief este pusă în legătură cu 
cultul lui Mithras sau al lui Sabazios. Alţi cercetători consideră că acest tip 
de ornament este de origine orientală, având semnificație apotropaică. Se 
admite însă, de către toată lumea, că ele servesc pentru îndeplinirea unor 
anumite ceremonii religioase în culte de origine orientală. Posibil deci ca ele 
să fi pătruns în Dacia odată cu coloniştii orientali. 


Ceramica ştampilată 


Tehnica ştampilării este folosită destul de frecvent în tot Imperiul roman. 
Ornamentarea prin ştampilare datează din sec. IV î.Hr. şi până în sec. V-VI 
d.Hr. Ceramica ştampilată exista în Dacia încă din primii ani ai cuceririi 
romane, pe fondul cunoaşterii acestei tehnologii de către daci prin 
intermediul grecilor. 
După calitatea pastei putem împărți ceramica ştampilată în două categorii: 

- ceramica din pastă fină; 

- ceramica din pastă zgrunțuroasă, 

- iar după culoare, în ceramică roşie şi cenuşie. 
Vasele din pastă fină sunt frecvente în sec. II d.Hr., iar cele din pastă 
zgrunțuroasă sunt mai des întâlnite în sec. III d.Hr. Totuşi, ceramica din 
această categorie este rar întâlnită sau puțin publicată. 


Ceramica pictată 


Este o categorie de ceramică fină, mai rar întâlnită, pictată la exterior sau în 
interior cu ornamente geometrice (benzi de cercuri paralele), cu o vopsea de 
culoare roşie sau cărămizie pe fond gălbui. 

Există ipoteza că ceramica pictată din epoca romană este specific dacică şi 
continuă tradiția autohtonă, anterior cuceririi romane. Răspândirea acestei 
ceramici pe tot cuprinsul imperiului dovedeşte că ea nu este specifică numai 
dacilor, ci este transmisă din Latene târziu ceramicii romane. 

Ceramica de uz casnic 


Prin aceste termen se înțeleg vasele care se întrebuințau la pregătirea 
mâncării sau serveau drept veselă pentru masă. Se includ în această 
categorie şi unele tipuri de vase care foloseau la alte îndeletniciri casnice sau 
practici funerare, deoarece în cadrul acestei categorii nu se pot face 
delimitări precise. 

Ceramica de uz casnic exprimă mai precis individualitatea ceramicii romane 
provinciale din Dacia. Această categorie reprezintă în modul cel mai fidel 
sinteza romană cu cea a autohtonilor, în domeniul olăritului. Olarii daci au 
cunoscut cu siguranță ceramica romană înainte de transformarea ţării lor în 
provincie romană. Strânsele legături economice şi culturale între lumea 
romană şi Dacia de dinainte de cucerire au avut ca efect, printre altele, şi 
influenţe în meşteşugul olăritului. Pentru a sublinia influența ceramicii 
romane asupra celei dacice, este suficient să menţionăm că, în general, 
ulcioarele dacice, cu o singură toartă, lucrate la roată imită formele romane. 
Numai maniera lor de confecționare, precum şi detaliile tehnice ne dovedesc 
că avem de-a face cu piese lucrate de daco-geţi şi nu de import. De multe 
ori, unele vase dacice, care au forme asemănătoare cu cele din repertoriul 
roman, nu reprezintă altceva decât evoluţii din forme autohtone. În cazul 
acesta este foarte greu de delimitat unde se opresc formele tradiționale 
supraviețuitoare şi noul repertoriu de forme aduse de romani. De aceea se 
cere, în acest sens, o foarte mare prudenţă, deoarece anumite forme din 
Latene-ul târziu, comune celților şi dacilor, au intrat şi în repertoriul roman, 
înainte de cucerirea Daciei. 

Ceramica de uz casnic constituie capitolul cel mai dificil al studiului 
ceramicii provinciale romane din Dacia. Dificultăţi mari se întâlnesc mai 
ales la înscrierea cronologică a formelor. Multe din acestea au o viaţă lungă 
şi se găsesc în timpul întregii epoci de stăpânire romană în Dacia, fără să 
sufere schimbări sesizabile. Criteriile de datare nu prezintă totdeauna o mare 
siguranță. Modelele din morminte pot să fie mai vechi (câteodată cu mai 
multe decenii) decât mormintele. În aceste cazuri, tipurile de vase din 
mormintele respective trebuie să fie datate prin analogie cu vase de acelaşi 
tip care pot fi datate mai sigur. 

O altă dificultate se întâlneşte în sistematizarea materialului ceramic, destul 
de bogat şi divers. O sistematizare mai judicioasă (care să ţină seama de 
anumite criterii de importanță majoră) este indispensabilă. Nu se poate 
contesta importanța deosebită pe care o are calitatea pastei într-o încercare 
de clasificare a ceramicii romane, dar acest criteriu nu poate fi folosit singur. 
Importante sunt, de asemenea, forma şi culoarea vasului. 

Luând drept criterii calitatea pastei, ceramica locală de uz casnic se poate 
împărți în două mari grupe: 

- Ceramica din pastă fină; 

- Ceramica din pastă zgrunțuroasă. 
Ceramica fină are o pastă bine frământată, fără impurități, iar ca degresant 
se foloseşte mica şi nisipul fin. Culoarea cea mai des întâlnită la această 
categorie este cea roşie-cărămizie. Majoritatea vaselor de această culoare 
sunt acoperite cu o vopsea de nuanţă roşie brună, care poate să ocupe 
anumite porțiuni din întreaga suprafaţă a vasului. Un număr mult mai mic de 
vase din această categorie au suprafața interioară şi cea mai mare parte a 
suprafeţei exterioare acoperite cu un firnis similar cu acela al vaselor "terra 
sigillata" de import. 
Tot în categoria ceramicii cu pastă fină există un număr destul de important 
de vase de culoare cenuşie. O parte din vasele fine de culoare gri au pereții 
acoperiţi cu un firnis negru, care imită întrucâtva ceramica "terra nigra”. În 
general, anumite forme din această categorie nu sunt specifice pentru o 
anumită culoare. Trebuie subliniat faptul că ceramica fină roşie are acelaşi 
repertoriu de forme cu ceramica fină de culoare cenuşie (gri). 
Ceramica zgrunțuroasă are pasta amestecată cu pietricele şi este executată 
mai puțin îngrijit. Culoarea cea mai frecventă a vaselor lucrate din astfel de 
pastă este cenuşie cu toate nuanțele sale, dar un procent destul de însemnat 
de vase este de culoare roşie-cărămizie. Repertoriul formelor lucrate din 
pastă gri-cenuşie nu este identic cu acela al celor lucrate din pastă fină. 
Există însă şi forme comune ambelor categorii. Se consideră că vasele din 
pastă zgrunțuroasă apar la începutul sec. II, iar pasta fină continuă să existe 
şi în sec. III - începutul sec. IV d.Hr. 
Deşi există mai multe variante de tipologii, totuşi specialiştii în domeniu 
sunt de acord cu clasificarea în două categorii a ceramicii de uz casnic, după 
origine: 

- de tradiție romană; 

- de tradiţie Latene dacică. 


Ceramica de uz casnic de tradiție romană 


Cea mai completă tipologie a acestei categorii ceramice pentru provincia 
Dacia o datorăm istoricului Gh. Popilian, care face o clasificare în 
nouăsprezece tipuri: 

Oale-borcan (11 subtipuri). Cele mai multe exemplare din pastă 
zgrunțuroasă de culoare cenuşie. O mică parte a ceramicii de acest tip este 
din pastă fină. La prima vedere forma este stereotipă. Totuşi unele elemente 
ca marginile, buzele şi felul în care este modelat fundul, permit stabilirea 
unor tipuri. Decorul de pe oala-borcan este foarte sărac: de obicei una sau 
două linii orizontale incizate. Utilizată pentru fiert mâncarea, prin excepție 
şi ca urnă funerară. 

Oale cu o toartă, din pastă zgrunțuroasă, cenuşie, cu pântecul bombat, cu 
urme de utilizare în bucătărie sau ca urne funerare. Nu are variante. Buza 
este răsfrântă în afară, corpul sferic sau ovoidal. Fundul este neprofilat dar 
uşor concav. 

Oale cu două torți (6 subtipuri). Tipică pentru fiert mâncarea. 

Căni (4 subtipuri). Este un vas cu o toartă, de înălțime medie, care are ca 
funcție principală turnarea şi păstrarea lichidelor. Sunt confecționate din 
pastă fină de culoare roşie-cărămizie sau cenuşie. 

Ulcioare cu o toartă (12 subtipuri), din pastă fină de culoare în general 
roşie-cărămizie. Utilizare multiplă. 

Ulcioare cu două torti (6 subtipuri). Utilizate în special în scopuri funerare. 
Toate tipurile sunt din pastă fină de culoare roşie, cu pereţii vopsiți în 
nuanţe de roşu. 

Căniţe cu o toartă (7 subtipuri), de dimensiuni reduse, comune pentru întreg 
imperiul. Utilizate pentru băut sau libații funerare. Pasta este fină, de culoare 
roşie sau cenușie. 

Cănițe cu două torți (2 subtipuri). Utilizate în general pentru băut, sau 
depuse ca ofrande în morminte. 

Cupe-pahare (8 subtipuri). Utilizare exclusiv pentru băut. Imită forme ale 
ceramicii de tip "terra sigillata". 

Creuzete. Sunt utilizate pentru turnat metalele lichide. Au cap cilindric sau 
tronconic, cu cioc şi pereți groși. 

Puşculițe. Utilizate pentru păstrarea banilor; de forma unui ulcior fără gât şi 
corpul bombat. 

Chiupuri (2 subtipuri). Vase de mari dimensiuni care serveau pentru 
păstrarea proviziilor (cereale), cunoscute sub numele de "dolia" sau "pithoi". 
Afumători (4 subtipuri). Asemănătoare cu o fructieră. Din pastă fină sau 
zgrunțuroasă, culoare roşie-cărămizie sau roşie-brună. Pereții sunt înalți, 
buza îngroşată şi răsfrântă spre exterior. 

Castroane (7 subtipuri). Vase de dimensiuni mari şi adânci. Pastă fină, 
culoare roşie sau cărămizie. Formă bitronconică, buză îngroşată şi evazată. 
Fund profilat sau inelar. 

Străchini (3 subtipuri). Mai mici decât castroanele şi mai late. Buza este 
dreaptă şi pereții arcuiți. Fund inelar. 

Farfurii-talere (7 subtipuri). Vase mai largi cu pereţii mai mici şi oblici 
(sau drepți). Fund drept, uneori uşor concav. Pastă fină sau zgrunţuroasă, 
culoare cenuşie, roşie sau neagră. 

Strecurători (2 subtipuri). În două registre, partea inferioară în formă de con 
şi perforată sau în formă de castron complet perforat. 

Platouri-tăvi (3 subtipuri). Vase cu diametrul mare şi cu pereţii scunzi. Din 
pastă fină de culoare roşie sau cenuşie. 

Capace (5 subtipuri). Lucrate mai neglijent din pastă fină sau zgrunțuroasă, 
culoare roşie-cărămizie sau cenuşie, formă tronconică, cu un buton, o toartă 
sau mai multe. 


Ceramica de import. 


Se împarte în mai multe tipuri ceramice, cele mai importante fiind: 


Terra Sigillata 


Constituie cel mai sigur mod de datare pentru situl arheologic respectiv. 
Variaţiile formei sale, schimbarea elementelor de decor, în perioade 
succesive de la o epocă la alta, de la un atelier la altul, cât şi mărcile olarilor 
dau posibilitatea încadrării perfecte într-o evoluţie cronologică a produselor 
de tip terra sigillata. În Dacia, ca şi în alte provincii ale imperiului roman, 
terra sigillata nu pătrunde decât odată cu unitățile militare care o cuceresc. 
Cele mai vechi vase terra sigillata au pătruns în zona de la sud de Carpaţi şi 
sunt produse în atelierele nord-italice. Fragmente de astfel de vase sunt 
puţine, pentru că la sfârşitul sec. I Dacia nu devenise încă provincie romană. 
Importul de terra sigillata şi în general de obiecte de lux se intensifică în 
Dacia, după ce procesul de urbanizare şi romanizare se dezvoltă. 

Importul masiv de sigillata în Dacia începe cu sfârşitul domniei lui Traian şi 
cu epoca lui Hadrian. Centrele de unde sunt aduse vasele terra sigillata se 
întind din nordul Italiei până în Gallia, Germania şi Pannonia, Arretium, La 
Granfesenque, Le Toux, Pheinzabern, Westerndorf, Pfaffenhofen am Inn 
etc. şi se explică prin migrarea treptată a centrelor de producţie spre piețele 
de consum. Se pare că terra sigillata pătrunde în Dacia la început adusă de 
soldaţii primelor garnizoane militare. Odată cu dezvoltarea procesului de 
urbanizare, sigillatele vor fi aduse de negustori pentru a satisface cererile 
păturii înstărite. Lipsa aproape totală a vaselor terra sigillata în aşezările 
rurale dovedeşte că acest tip de vas era considerat de lux. 


Mortaria 


Sub denumirea latinească de "mortaria" sau "pelves" sunt cunoscute vasele 
de mari dimensiuni, cu pereți groşi, cu marginea evazată şi curbată în Jos, 
prevăzută cu deversor, care are rolul de a înlesni curgerea lichidelor. 
Mortaria sunt răspândite peste tot în imperiul roman, dar în special în castre. 
Există mai multe ipoteze legate de utilizarea lor: 

- au folosit la sfărâmarea grăunţelor sau a legumelor fierte, 

- au folosit la smântânirea sau la închegarea laptelui, 

- au folosit la macerarea diverselor produse alimentare. 
Cert este că au fost întrebuințate în special de soldaţi, fiind uşor de 
transportat. 

Amyforele 


De origine grecească, amfora a devenit un vas foarte obişnuit la romani, 
aflându-se peste tot în cuprinsul imperiului roman. Amfora a fost creată 
pentru păstrarea şi transportarea lichidelor, în special a untdelemnului şi 
vinului. Spre deosebire de ceramica terra sigillata de import, care indică 
relaţiile comerciale apusene ale imperiului, studiul amforelor descoperite în 
Dacia, care vin şi din regiunea orientală, întregeşte tabloul comerțului 
acestei provincii. Deşi amfora este prezentă destul de frecvent în aşezările 
urbane şi rurale din cuprinsul Daciei romane, totuşi nu există dovezi sigure 
până în prezent că ar fi fost produse şi în atelierele locale. Având în vedere 
că, încă din Latene, autohtonii imitau amforele greceşti, se poate admite că 
olarii din Dacia să fi lucrat şi amfore atât de necesare în comerţ. 

Forma cea mai timpurie de amforă este din pastă fină cărămizie, cu gâtul 
lung, buza îngroşată în afară şi toarta înaltă, compusă din două benzi 
rotunde, cu protuberanţă în partea unde face unghiul drept. Va evolua, în 
diferite variante (cu gâtul, scurt, larg, fundul ascuţit, decorate, ştampilate 
etc.), forma cea mai răspândită fiind cea a amforei fusiforme cu piciorul 
tubular, din pastă fină, cenuşie, acoperită cu angobă gri-neagră, ce va 
continua să existe până în sec. IV d.Hr. 


Alte categorii de vase de import 


Vase cu decor în tehnica barbotinei, sunt vase de lux, din pastă fină fără 
impurități, acoperite cu o vopsea de culoare roşie. Datorită faptului că 
pereţii vaselor sunt subțiri şi friabili, s-au păstrat foarte puţine forme de 
vase. Majoritatea acestora sunt castroane sau boluri şi în puține cazuri căniţe 
cu două torți sau oale cu corpul bombat, de asemenea cu două torți. Cea mai 
răspândită formă de vas decorat cu tehnica barbotinei este castronul sau 
strachina de diferite profile şi mărimi. Unele dintre ele sunt decorate cu 
motive vegetale, majoritatea specialiştilor admițând originea răsăriteană a 
acestei tehnici de ornamentare, venită din Grecia şi bazinul oriental al Mării 
Mediterane. 

Vase cu interiorul decorat cu figuri în relief. Acest tip de vas este rar 
întâlnit, având un rol decorativ; se întâlneşte într-o singură variantă de 
farfurie larg deschisă pentru a se putea observa mai bine decorul interior. 
Decorul se află pe fundul vasului şi reprezintă figuri mitologice ieşite în 
relief. Autohtonii au încercat imitarea acestui tip de vas, însă într-o tehnică 
rudimentară şi dintr-o pastă mai puţin fină, cu impurități. 

Vase cu ştampilă. Majoritatea descoperirilor de acest tip provin de la 
castroane din pastă cărămizie fină, cu pereții acoperiți cu o vopsea roşie 
închisă. Pe partea interioară a vaselor se află unul sau două cercuri 
concentrice, formate din linii incizate, realizate cu rotița dinţată, în centrul 


~138~ 


Istoria Daciei romane 


cărora este imprimată o marcă ce reprezintă un picior încălțat într-o sandală, 
sau diferite alte simboluri. Tipurile acestea de vase sunt importate de la sud 
de Dunăre, aria lor de răspândire fiind restrânsă şi cu rol decorativ. 

Vase fine decorate cu rotița. Sunt vase din pastă foarte fină, cu suprafaţa 
acoperită cu o vopsea roşie, de dimensiuni mici, în special boluri sau 
farfurii. Decorația cu rotița se aplică pe întreaga suprafață exterioară a 
vasului, de jur împrejurul axei. 

Vasele din pastă fină cu pereți subţiri. Pereţii vaselor sunt acoperiți la 
exterior cu o vopsea roşie-cărămizie. Formele obişnuite sunt farfuriile, 
cupele şi bolurile. Uneori fundul vasului este decorat cu cercuri concentrice 
incizate cu ajutorul rotiţei dințate. 

Ceramica cu glazură. Apare spre sfârşitul ocupaţiei romane, vasele având o 
culoare galben-lemon sau verde-oliv. Numărul de fragmente este foarte mic 
şi în general datat în sec. III-IV d.Hr. 

În concluzie, din preistorie şi până în feudalism ceramica a 
reprezentat elementul cronologic cel mai frecvent şi mai important 
pentru datarea obiectivelor arheologice. Şi în Dacia romană, ca şi în 
celelalte provincii ale imperiului, ceramica este produsul cel mai 
răspândit, atât în centrele urbane, cât şi în cele rurale. Element 
fundamental al culturii materiale, ea permite studiul evoluției 
economice şi sociale a provinciei. În cazul provinciilor dacice, 
ceramica permite surprinderea continuității de viață a dacilor în 
condiţiile stăpânirii romane. 


Comerţul 


Schimburile comerciale au cunoscut o intensificare faţă de perioada statului 
dac, ca urmare a creşterii demografice, urbanizării, mărirea reţelei căilor de 
comunicaţii şi perfecționării mijloacelor de transport, creşterii producției de 
mărfuri. În circuitul comercial intern intrau cerealele, sarea, fierul, lemnul, 
textilele, vitele, pieile, lâna, ceara, mierea, cărămizile, țiglele, vase ceramice, 
etc. 

Dacia avea legături de schimb intense şi cu provinciile învecinate sau mai 
îndepărtate: Pannonia, Noricum, Illyria, cele două Moesii, Gallia, Germania, 
provinciile din Asia Mică, precum şi cu triburile din Barbaricum. Se 
exportau cam aceleaşi produse utilizate şi pe plan intern 

O situaţie aparte o prezenta comerțul cu Italia şi provinciile dezvoltate 
economic. În schimbul produselor de lux (vase, bijuterii, obiecte de port, 
bronzuri) se exportau mari cantități de materii prime şi produse alimentare. 
În schimb aurul lua drumul monetăriilor imperiale fără ca Dacia să câştige 
ceva, producţia auriferă fiind monopol de stat. 

Intensitatea vieţii comerciale este atestată de marele număr de monede 
descoperite izolat sau în tezaure. Circulau denari şi mai târziu antoninieni de 
argint, diferite monede de bronz emise la Roma sau în provincii, monede de 
bronz ale oraşelor greceşti de pe litoralul dobrogean, din peninsula 
Balcanică şi din Asia Mică. În anul 245 împăratul Filip Arabul a acordat şi 
provinciei Dacia dreptul de a bate monedă de bronz, monetăria funcţionând 
probabil la Ulpia Traiana Sarmizegetusa. Emisiunile au continuat până prin 
anii 256-257. 

Rolul de frunte în comerțul Daciei îl aveau negustorii de origine orientală, 
grupaţi adesea în asociaţii. La Napoca sunt atestaţi Galatae consistentes 
municipio şi un colegiu de Asiani precum şi negustori greci şi traci. Galatae 
activau şi la Germisara, iar la Ampelum sunt cunoscuţi negustorii din 
Bithynia; la Densara (neidentificat pe teren, în zona auriferă) doi negustori 
greci înfiinţează o societate cu scopul de a împrumuta bani pe dobândă. 
Alături de orientali, activi au fost negustorii din zona renană; câte unul sunt 
atestaţi la Apulum şi Drobeta, iar o inscripție din Colonia Agrippina (Köln — 
Germania) numeşte pe unul din locuitorii săi: negotiator Dacicus. 
Negustorii originari din Dacia sunt menționați epigrafic în Dalmația. 


Concluzii. 


Se poate constata intensa viață economică a provinciei. Principalele ramuri 
economice au continuat să fie — asemeni perioadei statului dac — agricultura, 
creşterea vitelor, exploatarea bogățiilor subsolului şi a solului, meşteşugurile 
(îndeosebi metalurgia, materialele de construcții şi olăritul). Dar 
îndeletnicirile vechi au primit un nou impuls prin noile tehnologii introduse 
în toate domeniile. Meşteşugurile s-au orientat spre tipuri de produse 
aparținând lumii romane. Integrat Imperiului, comerțul provinciei se 
diversifică şi intensifică, orientându-se spre schimbul de produse cu alte 
provincii, inclusiv Roma. Toate determină o înfloritoare şi neîntreruptă viață 
economică. 

VIAŢA SPIRITUALĂ PROVINCIALĂ 


Studiul spiritualității romane provinciale reprezintă studiul componentelor 
fundamentale ale procesului de romanizare într-o provincie. El presupune 
existența unei numeroase populații romanizate — sau în curs de romanizare 
—. Dacă procesul romanizării se poate surprinde în cultura materială a 
populaţiei asupra căreia se exercită, procesul nu se desăvârşeşte decât atunci 
când se extinde asupra vieții spirituale. El va fi încheiat atunci când 
romanizarea a triumfat şi în viața spirituală. De aceea, cunoaşterea vieții 
spirituale a provinciei Dacia reflectă gradul atins de romanizare în această 
provincie — consecință a integrării coloniştilor şi autohtonilor provinciei în 
lumea romană, premisă a procesului de etnogeneză românească. 


Însuşirea limbii latine, manifestări literare şi cunoştinţe 
ştiinţifice 


Însuşirea limbii latine a constituit condiţia fundamentală a procesului de 
romanizare. Cele 3.500 de inscripții latine (comparativ cu 40 greceşti şi mai 
puţin de zece în limba siro-palmyreană) indică evoluţia procesului de 
romanizare din provincie. "Latina populară" vorbită în Dacia este o limbă 
unitară. Abaterile de la limba latină clasică din inscripții sunt comune unor 
arii provinciale întinse, deci nu constituie excepţie pentru Dacia. 

Numărul relativ mare al ştiutorilor de carte indică existenţa unor şcoli, unde 
copiii erau instruiți şi învățau în limba latină. Maturii căutau dobândirea 
ştiinţei de carte pentru a putea ocupa anumite poziţii în societate. Desigur, 
învățământul era preponderent de nivel elementar. 

Indicii pentru capacitatea răspândirii romanizării prin scrierea latină le oferă 
dovezile privind practicarea scrisului cursiv în Dacia romană. Inscripţiile 
cursive au apărut în castre, oraşe şi aşezări rurale. Ele sunt pe vase (în jur de 
80 de texte, aproximativ jumătate în Dacia Malvensis, mai puţin în Dacia 
Porolissensis) şi pe țigle şi cărămizi (peste 100 de texte, majoritatea tot în 
Dacia Malvensis, cele mai puţine în Dacia Apulensis). Păstrate cele mai 
multe fragmentar, ele reprezentau: nume de persoane, exerciţii de scriere, 
epitafe funerare, jocuri, cifre etc. Când numele era scris în pasta crudă, el 
desemna meşterul producător (ori ajutoarele sale), iar când era zgâriat pe 
produsul finit — proprietarul sau destinatarul respectivelor produse (vase, 
țigle, cărămizi). Cifrele indicau litrajul (la vase) sau numărul de obiecte 
prelucrate de muncitorul (meşterul) care notează cifra. Literele de alfabet 
reprezintă exerciții de scriere. De remarcat că numele din inscripții sunt 
majoritatea latineşti (aproape exclusiv cognomina), cele greceşti sau 

orientale fiind puţine. Numele reflectă proporțiile etnice ale populaţiei 
provinciei, aşa cum apar ele şi în inscripțiile lapidare. 

Compararea tipurilor de litere folosite în inscripțiile cursive din Dacia, 
conţinutul inscripțiilor şi tipul general de scriere a permis constatarea că 
aceste inscripţii se înscriu perfect în scrierea latină cursivă din imperiu din 
secolele II-III d.Hr. În ceea ce priveşte problemele de lexic, textele întregi 
sau întregibile folosesc limba latină comună specifică zonei de la Dunărea 
de Jos a Imperiului Roman. 

Monumentele funerare conținând epitafuri (unele din ele în versuri) 
dovedesc existența unor preocupări literare. Se detaşează o pătură de 
locuitori care cunosc operele scriitorilor clasici (Homer, Ovidiu, Vergiliu), 
receptivă la curentele filosofice ale vremii. Elemente noi de rit şi ritual 
funerar (utilizarea sarcofagelor, introducerea de vase de cult în morminte, a 
monedelor-obol al lui Charon etc.), credințele despre "lumea umbrelor" se 
reflectă în inscripțiile funerare. Textul unei inscripții de la Tibiscum indică 
elemente de simbolism sideral de origine stoică: pământul ține trupul, 
numele (este pe) piatră iar sufletul (se află) în aer. Reprezentările simbolice 
ale sufletului, ale morţii sau ale virtuţilor umane indică elementele unui 
sistem filosofic şi etic al celor care au dedicat monumentele (uneori şi 
supravieţuiri ale spiritualităţii autohtonilor). 

Dintre ştiinţe, se remarcă cele din domeniul juridic, matematic şi medical. 
Instituţiile juridice şi modul lor de funcţionare se reflectă îndeosebi în 
elementele de drept succesoral (testamente) şi al contractelor (a se vedea 
capitolul privind dreptul roman în Dacia). 

Cunoştinţele matematice erau indispensabile în activitatea economică 
(tranzacţii etc.) şi arhitectonică (construcții). Ele aveau şi caracter sacru, 
astronomia şi matematica slujind calculării timpului şi prezicerii viitorului. 
Practicarea medicinei este ilustrată de monumentele şi templele închinate 
zeilor Aesculap şi Hygeea (vezi capitolul privind religia) drept mulțumire 
pentru vindecarea dedicatului sau unor apropiați ai săi. Cunoştinţele 
medicale şi de igienă corporală sunt dovedite de utilizarea apelor termale de 
la Germisara (Geoagiu) şi Aquae (Băile Herculane), existența numeroaselor 
băi publice (therme) dar mai ales menționarea în inscripții a unor medici şi 
descoperirea pe cale arheologică a unor instrumente chirurgicale. 


Arta 


Conceptul de artă provincială se referă la producția artistică realizată în 
provinciile din afara imperiului, exceptând Grecia. Ea priveşte îndeosebi 
arta produsă în provincia respectivă (Ex. arta provinciei Dacia etc.) dar şi 
importurile din centrele cu veche tradiție. Ca urmare, se poate afirma că 
"producţia artistică" a Daciei romane a avut un caracter specific, local, 

datorat multiplelor influențe pe care artiştii le primesc din zonele de 
provenienţă sau învecinate, încadrându-se însă în tiparele generale ale artei 
romane. 

Avântul economic, social şi spiritual al provinciei în noile cadre politice 
create de integrarea Daciei în imperiu a determinat dezvoltarea artistică, 
legată direct de evoluţia urbană. Construirea oraşelor provinciei a impus 
dezvoltarea nu numai a arhitecturii civile şi religioase ci, odată cu ea, a 
monumentelor sculpturale şi de decorare: statui, reliefuri, mozaicuri. 
Corespunzător evoluează plastica de lut sau metal, artele minore. 

Concepţia romană de urbanistică — având drept model Roma — repartiza 
pe zone (cartiere) principalele domenii ale vieții aşezării: viaţa publică în 
for, cea economică în for şi cartierele meşteşugăreşti, viaţa religioasă în 
zonele sacre, care cuprindeau templele, viaţa culturală în amfiteatre, teatre, 
therme. Se adăugau locuinţele private ale cetăţenilor înstăriți. Clădirile, 
străzile şi pieţele sunt decorate cu porticuri, monumente, fântâni arteziene. 
În oraşele mai importante există sisteme de canalizare şi aprovizionare cu 
apă, băi şi instalaţii sanitare, iar unele străzi sunt pavate. 

Oraşele Daciei erau aşezări menite să asigure stabilitate, siguranță şi confort 
locuitorilor. Erau dotate cu: incinte de apărare (Ulpia Traiana, Napoca, 
Drobeta, Romula, Sucidava), forumuri (Ulpia Traiana, Napoca), amfiteatre 
(Ulpia Traiana — 5.000 de locuri; Micia — amphiteatrum castrense — 
1.000 de locuri; Porolissum — 5-6.000 de locuri; Apulum — menţionat 
epigrafic), apeducte (Ulpia Traiana, Apulum, Drobeta, Romula, Potaissa), 
thermae (Ulpia Traiana, Drobeta, Micia, Slăveni, Orheiul Bistriţei, 
Bumbeşti etc.). 

Villaele suburbanae sau rusticae erau astfel concepute încât să ofere în 
mediul rural maximul de confort ocupanților lor. 

Se adăugau construcţiile cu caracter utilitar: amenajările portuare (Drobeta, 
Dierna, Micia), podurile (al lui Apollodor din Damasc fiind una din cele 
mai renumite construcţii ale epocii). 

Templele, incintele funerare şi  mausoleurile constituie principalele 
construcţii religioase. În Dacia sunt identificate arheologic peste zece temple 
(la Ulpia Traiana, Porolissum, Micia etc. — a se vedea capitolul referitor la 
religie) dedicate divinităților romane şi orientale. 

Arhitectura militară este reprezentată de castre, turnuri de pază şi 
semnalizare, precum şi de limes-urile provinciei. 

În mediul rural, arhitectura provincială cuprinde şi construcțiile de tradiţie 
dacică din aşezări: locuinţele şi amenajările gospodăreşti. 

Sculptura. Lucrările sculpturale cele mai importante au fost statuile din 
bronz sau marmură şi busturile împăraților şi membrilor familiei imperiale. 
De cele mai multe ori se păstrează doar fragmente de statui (capul ori alte 

părți anatomice). Sunt monumente şi piese sculpturale provenite din afara 
provinciei (îndeosebi monumentele din bronz) sau executate doar în 
provincie, fiind cunoscute atelierele de sculptură şi pietrărie din Dacia 
(Apulum, Napoca, Porolissum, Tibiscum), menţionarea unor dăltuitori la 
Aquae, Ulpia Traiana, Cristeşti (Mureş), chiar a unui colegium lapidarium 
la Micia. La Tibiscum se află un centru specializat în confecționarea 
tăblițelor votive dedicate cavalerilor danubieni. 

În aceste sculpturi se constată influențe occidentale şi orientale. 
Monumentele sculpturale se împart în: 

- reprezentări şi statui ale împăraţilor sau ale membrilor familiei imperiale 
şi ale unor conducători militari din provincie: statuia de marmură a lui 
P.Helvius Pertinax la Apulum; statuia ecvestră a lui Caracalla şi statuia 
mamei sale Julia Domna la Porolissum; capul lui Traianus Decius de la 
Ulpia Traiana. Monumentele sunt distruse, s-au păstrat doar fragmente 
(capul sau alte elemente anatomice). 

- sculpturile funerare feminine şi masculine (bărbați înveşmântaţi în togă). 
Se înscriu în cadrul schemelor iconografice preluate de sculptura romană din 
statuaria greacă şi difuzate în provinciile europene ale imperiului. Statuile, 
turnate din bronz, uneori aurite (Diana — descoperită la Ulpia Traiana, 
Dionysos de la Apulum, Mars şi Jupiter de la Potaissa, Venus şi Diana de la 
Ulpia Traiana, Venus de la Gilău, Jupiter Dolichenus şi Libera de la //işua 
etc.), sau din marmură — replici provinciale înfățişând diferite divinități. 
Numeroase sunt aediculaele, altarele, stelele şi medalioanele funerare 
(uneori cu reprezentarea banchetului funerar). 

Plastica de lut este întruchipată de reprezentările de zeități, după modele din 
bronz şi măştile de teracote, precum şi imitaţiile de terra sigilatta şi opaițe. 
La Ulpia Traiana Sarmizegetusa şi Apulum au fost descoperite mozaicuri, 
din care două de la Ulpia, de sec. II-III reprezintă, după modelele din Orient, 
teme din mitologia greacă: "Judecata lui Paris" şi "Priam cerând lui Achiles 
corpul lui Hector”. 


Religia în provincia Dacia 


Expresia "Mozaic de culte" reflectă extrema varietate a cultelor din 
provincie. Ele se răspândesc însă inegal ca intensitate în provincie. Anumite 
culte s-au generalizat şi formează un "grup principal" (există aproximativ 20 
de divinităţi romane considerate principale, selectate încă din antichitate). În 
Dacia, apartenenţa la acest "grup principal" de culte nu este condiționată de 
originea geografică a unui cult sau altul. Grupul formează o unitate din 
punctul de vedere al importanţei în ansamblul religiei provinciale. 
Divinităţile care formează "grupul principal" în Dacia sunt: Jupiter, Mithras, 
Liber şi Libera, Hercules, Venus, Silvanus, Diana, Aesculapus şi Hygia, 

fiecare divinitate fiind atestată de un număr de monumente. Participarea 
împreună, în alcătuirea grupului principal a unor culte cu origini diferite este 
urmarea "universalizării" credințelor. 
O sinteză a religiei romane în Dacia distinge următoarele departajări: 

ee) Cultele loialismului politic faţă de statul roman şi împărat; 


Culte din "religia romană universală” — care se 
constituie în grupul caracteristic de culte ale provinciei; 
Cultele "personale" ale unor grupuri etnice — se 


răspândesc în provincie; 

Culte care reprezintă "moda", curente religioase diverse; 

Cultele populaţiei autohtone — cu pondere redusă. 
În epoca romană, sentimentul religios al majorităţii locuitorilor lumii 
romane a suferit profunde transformări: slăbirea pietăţii, a gândirii religioase 
care, treptat, se goleşte de conţinut. Depărtarea de divinitățile civice, 
restrângerea ariei sacrului, incredulitatea sunt fenomene care-şi făcuseră 
apariţia în elenism, iar la Roma în vremea războaielor punice, făcând paşi 
repezi în ultimul secol al republicii, astfel că în primele secole ale imperiului 
scăderea religiozității (a sentimentelor sincere față de divinitate) este 
generală. Importante rămân manifestările exterioare, impuse de obiceiuri 
precise. Practicile religioase trebuiau îndeplinite cu grijă, fiind acte civice; 
zeii înşişi reclamă împlinirea riturilor tradiționale; dacă nu există dragoste 
față de zei, cu atât mai important rămâne respectul şi datoria de a le câştiga 
pacea. De aici concepția romană privind virtuțile religioase: a fi religios 
înseamnă a îndeplini cu scrupulozitate toate ceremoniile de cult. 
Se fac făgăduieli divinității în schimbul obţinerii unor funcţii sau onoruri. 
Uneori credinciosul menționează că a primit din partea divinității indicația 
de a depune ofrandă. Inscripţiile votive ale unor militari, înalți funcționari 
sau chiar personaje modeste care aspiră la diferite funcţii se înscriu în sfera 
loialismului politic înveşmântat în haină religioasă. Aici se încadrează 
dedicațiile către zeii oficiali ai pantheonului roman, protectori ai împăratului 
şi statului, dedicați pentru victoria împăratului, pentru zeii cu epitetul 
Augustus, Augusta, pentru divinităţile abstracte la modă, în sfârşit, pentru 
divinitățile venerate în mod deosebit de împăratul în viață. Poziţia socială 
ocupată sau cea spre care se aspiră constituie adevărata motivaţie a 
dedicațiilor către asemenea divinități sau pentru Domus Divina. 
Apartenența la corpul sacerdotal sau împlinirea unor funcții în colegiile 
religioase determină dedicaţiile spre divinitățile slujite. Uneori sărbătorile 
religioase constituie motivul sau, cel puțin, prilejul dedicării unor 
monumente votive. 
Contactul cu divinitatea, rugăciunea care vizează înduioşarea divinității sau, 
mai rar, operația magică care urmăreşte să impună divinității voinţa 

credinciosului, sunt cele mai obişnuite relații între om şi divinitate. 

Locuitorul Daciei romane, privit ca homo religiosus, va avea trei categorii 

de acțiuni şi atitudini, în funcție de locul unde trăia, ocupaţie, starea socială 

şi obârşia etnică; 
17. avea /arariul cu zeii săi, religia lui cotidiană, cu forme moştenite 
sau mai recent îmbrăţişate, credințele şi divinitățile sale 
protectoare, avea templul sau templele pe care cu predilecție le 
frecventa. 
18.participa la manifestările religioase oficiale publice, în măsura în 
care prezenţa îi era impusă sau şi-o autoimpunea din motive 
personale precise. 
19. privea cu respect, cu bunăvoință sau toleranţă (de la caz la caz, în 
funcție de interese şi situații) zeii vecinului, care puteau fi alții 
decât ai săi. 
Două trăsături fundamentale caracterizează religia în provincie (inclusiv 
provincia Dacia): 
ff) sincretismul, respectiv contopirea într-o singură zeitate a unor 
divinități cu atribute apropiate (Jupiter cu Zbelsurdos a 
rezultat Jupiter Zbelsurdos etc.); 

gg) interpretatio romana — adorarea divinităților locale sub haina 
celor romane cu atribute asemănătoare sau identice: Silvanus, 
Liber şi Libera, Diana, Hercule invictus etc. 

Cultul cavalerilor danubieni, de sorginte traco-dacică a fost rezultatul 

contopirii mai multor divinități. 

Divinităţile atestate epigrafic şi figurativ în provincie au următoarea 

pondere: zeii greco-romani: 73% din monumentele religioase ale provinciei 

(2.100 monumente); zeul Mithras: 10%; divinităţile siro-palestiniene: 

aproape 5%, cultele din Asia Mică: 3,8%, cultele traco-moesice: 3,6%, 

cultele egiptene: aproape 3%. 

În Dacia şi Moesia Inferior sunt atestate peste 130 de divinităţi, fapt 

explicabil prin originea diversă a populației. 

Pentru ilustrarea fenomenului religios din provinciile dacice, prezentăm 

succint răspândirea în Dacia a cultului imperial, a cultelor lui Jupiter, 

Silvanus, Liber şi Libera, cultele orientale (îndeosebi Mithras, Jupiter 

Heliopolitanus şi Jupiter Dolichenus”). 


Cultul imperial 


Inaugurând epoca principatului, Augustus va implica instituția imperială în 
viața social-economică şi cultural-religioasă a imperiului. Pentru susținerea 
acestei instituţii, reprezentată prin persoana împăratului şi mai târziu a 
familiei sale, Augustus se va folosi de toate prerogativele puterii, punând 

autoritatea imperială în legătură cu autoritatea zeilor. S-a conceput 
venerarea persoanei împăratului, care după moarte era ridicat în rândul 
zeilor prin formula "divus — cel trecut în rândul zeilor”. Adularea va deveni 
treptat tot mai complexă, împăratul ajungând să fie considerat zeu încă în 
timpul vieții, iar familia sa, de origine divină. 

Termenii în care au fost redactate inscripțiile imperiale oglindesc evoluția 
concepţiei despre puterea imperială. Începând cu Septimius Severus, se 
impunea în titulatura imperială termenul de stăpânul nostru "dominus 
noster", iar fiul său, Caracalla, este proslăvit ca "felicissimus fortissimusque 
princeps", în timp ce mamei sale, Iulia Domna, i se dau epitete de "mater 
sanctissimi Antonini augusti et castrorum senatusque ac patriae". 

Încă din timpul lui Hadrian, casa imperială era venerată într-un templu al ei 
la Ulpia Traiana. Inscripțiile dedicate ei încep cu formula "in honorem 
domus divinae". 

De la Traian până la Gallienus, aproape fiecărui împărat îi revin câteva 
monumente onorifice în Dacia, numărul cel mai mare înregistrându-l 
Caracalla şi Gordianus al III-lea, apoi numărul dedicațiilor scăzând brusc. 
Se mai utiliza şi formula "pro salute imperatori", prin care se ura sănătate 
veşnică împăratului. 

Prezența conducătorului statului era obligatorie în toate domeniile de 
activitate. Unitățile militare vor purta etichete ca Antoniniana, Severiana, 
Gordiana, Philipiana, iar oraşele păstrează fiecare numele împăratului în 
timpul cărei domnii a fost constituit. Pentru a sublinia devotamentul față de 
împăratul aflat la putere, unităţile militare îşi încheiau dedicaţiile epigrafice 
prin formula "devota minimi maiestatique eius" (devotată numelui şi 
maiestăţii sale). Inclusiv divinitățile încep să aibă epitete care le leagă de 
casa imperială: Apollo, Hercule, Liber, Jupiter primesc epitetul de August, 
iar divinităţile feminine Minerva, Diana, Venus, titlul de Augusta. 
Apropierea dintre împărat şi zei era realizată şi invers. De exemplu, 
împăratul Commodus apărea uneori acoperit cu blana de leu şi cu o măciucă 
în mână, imitându-l pe Hercule. 

Pentru a întreține cultul imperial a fost organizată o adevărată rețea, 
finanțată de casa imperială (ordo augustalium), deţinând temple conduse de 
augustali care, pe lângă întreţinerea cultului imperial, se implicau şi în viaţa 
economică şi religioasă a provinciei. 

Cea mai fastuoasă sărbătoare a ordinului era cea din ziua de 3 noiembrie, 
când, prin jertfe, ceremonii şi jocuri se aduceau urările şi biruinţele solemne 
împăratului domnitor. 

Sediul central al ordinului era la Ulpia Traiana, unde, în curtea palatului 
augustalilor (aedes augustalium), se găsea şi altarul principal al cultului 
imperial. 

Deşi data înălțării construcției nu poate fi precizată cu certitudine, ea a fost 
stabilită pe la mijlocul secolului al II-lea d.Hr. 

Existenţa augustalilor este atestată şi în alte oraşe (Apulum, Napoca, 
Potaissa) care se bucurau de Jus Italicum. La Drobeta, existenţa unui aedes 
augustalium este presupusă pe baza unei inscripţii închinate împăratului 
Caracalla. 

În oraşele mai mici, rolul augustalilor este luat de flamines (Micia, Dierna, 
Tibiscum). Ei sunt atestați epigrafic şi la Sarmizegetusa. 

O formă de manifestare a cultului imperial o constituie adorarea lor ca genii 
sau puteri divine (la Apulum, Sarmizegetusa, Napoca), semnificative fiind 
două dedicaţii adresate geniului lui Gordianus al III-lea la Apulum. Acestea 
nu sunt simple acte de adoraţie a împăraţilor, ci adorarea lor ca ființe divine, 
constituind o "alianță a tronului cu altarul”, potrivit concepției că "zeii sunt 
făcuţi ca să servească statul”. 


Cultul lui Jupiter 


Jupiter, tatăl zeilor, este prima divinitate oficială a statului. Trebuind să fie 
adorat peste tot unde se exercită puterea Romei, formează cu Juno şi 
Minerva triada capitolină, totdeauna prezentă în capelele castrelor şi în 
centrul oraşului. De aceea, el a fost denumit "cel prea bun şi prea mare" 
(optimus et maximus), epitet ce i se dă în cele mai multe inscripţii . 

Este zeul suprem în mitologia romană, deținând principalele atribute cereşti, 
în genere derivate din ideea de lumină şi este ocrotitorul Romei. 

Figura lui se recunoaşte după fața de bătrân senin: Jupiter încununat stă pe 
tron, poartă în mâini un sceptru şi o Victoria ce-i oferă o coroană, iar la 
picioare o acvilă priveşte spre faţa divinității. 

În Dacia, Jupiter e întâlnit în peste 250 de inscripții, la acestea adăugându-se 
numărul mare al reprezentărilor: statui şi reliefuri din piatră, statuete din 
bronz. Caracterul oficial al cultului său e întărit de analiza dedicanților. 
Jupiter e numit de cele mai multe ori Iupiter Optimus Maximus, dar poartă 
şi alte epitete, ca "fulgurator", "stator", "conservator", "vincinius" 
(protectorul răchitei), "frugifer” (aducător de roade), "sumanus" (zeul 
întunericului, al nopţii), "depulsor" (cel care-i învinge pe inamici), "pistor" 
(brutarul), "supilanis" (atotdoborâtorul), "victor" (învingătorul), "tronans". 
Ca prim zeu al Olimpului (princeps) şi al imperiului, Jupiter are cele mai 
multe epitete în inscripţii şi apare asociat cu multe alte divinităţi. Altarele 
închinate lui IOM, Juno Regina şi Minerva la Sarmizegetusa, 
Apulum şi Napoca ar putea constitui un indiciu pentru existența în aceste 
trei oraşe a câte unui capitoliu, triada capitolină fiind probabil protectoarea 
celor trei oraşe. 

Dedicaţiile au un caracter oficial prin calitatea dedicanților: magistrați, 
municipali, comandanţi de legiune, soldați din legiunea V Macedonia. 
Cultului militar al lui Jupiter îi aparține şi o mare cantitate de acvile 
modelate în piatră, metal sau argilă, cu fulgerul în gheare şi coroana în plisc. 
Cu timpul, Jupiter capătă numeroase ipostaze, definite de epitete 
corespunzătoare: Jupiter Elicius — producătorul ploii şi cel care dăruieşte 
semne miraculoase; Jupiter Vernus — diriguitorul ploilor de primăvară; 
Jupiter Tonans — autorul tunetelor; Jupiter Feretrius — cel care ia prada 
sau care învinge, care loveşte, dar şi ocrotitorul direct al copacului de care 
erau atârnate prăzile de război, luate de la duşmani: există şi o ceremonie a 
ofertei prăzilor, ca ofrandă către zei, pe o targă specială, numită "feretrum". 
Arborele consacrat lui Jupiter este stejarul, copacul pe care, în credința 
romanilor, îl lovea cel mai des fulgerul, ca semn simbolic al ordinelor 
comunicate de zeu pentru auguri. Procesul treptat de foarte larg sincretism 
realizează cele mai diferite epitete atributive: Jupiter Lapis — simbolul 
cremenei; Jupiter Propugnator — apărătorul prin luptă; Jupiter Pistor 
(brutarul), pentru că i-a sfătuit pe romani, în timpul asediului gallic, să 
arunce din cetate ce aveau mai de preţ, iar aruncarea pâinilor peste ziduri a 
fost interpretată de gali drept belşug şi forță. 

De asemenea, Jupiter e cunoscut şi sub epitetele de "Acraeus" — ipostaza 
de mare divinitate a altitudinilor montane, unde avea sanctuare speciale; 
Jupiter Capitolinus — patronul templului ce îi era consacrat pe Capitoliu. 
Cultul lui Jupiter era slujit de preoții flamini (flamines), constituiți într-un 
colegiu. 

Lui Jupiter i se dedică sărbători publice (feriae publicae), îi sunt consacrate 
toate zilele cu lună plină (idus), de asemenea, toate sărbătorile vinului şi alte 
zile. La 21 aprilie lui Jupiter, ca protector al viței de vie şi al butoaielor care 
se deschid în ziua de 23 aprilie, pentru prima dată după culesul din anul 
trecut, îi e consacrată sărbătoarea "Vinalia". 

Principalele atribute ale tatălui zeilor erau fulgerul, acvila şi sceptrul, mai 
rar patera. În secolele II-III d.Hr. el a sincretizat cu o serie de Baali 
orientali, căpătând epitetele de Dolichenus, Heliopolitanus, Turmas, 
Tavianus. 

Pasărea lui Jupiter, vulturul, turnată în argint, a fost dată ca emblemă 
legiunilor de către Marius. Ea era reprezentată cu aripile desfăcute pentru 
zbor, avea o coroniţă în plisc şi fulgerul în gheare. Soldatul purtător al 
acestui steag era numit "aquilifer” 

Reprezentând puterea statului, cultul lui Jupiter se sărbătorea la 3 ianuarie în 
castrele romane. 

În Dacia existau şi temple dedicate cultului. La Potaissa a fost indicat un 
templu de descoperirea celor cinci altare la întretăierea străzilor Cheii şi 

Bălcescu. Două din cele cinci altare erau închinate lui Jupiter. Aceste altare 
dovedesc că în zonă se găsea un templu al lui Jupiter, de fapt al triadei 
capitoline. De fapt, la Potaissa s-au ridicat cele mai multe monumente zeilor 
din pantheonul clasic greco-roman. Zeului suprem, Jupiter, i s-au dedicat 44 
de monumente (din care 40 de altare, cu inscripţie). Numai Apulum întrece 
Potaissa printre oraşele dacice în numărul de dedicaţii pentru Jupiter. 

În spaţiul Daciei, numărul taurilor dolichenieni se ridică la 5 sau la 6. 
Piesele este posibil să fi fost realizate în ateliere locale, execuţia lor nefiind 
perfectă. Piesele de la Porolissum, la care se adaugă şi o mână votivă 
dolicheniană, ne îndeamnă să credem că aici a fiinţat un posibil templu 
dolichenian. 

Aşa cum s-a observat, Jupiter, zeul suprem în mitologia romană, deținând 
principalele atribute cereşti, ocupă un loc important şi în Dacia, cultul său 
fund larg răspândit. 


Cultul lui Silvanus 


Un element remarcabil al pantheonului roman este Silvanus, zeu de origine 
italică, ce a reuşit să penetreze în majoritatea provinciilor imperiului şi care 
deţinea o paletă largă de dedicanţi din punctul de vedere al aspectului social. 
Silvanus este considerat de specialişti drept o divinitate italică străveche. 

În Dacia, Silvanus este atestat epigrafic şi prin intermediul a numeroase 
reprezentări figurative. Sunt cunoscute în jur de 100 de inscripții închinate 
lui Silvanus, iar numărul lor creşte pe măsura noilor descoperiri. Într-o 
ordine ierarhică privind numărul de inscripţii votive închinate unor divinități 
din Dacia, Silvanus ocupă locul al III-lea, după Jupiter Optimus Maximus şi 
Mithras. 

Din 78 de inscripţii mai recente, 24 provin de la Apulum, 6 de la Ampelum 
(Zlatna), 7 de la Alburnus Maior (Roşia Montană), 20 de la Micia (Veţel), 4 
de la Napoca, 4 de la Porolissum (Moigrad), 1 de la Potaissa (Turda), 6 de 
la Ulpia Traiana, 1 de la Tibiscum şi câte una din următoarele centre: 
Salinae, Sebeş, Germisara (Geoagiu Băi), Cristur, Bejan. 

Silvanus este reprezentat în 12 reliefuri în Dacia, situându-se, în ceea ce 
priveşte numărul reprezentărilor, pe locul al treilea alături de Pannonia 
Inferior, după Pannonia Superior şi Dalmația. De asemenea, există o gemă 
care provine de la Micia, care îl reprezintă pe Silvanus. 

O reprezentare statuară a lui Silvanus, provine de la Apulum (aflată în 
custodia Muzeului de Istorie a Artei din Viena), fiind vorba despre Silvanus 
Pater. Pe bază de bibliografie, mai poate fi identificat un fragment statuar al 
lui Silvanus Pater, provenind de la Napoca. 

Pentru cultul lui Silvanus, atestările de temple sunt extrem de rare, situație 
care poate fi întâlnită şi în provincia Dacia. 

La Ulpia Traiana a fost dezvelită în anul 1976, la S-E de amfiteatrul şi la 
circa 50 m distanță de zidul oraşului, o clădire care, pe baza inventarului a 
fost identificată cu templul lui Silvanus. Atribuirea templului s-a realizat pe 
baza unui ex voto (pe care sunt reprezentaţi Silvanus şi nouă Silvanae). 
Templul presupus al lui Silvanus este unul din puținele temple cunoscute 
pentru acest zeu. Unii specialişti îşi manifestă rezervele în atribuirea 
edificiului practicării cultului lui Silvanus. 

Referitor la alte edificii de cult închinate lui Silvanus, nu există încă dovezi 
arheologice. Există însă o inscripție la Apulum, închinată lui Silvanus 
Sanctus, care pomeneşte de refacerea din temelie a unui templu închinat 
probabil acestuia. 

Adorarea lui Silvanus se realiza izolat, de către fiecare individ, în jurul unui 
altar amplasat în propria casă. O situație similară este întâlnită la 
Carnuntum, în casa numărul 6 fiind surprins un astfel de lăcaş de cult. 
Demn de remarcat este faptul că în Dacia sunt cunoscute altare închinate lui 
Silvanus Domesticus la Apulum, care prezintă în partea superioară un 
orificiu, realizat probabil în vederea lbaţiilor. Din acelaşi centru provine un 
altar închinat lui Silvanus, ridicat de Ammius Valens, altar care în partea sa 
superioară prezintă o adâncitură care servea, probabil, libaţiilor. 

Practicarea cultului lui Silvanus nu era aşadar legată de existența unor 
temple, el desfăşurându-se după caz, în natură. 

Cultul lui Silvanus reprezintă unul dintre cele mai populare culte din Dacia 
romană, cunoscând cea mai puternică răspândire în Dacia Superior. 
Pătrunderea cultului în Dacia s-a produs dinspre Italia, prin filieră 
pannonică, existând însă şi dovezi ale influenței dalmatine, cu precădere în 
iconografia zeului. 

La practicarea cultului participau reprezentanţi ai tuturor categoriilor sociale 
deşi, de multe ori, Silvanus a fost considerat prin excelență un zeu protector 
al celor săraci. 


Cultul lui Liber şi Libera 


Liber Pater — din latină libare "a stropi, a jertfi, a gusta" — este un zeu 
italic al sporului, al înmulțirii, de obicei fiind asociat cu zeița Libera, 
ambele, zeități plebee. Sărbătorile consacrate se numeau Liberalia şi erau 
originare din Latium. Un sanctuar roman de pe Aventin (construit de 
arhitecți greci în 494 î.Hr.) era închinat unei triade rurale, adorată de plebei: 
Ceres, Liber şi Libera; triada avea scopul de a se opune triadei aristocratice 
Jupiter, Juno, Minerva. Liber Pater devine apoi patronul oraşelor libere 
(cetăți autonome), probabil şi datorită consonanţei fonetice între Liber şi 
Libertas (libertate). Mult mai târziu, Liber Pater a fost identificat cu 

Bacchus, iar Libera cu Proserpina. Sărbătoarea Libreralia (17 martie) era un 
soi de carnaval, cu măşti din scoarță de copac şi din frunze. 

Răspândirea cultului lui Liber ca zeu protector al viței de vie, al vegetației, 
dătător de roade pământului şi de forţe omului, zeu al universului şi al 
morții, o ultimă ipostază sub care apare, este ilustrată de numărul relativ 
mare al inscripţiilor şi reprezentărilor figurate descoperite în diverse aşezări 
ale provinciei de la Dunăre. 

Dezvoltarea în Dacia a cultului celor două zeități este în strânsă legătură cu 
marea răspândire a acestui cult în epoca imperială, apoi cu existenţa 
asociaţiilor lui Liber-Dionysos, originare din Asia Mică. 

Între zeitățile adorate de cetăţenii metropolei Daciei romane, la loc de cinste 
se află Liber Pater şi perechea sa Libera. Dovada cea mai concludentă o 
constituie însăşi descoperirea din 1974 a templului închinat lui Liber, a 
câtorva inscripții şi a numeroase reprezentări. 

Din cele 44 de inscripții din Dacia, care se cunosc, dedicate lui Liber şi 
Libera, 3 provin de la Sarmizegetusa, două fiind inscripţii pe reliefuri şi una 
fiind pe un altar. Capitala Daciei romane ocupa locul patru după Turda 
(Potaissa), Alba Iulia (Apulum) şi Veţel (Micia). Săpăturile efectuate aici în 
ultimii ani au scos la iveală încă 9 inscripții, dintre care 6 sigure şi 3 
probabile, plasând astfel Sarmizegetusa alături de Turda. 

În Dacia se cunosc 157 de reprezentări aparţinând lui Liber-Dionysos şi 
acoliților săi, dovadă a popularității de care zeul se bucura: Sarmizegetusa se 
situează cu douăzeci şi două de reprezentări pe primele locuri, alături de 
Romula (Reşca), Apulum (Alba Iulia) şi Potaissa (Turda). 

Lucrate din marmură, piatră, teracotă şi bronz, reprezentările se încadrează 
cronologic în sec. II-III. Opere ale meşterilor locali, piesele sunt realizate 
artistic diferit, priceperea acestor meşteri indicând intensa activitate 
meşteşugărească din centrele economice ale Daciei. 


Cultul lui Aesculap şi al Hygiei 


Dintre divinitățile de origine greacă ale pantheonului roman, de o răspândire 
mai mare s-au bucurat în Dacia zeii sănătăţii Aesculap şi Hygia, cărora li se 
ridică numeroase altare votive, peste 80 de inscripţii şi reliefuri votive 
(cărora li se adaugă şi câteva geme) din care menţionăm cele descoperite la 
Săcelu (Gorj), Băile Herculane, Ulpia Traiana Sarmizegetusa, Germisara, 
Ampelum, Napoca, Porolissum, Hoghiz şi îndeosebi Apulum, de unde provin 
23 de altare dedicate celor doi zei, precum şi două temple la Apulum şi 
Ulpia Traiana. 

Majoritatea dedicanţilor din inscripțiile pentru Aesculap şi Hygia sunt de 
origine romană, italică şi mai rar greco-orientală. Ei sunt oameni politici, 
militari, funcționari, meşteşugari bogaţi, dar şi sclavi. 

La Apulum, templul celor doi zei era loc de pelerinaj şi tratament pentru 
bolnavi, după cum indică descoperirea unor instrumente medicale folosite în 
operaţii uşoare, a unei ştampile-rețetă cuprinzând patru remedii 
oftalmologice şi a unei inscripţii exprimând recunoştinţa pentru recăpătarea 
vederii în acest sanctuar, a unui veteran, C. Iulius Frontanianus, care 
activase în Legiunea V Macedonia. 

Zeii aveau la Apulum un sanctuar renumit, pentru înfrumusețarea căruia se 
ridicau porticuri lungi de 30-40 de picioare. Există două table votive care ne 
vorbesc de cele două porticuri ridicate, unul de către un augustal al 
municipiului Septimium Apulense şi altul de către un decurion al 
municipiului Apulum. Cele două inscripţii datează cam din aceeaşi 
perioadă, sfârşitul sec. II - începutul sec. III (193-250). Din păcate, templul 
nu s-a păstrat. 

Preoţii asklepeionului de la Apulum se bucurau de o deosebită consideraţie 
în rândul concetăţenilor lor. De exemplu: un libert al templului, după 
eliberare devine un personaj de seamă al oraşului, intrând chiar în rândul 
augustalilor. El primea din partea consiliului orăşenesc distincția de 
ornamenta decurionalia — care se dădea onorific şi pe viaţă. 

În ceea ce priveşte cronologia templului, se presupune pe baza inscripțiilor 
că asklepeionul a luat ființă la sfârşitul sec. II, iar perioada de maximă 
înflorire a avut-o în prima jumătate a sec. III. d.Hr. 

Templul de la Sarmizegetusa a cunoscut trei faze de construcţie, 
suprapunându-se în mare măsură una peste cealaltă, faza I datându-se la 
începutul sec. II d.Hr. 

După reconstrucția din faza a treia, complexul a mai funcționat aproape un 
secol. 


Cultele orientale 


Cultele orientale sunt atestate în mediul roman încă de la sfârşitul secolului 
al III-lea î.Hr., dar răspândirea lor a fost la început lentă, redusă la câteva 
divinități micro-asiatice, siriene sau egiptene. De la sfârşitul secolului I 
d.Hr. până la începutul secolului al V-lea, afirmarea şi ascensiunea cultelor 
orientale este continuă, cu amplitudini diferite pentru fiecare cult. 

Dintre divinitățile siriene sincretizate cu prima divinitate a pantheonului 
roman, Jupiter, o mai mare importanță o are Jupiter Dolichenus (Jupiter 
sincretizat cu Baal din Dolichene). El a fost adorat ca tămăduitor al tuturor 
bolilor, dar şi ca mântuitor moral şi aducător de victorii, până când ajunge 
zeul patron al militarilor, cel care asigură sănătatea soldatului şi triumful în 
luptă. De altfel, unele statui îl şi înfăţişează în vestimentaţie militară 
romană. În unele inscripții din Dacia este asociat şi extracţiei minereurilor 
de fier. 

Alte descoperiri în Dacia, referitoare la cultul lui Jupiter Dolichenus sunt 
menţionate la Micia (un altar), la Ulpia Traiana (un dolicheum, altorelief cu 
inscripţie), Tibiscum (altar înălțat de Iulius Valentius), Pojejena de Sus 
(altar fragmentar), la Ilişua (în Bistriţa) — apare alături de Serapis — pe o 
statuetă fragmentară de bronz, în Dacia Inferioară, la Cătunele (o mână 
votivă de bronz), Drobeta (un cap de marmură dintr-o statuie a zeului), 
Amăreştii de Sus (statuie de marmură). Alături de templul de la 
Sarmizegetusa, mai are unul la Apulum. Din punct de vedere cronologic, 
monumentele se grupează în perioada împăraţilor Antonini. Dedicaţii în 
Dacia au fost: 14 făcute de militari, 6 de preoţi, 4 de negustori, 2 de 
meşteşugari. Analiza numelor dedicanţilor oferă gradul de romanizare: 
26,7% sirieni, 11,7% greci, 6% romani. 

O altă divinitate siriană răspândită în Dacia a fost Jupiter Heliopolitanus. 
Cunoscut în sec. II-III, reprezenta evoluţia cultului lui Hadat (zeu din 
localitatea Balbek din Mesopotamia). Acest zeu, Jupiter Heliopolitanus, e în 
fruntea unei triade din care făceau parte Venus Heliopolitana, Mercurius 
Heliopolitanus — echivalentă cu Hadat, Atargatis, Simios. Era un zeu al 
furtunilor şi al cerului, dar şi al grâului. Apare în aproximativ 60 de 
inscripţii greceşti şi latine. În Dacia s-au descoperit două altare cu inscripții, 
la Micia şi Sarmizegetusa. Aici apare cu epitetul de Optimus Maximus. La 
Micia altarele au fost ridicate de 2 militari. A treia dedicație a fost 
descoperită în Țara Hațegului. 

Dea Syria, preluată de romani din Siria şi preluând în noul cult alura şi 
atributele zeiţei Atargatis, pandra lui Hadad din Hieractopolis. Numele de 
Syria Dea este un apelativ, intenţionat vag pentru a nu divulga adevăratul 
nume. Apelativul devine însăşi numele zeiței şi cunoaşte în inscripții 
numeroase variante: Suria Dia, Dasuria, Lasura. 

Un loc important îl deţine zeul Mithras. Este singura divinitate de origine 
persană ce a invadat Imperiul Roman, ajungând să aibă cea mai mare 
longevitate. Cultul acestui zeu a existat şi în epoca elenistică. El s-a 
răspândit foarte mult atunci când legiunile romane s-au apropiat de Eufrat. 
La început Mithras a fost un zeu solar. El s-a născut într-o peşteră, în ziua de 
25 decembrie. În momentul nașterii sale păstorii au venit să i se închine. 
După un timp s-a înălţat la cer cu ajutorul lui Sol. După alte variante însă, 
Mithras a avut o luptă cu Sol, pe care-l va învinge, dar acesta îl va răpi pe 
Mithras şi-l va duce în carul său solar în cer. În Europa, cultul său a fost 
adus de legiunile lui Pompeius. În epoca romană, Mithras apare ca salvator 
al omenirii. El trebuie să sacrifice un taur fabulos. Tot din lumea elenistică 
este preluată dogma pregătirii sufletului pentru viața următoare. Treptele de 
inițiere în cultul mithriac sunt în număr de 7, la acest cult participând doar 
bărbaţii. Cei iniţiaţi trebuiau să păstreze secretul ritualului. În reprezentări 

acest zeu apare însoţit de doi discipoli care asistă la ritual. Animalele sale 
sacre sunt: şarpele, câinele, scorpionul. Locaşul de cult închinat acestui zeu 
se numea Mithreum. La acesta se ajungea pe o scară. În Dacia s-a descoperit 
un templu al acestui zeu, iar în Dobrogea e cunoscută peştera lui Adam. 
Toate peşterile trebuiau să fie iluminate printr-o crăpătură, pe unde să 
pătrundă raza soarelui. Apare reprezentat având sub piciorul drept capul 
taurului, iar în mâna dreaptă — pumnalul. Există şi un relief care-l 
reprezintă pe Mithras trăgând cu arcul într-o stâncă din care va ţâşni apa. 

În Oltenia sunt cunoscute 50 de monumente dedicate lui Mithras, cele mai 
importante apărând la Romula; sunt prezentate scene care arată sacrificiul 
taurului. Se presupune că aici a existat şi un templu închinat acestui zeu. În 
Transilvania prezența cultului este atestată prin reliefuri şi statui. 
Dimensiunile mici ale acestor plăci şi reliefuri nu dau posibilitatea de a 
bănui prezenţa unor grote, ci de a considera aceste piese ca ofrande. Cultul 
mitriac a avut cel mai mare rol în formarea religiei creştine, prin care începe 
decăderea acestuia, după anul 391 importanţa lui scăzând considerabil, iar în 
secolul VIII un sinod va interzice definitiv practicarea acestui cult. 

Dintre multele divinități orientale atestate în Dacia, mai amintim: 

- divinități siriene: Jupiter  Eractopolitanus, Jupiter 
Turmasgades, Baltis, Sol Invictus, Deus Acternus; 

- zei palmyrieni: Theos Hypsistos, Jupiter 
Exsuperantissimus, Bellus, Malachbellus, Iarhibolus, 
Belhamon (zeu punic adus de palmyrieni); 

- zei egipteni: Isis şi Seraphis; 

- zei microasiatici: Cybele, Attis. 

Pe lângă practicarea numeroaselor culte au existat în Dacia şi adepți izolați 
ai creştinismului. 


Răspândirea creştinismului 


Practicile religioase, orientările şi tendințele religioase cu nuanțe de 
monoteism şi universalitate din cadrul religiilor păgâne au pregătit, ca şi în 
alte ținuturi romane, ascensiunea creştinismului. S-au creat astfel condițiile 
apariției unui creştinism de factură populară, care se va manifesta îndeosebi 
în secolele ulterioare. Descoperirile arheologice din Dacia şi Moesia 
Inferior, sec. II-III dovedesc apariția în aceste zone a adepților noii religii, 
chiar în vremurile primare ale creştinismului. Sunt însă manifestări 
disparate, între hotarele statului roman. Ele nu sunt prea numeroase şi 
aparțin în general artei minore, datându-se majoritatea în a doua jumătate a 
secolului al III-lea d.Hr. Dacă nu se poate vorbi de o generalizare a noii 
credinţe în intervalul cronologic amintit, se poate aprecia însă că la acea 
vreme, în cele două provincii existau nu numai creştini izolaţi, dar şi nuclee 

de credincioşi. Este valabil îndeosebi pentru Dobrogea, unde comunitatea 
devenise o realitate, modul de existenţă a adepților noii religii. Faptul este 
atestat şi documentar, prin acte de martiraj ale creştinilor căzuţi în vremea 
lui Dioclețian, reflectând o organizare ierarhică creştină aici înainte de 
edictul de la Milan (313), prin menționarea lui Evanghelius, episcop de 
Tomis, purtător al sfintelor lui Dumnezeu biserici (plural, deci mai multe 
lăcaşe de cult). 

Mici nuclee creştine au existat probabil şi în spațiul fostei Dacii, 
descoperirile creştine sau gnostico-creştine de la Romula, Potaissa, Orlea 
fiind argumente că în stânga Dunării existau "biserici" creştine. 

În spaţiul extracarpatic (dacii liberi) se poate admite prezenţa adepților noii 
religii doar după mijlocul sec. III, credincioşii respectivi provenind din 
rândurile prizonierilor luaţi de carpi şi de goți din provinciile sud-dunărene. 
Propagarea credinței s-a făcut printr-un fel de "evanghelizare celulară", o 
mişcare ce s-a întins de la o "celulă" la alta, de la un oraş la altul, marea 
religie câştigând locuitori din diverse stări sociale ale Daciei şi Moesiei 
Inferior, îndeosebi în mediul urban şi armată, mai puţin la sate. Deşi limba 
originară a cultului a fost greaca, din sec. II, în provinciile latinofone latina 
se substituie treptat acesteia, din acest moment creştinismul devenind un 
factor de latinizare. Apostolatul Sf. Andrei în Scythia dar şi al altor sfinți şi 
martiri au generat o literatură storiografică de proporţii. Menţionarea unor 
martiraje pe linia Dunării în vremea tetrarhiei indică sporirea numărului de 
credincioşi şi organizarea solidă a bisericii în Scythia (Dobrogea) dar şi în 
alte zone. Refugierea unor adepți ai religiei Mântuitorului la nordul Dunării 
a contribuit la strângerea legăturilor dintre grupurile locale şi cele de pe linia 
fluviului, punându-se bazele unor tradiții privitoare la rolul anumitor biserici 
sud-dunărene la viaţa religioasă a celor nordice (pretenţiile ulterioare 
Jurisdicționale ale unor episcopate din provinciile Moesia I, Dacia Ripensis, 
Scythia Minor etc.). 

Se poate deci afirma că începuturile creştinismului la români datează încă 
din perioada provinciei. 


Concluzii 


Instaurarea stăpânirii romane în stânga Dunării s-a soldat cu un transfer de 
civilizație de factură romană, respectiv un nou sistem de valori politice, 
morale, alte concepții artistice şi estetice, o ideologie specifică, o altă limbă 
oficială — latina, tradiţii, mentalități, credințe de altă sorginte şi cu alte 
modalităţi de manifestare. În acest mod, o bună parte a patrimoniului 
spiritual autohton a fost anihilat. În acelaşi timp însă, unele valori 
tradiționale s-au dovedit viabile, ceea ce a dat specificul romanităţii nord- 
dunărene. 

Insuşirea cultelor romane de către autohtoni a reprezentat factorul decisiv al 
romanizării Daciei, asimilarea valorilor culturii spirituale a marcat 
integrarea definitivă a geto-dacilor în universul roman. 

ISTORIA POLITICĂ A PROVINCIEI DACIA 


Informaţiile documentare, legate de evenimente care reflectau interesele 
imperiale, integrează viața politică a provinciei în istoria imperiului pe 
parcursul celor 165 de ani de existenţă, cu particularitățile politice ale 
acestui bastion în lumea barbară. Dacia lui Traian este tipul de provincie 
pacificată (provincia pacta) purtând pe monede titlul de Dacia August(i) 
Provincia. Apogeul dezvoltării sale l-a cunoscut în timpul dinastiei 
Antoninilor, denumită astfel după cel mai pacifist dintre ei, Antoninus Pius. 


Marcus Ulpius Traianus (98-117) 


Primul şi cel mai important împărat din dinastia Antoninilor a fost Marcus 
Ulpius Traianus. În timpul domniei sale imperiul a cunoscut maximul 
extinderii teritoriale (3.300.000 km) şi demografic (55.000.000 locuitori). 
Cucerirea Daciei şi transformarea sa în provincie a constituit apogeul 
politico-militar al domniei lui Traian. 

Marcus Ulpius Traianus s-a născut la 18 septembrie 52 d.Hr. în municipiul 
Italica, colonie de veterani în provincia Boetica (sudul peninsulei Iberia). 
Tatăl său pătrunde în viața publică romană în timpul domniei lui Nero. 
Având protecția filosofului Seneca, ajunge guvernatorul provinciei Boetica 
şi participă la asediul Ierusalimului. În timpul lui Vespasianus devine consul 
(aprox. 69 d.Hr.), peste zece ani ajungând guvernatorul Siriei şi deschizând 
astfel drumul fiului spre tronul imperial. 

Soldat înnăscut, viitorul împărat îşi va petrece o mare parte din viață în 
armata Siriei, ca tribun militar, apoi în cea de pe Rin, ajungând la Roma în 
timpul lui Domițian, unde va deține mai multe funcții civile. De aici pleacă 
în Spania, la conducerea legiunii VII Gemina, apoi guvernator al provinciei. 
După trei ani ajunge consul, după care va fi guvernator imperial în 
Germania Superioară. 

După moartea lui Domițian, împăratul Nerva, bătrân şi bolnav, îl adoptă pe 
Traian ca fiu şi unic moştenitor al tronului (octombrie 97 d.Hr.). Aflat în 
Germania Superioară la aflarea veştii numirii sale, proaspătul împărat nu se 
întoarce la Roma nici după moartea lui Nerva (27 ianuarie 98 d.Hr.), ci 
rămâne să consolideze sistemul defensiv dintre Rin şi Dunăre, pregătind 
planul cuceririi Daciei. 

Reîntors la Roma în vara anului 99, îşi câştigă popularitatea deoarece "se 
purta cu blândeţe față de popor şi cu demnitate în relaţiile sale cu senatul, 
era iubit de toți, dar netemut de nimeni, în afară de inamici... Nu era nimic 
în care să nu se remarce" (Dio Casius). 

Traian aduce cu el un nou program de guvernare a imperiului, neimplicând 
armata în viața politică. Deşi imperiul avea mari probleme financiare, 
programul de guvernare grandios cuprindea mari cheltuieli (războaie, lucrări 
publice, constituirea de noi legiuni, scutiri de taxe pentru populaţie). 
Consolidând liniştea internă a imperiului, Traian va favoriza dezvoltarea 
economică în toate ramurile de activitate. Soluţia pentru toate problemele 
imperiului, financiare, politice şi militare care se profilează pentru Traian 
încă de la începutul domniei a fost cucerirea Daciei. Campaniile împotriva 
Daciei au fost îndelung pregătite şi s-au soldat cu integrarea celei mai mari 
părți ale statului independent dac în imperiu (provinciile Dacia şi Moesia 
Inferior). 

În anul 107 Traian se întoarce glorios la Roma, unde şi-a serbat cu mare fast 
triumful, Senatul acordându-i încă din 105 titlul unic de "Optimus Princeps" 
(Cel mai bun împărat). 

Prada de război adusă din Dacia i-a permis lui Traian să redreseze finanțele 
imperiului, să susțină cheltuielile exorbitante pentru construirea unor 
importante monumente şi edificii, să organizeze grandioase spectacole pe 
durata a 123 de zile. 

Traian a lărgit graniţele imperiului şi prin alte cuceriri: provincia Arabia (în 
teritoriul Arabiei apusene) între 107-113; după lupte grele cu parții cucereşte 
Partia în anul 116 (luându-şi numele de Parthicus), transformând în 
provincii romane Armenia şi Mesopotamia. Numeroasele răscoale din 
teritoriile cucerite în Orient îl vor determina să încoroneze ca rege al Partiei 
un aliat al imperiului. 

Bolnav, înaintat în vârstă şi uzat de conflictele din Orient, Traian va muri în 
13 august 117 d.Hr., în timpul războiului cu parții. 

Urmaşul său Hadrianus va ocupa tronul sprijinit de văduva lui Traian, 
Plotina, care anunţă Senatul că Traian îl adoptase pe patul de moarte. 


Publius Aelius Hadrianus (117-138) 


S-a născut la 24 ianuarie 76 în oraşul Italica din provincia Boetica, unde îşi 
va petrece copilăria şi adolescenţa. Tatăl lui Hadrian este văr cu împăratul 
Traian, iar Hadrianus va fi căsătorit cu nepoata de soră a împăratului. În 
momentul în care Traian devenea împărat, Hadrian comanda o legiune. Va 
face parte din statul major în timpul războaielor dacice, remarcându-se din 
timpul luptelor. A fost unul dintre cei mai culți împărați, deținând o cultură 
universală vastă. Este caracterizat de contemporani (Vita Hadriani) astfel: 
"Vesel şi sever, amabil şi grav, pătimaş şi stăpânit, avar şi darnic, ascuns şi 
deschis, sălbatic şi blând, era întotdeauna schimbător la toate". Din cei 21 de 
ani de domnie, zece ani Hadrianus i-a petrecut călătorind prin Orient şi 
Occident, punând ordine în administrarea provinciilor, reorganizând armata, 

anihilând răscoalele din noile provincii, construind fortificaţii şi limesuri, 
restaurând monumentele înaintaşilor. Între anii 121-125 va face un lung 
traseu prin Britannia, peninsula Iberică, Orient, Grecia, Sicilia. După trei ani 
petrecuţi la Roma pleacă într-un scurt voiaj în Africa (128), apoi în Asia 
Mică (128-134), ajungând până la Ierusalim. Pe plan intern, deşi a colaborat 
cu Senatul, a aplicat politica autoritară în administrația imperiului. Astfel, în 
anul 120, împarte Italia în patru regiuni distincte, conduse fiecare de câte un 
fost consul, om al împăratului, dând astfel caracter formal administrării 
Italiei de către Senat. 

Prin politica sa economică şi legislativă a redresat tezaurul imperial şi a 
sprijinit provinciile, contribuind la procesul de romanizare şi integrare a lor 
în viaţa imperiului. Moare la 10 iulie 138, după ce îşi asigură prin adopţie 
succesiunea la tron. 

Evoluţia provinciei Dacia este strâns legată de domnia lui Hadrian: 
organizarea militar administrativă, construirea a numeroase castre şi a 
limesului alutanus, stabilitatea economică şi dezvoltarea urbană, realizate şi 
ca urmare a prezenței împăratului în provincie în două rânduri, între anii 
117-118 şi 123-124. Mult discutată de către istorici a fost intenţia lui 
Hadrian de a părăsi Dacia în perioada ce a urmat mortii lui Traian. 

În anii 117-118, în momentul în care împăratul se afla în provincie 
inspectând fortificațiile de la Dunăre, au loc răscoale şi invazii ale sarmaților 
(roxolani şi iazigi), la care participă şi daci, înfrânte cu greu de către armata 
romană. Datorită nemulțumirilor sarmaților legate de integrarea în Moesia a 
Moldovei şi Munteniei (cu păşunile de aici), Hadrian renunţă la stăpânirea 
efectivă a acestor teritorii, părăsind castrele de la Drajna de Sus, Mălăieşti şi 
Târgşor, încheind şi pace cu roxolanii. Tot acum înfăptuieşte şi prima 
reorganizare administrativă a Daciei, creând la nord de Dunăre cele două 
provincii, Dacia Superior şi Inferior. 

Cu toate că organizase mai temeinic provinciile, Hadrian — potrivit 
concepției sale militar-politice de "repliere şi defensivă" — avea inițial 
intenția să evacueze Dacia, cum informează celebrul pasaj din istoria- 
cronică eutropiană: "încercând să facă acelaşi lucru (evacuare) în Dacia, 
prietenii l-au speriat şi îndepărtat de la asemenea plan, spre a nu fi astfel 
predați barbarilor, mulți cetățeni romani...". Un istoriograf roman din 
secolul al doilea a interpretat acest proiect aproape ca pe un fapt împlinit. 
Semnificativă apare de asemenea măsura luată de comandamentul roman de 
a se demonta podeaua şi partea superioară a podului peste Dunăre, de la 
Drobeta Turnu-Severin, cu scopul de a bloca trecerea, împiedicând astfel 
pătrunderea în Moesia a cetelor de barbari năvălitori, care ar fi înfrânt 
rezistenţa din castrul de pe malul dacic al fluviului. 

S-a pretins că afirmația despre evacuarea iminentă a provinciei Dacia ar fi 
fost o simplă calomnie şi "insinuare" din partea adversarilor împăratului şi a 
istoriografiei duşmănoase, ori vreo "confuzie", unii istorici admițând că 
"intenția i-ar fi fost atribuită lui Hadrianus de către contemporanii săi, în 
urma faptului că el a retras din Dacia câteva unităţi militare”. 

Sigur este numai că Aelius Hadrianus a retras din Dacia Legiunea IV Flavia, 
pe la 117/118 (?) şi eventual câteva unităţi auxiliare, aducând în schimbul 
acestora alte formaţiuni auxiliare din Occident şi Orient, poate chiar mai 
numeroase decât cele din timpul lui Traian. 

Dar elementul cel mai deosebit în acest context este faptul că în alternativa 
retragerii totale a trupelor şi administraţiei imperiale sub presiunea puternică 
a invaziilor sarmato-dace, nu urmau să fie evacuaţi romanii, ci erau lăsaţi 
sub ocupație "barbară". Istoriografia ultimului secol a reluat acest argument 
pentru a considera că "Dacia" care ar fi intenționat să fie evacuată de către 
Hadrianus era doar Dacia Superior. 

În anii 118/119 Hadrian organizează strategic şi administrativ zona de sud- 
vest a Daciei Superioare în Dacia Porolissensis. Reorganizarea s-a făcut în 
două etape, afectându-i provinciei nou formate o armată proprie. Diploma 
de la Gherla din 123 atestă Dacia Porolissensis, creată între anii 119-123, 
aşezată fiind la nord de Arieş şi de cursul superior al Mureşului. 

Prin măsurile de ordin administrativ şi militar luate de Traian şi de Hadrian, 
Dacia a fost ferită de atacurile din afară, timp de aproape două secole, 
răstimp în care teritoriul şi populaţia daco-romană au devenit parte organică 
a istoriei imperiului. 


Antoninus Pius (138-161) 


Născut la 19 septembrie 86 în împrejurimile Romei, era descendent dintr-o 
familie nobilă, strămoşii săi deţinând înalte funcţii în stat. A moştenit de la 
bunici o însemnată avere şi posibilitatea accesului la înalte funcții. 

La vârsta de 23 de ani ajunge consul, apoi guvernator al uneia din cele patru 
provincii italice create de Hadrianus. Domnia sa de pace internă şi externă a 
reprezentat desăvârşirea pe plan politic, administrativ şi legislativ a 
guvernământului imperial. Personalitatea şi politica sa au întruchipat în 
ochii contemporanilor idealul cooperării dintre senat şi împărat (care i-a 
adus epitetul de Pius). Provinciile au cunoscut în vremea sa o prosperitate 
nemaiîntâlnită până atunci. 

Conservator în domeniul religiei, respectă vechea religie a romanilor, fiind 
însă adeptul "păcii religioase", tolerând şi celelalte religii care se 
consolidaseră în imperiu. 

Domnia lui Antoninus Pius nu a fost scutită de puternice răscoale care au 
zguduit imperiul: în Dacia între 143-157; în 155 se răscoală Iudeea; în 

Africa are de înfruntat triburile maure timp de opt ani (144-152). Treptat 
însă, aceste răscoale au fost potolite. 

La vârsta de 74 de ani, în anul 161 se stinge din viaţă, lăsând drept succesor 
pe Marcus Aurelius, dându-i de soţie pe fiica sa, Faustina Minor. 

În vremea lui Antoninus Pius au avut loc tulburări şi în Dacia, o mare 
răscoală în anul 139, în timpul căreia unele castre au fost incendiate. În anul 
143 este respinsă o încercare de pătrundere a dacilor liberi în provincie. 
Favorizată de tulburările provocate de dacii liberi, în 157 partea de nord a 
Daciei a fost afectată de o răscoală a localnicilor. 

Pentru liniştea provinciei au fost aduse alte trupe în Dacia, s-au întărit 
fortificațiile, prin reconstruirea în piatră a castrelor din nord-estul Daciei şi 
de pe Olt, acum putând să dateze începuturile construcției limes-ului 
Transalutanus. 

În perioada domniei sale a fost respins un atac al alanilor în zona Olbiei, 
romanii restabilindu-şi autoritatea în stepele din nordul Mării Negre. 


Marcus Aurelius Antoninus(161-190) 


Născut la 26 aprilie 121 la Roma, a fost asociat la domnie încă din anul 146. 
Familia sa era originară din Spania (ca şi Traian şi Hadrian) numărând 
printre strămoşi şi rude personalităţi ale vieţii publice romane. Încă din 
copilărie a manifestat interes pentru filosofia stoică, care l-a preocupat toată 
viaţa, fiind autorul unor meditații intitulate "către sine însuşi". A domnit în 
asociaţie cu Lucius Verrus, până la moartea acestuia în 169. Domnia sa a 
fost dominată de războaie, constituind începutul crizei care se va declanşa 
un secol mai târziu. 

Din cei nouăsprezece ani de domnie, şaisprezece au fost ani de război 
efectiv. Succesiv, a trebuit să facă faţă la două mari atacuri barbare în Orient 
(161-166) şi la Dunăre (166-175). După doi ani de relativă linişte (175-177) 
a izbucnit cel de-al treilea război cu barbarii, tot la Dunăre (177-180) şi pe 
care n-a putut să-l încheie datorită morții sale. 

Diplomaţia romană s-a străduit vreme îndelungată să evite conflictul cu 
neamurile barbare de pe malul stâng al Dunării, în mijlocul cărora străjuia 
ca un puternic bastion provincia Dacia. Roma nu putea duce concomitent 
două războaie, unul la Dunăre şi altul în Orient. Între populaţiile duşmane se 
află cele germanice, marcomanii, vandalii, longobarzii, quazii, lacringii, 
suevii, apoi cele sarmatice: roxolanii, alanii şi iazigii. 

Primul atac barbar s-a desfăşurat între anii 166-169. În 168 s-a încheiat pace 
cu unii dintre barbari. În 169 Marcus Aurelius porneşte o contraofensivă 
împotriva marcomanilor şi quazilor. Atacul combinat germano-sarmat din 
anul 170, îndreptat asupra Daciei şi Moesiei Superioare, le-a adus romanilor 
un mare dezastru. Marea ofensivă nord-dunăreană a împăratului a fost 

deschisă în anul 171 prin invadarea teritoriilor locuite de quazi, marcomani 
şi iazigi. În 173 legiunile au obţinut o victorie hotărâtoare, ceea ce i-a 
determinat pe quazi să ceară pace. Rezistenţa quazilor a încetat în 174, nu 
însă şi aceea a altor neamuri barbare. La sfârşitul anului 174 "bellum 
Germanicum" dus împotriva marcomanilor şi quazilor era încheiat, nu însă 
şi "bellum Sarmaticum”, cel purtat separat contra iazigilor. În momentul 
când Marcus Aurelius se apropia de izbânda finală şi era pe punctul de a 
crea două noi provincii romane: Marcomannia şi Sarmatia, s-a produs în 
Orient răzvrătirea lui Avidius Cassius. Marcus Aurelius a fost silit să 
accepte pacea cu iazigii, în toamna anului 175, când împreună cu fiul său 
Commodus a primit titlul de Sarmaticus. Apoi a fost nevoit să plece spre 
Orient împotriva uzurpatorului, care a fost ucis de propriii soldați. 

Quazii şi marcomanii suportau cu greu tratatul de pace care le fusese impus 
de Marcus Aurelius. Timp de trei ani (177-180) a avut loc un nou război cu 
marcomanii, sarmaţii şi quazii. Marcus Aurelius şi fiul său Commodus se 
deplasează la Dunăre în vara anului 178 pentru organizarea unei noi mari 
campanii, care în planurile împăratului trebuia să fie ultima şi decisivă. În 
179 romanii obțin o mare victorie. Quazii au acceptat stăpânirea romană. 
Mai rămâneau de învins marcomanii, care scăpaseră de jugul roman prin 
moartea neaşteptată a împăratului şi în urma nechibzuinţei lui Commodus, 
grăbit să încheie pacea cu orice preț, cât mai repede. Războaiele de la 
Dunăre au ocupat 12 ani din domnia lui Marcus Aurelius. 

Provincia Dacia a fost profund afectată de războaiele cu quazii şi mai ales 
cu marcomanii. Unele triburi au pătruns şi au devastat regiunea auriferă a 
Daciei, au atacat Apulum, Porolissum. Concomitent, costobocii au invadat 
dinspre vest, înaintând în Peninsula Balcanică până în Attica. Urmele acestei 
invazii s-au păstrat în Dobrogea, la Trophaeum Traiani, unde s-a descoperit 
epitaful unui triumvir căzut în lupta împotriva costobocilor. La Tomis 
autoritățile romane au consultat oracolul spre mântuirea publică, iar la 
Callatis după trecerea primejdiei s-au refăcut zidurile. Nevoit să facă 
concesii sarmaților din vest, Marcus Aurelius permite iazigilor să facă 
comerţ cu roxolanii (ramura răsăriteană a sarmaților) folosind drumurile 
Daciei. În schimb, a reorganizat apărarea Daciei şi a adus legiunea a V-a 
Macedonica în provincie. Reorganizează administrativ cele trei provincii, 
creând Concilium trium Daciarum, adunare provincială cu sediul la Ulpia 
Traiana. 

În primăvara anului 180, la 59 de ani, Marcus Aurelius moare de ciumă în 
tabăra de la Vindobora, preocupat de soarta imperiului sub conducerea fiului 
său Commodus pe care-l asemăna cu Nero, Caligula şi Domitianus. 
Conform lui Dio Cassius "pentru romanii de atunci istoria a trecut de la o 
domnie de aur la una de fier şi rugină”. 

Lucius Aelius Aurelius Commodus (180-192) 


Ultimul împărat al dinastiei Antoninilor s-a născut la 31 august 161. După 
mamă se trăgea din Hadrian, avându-l străbunic pe Traian. 

Istoricii au subliniat contrastul dintre educaţia deosebită pe care a primit-o şi 
caracterul "nedemn de rangul imperial". Încă din anul 177 a fost asociat la 
domnie de către tatăl său. După moartea acestuia şi preluarea tronului a 
încheiat războiul cu marcomanii, renunțând la proiectul lui Marcus Aurelius 
de a muta granițele imperiului pe linia Carpaţilor nordici. Între condiţiile de 
pace impuse de Commodus în anul 180 populațiilor de la nordul Daciei, Dio 
Cassius aminteşte interdicția ca burii să se apropie de hotarele Daciei 
dincolo de o linie de 400 de stadii. În timpul guvernării lui Sabianus (cca 
180) au fost supuşi 12.000 de daci liberi, cărora li s-a făgăduit pământ în 
"Dacia noastră”. Aşezaţi sub scutul stăpânirii romane, aceştia aveau situația 
social-economică a colonilor. Din anul 184 Dacia a fost iarăşi atacată de 
"barbari de dincolo”, probabil de sarmaţi. În aceste războaie şi-au dobândit 
faima guvernatorii Clodius Albinius şi Pescenius Niger, viitori împărați. 
Commodus moare la 1 ianuarie 193, asasinat de adversarii săi politici. După 
moartea sa, senatul a decretat damnatio memoriae, numele său fiind şters de 
pe monumentele publice ale imperiului. 

Odată cu moartea lui Commodus se stinge dinastia Antoninilor. Conducerea 
statului este preluată de prefectul Romei, P.Helvius Pertinax, apoi Didius 
Iulianus, până la instaurarea noii dinastii, cea a Severilor. 

Dinastia Antoninilor a însemnat pentru imperiu, ca şi pentru provinciile 
dacice un apogeu al dezvoltării. Deşi în urma cuceririi şi a răscoalelor de 
după moartea împăratului Traian provincia a cunoscut un regim de ocupaţie 
militară, treptat, dacii din cadrul provinciei s-au integrat nu numai vieții 
politice a imperiului, dar au asimilat cultura şi civilizaţia romană. 


Lucius Septimius Severus (193-211) 


Primul împărat roman născut în afara Europei, la 11.04.146, în oraşul 
Magna, pe coasta libiană a Africii, provenind dintr-o familie de rang 
ecvestru. Deţine diverse funcții publice şi militare, între 191-193 fiind 
guvernator al Pannoniei Superior. Se pare că un rol important în ascensiunea 
sa l-a avut cea de-a doua soţie, Iulia Domna. 

După moartea lui Commodus la Roma se instaurează anarhia. Pertinax este 
ucis doar după 87 de zile de domnie; tronul imperial este ocupat de 
senatorul Didius Iulians, fapt ce duce la revolta legiunilor care se răscoală şi 
îşi proclamă conducătorii împărați. Astfel armatele din Siria îl proclamă 
împărat pe Pescenius Niger, cele din Pannonia pe Septimius Severus, iar 
cele din Britannia pe Clodius Albinus. În urma războiului civil (193-197 
primăvara) Septimius Severus rămâne singur stăpânitor al Imperiului. 

Pe tot parcursul domniei sale domină autoritatea imperială, Septimius 
Severus declanşând regimul militarilor, care va duce la transformarea 
imperiului în dominat, domnia sa fiind o formă de tranziţie între principat şi 
dominat. 

În anii 197-198 va desfăşura o nouă campanie în Orient, înfrângându-i pe 
parți. Îşi va lua titlul de Parthicus Maximus şi pune bazele dinastiei 
Severilor prin ridicarea celor doi fii la rangul de auguşti. El rămâne în 
Orient până în 202, desfăşurând aici o intensă activitate administrativă. În 
anul 208 pleacă în Britannia pentru a înăbuşi răscoalele de aici. Va muri în 
această provincie la 4 februarie 211. 

Sprijinindu-se pe armată, Septimius Severus acordă atenţie provinciilor 
cărora le asigură o lungă perioadă de pace şi de relativă prosperitate. Se 
ocupă peste tot de întărirea apărării hotarelor imperiului. 

După vremurile precare din timpul războaielor marcomanice, Dacia 
cunoaşte în timpul domniei lui Septimius Severus o perioadă mai lungă de 
linişte şi de refacere economică. Activitatea economică este reluată cu 
intensitate. 

Oraşele se bucură de o nouă perioadă de înflorire. Septimius Severus acordă 
rangul de municipiu aşezărilor de la Potaissa, unde se afla sediul legiunii V 
Macedonica şi de la Porolissum, alt important centru militar în nordul 
Daciei. Poate tot el a acordat dreptul de municipiu şi oraşelor Dierna, 
Tibiscum şi Apulum, iar la Apulum se întemeiază, în jurul importantului 
castru al legiunii XIII Gemina, un al doilea oraş, municipium Septimium 
Apulense, alături de mai vechea colonia Aurelia Apulensis. 

Unora dintre oraşe, ca de pildă Drobeta, Septimius Severus le acordă rangul 
mai mare de coloniae, iar Potaissei, rangul de coloniae şi dreptul italic (Ius 
Italicum), care pune oraşele din Dacia pe aceeaşi treaptă cu cele din Italia, 
ceea ce le aducea reale beneficii. 

În timpul lui se reconstruiesc în piatră mai multe castre de pământ. Este 
foarte probabil că tot sub Septimius Severus se organizează, poate pe o linie 
de apărare menţinută încă din timpul lui Hadrian, aşa-numitul limes 
transalutanus, de la est de Olt, astfel că acum hotarul Daciei este împins 
efectiv dincolo de Olt, în Muntenia, până la linia care de la Flămânda, pe 
Dunăre, continuă fără întrerupere până în fața pasului Bran. 

Comerţul se desfăşoară într-o ambianţă cosmopolită, ceea ce, în cazul 
Daciei, presupunea o imigrație de cetăţeni şi supuşi romani, ex toto orbe 
romano, dar şi a unei populaţii dacice locale, care se romanizase chiar 
înainte de venirea romanilor, din nevoia de a comunica cu negustorii care 
vorbeau latineşte şi cu clienţii veniți să cumpere. 

Inscripțiile din această perioadă păstrează nume latineşti, aşa cum purtau 
oamenii de pe suprafaţa întregului imperiu, dar majoritatea acestor nume par 

să fi fost mai degrabă de origine italică şi din provinciile limitrofe din sudul 
Dunării şi din Pannonia. 

Consecințele deosebitei atenţii față de Dacia a lui Septimius Severus au dus 
la construirea de drumuri pentru transportul mărfurilor şi, bineînţeles, al 
trupelor, precum şi la crearea a numeroase edificii necesare administrației şi 
serviciilor publice. 

Septimius Severus a ales cu multă grijă guvernatorii Daciei, stabilind 
totodată şi garnizoane importante şi de elită între Carpaţi şi Dunăre. 
Guvernatorul Pollux Terentianus reconstruieşte la Micia băile cohortei II 
Flavia Commagenorum. Publius Septimius Geta, fiul împăratului, amintit 
într-o inscripție de la Apulum aşezată acolo de trupele sale, a ridicat la 
Potaissa, în anul 195, un edificiu în numele împăratului. Fostul consul Caius 
Iulius Maximianus ajunge şi el guvernator în Dacia şi, drept mulţumire, el 
ridică un altar împăratului la Apulum. Multe inscripții din Dacia îl amintesc 
pe guvernatorul Lucius Octavius Iulianus, în funcţie în anii 200/201, cel 
care a ridicat, întru cinstirea împăratului şi a celor doi fii, un altar la 
Germisara, închinat zeiţei Fortuna. Guvernatorul Lucius Pomponius 
Liberalis (204) a acordat daruri colegiului postăvarilor din Apulum, a 
reconstruit Templul Patriei în localitatea Micia, închinat Împăraţilor 
Neînvinşi — Septimius Severus, augustul Antoninus zis Caracalla şi 
Cezarul Geta —, nefiind uitate nici împărătesele Iulia şi Plautilla,ca şi socrul 
lui Caracalla. Tot la Apulum, un alt guvernator, Menius Surus (205) a 
înscris la temelia clădirilor numele curierilor statului său major. În Banat, la 
Băile Herculane, guvernatorul Claudius Gallus închină un altar lui Hercule, 
între anii 205-209. 

Alţi comandanţi şi funcționari în Dacia au lăsat urme prin inscripţii de tot 
felul, ca, de exemplu, legatul consular Herennius Gemellinus, procurator in 
Dacia Apulensis. Acesta provenea din rândul cavalerilor şi era pentru prima 
dată când se acorda un post atât de înalt unui membru al acestui ordin. 
Inițiativa lui Septimius Severus a avut ca scop înlocuirea senatorilor care 
ocupaseră aproape în exclusivitate posturile cele mai importante, cu oameni 
dintr-un ordin inferior, mult mai supuşi şi mai devotați împăratului. 
Inițiativa capătă mai târziu şi o formă legală, prin reforma introdusă de 
Gallienus. 

O deosebită solicitudine manifestă Septimius Severus față de trupele şi 
soldații de toate categoriile din Dacia. Armata care se găsea în Dacia în acea 
perioadă deținea 15 unități auxiliare, sub formă de alae şi cohorte, recrutate 
în Dacia printre tinerii autohtoni. Pentru a nu-i obliga pe tinerii daci la 
acțiuni împotriva propriilor familii, politica statului roman a fost aceea de a- 
i trimite să lupte în alte provincii ale imperiului. Astfel, o unitate recrutată în 
Dacia şi numită vexillatio Dacorum Parthica, a luat parte la campania 

împotriva partilor din anii 197-199, comandantul ei fiind decorat de împărat 
şi de către Iulia Domna pentru bravura sa. O altă vexillatio recrutată din 
Dacia în anul 196 a luat parte la luptele din Gallia, sub comanda lui Tiberius 
Claudianus, cu ocazia înfrângerii lui Clodius Albinus. 

În timpul lui Septimius Severus nu se cunosc lupte la hotarele Daciei. 
Liniştea care domneşte în provincie pare să fie oglindită şi de faptul că abia 
două tezaure monetare sunt îngropate în timpul lui Severus. O ştire, 
înregistrată de Dio Cassius, aminteşte de zădărnicirea pornirii unui război 
împotriva Imperiului roman, în 196, de către o populaţie din estul Daciei pe 
care el o numeşte sciți. Este vorba probabil de populaţii amestecate de la 
nordul gurilor Dunării şi a țărmului Mării Negre, care se găseau încă din 
acest timp în fierbere. Starea de nelinişte în aceste ţinuturi este oglindită şi 
de îngroparea în Moldova a cinci tezaure monetare, dintre care patru au ca 
ultimă emisie, monede din anul 196. Dar din relatarea istoricului antic reiese 
clar că incursiunea în Dacia sau în altă parte a Imperiului roman nu a avut 
loc acum. În Dacia domneşte liniştea şi aici oraşele şi templele se întrec să-i 
ridice lui Septimius Severus şi celor doi fii, asociaţi la domnie, statui , 
monumente, altare. 

Pe baza ştampilelor de pe cărămizi cu numele legiunii XIII Gemina, s-a 
ajuns la concluzia că pe timpul lui Septimius Severus a avut loc o intensă 
activitate constructivă în castrul de la Apulum, ridicându-se clădiri noi sau 
refăcându-se altele mai vechi. Dreptul de a se organiza în colegii şi de a 
avea clădiri proprii pentru întruniri chiar în castru a fost dat subofiţerilor de 
Septimius Severus în cadrul favorurilor acordate de el soldaţilor şi armatei. 
Toate aceste fapte demonstrează clar că, la sfârşitul secolului al II-lea, Dacia 
a ajuns la apogeul puterii şi importanței sale. lar dacă Septimius Severus a 
fost acuzat pentru asprimea sa, nu numai în conducerea statului, dar şi în 
eliminarea tuturor inamicilor reali sau potențiali, Dacia şi locuitorii săi au 
avut de câştigat, deoarece măsurile adoptate de împărat au contribuit la o 
mai eficientă integrare a locuitorilor provinciei în viața economică şi politică 
a imperiului. 


Marcus Aurelius Antoninus (Caracalla) (211-217) 


Fiu al lui Septimius Severus şi al Iuliei Domna, născut la Lyon, în 4 aprilie 
188, va fi desemnat în anul 196 Caesar, iar în anul 198 Augustus, devenind, 
la moartea lui Septimius Severus, împărat alături de fratele său Geta. Va fi 
numit neoficial Caracalla, după mantia soldăţească cu acest nume pe care o 
purta în campaniile militare. 

Despre Caracalla s-a scris că era "o caricatură a tatălui său", fiind considerat 
un tiran, brutal, crud şi răzbunător. Cu toate acestea, a moştenit de la 
Septimius Severus incontestabile calități militare, dorința de glorie şi ordine 

în stat. Cea mai mare parte a domniei (cinci ani din şapte) şi-a petrecut-o în 
expediții pentru apărarea şi întărirea frontierelor de la Rin, Dunăre şi în 
Orient. 

A purtat războaie în Germania şi Boetica (213) împotriva carpilor şi în 
Orient (215-217). Conducerea administrativă a imperiului a lăsat-o pe seama 
mamei sale Iulia Domna care, înconjurată de jurişti şi administratori 
capabili, a desfăşurat o activitate legislativă remarcabilă. 

Aflat în permanent conflict cu fratele său Geta, în februarie 212 reuşeşte să-l 
înlăture, punând să fie asasinat. 

Fiind preocupat exclusiv de armată, toate veniturile vistieriei s-au scurs în 
tabere militare. Ca urmare, împăratul efectuează o reformă militară, bătând 
o nouă monedă, argentus Antoninianus, în greutate de 5,45 g, dar conținând 
doar 20% argint. 

Pe plan spiritual, deşi consecvent cultelor tradiționale romane, sub influenţa 
mamei sale a sprijinit răspândirea în provincii a cultelor orientale, îndeosebi 
cele siriene. 

Tot din necesităţi financiare — nevoia creşterii numărului impozitelor — 
promulgă în anul 212 Constitutio Antoniniana prin care acordă privilegiul 
de cetățean roman tuturor locuitorilor liberi ai imperiului. 

În primăvara anului 214 părăseşte Roma pentru totdeauna, pornind spre 
Orient prin Peninsula Balcanică şi Asia Mică. 

La Porolissum, punctul cel mai nordic vizitat de împărat în Dacia s-au 
descoperit fragmentele unei mari lespezi (3,20 x 1,20 m) puse de unitatea 
militară din zonă, cu un text închinat împăratului. Pe blocul de piatră a fost 
fixată o statuie ecvestră din bronz a lui Caracalla, din care s-au descoperit 
mai multe fragmente. 

Împăratul a reorganizat garnizoanele din provincie şi de pe malul Dunării, 
trecând apoi în Tracia, spre Orient. Va fi ucis la 8 aprilie 217 într-un 
complot organizat de către praefectul pretoriului Marcus Macrinus, viitorul 
împărat (217-218). 


Marcus Aurelius Severus Alexander (222-235) 


Fiu al Iuliei Mamaea şi al lui Casius Marcianus din Cezareea Libanului, 
Severus Alexander s-a născut la Emessa, la 10 octombrie 205. Bunica sa era 
soră cu soția lui Septimius Severus, Iulia Domna. 

A venit la Roma în anul 218 şi a fost adoptat de împăratul Elagabalus (218- 
222), în anul 221 primind titlul de Caesar. A fost proclamat împărat la vârsta 
de 16 ani, în data de 11 martie 222. Noul principe fiind minor, treburile 
statului au fost conduse de către bunica (până în 226) şi mama sa şi de un 
"consiliu de regență" format din 16 senatori în frunte cu jurisconsulții 
Ulpianus, Paulus şi Modestinus. Ei au desfăşurat o politică de echilibru între 

curtea imperială şi senat. Domnia sa a fost o perioadă de avânt economic, cu 
numeroase reforme interne; s-au efectuat edificii publice (apeductul care-i 
poartă numele la Roma, a terminat templele lui Caracalla) şi s-au înlăturat 
autocratismul şi excentricităţile predecesorului său. În probleme de stat, 
împăratul şi mama sa au apelat la oameni cu experienţă în domeniu. Au 
profitat de pe urma măsurilor imperiale provinciile, inclusiv Dacia. 

O inscripţie de pe frontispiciul băilor militare de la Micia indică refacerea 
lor în timpul lui Severus Alexander. Unitatea purta numele imperial de 
Severiana Alexandrina, după numele împăratului. Acum colonia 
Sarmizegetusa devine metropolis. Aici s-a constituit conciliul provincial al 
Daciei (Concilium Daciarum Trium) care se întrunea anual. Constituit din 
delegații oraşelor şi ai districtelor rurale, prezidat de marele preot al cultului 
imperial, dezbătea diversele probleme ale provinciei, aducea elogii 
guvernatorului, îşi exprima loialitatea față de împărat, printr-o hotărâre 
consemnată într-o inscripție şi transmisă uneori acestuia. 

Împăratul a dus o politică tolerantă faţă de religiile aparținând popoarelor 
din imperiu, păstrând ataşamentul faţă de cultele oficiale, fapt de care a 
profitat creştinismul în dezvoltare, care şi-a lărgit poziţiile în toate păturile 
sociale. A eşuat în schimb în politica militară. Docilitatea totală față de 
mama sa, eşecul contraofensivei romane în Orient (231-233) şi în Gallia 
(234-235) au nemulțumit armata şi garda pretoriană față de "un tinerel fricos 
ce nu ieşea din vorba mamei". În martie 235, în tabăra militară din apropiere 
de Maintz, în Germania, împăratul, mama şi anturajul său sunt ucişi, armata 
proclamându-l împărat pe Maximinus Thrax, stingându-se astfel dinastia 
Severilor. 


Perioada 235-275 


Încă din timpul dinastiei Severilor, după Caracalla s-au înregistrat atacuri 
ale dacilor liberi şi ale sarmaților la Dunărea de Jos, astfel încât împăratul 
Maximinus Tracul, în urma luptelor cu aceste populaţii şi-a luat numele de 
Dacicus Maximus şi Sarmaticus Maximus. Dacia reprezentând o tentație 
pentru populaţiile din exteriorul imperiului, va fi în continuare atacată sub 
Gordian al III-lea (238-244) şi Filip Arabul (244-249). Un puternic atac 
carpic are loc în anul 245. Sosit în zonă, împăratul îi învinge pe carpi, 
luându-și, în 247, numele de Carpicus Maximus. Din iniţiativă imperială va 
funcționa timp de 11 ani o monetărie imperială în provincie, bătându-se 
monedă cu legenda Victoria Carpica. Invazia are însă drept consecință 
abandonarea limesului transalutan (graniţa revine pe Olt) şi îngroparea unui 
mare număr de tezaure. Se iau măsuri de consolidare a granițelor, se 
consolidează fortificațiile, se fortifică oraşele (Romula, Sucidava) din 
apropierea limesului alutan, se aduc noi detaşamente în Dacia. Un moment 

important în apărarea imperiului la Dunărea de Jos şi în Tracia (Balcani) l-a 
constituit domnia lui Traianus Decius. 

Caius Messius Quintus Traianus Decius (249-251) s-a născut în anul 195 în 
apropierea oraşului Sirminium, capitala provinciei Pannonia Inferioară. A 
avut o strălucită carieră: guvernator al celor două Mossii, apoi al Pannoniei 
Inferior şi prefect al Romei. În anul 248 respinge invaziile barbare din 
Peninsula Balcanică. Trupele pe care le comanda îl proclamă împărat. În 
bătălia de la Verona, Filip Arabul moare, Traianus Decius devenind noul 
împărat. Urmărind restaurarea principatului conform concepției lui 
Augustus, Decius a avut un program politic conservator, bazat pe 
restaurarea tradițiilor romane, aceasta explicând efortul de consolidare a 
cultelor oficiale, prin încercarea de eliminare a celorlalte culte şi îndeosebi a 
creştinismului. Pe plan militar se remarcă luptele de la Dunăre cu goții şi 
carpii. În iarna anului 249/250 se constituie la Dunăre o coaliţie goto- 
carpică. În două coloane, aliaţii atacă imperiul: o coloană trece Dunărea 
îngheţată în Dobrogea. A doua coloană, mai puternică, înaintează prin sudul 
Moldovei, pătrunde în Muntenia, trece peste limes Alutanus şi pradă Dacia 
Sudică (acum este distrus castrul de la Slăveni), iar apoi, trecând şi ea 
Dunărea, atacă cetățile Oescus şi Novae, fără a le putea cuceri fiind apărate 
de guvernatorul Moesie Inferioare, Trebonianus Gallus. Sosit în zonă cu 
trupe, Decius şi fiii săi obțin o importantă victorie lângă Nicopolis ad 
Istrum. Goţii pătrund în Tracia, îl înfrâng pe împărat şi cuceresc capitala 
provinciei, Philipopolis (Plovdiv). Pe drumul de întoarcere, în cadrul a trei 
lupte succesive, armata romană este distrusă, în luptă fiind ucis şi împăratul. 
Se pare că înfrângerea s-a datorat şi trădării lui Trebonianus Gallus, 
guvernatorul Moesiei Inferior, care se proclamă împărat (251-253). 

În timpul invaziilor goto-carpice, soarta Daciei a fost mai bună decât a 
Moesiei Inferior şi a Traciei. Cel mai mult a avut de suferit zona de câmpie 
a Olteniei, atacurile dacilor liberi fiind stăvilite, iar goții neputând pătrunde 
în podişul transilvan. Faptul se reflectă în inscripții, Decius fiind numit 
"Dacicus Maximus". La Porolissum se pun inscripții în onoarea sa, la 
Apulum este numit într-o inscripție "restitutor Daciarum". Legenda "Dacia 
Felix" de pe inscripţii constituia mai puţin o realitate politico-economică şi 
mai mult o dorință optimistă. Retragerea garnizoanelor romane de pe 
litoralul nordic al Mării Negre punea în pericol viitorul provinciilor Dacia şi 
Moesia Inferior. Sub Gallienus (253-268) continuă invaziile, împăratul 
luându-şi titlul de Dacicus Maximus. Provincia se află în situație dificilă şi 
în timpul lui Claudius II Goticull (268-270), motiv care îl va determina pe 
Aurelian să fixeze granița din această zonă a imperiului pe Dunăre. 

Lucius Domitius Aurelianus (270-275) s-a născut la 5 septembrie 214, dintr- 
o familie de origine modestă din apropierea oraşului Sirmium. Are o 

ascensiune militară remarcabilă. Este protejat de Valerianus (259-260), dar 
va complota împotriva fiului acestuia, Gallienus. Moartea lui Claudius II 
Goticul (dec ciumă) îl surprinde în luptele cu goții la Dunăre. Este 
proclamat împărat de armată, împotriva pretendentului Senatului, care va 
domni doar 20 de zile. Programul său politic corespunde situației grele a 
imperiului: alungarea barbarilor din Italia, curățirea mărilor de pirați, 
refacerea unității imperiului, reprimarea regatului Zenobiei şi a "imperiului 
gallic". Perseverenţa şi energia sa îl vor ajuta să-şi îndeplinească programul 
politic propus. A purtat numeroase războaie împotriva vandalilor în 
Pannonia, a iuthungilor în Italia, a goților şi carpilor la Dunăre. În răsărit 
(271-273) a purtat război împotriva Zenobiei, regina Palmyrei care, ocupând 
Egiptul şi Asia Mică până în Bithynia, punea în primejdie unitatea 
imperiului. În Gallia l-a învins pe Tetricus, care se proclamase împărat. 
Strălucita activitate militară desfăşurată de Aurelian de-a lungul tuturor 
frontierelor, asigurând unitatea imperiului şi disciplina trupelor i-a adus 
titlul de restitutor orbis. Nu a neglijat problemele interne ale statului, 
cunoscându-se activitatea sa legislativă şi efectuarea unei reforme monetare. 
Vedea consolidarea imperiului pe plan spiritual prin doi factori religioşi: 
cultul imperial şi o religie unică. Datorită politicii sale autoritare, sfârşeşte 
ca urmare a unui complot. 

A părăsit provincia Dacia dar, pentru a disimula pierderea, care afecta 
prestigiul politic şi militar al Imperiului, a înființat la nordul Dunării, în 
teritoriul Moesiei o provincie nouă numită Dacia, care curând va fi împărțită 
în două, Dacia Ripensis între Dunăre şi Balcani, cu capitala la Ratiaria 
(Arcar, Bulgaria) şi Dacia Mediteraneea, la nord de aceasta, cu capitala la 
Serdica (Sofia). 

RETRAGEREA AURELIANĂ 


Încetarea stăpânirii romane în Dacia constituie un important eveniment în 
istoria Imperiului roman şi prin consecințele sale a căpătat o însemnătate 
excepțională în alcătuirea, evoluţia şi dăinuirea romanităţii orientale. 
Datorită importanţei deosebite pe care o prezintă pentru istoria românească 
acest eveniment, el a fost îndelung controversat în lumea ştiinţifică. În epoca 
modernă a primit şi o încărcătură politică deosebită. Din modul în care 
cercetătorii au căutat să surprindă caracterul părăsirii oficiale a Daciei şi 
îndeosebi soarta romanităţii de la nordul Dunării şi din Carpaţi în perioada 
ulterioară retragerii, au rezultat cele două opinii contrare privind locul de 
formare a poporului român: teza continuității daco-romane în Dacia şi teza 
despre migrarea târzie a poporului român, deja constituit, din Peninsula 
Balcanică în teritoriile de la nordul Dunării. 

Deosebirea de opinie la istoricii moderni îşi are originea în faptul că ştirile 
literare antice referitoare la părăsirea Daciei sunt insuficiente, neclare şi 
contradictorii. Interpretarea altor categorii de izvoare (epigrafice, 
arheologice, numismatice) s-a făcut adesea greşit sau tendenţios, cercetarea 
fiind adesea viciată de tendințe inspirate de interese politice, fapt ce a 
tergiversat stabilirea adevărului istoric. 

Izvoarele literare cu privire la părăsirea Daciei se caracterizează prin 
exagerări şi lipsă de obiectivitate. "Istoriile cele mai vechi n-au scris ce 
vedeau, ci ce auzeau. Învăţaţii aceia de atunci, scriind şi ei numai după cărţi, 
nu şi după viaţă, au pus în povestea lor ştirea ce li s-a spus la Roma..." (V. 
Pârvan). Se impune de asemenea constatarea că istoricii antici mai 
însemnați care relatează despre părăsirea Daciei, toţi de limbă latină: Sextus 
Aurelius Victor, Eutropius, Rufius Festus, Historia Augusta, Orosius, 
Iordanes nu sunt contemporani cu evenimentul, ci mult ulterior lui. Astfel, 
Sextus Aurelius Victor, Eutropius şi Rufius Festus şi-au redactat opera în a 
doua jumătate a secolului al IV-lea (360/361, 369/370 şi 371/372), Historia 
Augusta a fost alcătuită probabil în ultimul deceniu al aceluiaşi secol, 
Orosius şi-a încheiat scrierea pe la 417, iar Jordanes îşi redactase lucrarea 
prin anii 550/551. Deci, sunt izvoare datânt dintr-o perioadă mai târzie decât 
faptele la care se referă şi prezentând un anumit coeficient de relativitate. 
Cât priveşte momentul desfăşurării acestui eveniment, sursele literare 
amintesc două părăsiri ale Daciei, una sub Gallienus, alta în timpul lui 
Aurelian. 

Aurelius Victor, Eutropius, Rufius Festus şi Iordanes vorbesc în termeni 
aproape similari de o pierdere a Daciei "amissa Daciae" în timpul lui 

Gallienus, iar apoi, fără nici o referire la cele spuse înainte, Eutropius, 
Rufius Festus şi lordanes, vorbind despre Aurelian, afirmă că acest împărat 
a retras stăpânirea romană din Dacia, termenii în care se exprimă fiind 
numai puţin diferiți. Sextus Aurelius Victor şi Orosius atribuie pierderea 
Daciei numai lui Gallienus, iar Historia Augusta pune evenimentul numai pe 
seama lui Aurelian. 

În ceea ce priveşte presupusa retragere romană din Dacia în timpul lui 
Gallienus (263-268), se observă la autorii antici care susțin aceasta o 
asemănare a frazelor care dovedeşte faptul că au copiat mai mult sau mai 
puţin precis pe un predecesor al lor, Vopiscus şi că "n-au cules ştiinţa lor 
despre părăsirea Daciei din alte izvoare, decât numai din cel arătat" (A. D. 
Xenopol). Acest autor antic, aproape contemporan cu Aurelian (aproximativ 
25 de ani după moartea împăratului Aurelian) susținea că "văzând Illyricul 
devastat şi Moesia pierdută (Aurelian) a părăsit provincia întemeiată de 
Traian peste Dunăre, Dacia, disperând de a o mai putea menţine şi a retras 
din ea armata şi pe provinciali (sublato exercitu et provincialibus). Oamenii 
luați de acolo i-a aşezat în Moesia şi a numit (noua provincie) Dacia sa 
(adică Aureliană) care acuma desparte cele două Moesii. 

Afirmațiile lui Vopiscus conțin unele contradicții flagrante, el neputând fi 
considerat un izvor sigur. El vorbeşte despre retragerea "provincialilor" din 
Dacia. Or sudul Dunării era mereu prădat şi nesigur pentru locuitorii de aici, 
deci cei veniți de la nordul Dunării nu ar fi găsit aici siguranţă în faţa 
năvălirilor barbare, deci nu ar fi avut rost mutarea locuitorilor nord dunăreni 
în sudul Dunării. Pe de altă parte, Aurelian nu i-ar fi putut adăposti pe toți 
locuitorii Daciei în Moesia. 

Se consideră de către istorici că Vopiscus nu a relatat adevărul pur. Ca izvor 
el a folosit jurnalul operațiilor militare ale lui Aurelian, deci un izvor 
"oficial", prezentând evenimentele într-o lumină favorabilă împăratului. 

În termeni asemănători, Sextus Aurelius Victor (De Caesaribus) afirmă că 
Gallenius "a pierdut dincolo de Istru ceea ce câştigase Traian". Eutropius 
(Breviarum ab Urbe condita), vorbind despre acelaşi împărat, spune că 
Dacia, pe care Traian o alipise (imperiului) dincolo de Dunăre, a fost 
pierdută atunci, (adică sub Gallienus) şi tot el, uitând parcă cele relatate cu 
puţin înainte, ne informează: "deoarece întreg Illyricum şi Moesia erau 
devastate şi pierzând speranța că va putea-o păstra, Aurelian a evacuat 
provincia Dacia, pe care o întemeiase Traian dincolo de Dunăre şi scoțând 
pe romani din oraşele şi de pe ogoarele Daciei, i-a aşezat în partea de mijloc 
a Moesiei şi pe aceasta a numit-o Dacia, care acum desparte cele două 
Moesil." 

Rufius Festus (Breviarum rerum gestarum populi Romani), referindu-se la 
"provincia" organizată de Traian "dincolo de Dunăre, pe pământul barbar", 

spune şi el că sub împăratul Gallienus Dacia a fost pierdută, iar Aurelian, 
după ce au fost strămutați de acolo romanii (translatis exinde Romanis), a 
înființat două Dacii în ţinuturile Moesiei şi Dardaniei. 

Acelaşi fapt îl relatează şi Jordanes în Romanica, 21, 7: 

"Dar Gallienus în timpul domniei sale, 1-a pierdut (pe daci), iar împăratul 
Aurelian, retrăgând de acolo legiunile (evocates exinde legionibus), le-a 
aşezat în Moesia şi într-o parte a acesteia a întemeiat Dacia Mediteraneea şi 
Dacia Ripensis, la care a alipit Dardania”. Singura deosebire relevantă este 
că expresia "Romanis" de la Rufius Festus este înlocuită la Iordanes cu 
"legionibus", fără nici o aluzie la locuitorii civili, aceasta fiind o restricție 
semnificativă pentru dovedirea continuității de locuire la nordul Dunării 
(autorul fiind originar din apropierea Daciei, de la Durostorum — V. 
Pârvan). 

"Historia Augusta" plasează evenimentul exclusiv lui Aurelian. Retragerea 
este prezentată în Vita Aureliani, cap. 39 aproape în aceiaşi termeni Şi cu 
aceeaşi explicație ca şi la Eutropius, fiind înlocuit totuşi cuvântul Romanos 
din expresia "abdustaque Romanos" ("şi scoțând pe romani") cu populos din 
expresia "abdustaque ex eo populos" ("scoțând populația de acolo" — din 
Dacia) şi fiind introdusă şi expresia "sublato exercitu et provincialibus" 
("mutând armata şi pe provinciali”), ceea ce lipseşte cu totul la Eutropius şi 
Rufius Festus, dar căreia îi corespund la Iordanes cuvintele "evocatis exinde 
legionibus" ("retrăgând de acolo legiunile") fără "provincialibus". 

În legătură cu deosebirile şi coincidenţele remarcate la aceşti autori antici, s- 
a emis ipoteza că ei ar fi folosit ca izvor şi "o colecție mai veche de biografii 
oficiale ale împăraţilor, astăzi pierdută, scrisă pe timpul lui Constantinus II 
şi cunoscută după numele istoricului care i-a stabilit existenţa, sub 
denumirea de "Istoria împărătească a lui Enmann”. 

Orosius (storiorum adversum paganos libri septem), deosebindu-se de 
ceilalți scriitori amintiți, menționează că sub Gallienus "Dacia de dincolo de 
Dunăre a fost răpită pentru totdeauna", iar despre Aurelian afirmă că 
"făcând o expediţie la Dunăre, a bătut pe goți, în lupte mari şi a restabilit 
stăpânirea romană în vechile ei granițe”. Mihail Macrea şi alți istorici 
consideră că relatarea lui Orosius (secolul al V-lea) este lipsită de interes şi 
nu se poate lua în considerare, din cauza caracterului apologet creştin al 
operei sale. Din afirmația lui nu trebuie dedus că Aurelian ar fi cucerit ceea 
ce Gallienus pierduse în Dacia, ci numai că "după alungarea invadatorilor 
din ținuturile ilirice, el a menţinut frontiera imperiului anterioară războiului 
cu goții. (a. 272). 

Pe baza acestor informații literare antice, confuze şi contradictorii, istoricii 
moderni au soluționat problema în mod diferit. Cei mai mulți, începând cu 
Th. Mommsen, susțin că Dacia a fost abandonată pe timpul lui Gallienus, 

prin anii 256 sau chiar 260 d.Hr., dar că unele zone mai bine apărate din 
sudul provinciei, mai ales din Oltenia şi Banat au fost menținute de romani 
până la Aurelian. Acest împărat roman a părăsit ultimele teritorii de la 
nordul Dunării, înființând o nouă Dacie la sudul fluviului. O astfel de 
interpretare este de fapt echivalentă cu acceptarea relatării lui Eutropius, 
Festus şi Iordanes despre părăsirea provinciei ("amissio Daciae") în două 
etape. Referitor la termenul "amissio Daciae", C. Daicoviciu considera că 
aceasta se referea la "pierderea teritoriului Munteniei şi Moldovei de sud, 
cuprinse în termenul de Dacia, în accepțiunea lui mai veche de dinainte de 
cucerirea romană". Situația creată în Dacia pe timpul lui Gallienus se 
oglindeşte în Tabula Peutingeriana, al cărei prototip ar data (pentru Dacia şi 
ținuturile de la Dunărea de Jos) dintre 250-260 sau în apropierea acestei 
date. Într-adevăr, din această hartă lipsesc părţile de est ale Daciei şi cele 
care se întind la răsărit de ea şi la nord de Dunărea de Jos, figurând însă 
celelalte teritorii ale provinciei. 

Există însă istorici care, având în vedere scrierile lui Sextus Aurelius Victor 
şi Orosius, consideră că toată Dacia a fost definitiv pierdută sub domnia lui 
Gallienus. Concepţia a fost mai des întâlnită în istoriografia mai veche 
românească, la Miron Costin (De neamul moldovenilor), stolnicul 
Constantin Cantacuzino (Istoria Ţării Româneşti), autorii demonstrând însă 
continuitatea de locuire la nord de Dunăre. 

În sfârşit, unii istorici, luând în considerare doar datele din Historia Augusta 
au preconizat o singură părăsire a Daciei, efectuată de Aurelian. De fapt, 
punându-se de acord ştirile literare cu datele oferite de izvoarele directe, s-a 
concluzionat că în timpul lui Gallienus a avut loc o retragere parțială din 
anumite teritorii (nordul şi estul Daciei transilvane). Alţii, orientându-se 
după toate ştirile literare antice, afirmă că sub Gallienus a fost retrasă 
populația civilă, iar Aurelian a evacuat armata, desăvârşind astfel 
abandonarea provinciei întregi. 

De fapt, există două tradiţii istorice în această privinţă (VI. Iliescu): prima 
vorbeşte de o evacuare totală, atât a armatei cât şi a populaţiei (fals şi 
tendenţios), a doua indică doar o evacuare parțială sau oficială (tradiția 
corectă). 

Contribuţii la clarificarea istoriei Daciei în perioada de la Traianus Decius la 
Aurelian aduc descoperirile arheologice, îndeosebi inscripţiile şi circulația 
monetară din acest interval cronologic. 

Dificultatea întocmirii unui repertoriu arheologic, numismatic şi epigrafic al 
acestei perioade de un sfert de veac este deosebită. Majoritatea materialului 
arheologic este compus din obiecte de uz gospodăresc care au evoluat puţin 
pe parcursul existenţei provinciei, cele mai multe tipuri fiind în uz şi după 
secolul al III-lea d.Hr., deci pot fi luate în considerare doar cele găsite în 

nivele stratigrafice după anul 250. Se adaugă ca dificultate perioada de 
circulație (monede) sau folosinţă (obiecte de port, podoabe) ale pieselor. 
Singurele vestigii care se pot încadra cronologic cu certitudine sunt 
inscripțiile, cele executate în această perioadă sau cele mai vechi, refolosite 
acum. 

toate piesele care au putut fi utilizate şi în perioada dată, alta restrânsă, 
incluzând doar piesele ce se pot data cu certitudine în această perioadă. 
Materialul epigrafic cunoscut atestă existența provinciei până la Gallienus. 
Perioada de refacere şi stabilitate a provinciei din vremea lui Traianus 
Decius a fost suficient ilustrată de epitetele atribuite împăratului în 
inscripțiile onorifice — "restitutor Dacorum". Este perioada în care poate fi 
datată prima etapă de construcţii şi refaceri din cadrul fazei finale a 
castrelor, tehnica şi sensul acestei activități trădând continuitatea vieții 
provinciale în tipare cunoscute. 

După moartea împăratului (252), pacea răscumpărată de Trebonianus Gallus 
asigură o perioadă de linişte provinciei: se refac drumuri (între Micia şi 
Apulum), se dezvoltă oraşele (Colonia Aurelia Apulensis). Materialul 
epigrafic (inscripțiile) indică o perioadă de tranziţie în care atribuţiile 
administrative şi de comandă sunt preluate de reprezentanți ai ordinului 
ecvestru. Situaţia se datorează creării noilor complexe provinciale de la 
Dunărea de Mijloc şi de Jos de care ţinea şi Dacia. În aceste condiţii, este 
posibil ca la conducerea fiecărei provincii să se afle de facto un agens vice 
praesidis care nu avea doar atribuţii juridice ci deţinea şi comanda efectivă 
asupra acelor trupe care la momentul respectiv nu erau concentrate sub 
comanda guvernatorului celor trei Dacii. Galllienus va desăvârşi această 
doctrină politică, nemainumind guvernatori de rang imperial. 

Domnia lui Valerian (253-259) şi Gallienus (253-268) marchează începutul 
unei noi perioade de instabilitate. Sunt presupuse conflicte cu dacii liberi în 
preajma anului 257. În cadrul luptelor pentru putere împotriva uzurpatorilui 
Regalianus, legiunile Daciei rămase fidele imperiului detaşează trupe în 
Pannonia Superior (260 toamna). În provincie atmosfera este calmă, fapt 
dovedit de inscripţiile puse acum: la Tibiscum un altar, la Potaissa se 
termină lucrările la un templu. Se aşează inscripții onorifice împăraţilor la 
Mehadia şi lui Licinius Cornelius Valerianus, nobilissius Caesar la 
Sarmizegetusa. Toate monumentele provin din prima jumătate a domniei lui 
Gallienus. După 259 se poate data cu certitudine doar altarul lui Marc(us) 
Aurel(ius) Veteranus prae(fectus) leg(ionis) XIII Gall). 

Este ultima atestare epigrafică a unui funcționar imperial în Dacia. Altarul a 
fost găsit în secolul al XVIII-lea la Mehadia sau Herculane şi titlul 
personajului ilustrează reforma lui Gallienus. Se poate presupune prezența 


~176~ 


Istoria Daciei romane 


veteranului la tratament la apele termale de la Herculane, mai mult, probabil 
că legiunea se mai afla în vechea sa garnizoană la Apulum, deci în provincie 
era linişte. Interpretarea ştampilelor târzii ale legiunii apărute la Mehadia şi 
Herculane, precum şi a ştampilei comune a legiunilor XIII Gemina şi V 
Macedonia, puse în legătură cu refacerile târzii ale castrelor de la sfârşitul 
secolului al III-lea - începutul secolului al V-lea la care au participat cele 
două legiuni permite însăşi ipoteza că praefectul legiunii a venit de la 
Ratiaria la Herculane, unde erau dislocate trupe ale legiunii. 

Statistica descoperirilor monetare indică o creştere de monedă de la 
Traianus Decius la Gallienus, pentru a cobori la Claudius II Gothicus. 
Ruptura intervine odată cu a doua parte a domniei lui Gallienus, explicându- 
se prin încetarea emiterii de monedă în Dacia în anul 256. Monede de la 
Gallienus continuă totuşi să existe în mediile militare (castre). 

Deci inscripțiile şi descoperirile monetare par a indica continuarea vieții 
normale a provinciei romane şi după Gallienus. 

Ideea abandonării Daciei de către întreaga populaţie daco-romană a fost 
respinsă de aproape toți istoricii români, care au susținut cu toţii că este 
cazul doar al retragerii legiunilor, administraţiei şi a unei minorităţi a 
populaţiei civile: "Un popor aşezat nu fuge niciodată în întregimea lui 
înaintea unei năvăliri. Numai nomazii care îşi duc viaţa în căruțele lor, 
umblând din loc în loc, se pot strămuta cu totul. Se poate oare găsi un singur 
exemplu în istorie unde un popor întreg aşezat să fi părăsit țara sa pentru a 
căuta scăpare aiurea?... Pentru ce oare să fi făcut excepție de la această 
obştească lege?" (A. D. Xenopol). 

"Condamnată de critica izvoarelor, teza unei evacuări totale a populaţiei din 
Dacia este respinsă şi mai mult de realităţile generale ale vieții omeneşti şi 
de ordinea firească a lucrurilor. Teritoriile Daciei Aureliene de pe malul 
drept al Dunării şi din Balcani nu ofereau nici întinderea, nici mijloacele de 
trai ale Daciei Traiane şi nici nu erau depopulate pentru a-i primi pe toți 
locuitorii acesteia până la ultimul om" (R. Vulpe, Considerations 
historiques autour de l'évacuation de la Dacie). 

Numeroşi alți istorici: D. Cantemir (Hronicul vechimii româno-moldo- 
vlahilor), P. Maior (storia pentru trecutul românilor Dacia), A. T. Laurian, 
A. Sacerdoțeanu etc., au remarcat faptul că locuitorii Daciei Traiane nu se 
puteau muta de pe locurile străbune într-o regiune săracă şi nesigură, cu atât 
mai mult cu cât şi la sud de Dunăre aveau loc incursiuni barbare. 

Istoricilor români li se adaugă în demonstrarea tezei continuității daco- 
romane şi numeroşi istorici şi învățați străini. Astfel, mitropolitul Stefan 
Stratimirovici de Carlovitz — contemporan cu Petru Maior — susținea cu 
justeţe la 1806: "Mărturia lui Vopiscus din această expresie «sublato 
exercitu et provincialibus» (retrăgând armata şi pe provinciali) şi a lui 

Eutropius «abductos Romanos ex urbis et agri Daciae» (luând pe romani din 
oraşele şi de pe ogoarele Daciei) cel mai bine şi probabil aşa se poate 
înțelege dacă spunem că romanii şi-au retras de acolo armata lor, toate 
garnizoanele şi toți funcţionarii care au aparținut armatei sau aşa-zis 
conducerii, şi poate pe toţi cetățenii romani care s-au distins prin proprietăți 
şi prestigiu, care au putut şi au vrut să plece. Acolo au lăsat întreaga 
prostime (vulgus ignobile colluviem) a acelui popor, care întotdeauna a 
alcătuit cea mai mare parte a locuitorilor, neputând afirma că ei (romanii) au 
retras, în afară de funcţionari, orăşeni şi familiile ilustre, şi marele număr al 
prostimii de acolo." 

Marele istoric E. Gibbon afirmă că Aurelian a retras numai armata din 
Dacia, dar că aici "a rămas, totuşi, un număr considerabil din locuitorii săi, 
care se îngrozeau mai mult de pribegie decât de stăpânul got." 

De aceeaşi părere se declara şi J. Jung care spunea că "Aurelian nu a retras 
din Dacia decât o parte din colonişti, mai ales dintre cei bogaţi, însă marea 
majoritate a populației, care cunoscuse destule greutăți în timpul stăpânirii 
romane, a continuat să trăiască sub noii stăpâni, goții." 

L. Homo, în "Essai sur le regne de l'empereur Aurélien" (p. 316-317), 
susține şi el că nu a fost posibilă părăsirea Daciei de către toată populaţia 
daco-romană. 

Un alt mare istoric, Jacques Zeiller, susține că "o plecare în masă (a 
locuitorilor) ar fi fost inexecutabilă fără război. Goţii, înaintea cărora se 
retrăgeau romanii, n-ar fi admis o evacuare a întregii populaţii civile. Dacă 
această populaţie se acomoda noului regim, Aurelian n-avea nici un motiv 
să se arate mai intransigent decât ea... Înclinăm deci a crede că Dacia n-a 
fost evacuată complet la 275." 

Numeroşi alți istorici (D. Cantemir în "Hronicul vechimii romano-moldo- 
vlahilor”, P. Maior "Istoria pentru trecutul românilor în Dacia”, A. T. 
Laurian A. Sacerdoţeanu etc.) au remarcat faptul că locuitorii Daciei Traiane 
nu se puteau muta de pe locurile străbune într-o regiune săracă şi nesigură, 
pentru că şi la sud de Dunăre aveau loc incursiuni barbare. 

Aceşti eminenți istorici (români şi străini) şi-au fondat teoriile lor cu privire 
la cine a plecat şi cine a rămas în Dacia traiană, pe afirmațiile scriitorilor 
antici. Eutropius şi Festus notează că, din Dacia au fost evacuați "romanii" 
(Romani), iar în "Historia Augusta” se spune că au plecat "armata" 
(exercitus), "provincialii" (provinciales) şi "mulțimile" (populi). Iordanes, 
însă, menționează numai retragerea "legiunilor" (legiones). Indiferent de 
felul relatării şi de terminologia folosită, indiferent de lucrările istorice mai 
vechi din care ei şi-au luat informația, de la aceşti autori rezultă că din Dacia 
a fost retrasă atât armata, cât şi o parte din populaţia civilă. 

În ce priveşte data precisă în care a avut loc retragerea stăpânirii romane de 
la nordul Dunării pe timpul lui Aurelian a fost şi continuă să fie subiectul 
unei îndelungi polemici în literatura de specialitate, evenimentul fiind 
plasat, cu excepţia anului 273, în fiecare an din domnia acestui împărat. 

Unii istorici acceptă anul 270 (Th. Bernhardt, H. Schiller şi V. Pârvan), alții 
susțin anul 271 (J. Jung, M. Macrea, C. Daicoviciu), existând istorici care 
plasează abandonarea definitivă a Provinciei carpatice la sfârşitul domniei 
lui Aurelian, în anul 275 (Br. Rappaport, L. Homo, E. Ritterling, A. D. 
Xenopol, M. Besnier, V. Christescu, R. Vulpe "data retragerii aureliene 
trebuie căutată nu spre începutul domniei, ci spre sfârşit, în 274-275"), 
considerând că totul pledează în favoarea acestei date. 

Cu toate acestea, în istoriografia românească din ultimele decenii, anul 271 
e. n. a fost acceptat în general ca dată a părăsirii Daciei. Dar, după 
numeroase cercetări, se poate afirma cu certitudine numai faptul că Dacia a 
fost abandonată de Imperiu pe timpul lui Aurelian (270-275), fără a se putea 
preciza în care an anume. După D. Protase, izvoarele literare, datele 
epigrafice şi numismatice, toate pledează pentru părăsirea Provinciei la 
sfârşitul domniei lui Aurelian (274/275). 

Indiferent de data la care a avut loc retragerea administrației romane din 
Dacia şi care a fost contextul în care s-a desfăşurat, cert este faptul că la 
nord de Dunăre a continuat să existe o populaţie daco-romană, majoritară, 
care în contact sau conviețuind cu migratorii, a format baza etnică a 
proceselor istorice desfăşurate aici ulterior. "Altoiul roman pe trunchiul 
dacic s-a dovedit rezistent şi viabil, în ciuda vicisitudinilor istorice din 
frământata perioadă a migrațiilor, din care romanitatea dacică va ieşi 
biruitoare şi capabilă de noi sinteze etnice în regiunile de la Dunăre şi din 
Carpaţi." 

DACII LIBERI ȘI RELAŢIILE LOR CU 
IMPERIUL ROMAN 


După înfrângerea regatului lui Decebal, teritoriul dacic neintegrat 
provinciilor Dacia şi Moesia Inferior vor rămâne sub controlul dacilor liberi. 


Dacii liberi din est(costobocii şi carpii) 


Soarta teritoriilor estice rămase în afara provinciei nu a fost aceeaşi pe toată 
întinderea lor. Ptolemeu, în Geografia (III, 10, 7-9) menţionează că 
provincia Dacia se mărgineşte la răsărit cu Siretul şi că regiunea dintre Siret 
şi Nistru aparține Moesiei Inferior. Cercetările au indicat faptul că regiunea 
dintre Prut şi Nistru este clientelară Romei. Deşi nu s-au făcut numeroase 
cercetări arheologice, se poate constata că această zonă nu a fost abandonată 
de populația dacă, continuând să existe aşezări şi necropole, doar 
fortificațiile fiind abandonate. Societatea locală evoluează continuu, în 
permanent contact cu lumea romană, pe tot parcursul existenţei provinciei. 
Raporturile dintre băştinaşi şi romani nu au rămas aceleaşi, ci au suferit 
treptat unele modificări. Odată cu schimbarea zonei de ocupaţie de după 
cucerire, în ținutul clientelar s-au schimbat parțial relaţiile între băştinaşi şi 
romani. Cu toate că încasează tributul şi făceau unele recrutări din cadrul 
comunităților săteşti, acestea rămâneau cu o largă autonomie şi organizare 
proprie. S-a constatat că, cultura materială a populaţiei din zona clientelară 
din sudul Moldovei era mai apropiată de cea a dacilor liberi din centrul 
Moldovei decât de civilizația romană, fapt datorat gradului ridicat al acestei 
autonomii. 

În privința dacilor din zona liberă, cercetările de la Lipiţa, Vârteşcoiu, 
Poieneşti, Moldoveni, Pădureni, Văleni, Poiana Dulceşti şi Gălineșşti aduc 
importante precizări privind cultura dacică de la est de Carpaţi. Se observă 
aici că toate aşezările sunt de factură clasică, iar necropolele, aproape în 
totalitatea lor, aparțin dacilor; doar un număr restrâns de morminte au fost 
lăsate de nomazii sarmați, descoperirile dacice şi sarmatice formând 
complexe distincte, diferenţiate cu multă claritate, cu toate împrumuturile 
reciproce ce au avut loc între ele ca urmare a contactelor dintre cele două 
populaţii. Elementele de civilizaţie romană nu apar concentrate în complexe 
ce ar putea fi definite ca romane. În schimb, vestigiile romane propriu-zise, 
ca şi elementele imitate sau inspirate după acestea se găsesc în toate 
aşezările şi necropolele dacice, uneori chiar şi în mormintele sarmatice. 
Aşezările dacice aveau o mare întindere, erau nefortificate, situate de-a 
lungul văilor, pe terasele râurilor de obicei sau pe panta mai domoală de la 

poalele dealurilor, având în preajmă terenuri agricole şi pentru creşterea 
vitelor. Locuinţele parțial îngropate în pământ sau construite la suprafaţa 
solului se aflau orânduite pe două sau mai multe şiruri, probabil de o parte şi 
de alta a uliţelor care străbăteau aşezarea de la un capăt sau altul. Printre 
cele mai intens cercetate sunt aşezările de la Văleni (com. Boteşti, jud. 
Neamţ), Băiceni (jud. Iaşi), Cucorăni (jud. Botoşani), Poiana-Dulceşti (jud. 
Neamț), Lipiţa de Sus (Republica Moldova). 

Între spaţiile dintre multe locuințe s-au semnalat şi resturi de la diferite 
anexe gospodăreşti. Între acestea sunt de menţionat vetrele şi "cuptoarele de 
copt pâine", care nu sunt altceva decât rămăşiţele unei bucătării în aer liber. 
Ambele puteau fi protejate cu pereți uşori şi chiar cu acoperiş, pentru 
aceasta folosindu-se stâlpi de lemn, stuf. De asemenea, au fost descoperite 
în număr apreciabil şi diferite gropi, în general cilindrice, uneori cotlonite, 
în umplutura cărora se găsesc de obicei şi multe resturi menajere, deşi se 
pare că destinaţia lor inițială trebuie să fi fost aceea de a adăposti rezervele 
de hrană, în special de cereale. 

Un loc important între complexele de aşezări îl ocupă atelierele 
meşteşugăreşti, din care cele mai răspândite sunt acelea de olărie. 
Constatarea că atelierele perfecționate pentru lucrat vase de lut nu lipsesc în 
nici una din aşezările mai intens cercetate dă dreptul de a susține că ele au 
existat în toate aşezările sau în marea lor majoritate, în unele din aşezări 
dezvoltându-se adevărate cartiere specializate cu ateliere de olărie. 
Inventarul de obiecte din cuprinsul aşezărilor este foarte bogat şi de o mare 
varietate. O parte din uneltele care se foloseau în agricultură: cuțite, 
brăzdare de plug, seceri, coase dar şi topoare, dălți, burghie, piese de 
harnaşament, amnare, chei, ace de cusut, undiţe folosite în diferite 
meşteşuguri şi activități gospodăreşti erau lucrate din fier. Râşniţele pentru 
măcinat boabe, de formă discoidală şi perforate la mijloc erau imitate în 
rocă locală după modelul roman. Ca obiecte din piatră foarte frecvente în 
aşezări sunt gresiile pentru ascuţit, fusoaiele din lut, precum şi greutăți 
piramidale şi conice pentru războaiele de ţesut. 

Ceramica este de două feluri: lucrată cu mâna şi la roată, într-o primă etapă 
timpurie predominând vasele lucrate cu mâna, ca apoi vasele lucrate la roată 
să preia întâietatea. Vasele lucrate cu mâna erau dintr-o pastă de proastă 
calitate, păstrând formele şi ornamentele specifice tradiționale Latene-ului 
dacic. Astfel apar oale, ceşti tronconice cu şi fără toartă, cu brâie în relief, 
alveole, crestături, proeminențe, linii orizontale sau în val incizate. 
Ceramica la roată este dintr-o pastă de calitate superioară, fină, de culoare 
cenuşie sau roşie, prezintă o varietate mai numeroasă de forme. Între 
acestea, mai frecvent se găsesc diferite tipuri şi variante de oale, vase de 
provizii, străchini, castroane, fructiere, căni, amfore şi capace, lucrate 

întotdeauna cu mare grijă şi acoperite cu angobă. Ele sunt de multe ori 
decorate în tehnica lustrului, mai ales cu numeroase combinații de linii 
drepte şi în val. 

În aşezări au mai fost descoperite şi arme (vârfuri de lance), accesorii 
vestimentare (fibule, catarame, scuturi) şi obiecte de podoabă (mărgele, 
cercei, brățări, pandantive, amulete) şi oglinzi. 

Se mai adaugă pe lângă acestea şi numeroase alte materiale de origine 
romană. Mai frecvente sunt amforele (prezente în toate aşezările, ceea ce 
demonstrează că nici una din ele nu a rămas în afara contactului cu lumea 
romană), se mai pot semnala şi alte categorii de vase precum castroanele, 
uneori chiar terra sigillata. Trebuie de asemenea amintite vasele de argint, 
de sticlă, diferite fibule, piese de harnaşament din bronz placate cu argint, 
râşniţe de tuf vulcanic, piese mici de joc de formă sferică, turnate din sticlă 
şi alte obiecte. Un loc foarte important îl ocupă monedele, ce apar ca 
exemplare izolate în aşezări sau constituite în tezaure, cuprinzând uneori 
peste 2.000 de piese. 

În privinţa necropolelor, acestea cuprind morminte de incineraţie, dar unele 
cuprind şi morminte de înhumație, găsindu-se în apropierea aşezărilor în tot 
teritoriul locuit de dacii liberi; la Văleni (comuna Boteşti, jud. Neamţ) au 
fost dezvelite 608 morminte , iar la Gălineşti (comuna Oncești, jud. Bacău) 
291 de morminte. 

Dacii practicau incineraţia, aceasta fiind o continuare firească a ritului 
tradițional, încât mormintele de incineraţie s-au găsit în număr mare în toate 
necropolele cu inventar de ceramică dacică din sec. II-III d.Hr. Există două 
tipuri de morminte de incinerație: morminte cu oase calcinate depuse în 
urne, acoperite sau neacoperite cu capac şi morminte cu oase calcinate 
depuse direct în groapă, dar fiecare variantă are multe particularități ce 
demonstrează marea variabilitate a practicilor funerare din lumea dacică. 

Pe lângă incineraţie, se mai practica şi înhumaţia. S-a stabilit caracterul 
dacic al mormintelor de înhumație de la Văleni, Poieneşti, Moldoveni, 
aducându-e argumente hotărâtoare pentru contemporaneitatea mormintelor 
de înhumaţie cu cele de incineraţie şi deci pentru apartenenţa lor dacică, cu 
toate aparențele de apartenenţă la lumea sarmatică, pe deasupra găsindu-se 
similitudini cu mormintele de înhumaţie descoperite în provincie, în ce 
priveşte detaliile de rit ale mormintelor de înhumaţie. Toate acestea arată că 
în mod cert pe teritoriul dacilor liberi cât şi al acelora aflați în provincia 
romană, în sec. II-III se practică, pe lângă incinerație şi înhumarea, arătând 
prin întinderea spaţiului cu descoperiri de morminte de înhumație, că 
obiceiul nu era de dată recentă şi nu era luat de la o altă populaţie. 
Raporturile cu sarmaţii au fost relații de împrumut reciproc cultural şi 
colaborare în politica faţă de imperiul roman. Nu se cunoaşte dacă natura 

acestor raporturi a rămas aceeaşi din perioada războaielor daco-romane şi 
până la retragerea aureliană. Se pare că sarmaţii s-ar fi infiltrat treptat în 
grupuri mici, ceea ce nu a dus la un conflict cu autohtonii. Sarmaţii n-au 
pătruns pe tot teritoriul locuit de daci. Concentrări mai mari de morminte s- 
au găsit pe cursul Răutului, Bârladului şi Jijiei. Sarmaţii nu s-au aşezat în 
câmpia Moldovei decât în zona dintre Prut şi Jijia, iar spre vest doar pe 
cursul inferior al Bahluiului, unde mai apar câteva morminte. Mai apar 
morminte şi la Broscăuţi (jud. Botoşani) şi Larga (comuna Movileni, jud. 
laşi). 

În teritoriul dacilor liberi nu au fost găsite aşezări şi necropole romane, în 
schimb s-au găsit produse romane în absolut toate aşezările şi în mormintele 
dacilor. Cele mai des întâlnite produse sunt amforele, găsindu-se depozite la 
Holboca, laşi şi Vetrişoaia. Prezenţa amforelor cu ulei de măsline sau vin în 
aşezările dacilor liberi presupune şi pătrunderea unor negustori romani în 
teritoriul lor, dar nu este exclus ca negustorii daci să fi preluat mărfurile 
chiar din centrele romane de la nordul Dunării de Jos şi de pe litoralul nord- 
pontic (Barboşi, Tyras). 

Monedele romane se găsesc de asemenea în aşezările şi necropolele dacilor 
liberi dar şi în tezaure. Pătrunderea acestora s-a făcut prin schimburi 
comerciale, stipendii, incursiuni militare în teritoriul roman, răscumpărarea 
captivilor, mercenariat. În privinţa tezaurelor de monede, ele se întind pe tot 
teritoriul dacilor liberi şi cu ajutorul lor se poate cunoaşte momentul 
apogeului puterii lor, cât şi momentele de decădere sau din nou de creştere. 
Astfel, descoperirile arheologice de până acum atestă cu certitudine unitatea 
culturii dacice din zonele neocupate de romani. Doar în privința unor 
elemente secundare se poate observa o anumită variabilitate de la o zonă la 
alta. Toate aceste deosebiri nu fac altceva decât să ofere elemente de 
diversitate firească în spațiul culturii dacice. 

Pentru diferite grupe din teritoriul est-carpatic s-au folosit denumiri cum ar 
fi "cultura Lipiţa" — pentru descoperirile de pe Nistrul superior şi "cultura 
Poienești" pentru cele din zona subcarpatică şi Podişul Central 
Moldovenesc. Gheorghe Bichir va impune pentru descoperirile de la 
Poienești termenul de "cultură carpică”. El îşi exprimă părerea că "în carpi 
trebuie văzut un trib dacic, care inițial a locuit în zona Carpaţilor răsăriteni, 
zona de la vest de Siret cuprinsă între râurile Putna şi Trotuş la sud, de apa 
Moldovei la nord şi cu timpul s-au extins treptat, aşa încât în sec. II-III d.Hr. 
a ajuns să-şi exercite autoritatea asupra celei mai mari părți din teritoriul 
geto-dacic de la est de Carpaţi. Ei, precizează autorul, s-au extins din zona 
inițială spre sud şi est, "ocupând regiunea cuprinsă între Siret şi Prut", au 
pătruns şi la răsărit de Prut până la Nistru "dar într-un număr mai mic decât 
în teritoriul dintre Siret şi Prut." 

Între populaţiile menţionate de Ptolemeu (III, 8, 3) figurează şi costobocii, 
situați în părțile de nord-est ale Daciei. Identificarea lor cu grupul de tip 
Lipiţa, este aproape unanim acceptată. 

Geograful antic Ptolemeu (III, 8, 3) aminteşte numele a 15 populații din 
Dacia de dinainte de cucerirea romană, printre care coistobocoii, 
caucoensioii, cotensioii, sensioii şi piefigoii sunt situaţi în partea de răsărit a 
Daciei. La mijlocul sec. II carpii nu apar, ei neavând un rol important în 
acea vreme; abia începând cu anul 238 sunt menționați în izvoarele scrise 
dar în sec. III, carpii ocupau un loc de frunte între celelalte populaţii dacice 
libere din regiunile est-carpatice. Autoritatea lor este recunoscută, iar 
atacurile îndreptate împotriva Imperiului Roman, la care îşi asociază uneori 
pe sarmați şi pe goți, sunt de o forță rar întâlnită, mai ales până în vremea lui 
Filip Arabul (244-249). Pentru a înlătura pericolul carpic, romanii le plătesc 
substanțiale stipendii. 

Se pot sesiza două etape importante în evoluţia societăţii dacice de la răsărit 
de Carpaţi în intervalul 106-275, fiind împărțite cronologic de evenimentele 
din jurul anului 170, care se desfăşoară pe un spaţiu mai larg şi la care 
participă şi dacii liberi. În prima perioadă stipendiile romane sunt scăzute 
deoarece după înfrângerea lui Decebal, romanii nu plăteau stipendii dacilor 
liberi, pentru moment ei nemaireprezentând un pericol. În prima perioadă 
deci, stipendiile sunt scăzute şi vor creşte odată cu creşterea puterii militare 
şi a refacerii dacilor liberi. Acum se remarcă între triburile dacilor liberi 
costobocii, despre care se cunoaşte că au organizat mai multe expediții în 
Moesia Inferior, ajungând până în Grecia. Ei stăpâneau nordul Moldovei, 
Bucovina şi zona Nistrului superior din Ucraina subcarpatică. După 170 
puterea lor militară decade, nemaifiind menţionaţi în izvoarele scrise. 

După dispariţia costobocilor din izvoarele scrise ale antichităţii (dovadă a 
scăderii puterii lor militare), apar atestaţi carpii, al căror nume, după unii 
cercetători, ar fi în legătură cu Munţii Carpaţi, iar după alţii ar deriva din 
cuvântul kar, de origine indo-europeană; sunt menţionaţi în izvoarele antice 
şi atestați arheologic la est de Carpaţi, locuind mai intens în zonele 
subcarpatice şi de podiş ale Moldovei. Constituiţi într-o puternică uniune 
tribală — în care poate au fost integrați şi costobocii — au atacat în sec. III 
şi IV Imperiul Roman, în alianță cu sarmații, goții şi alte populaţii, având 
supremaţia coaliției până la mijlocul secolului al III-lea, pe care au preluat-o 
apoi goții. Această perioadă de la 170 la 275 reprezintă a doua perioadă, 
găsindu-i pe dacii liberi cu forțele refăcute şi reorganizați în mai multe 
formaţiuni, care se vor uni la un moment dat sub autoritatea carpilor. 
Refacerea forțelor dacilor este arătată şi de descoperirile de mari cantități de 
monede ce demonstrează importanța unora din aceste formaţiuni. 

Plata stipendiilor substanțial mărite după 170, încă din vremea lui Marcus 
Aurelius, continuă pe vremea împăraţilor Commodus şi primii ani de 
domnie ai lui Septimius Severus (193-196), când cresc şi mai mult. 
Creşterea substanțială a stipendiilor reflectă recunoaşterea de către romani a 
unor prefaceri interne calitative din societatea dacică. Reforma monetară din 
imperiu şi schimbarea politicii de abordare a stipendiilor îi afectează pe 
dacii liberi, la care se înregistrează o scădere a tezaurelor. 

Pătrunderea sarmaților mai accentuată în ultima parte a acestei perioade pare 
să fie însoțită, la un moment dat, de retragerea stipendiilor; în acest sens 
sunt şi datările din această perioadă a marii majorități a descoperirilor 
sarmatice din teritoriul dacilor liberi. Depunerile şi complexele arheologice 
din aşezările şi necropolele dacice aparținând acestei etape sunt mai 
consistente şi au un inventar bogat şi variat. Produsele romane apar în 
cantități mult mai mari şi mai diversificate în comparație cu etapa 
precedentă. Obiectele de lux, cum ar fi paharele de sticlă ori podoabele de 
argint lucrate în tehnica filigranului, au acum o largă răspândire; apare 
evidentă astfel prosperitatea tuturor aşezărilor. 

În noua situaţie creată de apariţia goților şi problemele pe care le pun aceştia 
stăpânirii romane, istoria dacilor liberi intră într-o nouă fază, cuprinsă în 
intervalul de timp de la retragerea aureliană, 275, până la invazia hunilor, 
376. În această perioadă, puterea militară şi supremaţia sau mai bine zis 
rolul de conducător al uniunii de triburi din estul Carpaţilor, pe care îl 
avuseseră până atunci dacii liberi, va fi luat de noii veniţi, goții, care îşi vor 
impune supremaţia în zonă. 

Zona de la nord de Dunăre, din sudul Moldovei va fi părăsită şi ea în 
momentul acțiunii generale de repliere pe aliniamentul Dunării în perioada 
Gallienus-Aurelianus. 

Această retragere treptată a avut importante urmări pentru teritoriul dacic 
est-carpatic, deoarece dispare zona de ocupație şi clientelară, cât şi graniţa 
ce le despărțea, populaţia dacilor liberi intrând într-un contact direct cu 
modul de viaţă roman, prin pătrunderea de elemente dacice în teritoriul 
abandonat sau grupuri de daci liberi care s-au instalat aici. Schimbul treptat 
de populaţie între zone (populaţie gata romanizată trecând în teritoriul 
dacilor liberi şi invers), contribuind la o restructurare etnică în teritoriile 
dacice răsăritene, aducându-şi aportul la extinderea aici a romanității. 
Retragerea aureliană va fi folosită de goți pentru a pătrunde pe o mare parte 
a teritoriului dacic, în timp ce forța militară şi politică a dacilor liberi scade. 
Consecința este constituirea complexului cultural Sântana de Mureş. 
Restructurarea nu se realizează însă prin înlocuirea unei populaţii vechi cu 
alta nou venită, ci printr-un adaos de populație de altă etnie. 

Dacii liberi din Muntenia 


Începând cu domnia lui Augustus, împărații romani s-au străduit să 
întărească paza frontierelor, creând, de-a lungul lor, în teritoriu duşman 
(acolo unde zona s-a pretat unei astfel de măsuri) — politica "spațiului de 
siguranță” — practicată de romani şi la Dunărea de Jos din ordinul lui 
Augustus. Sextus Aelius Catus transferă la sud de Dunăre 50.000 de geți. La 
mijlocul sec. I d.Hr. legatul Moesiei Tiberius Plautius Silvanus Aelianus 
transferă şi el la nord de Dunăre peste 100.000 de geţi (cifră exagerată). 
Pornind de la aceste informaţii, unii istorici (A. Alföldi) considerau că 
Muntenia a fost golită de populație şi că în locul geților au pătruns sarmaţii 
roxolani. Dar nu s-au descoperit în Muntenia şi Câmpia Română morminte 
sarmatice anterioare sec. II d.Hr., iar populația geto-dacă, trăind în zona 
colinară, a început după 106 să se extindă treptat şi în zona de câmpie, mai 
puţin locuită în urma depopulărilor practicate de romani în sec. I. Pe teren se 
pot vedea uneori consecinţele politicii de siguranță: în vremea lui Augustus 
sunt abandonate dave din Câmpia Dunării (Zimnicea, Popeşti); în vremea 
lui Plautius Aelianus este afectată linia Tirosul (Prahova)-Mătăsari 
(Dâmboviţa), afectând nordul Moldovei şi Basarabiei. Distrugerea aşezărilor 
s-a făcut prin incendiere, deci transferul s-a făcut prin împotrivirea dacilor. 
Geto-dacii au revenit pe fostele meleaguri începând probabil chiar cu epoca 
lui Traian, când teritoriul Munteniei şi sudul Moldovei au fost înglobate la 
Moesia Inferior (101-117). Din papirusul Hunt (datat în anii 105-106) 
rezultă că soldații cohortei I Hispanonum veterana, cu detaşamente la 
Piroboridava (Poiana - Sudul Moldovei) şi Buridava obțineau periodic 
tributul de grâne din teritoriu, tribut care se putea obține doar de la geto- 
daci, agricultori sedentari din zonă. Cu atât mai mult cu cât sarmaţii, nomazi 
în acel moment, au pătruns în Moldova după 105-106, iar în Muntenia abia 
după 117-118. Ei s-au limitat la zonele de şes, cele mai numeroase 
descoperiri sarmate făcându-se în sud-estul Munteniei (Bărăgan), unde în 
necropole sarmate s-a descoperit ceramică dacică, atestând şi prezenţa 
localnicilor în zonă. 

Deci sarmații vor convieţui cu autohtonii, influențându-se reciproc. 

Istoria Munteniei în vremea provinciei Dacia se rezumă la sforțările făcute 
de imperiu pentru menţinerea acestor teritorii sub supravegherea sa. 
Continuare a politicii de siguranță, începând cu Traian se vor construi castre 
în zona subcarpatică (Drajna de Sus, Mălăieşti, Târgșor, Rucăr, Voineşti, 
Ciolanu, Filipeşti, Năieni şi capete de pod (Barboşi şi Flămânda — aici este 
un castru de pământ din timpul războaielor cu Decebal). Pe vremea lui 
Antoninus Pius s-a construit în vestul Munteniei şi linia transalutană a 
limesului din S-E Daciei. Muntenia a avut un statut aparte față de alte 
teritorii rămase în afara provinciei Dacia, deoarece a fost temporar stăpânită 

de romani şi continuu supravegheată. O dovedeşte titlul de praefectus 
acordat în 143 lui T. Flavius Priscus C. Gallonius Franto Q. Marcius 
Turbo, procurator şi pro legato al Daciei Inferior, având atribuţii militare pe 
care le exercită în afara provinciei (Muntenia). 

Dezvoltată din Latene-ul geto-dacic, cultura Militari-Chilia reprezintă 
cultura materială a geto-dacilor din Muntenia şi Câmpia Română. Cele mai 
importante descoperiri sunt la Mătăsaru (Dâmboviţa), Coloneşti-Mărunţei 
(Olt) şi Târgșor (Prahova) (aşezări) şi Chilia (necropolă). 

Cercetările arheologice au demonstrat continuitatea populaţiei geto-dacice 
din toate zonele neocupate de romani. Cultura lor (a dacilor liberi) a fost 
unitară în esenţa sa, atât sub aspectul material, cât şi spiritual, existând însă 
particularităţi determinate de factori zonali. 

Astfel, purtătorii culturii Militari-Chilila aveau aşezări compuse din locuinţe 
de suprafaţă şi bordeie; practicau aceleaşi variante de ritualuri funerare — 
incinerația — păstrată din Latene (particularitate pentru Muntenia — nu s- 
au descoperit morminte de înhumaţie). Ocupațiile lor principale au fost 
agricultura, păstoritul şi producția  meşteşugărească. În cadrul 
meşteşugurilor — practicarea metalurgiei fierului este dovedită în aşezări la 
Mătăsaru, Coloneşti-Mărunţei, Scornicești, Bucureşti-Militari, Dulceana. 
Au existat ateliere de turnat oglinzi (Bucureşti-Militari) dintr-un aliaj 
conţinând mai multe metale: cupru, plumb, staniu, zinc etc. În alte ateliere 
se reparau (sau chiar turnau) obiecte de bronz (Mătăsaru, Dulceana). 
Uneltele de tâmplărie, rotărie, dulgherie atestă prelucrarea lemnului. lar 
numeroasa ceramică, precum şi cuptoarele de olar de la Mătăsaru atestă 
meşteşugul olăritului. 

Ceramica geto-dacilor din Muntenia indică pe de o parte tradiţia Latene-ului 
geto-dacic, pe de altă parte, o puternică influență romană. Influenţa romană 
este sesizabilă îndeosebi la ceramica lucrată la roată, mai dificil de constatat 
la ceramica lucrată cu mâna. 

Durata aşezării de la Mătăsaru se poate stabili pe baza inventarului. 
Începuturile sale datează din timpul domniei lui Hadrian (după retragerea 
trupelor romane din zona subcarpatică), primul său nivel de locuire datând 
până în vremea lui Caracalla (atacul carpilor în 214) când încetează şi 
aşezările de la Scorniceşti şi Coloneşti-Gueşti). După atacul carpic, imperiul 
va construi un castru la Şarânga-Pietroasele, care va fi ocupat spre mijlocul 
sec. III de carpi. Cercetătorul Gh. Bichir consideră că aici s-a aflat 
Costellum Carporum (inscripţia de la Intercisa (Dunapentele) şi respectiv 
cetatea menţionată de istoricul Zosimos. De altfel, spre sfârşitul sec. III se 
poate data chiar sfârşitul "culturii" Militari-Chilia (în centrul şi vestul 
Munteniei continuându-se până în primele decenii ale secolului IV). 

Toate aşezările cercetate au fost distruse prin incendiu. Populaţia va 
continua să trăiască alături de noii veniți — goții, care vor stăpâni aceste 
teritorii în calitate de foederați ai imperiului roman. 

Descoperirile arheologice şi numismatice (121 de descoperiri monetare, din 
care 21 tezaure) indică integrarea Munteniei în această perioadă circuitului 
economic roman, pe teritoriul ei trecând şi drumurile comerciale care legau 
Moesia Inferior de Dacia romană. 

Soldaţii care păzeau castrele şi capetele de pod de pe linia transalutană, 
stabiliţi mulți ca veterani în zonă, au contribuit, alături de alte influențe, la 
propagarea în teritoriu a culturii romane şi la acomodarea daco-geților 
munteni cu limba latină (unii chiar învățând vorbitul şi scrierea în această 
limbă). 

Se poate afirma că în Muntenia procesul de romanizare s-a desfăşurat 
paralel cu cel din Dacia romană. Populaţia de aici era familiarizată cu 
civilizația romană încă înainte de ocuparea Daciei, iar sudul Munteniei a 
rămas în stăpânire romană până în sec. VI d.Hr., în tot acest interval 
cronologic geto-dacii constituind un factor de permanenţă şi continuitate 
(Gh. Bichir). 


Dacii vestici 


Informaţiile documentare şi cercetările arheologice au demonstrat că 
teritoriul locuit de daci se întindea spre vest până la Dunărea mijlocie şi 
Munţii Slovaciei, inclusiv nord-estul Pannoniei. Încă de la sfârşitul sec. I 
d.Hr., în spaţiul locuit preponderent de daci au pătruns alte populaţii: guazii 
în Slovacia de vest, sarmații, iazigii între Dunăre şi Tisa, pe o limită 
răsăriteană cuprinzând localităţile Arad-Oradea-Săcuieni-Carei. 

Cucerirea romană stabileşte granița vestică a provinciei pe Tisa, Mureş, 
versanţii vestici ai Munţilor Apuseni şi la nord de Someş. Se conturează 
astfel teritoriul dacilor liberi vestici: el cuprindea Crişana, Maramureşul, 
estul Slovaciei, nord-estul Ungariei şi Ucraina de Vest. Pentru siguranța 
limesului vestic, imperiul creează o zonă de supraveghere în spaţiul dacilor 
vestici până la Depresiunea Zarandului, pe valea Crişului Repede, la vest de 
Bologa, la nord de Someş şi până la poalele Munţilor Maramureşului. 

În acest context, sub control roman, iar în anumite zone suprapuşi de 
populaţii "barbare" (quazi, sarmaţi, iazigi), după o retragere a dacilor spre 
munţi, se poate constata în sec. II-III d.Hr. o "renaştere" a fondului vechi 
dacic, la care se adaugă mereu elemente dacice noi, venite din vestul şi 
nord-vestul Daciei romane. Izvoarele literare şi inscripțiile atestă 
participarea dacilor vestici la luptele date de imperiu în vestul Daciei. 
Inscripțiile din provincie (Ulpia Traiana, Apulum) amintesc de luptele 

desfăşurate în vestul provinciei în vremea împăraţilor Antoninus Pius şi 
Marcus Aurelius, la care au participat şi dacii vestici. 

Descoperirile arheologice, circulația monetară şi importurile de ceramică 
romană (îndeosebi terra sigillata) din aşezări şi necropole demonstrează că 
dacii liberi au intermediat schimbul de produse între Dacia romană şi lumea 
sarmato-iazigă, celtă şi veche germană, evident în măsură diferențiată de la 
o zonă la alta. Cercetările arheologice au dus la identificarea unor noi 
ateliere ceramice în spaţiul dacic la Biharea (Crişana) un important centru 
de olărie celtică, iar la Medieşu Aurit(Satu Mare) un atelier de olărie dacică 
care realiza atât ceramică de tradiție locală, dacică, cât şi ceramică de 
tradiție romană provincială. Cercetătorul Sever Dumitraşcu (Oradea), 
studiind evoluţia şi răspândirea unui important tip de vas dacic, chiupul, 
consideră revelatoare răspândirea acestui tip de vas de factură dacică în 
peste zece variante la populațiile cu care dacii vestici au intrat în contact. 
Pentru prezenţa şi rolul dacilor în zonă se detaşează aşezarea şi centrul de 
olărit de la Medieşul Aurit, unde se poate constata puternica influență 
romană provincială asupra comunităţii de daci liberi. 

Aşezările şi necropolele dacilor vestici (Medieşul Aurit, Sântana- Arad, 
Cicir, Arad-Ceala), cele din depresiunea Holodului (între localităţile Tinca 
şi Holod, pe valea Crişului Negru la Cociuba Mare, Rohaci, Râpa, Tinca, pe 
valea Crişului Repede (Oradea), ilustrează identitatea culturii materiale a 
dacilor liberi (evoluată sub influență diferențiată romană). Aşezările sunt 
deschise, cu locuinţe de suprafață şi bordeie. Activităţile economice 
fundamentale ale localnicilor sunt agricultura şi păstoritul, atelierele de 
olărie şi metalurgice (extracția metalului, fierărie) indicând principalele 
meşteşuguri practicate de daci. Tezaurele monetare descoperite în zonă la 
Covăsânț (jud. Arad) — 500 de piese, 14 identificate, de la Nero la Faustina 
Senior; între localitățile Vânători şi Sântana (Arad) tezaur de 150 de piese, 
unele de la Domițian şi Hadrian; Aştileu (Bihor) — 28 de piese, de la 
Antoninus Pius la Commodus şi Crispina; Ghiuşa (Satu Mare) — 
aproximativ 200 de piese de la Vespasian la Lucius Verrus; la Teceu 
(Maramureş) — peste 1.100 decari romani imperiali, de la Vitellius la 
Septimius Severus, la care se adaugă numeroasele monede izolate 
(descoperite la Arad, Arad-Ceala, Chişineu Criş, Oradea etc.) permit 
observaţii privind evoluţia economică a zonei (comerţ, circulație monetară) 
dar şi concluzii istorice asupra momentului îngropării lor. 

Se poate deci dovedi că spaţiul vestic al Daciei, asemeni celui din estul 
provinciei (Moldova) şi din sud (Muntenia), prin dacii liberi de aici şi 
civilizația lor, se integrează procesului de continuitate daco-romană şi 
romanizare. 

DOBROGEA ÎN SECOLELE I - III 


Organizarea administrativ-militară 


La mijlocul sec. I d.Hr. statul dac a lui Burebista integrează în componenţa 
sa Dobrogea, stopând pentru un timp expansiunea romană în zonă. După 
dispariția lui Burebista şi dezmembrarea statului dac, oraşele greceşti de pe 
malul vestic al Pontului Euxin vor fi nevoite să accepte treptat controlul, 
apoi stăpânirea romană, obținând în schimbul supunerii lor, condiții 
prielnice de dezvoltare şi protecția împotriva atacurilor dacilor şi sarmaților. 
Intrate după Burebista în componenţa statului odris, stat clientelar Romei, 
oraşele greceşti se aflau de fapt sub directul control roman, păstrându-şi însă 
autonomia, manifestată prin perpetuarea conducerii proprii, organizată după 
modelul metropolei, în care însă vor accede tot mai mulți oameni ai Romei 
(chiar cetățeni romani — în anul 15 Ovidius, exilat la Tomis devine 
aghonothet al cetăţii). Edificator este faptul că Tomisul va emite monede cu 
sigla împăraţilor romani, aflându-se aici probabil şi un templu destinat 
cultului imperial. Deci, încă înainte de ocupaţia romană efectivă, Dobrogea 
va evolua integrată Imperiului sau controlată de acesta. 

În urma declanşării luptelor pentru putere în regatul odris (12 d.Hr.) care vor 
dura cu intermitențe până la desfiinţarea sa (46 d.Hr.), în vremea împăratului 
Augustus oraşele greceşti de aici vor intra sub autoritatea unei prefecturi a 
litoralului maritim (praefectura orae maritimae) inițial subordonată 
proconsulului Macedoniei, iar după anul 15 guvernatorul Moesiei, aceasta 
însemnând de fapt integrarea litoralului în provincia Moesia. Restul 
teritoriului dobrogean va fi inclus în Ripa Thraciae, aflată încă sub 
autoritatea nominală a regatului odris. 

În anul 46 statul odris este desființat, provincia Moesia extinzându-şi 
granițele până la Delta Dunării şi Marea Neagră. Încă de la început Moesia a 
fost o provincie de rang consular, dispunând de două legiuni: V Macedonica 
staționând la Oescus şi III Scitica la Viminacium. Roma îşi va imprima 
sigiliul impunându-şi propria ordine în zonă; guvernatorul Moesiei, Tiberius 
Plautius Silvanus Aelianus, în urma unei expediţii la nord de fluviu având ca 
rezultat liniştirea temporară a geților şi sarmaților, va transfera în Moesia un 
mare număr de transdanubieni (izvoarele dau exagerat 100.000) creând 
astfel “zona de siguranță” necesară liniştii provinciei. 

Cu prilejul acestei expediţii, datată între anii 57-67, oraşele greceşti sunt 
obligate să accepte garnizoane romane. Cu toate aceste măsuri, mai ales pe 
timp de iarnă, când apele Dunării îngheţau, expedițiile dacilor şi sarmaților 
de la nordul Dunării în Moesia sunt frecvente. Astfel, în anii 67-68 are loc o 

expediție sarmată, iar peste doi ani o puternică incursiune dacică provoacă 
mari daune în provincie. 
Împăratul Vespasian (69-79) va declanşa o politică energică de pacificare a 
zonei: măreşte numărul unităților militare (doar trupe auxiliare), organizează 
flota de pe Dunăre (Clasiss Flavia Moesica) după ce în timpul lui Nero s-a 
format flota Mării Negre, toate acestea având drept scop, conform lui 
Tacitus (Historia) “pentru ca barbarii să nu poată trece deloc Istrul”. Reuşită 
de scurtă durată, atacul dacilor din anii 85/86 soldându-se cu moartea 
guvernatorului Caius Oppius Sabibus. Situaţia este atât de gravă încât 
împăratul Domițian este nevoit să se deplaseze în zonă. El încredințează 
conducerea armatei din Dobrogea praefectului praetoriului Cornelius 
Fuscus care reuşeşte să-i respingă pe daci. Continuarea operaţiilor pe 
teritoriul dacic se va sfârşi însă în anul 87 cu dezastrul de la Tapae. 
Prezent la Dunărea de Jos, Domițian reorganizează provincia Moesia 
împărțind-o în Moesia Superior şi Moesia Inferior (în funcţie de aşezarea 
lor pe cursul Dunării), Dobrogea integrându-se Moeiei. 
Conform teoriilor care susțineau că nordul Dobrogei a fost abandonat de 
romani, cercetările ultimelor decenii au demonstrat că teritoriul Dobrogei a 
rămas unitar în perioada stăpânirii romane. 
Un izvor important pentru cunoaşterea organizării administrative dobrogene 
îl reprezintă Horotensia teritoriului rural al Histriei. Este un document emis 
la 25 octombrie anul 100 d.Hr. de către M. Laberius Maximus, legat al 
provinciei sub Traian, conţinând hotărâri cu privire la hotarele şi privilegiile 
Histriei, din momentul preluării de către romani în vremea lui Claudiu şi 
până la Traian. 
Intensa menționare prin inscripții a guvernatorilor, indică faptul că centrul 
de greutate a provinciei Moesia Inferior s-a deplasat treptat spre zona 
dobrogeană, aici existând importante efective militare dar şi un intens trafic 
economic, tot aici ridicându-se şi numeroşi pretendenți la tron în timpul 
anarhiei militare. 
Istoricii au stabilit pe baza informațiilor documentare şi epigrafice lista 
probabilă a guvernatorilor provinciei Moesia până în timpul lui Traian: 

- Tulius Geminus (47-50); 

- Flavius Sabinus (50-57); 

- Tiberius Plautius Silvanus Aelianus (57-67); 

- C. Pompeius Pius (67-68); 

- Lucius Iulius Marius, pe vremea lui Nerva (inscripţie la 

Salsovia - Mahmudia); 
- O. Pomponius Rufus (99); 
- Laberius Maximus (100-102) (autorul  Horotensiei 
Histriei); 

- Quintus Fabius Postuminus (inscripție la Carsium), 
reface teritoriul distrus de război (103); 

- A. Ceacilius Faustinus (105); 

- Q. Sosius Senecio (105 ?); 

- Fabius Iustus (105-108) (?); 

- P. Calpurnius Macer (112); 

- Quintus Pompeius Falco (116-117). 


Urmaşul lui Traianus, Hadrian, vizitează Dobrogea în două rânduri, în 118 
cu ocazia intervenției împotriva roxolanilor când parcurge traseul 
Marcianopolis — Trophaeum Traiani (ocazie cu care drumul este reparat) şi 
probabil în anul 123-124 când a putut vizita oraşele Tomis şi Troesmis. 
Există ipoteza că Hadrian ar fi trecut prin Dobrogea şi în intervalul anilor 
128-134 când vizitează provinciile răsăritene ale Imperiului. 

După perioada de linişte din timpul lui Antoninus Pius, implicarea unităților 
militare dobrogene în conflictele marcomanice şi cu perşii, din timpul lui 
Marcus Aurelius, afectează şi Dobrogea. Profitând de lipsa unei legiuni în 
zonă (Legiunea V Macedonica după campaniile din Orient este mutată la 
Potaissa în Dacia) costobocii atacă în anul 170 Moesia Inferior, trecând 
Dunărea pe la Dinogeţia, înaintând până spre Durostorum şi Peninsula 
Balcanică. Răspândesc teamă şi insecuritate (locuitorii Histriei părăsesc 
teritoriul extramuran) şi provoacă mari distrugeri municipiului Trophaeum 
Traiani, unde se dă şi lupta decisivă. 

În timpul Severilor, Dobrogea cunoaşte din nou o perioadă de înflorire (cu 
scurtul interval al conflictului dintre Caracalla şi fratele său Geta). Relativa 
linişte este propice dezvoltării oraşelor şi satelor, înflorii economice. Cu atât 
mai grea va fi perioada care urmează dinastiei Severilor, caracterizată prin 
revigorarea invaziilor asupra granițelor Imperiului, limesul dunărean 
cunoscând numeroase atacuri. De Moesia se leagă personalitatea 
împăratului Maximinus Thrax care se pare că era originar din această 
provincie, istoricul Radu Vulpe încercând să-i găsească originea pe baza 
izvoarelor documentare în Moesia Inferior, mai mult, chiar în sudul 
Dobrogei. 

În anul 238 are loc o mare invazie a carpilor. Coaliția carpo-gotică 
constituie un grav pericol pentru Imperiu. Pentru a o destrăma, sunt acordate 
subsidii goților, respingându-i peste Dunăre pe carpi. Atacurile carpice vor 
continua, îndeosebi în sudul Dobrogei (cu centrele urbane importante şi 
bogate) în speranţa obținerii de subsidii. Peste zece ani, în 245 are loc o 
puternică expediţie, coalizând goți, carpi, vandali, bastarni şi totalizând 
30.000 de luptători, ca răspuns la refuzul împăratului Filip Arabul de a mai 
acorda subsidii goților şi a campaniilor acestuia împotriva carpilor. 

Atacatorii asediază cetatea Marcianopolis. Numit comandant militar al celor 
două Moesii şi Pannoniei, Traianus Decius depresoară Marcianopolisul 
(contra unei importante sume de bani — după Iordanes). Succesul în luptă îi 
aduce proclamarea de către armată ca împărat (248) dar în iarna 249-250 o 
mare coaliție condusă de către regele got Kniva atacă pe două coloane 
Moesia Inferior, fiind asediat Novae unde se aflau trupele conduse de 
guvernatorul Trebonianus Gallus. 

În lupte succesive, armata romană este înfrântă, lângă Abrittus murind şi 
împăratul Decius. Guvernatorul Trebonianus Gallus este proclamat de trupe 
împărat şi încheie pacea cu goții. 

Moartea lui Decius constituie punctul culminant al crizei Imperiului la 
Dunărea de Jos. Luptele vor continua în anii următori, abia pe vremea lui 
Claudius II Goticus instituindu-se parţial un climat de linişte. Între anii 238- 
269, datorită invaziilor succesive, cetăţile dobrogene decad, suferind 
distrugeri importante. 

Reconstrucţia va începe pe vremea lui Aurelian, fără a avea forța de a se 
ridica la nivelul de dezvoltare anterior. Dobrogea va continua să facă parte 
din Imperiu, integrându-se fazei târzii a acestuia (dominatul) şi perioadei 
romano-bizantine. 

Moesia Inferior a fost o provincie imperială, guvernată de un legatus 
augusti pro praetore, având în subordine trei legiuni: I Italica, XI Claudia, şi 
V Macedonica (până la transferarea sa în Dacia). administrarea finanţelor 
era încredinţată unui procurator augusti de rang ecvestru, însărcinat uneori, 
cu titlu interimar, să guverneze chiar provincia. 

Dunărea a constituit granița naturală care despărțea cele două Moesii de 
Dacia, precum şi Moesia Inferior de dacii liberi, sarmaţii roxolani şi goții 
din Muntenia şi Moldova. De la crearea Moesiei, acest teritoriu a fost 
puternic apărat de unități militare: două legiuni pe vremea lui Tiberius, trei 
sub Augustus, patru sub Vespasian şi cinci în timpul lui Domițian şi Traian: 
III Flavia Felix cu castrul de legiune la Singidunum — Belgrad; VII Claudia 
la Viminacium — Kostolac; I Italica la Novae — Sistov; XI Claudia la 
Durostorum — Silistra şi V Macedonica la Troesmis — Igliţa, Turcoaia. 

Dacă până la împăratul Traian rolul militar al Dobrogei a fost secundar, 
importanţa strategică a colțului sud-estic al Moesiei Inferior creşte prin 
aducerea aici de către Traianus a legiunii V Macedonica. 


Populaţia Dobrogei 


Geţii alcătuiau procentul majoritar demografic în teritoriul dintre Dunăre şi 
mare. Cetățile greceşti de pe litoral concentrau populația greacă, aflată în 
sec. III d.Hr. într-un proces avansat de romanizare. De-a lungul timpului s- 
au adăugat, ca urmare a succesivelor pătrunderii de populaţie de la nordul 

Dunării şi din spațiul nord pontic alte grupuri etnice: sciţii — ajunşi aci încă 
din perioada prestatală dacică şi păstrându-se în anumite zone până la 
sfârşitul epocii romane; bastarnii şi sarmaţii roxolani, iar din a doua 
jumătate a sec. III d.Hr. carpii şi goții. 

Cucerirea romană aduce colonişti romani din provinciile Imperiului, în 
primul rând învecinate dar şi mai îndepărtate, inclusiv din provinciile 
orientale, aşezaţi în mediul urban (castrele, canabaele şi oraşele, în primul 
rând cele construite de romani după cucerire, dar şi în cetățile greceşti), 
precum şi în mediul rural (villae rusticae şi aşezări rurale). În număr mare 
sunt atestați, îndeosebi în mediul rural, colonişti de la sudul Dunării, 
respectiv populaţiile bessilor şi larilor (neamuri sud-tracice). 


Habitatul şi dezvoltarea economică 


Aşezările civile din Dobrogea erau oraşele şi aşezările rurale (vici şi pagi). 
Oraşele se împart în două categorii: 
hh) Oraşe greceşti de pe malul Pontului Euxin, care îşi păstrează 
modul de organizare propriu: Histria, Tomis, Callatis. 
il) Oraşe întemeiate de romani. 


Oraşele greceşti 


Histria a avut încă de la începutul stăpânirii romane statutul de foederat sau 
oraş liber. Se restrânge şi se separă teritoriul extramuran al cetăţii, aceasta 
nemaiavând o posesiune efectivă asupra teritoriului care înconjura cetatea - 
în inscripţii apărând menţionarea regio Histria, distinctă de civitas. Cetatea 
va găzdui o garnizoană romană doar din timpul lui Marcus Aurelius. 
Teritoriul oraşului este foarte întins. Organizat în regio are o evoluţie 
proprie, fiind constituit din localități cu organizare diferită. Doar o mică 
parte a teritoriului intră în posesia efectivă a cetății. Populaţia oraşului şi a 
terrotirium-ului ajungea Işa 15.000 — 20.000 locuitori. 
Tomis a fost, până la Hadrianus, doar o civitas stipendiaria, în timpul 
acestui împărat oraşul reprimindu-şi libertatea şi păstrându-şi vechea 
organizare. Din sec. II există aici o garnizoană militară romană. Oraşul şi 
territorium-ul său aveau o populație de cca. 20 — 30.000 de locuitori. 
Calatis, păstrându-şi vechea organizare, are statutul unui 
civitas foederata. Populaţia sa şi a territoriumului său se ridică la 
aproximativ 15.000 de locuitori. 
În oraşele greceşti de la Pont se constată procesul de romanizare. Cetăţenii 
greci parcurg acest proces purtând inițial (sec. I) două nume, unul grecesc şi 
unul roman, pentru ca spre sfârşitul perioadei (sec. III) să poarte trei nume, 
fund definitiv romanizați. 


~194~ 


Istoria Daciei romane 


Oraşele întemeiate de romani 


Au organizare administrativă tipică. Unităţile militare auxiliare au avut 
propriile aşezări civile (canabae) care, prin dezvoltare au devenit municipii: 
- Troesmis, pe locul unei foste cetăți getice, a fost sediul 
legiunii V Macedonica; 
- Trophaeum Traiani — municipiu existent, probabil încă 
de pe vremea lui Traian (care prin monumentul ridicat aici a 
dorit glorificarea victoriei în luptele cu dacii), sigur de la 
Marcus Aurelius, oraş de origine civilă (caracter de civitas). 
La începutul sec. II este adusă aici o vexilație a legiunii 
V Macedonica. Populaţia oraşului şi a teritoriului său ajungea 
la cca. 10.000 de locuitori. 
- Durostorum —  canabaele legiunii XI Claudia s-au 
dezvoltat pe locul unei vechi aşezări traco-getice. În sec. II va 
deveni un important punct vamal, cu o mare dezvoltare 
economică. 
- Aflate într-un avansat proces de  municipalizare, 
dezvoltate îndeosebi din canabae ale castrelor de unități 
auxiliare menționăm: Aegyssus (Tulcea), Arrubium (Măcin), 
Beroe (Piatra Frecăţei), Cius (Gârliciu), Carsium (Hârşova), 
Libida (Slava Rusă), Noviodunum, Axiopolis, Capidava. 
La oraşele romane dezvoltate pe limesul dunărean se poate constata 
împărțirea oraşului în canabae şi aşezarea civilă. 
În mediul rural, foarte numeroase sunt atestările epigrafice care menţionează 
vicus-uri şi villae rusticae în teritoriul oraşelor, la care se adaugă 
surprinderea arheologică pe teren a numeroase alte aşezări, neatestate 
documentar. Astfel, se pot documenta vicus-urile: Ouitionis, Cassianus, 
Secundini,  Buteridava, (în teritoriul  Histrici), Turris  Muca..., 
Clementianensis, Narcisiani, Sca[...]lia (în teritoriul Tomisului); Amlaidina 
(teritoriul Calatisului) urme de vicusuri la Niculiţel şi Valea Teilor (teritoriul 
Noviodunum-ului),  Tarnița, Cerna (teritoriul  Troesmisului);, vicus 
Vergobrittani - lângă castrul Cius; vicus Carporum - lângă Carsium; 
Ulmetum - vicus cu caracter protourban (pagi ?) în teritoriul Capidavei, etc. 
Villae rusticae: Nistoreşti (Histria), Agigea, Lazu (Tomis), Moşeni, 2 Mai 
(Callatis); Telia (Noviodunum); Turcoaia, Horia (Troesmis), Capidava 
(lângă cetate, aparținând familiei Cocceilor). 

Modul de organizare a acestor aşezări şi villae rusticae este 
asemănător celor din Dacia. 
Cucerirea romană a însemnat perioada de uniformizare a culturii materiale 
dobrogene, înlăturând astfel monopolul exercitat de oraşele greceşti. 
Agricultura rămâne principala activitate economică. Practicarea ei de geții 

dobrogeni este amintită de Ovidius, dar şi de alți autori antici: Polybius, 
Strabon, Pomponius Mella, etc. 

Principalele plante cultivate erau meiul, orzul, grâul, inul, cânepa. În siturile 
arheologice au apărut urme de cereale carbonizate (grâu, orz, mei) precum şi 
unelte agricole. În producţia agricolă, cerealele deţineau locul cel mai 
important. Surplusul necesar alimentării populaţiei era asigurat din 
importuri. 

Creşterea animalelor deținea şi ea un rol important în economie, fapt dovedit 
de oasele de animale domestice din săpăturile arheologice, dar şi datorită 
existenței întinselor păşuni. Se poate presupune practicarea pescuitului ca 
mijloc important în asigurarea hranei în zona litoralului şi pe malul Dunării, 
fapt dovedit de greutățile de la plasele de pescuit, sau oasele de peşte, 
descoperite pe cale arheologică. 

Pământul Dobrogei pretându-se la cultivarea viței de vie, este de presupus 
existența unei producţii viticole pentru necesităţi locale sau chiar şi export. 
Alături de agricultură se practicau numeroase meşteşuguri. Se exploata 
subsolul: minerit (fier şi cupru) — dar ca îndeletnicire secundară; se 
exploatau intens carierele de piatră, cunoscute fiind cele de la Cernavodă, 
Deleni şi Capidava. De la Deleni provine piatra folosită la construcția 
monumentului de la Adamclisi. 

Oraşele greceşti au continuat tradițiile meşteşugăreşti din 
epoca elenistică, dar în interiorul teritoriului predomină produsele de 
factură romană. Nu se cunosc însă colegii meşteşugăreşti. 

Produsul principal este ceramica, fiecare aşezare mai importantă avându-și 
cuptoare proprii de produs ceramică unde se realiza ceramică comună şi se 
imitau vasele de lux romane. 

Construcțiile monumentale, vasele de sticlă, obiectele de port şi bijuteriile 
atestă indirect prezența zidarilor, sticlarilor, giuvaergilor şi altor 
meşteşugari. 

Prin poziţia sa geografică, Dobrogea a avut un comerț foarte dezvoltat atât 
cu Barbaricum cât şi cu alte provincii. Se exporta peşte, miere, ulei, lemn, 
vite, în Imperiu, aducându-se cereale şi produse de lux. La Tomis este 
menționat un colegiu de Asiani. Rol important a avut comerțul de tranzit. 
Negustori din Olbia şi Byzantion sunt menţionaţi la Tomis şi Trophaeum 
Traiani. Intensitatea schimburilor comerciale este dovedită şi de marele 
număr de monede şi tezaure monetare descoperite. Ele erau fie monede 
imperiale emise la Roma fie emisiuni locale ale cetăților greceşti dar care au 
pe avers imagini ale autorității romane. Tomis şi Calatis au rebătut monede 
din sec. I d.Hr., Histria pe vremea lui Antoninus Pius. Activitatea monetară 
cunoaşte o mare înflorire până la criza din sec. II. 

Dezvoltarea comerţului a fost strâns legată de căile de comunicație. 

Pe lângă porturile greceşti de la Pont şi transportul pe Dunăre se dezvoltă o 

rețea de drumuri terestre care legau Dobrogea cu Imperiul, cele mai 

importante fiind: 

20. Durostorum — Halmyris — Axiopolis — Troesmis — Noviodunum — 
Aegyssus, drum care lega castrele de pe linia Dunării; 

21. Halmyris — Histria — Tomis — Callatis — Byzantion 

22. Marcianopolis (Devina - Bulgaria) — Trophaeum Traiani — 
Aegyssus 

Moesia Inferior aparținea de districtul vamal al Dunării (Portorium ripae 

Thraciae) 


Viața spirituală 


Dobrogea prezintă, sub aspectul spiritualității, particularitatea existenței 
concomitente a celor două mari civilizații ale antichității: litoralul cu cetățile 
greceşti perpetuând, conform tradiției, spiritualitatea greacă antică şi limba 
greacă, în vreme ce în interiorul zonei şi de-a lungul Dunării, cetățile 
întemeiate după cucerire dezvoltă o viață spirituală provincial romană de 
limbă latină, integrând Dobrogea în aria latinității şi romanizării. 

Un sarcofag de copil descoperit la Tomis, având sculptat pe el ustensile de 
scris (tăbliță cerată şi penar pentru stylus) indică existența învăţământului 
elementar în cetate. Inscripţiile cuprinzând manifestările literare de gen 
minor din aceeaşi cetate (Tomis) dovedesc că cetăţile greceşti şi-au păstrat 
utilizarea limbii greceşti în manifestările spirituale (din 40 de inscripții, 38 
sunt în limba greacă şi doar două în limba latină). 

Sunt dovedite cunoştinţele matematice, de astronomie, medicale iar o 
inscripţie de la Sucidava referitoare la o moştenire poate sluji drept izvor de 
drept testamentar. 

Dintre manifestările artistice (arhitectură, sculptură, arte minore, etc.) cel 
mai important monument rămâne cel ridicat în anul 109 de către Traian la 
Adamclisi (Trophaeum Traiani) închinat luptelor date aici în timpul 
războaielor daco-romane. El este cel mai mare monument triumfal din 
lumea romană. Având înălțimea totală de aproximativ 40 m, constă dintr-un 
cilindru aşezat pe mai multe trepte şi având diametrul egal cu înălțimea; 
deasupra cilindrului se găsea o statuie iar întregul monument era acoperit cu 
un acoperiş conic, imitând tigla în formă de solzi. De jur împrejurul 
cilindrului se găseau 54 de metope (48 păstrate) cu scene din timpul 
războaielor. Modul de execuție al metopelor determină specialiştii să 
considere monumentul ca reprezentativ pentru arta provincială din zona 
Dunării. Elementele arhitecturale indică influenţa orientală, explicabilă dacă 
se admite că proiectul monumentului a fost executat de către Apollodor din 
Damasc. 

Viaţa religioasă a Dobrogei reflectă existenţa celor două mari civilizaţii. În 
cetățile greceşti predominau divinitățile tradiționale: Herakles, întemeietorul 
mitic al oraşului Callatis, Apollo la Tomis şi Histria. 

În oraşele romane apar monumente închinate divinităţilor din pantheonul 
adus de romani şi în Dacia. Sunt răspândite cultele orientale, (cel a lui 
Mithras îndeosebi) aduse de colonişti din provinciile orientale. Coloniştii 
din provinciile sud dunărene sunt atestați prin răspândirea remarcabilă a 
cultului “cavalerului trac” şi a “cavalerilor danubieni” (acesta mai bine 
atestat în Dacia decât în Dobrogea). 


Concluzii 


Se poate concluziona că în epoca romană Dobrogea, parte importantă a 
provinciei Moesia (Moesia Inferior din 86 d.Hr.) s-a integrat prin toate 
aspectele existenţei sale (economic, social, spiritual, politic) în civilizația 
romană provincială, realitățile concrete de la Dunărea de Jos (demografice, 
politice, etc.) asigurându-i specificul în cadrul acestei civilizaţii. 

CONCLUZII 


În urma războaielor daco-romane, Traian transformă cea mai mare parte a 
Daciei în provincie romană, încadrând-o în structura social-economică, 
politico-administrativă şi spirituală a Imperiului roman. Timp de aproape 
170 de ani, până la Aurelian, istoria Daciei ocupate de romani a fost istoria 
unei provincii a Imperiului unde romanii au introdus formele proprii de 
organizare militară, administrativă, economică şi socială; limba latină, 
cultura şi civilizația proprie. Civilizaţia romană a venit în Dacia (atât în 
provincie cât şi în Dobrogea integrată Moesiei Inferior) în contact cu 
civilizația dacică, sub toate aspectele vieții sale materiale şi spirituale. Din 
întâlnirea celor două civilizaţii cu nivel inegal de dezvoltare, în urma 
colonizării masive şi a romanizării (proces care presupune obligatoriu 
prezența autohtonilor supuşi romanizării, diferențiat în provincie faţă de 
teritoriile dacilor liberi) în cele aproape două veacuri de provincie romană s- 
au pus bazele simbiozei daco-romane. 

Romanizarea a continuat şi s-a definit, ca un proces natural în sânul 
populaţiei daco-romane până în sec. V inclusiv (Dobrogea făcând în tot 
acest timp parte integrantă din Imperiu). Asemeni altor provincii (Italia, 
Hispania, Gallia) unde populaţia autohtonă şi-a păstrat romanitatea în 
vâltoarea contactelor cu migratorii, pe fondul continuității etnice indigene 
daco-romane în fostul spaţiu dacic s-a creat o masă compactă de populaţie 
romanică, extinsă şi asupra dacilor liberi latinofoni, nucleu al poporului 
neolatin în formare — poporul român. 

